
PRATARMĖ 


Šioje knygoje pirmą kartą skelbiami iki šiol nespausdinti žino- 
mo kalbininko, literatūrologo, pedagogo ir kultūrininko Andriaus 
Ašmanto (1906-1941) darbai, susiję daugiausia su jo asmeniniu 
gyvenimu: dienoraščiai, laiškai, gyvenimo aprašymai, taip pat jo 
darbų bibliografija. 

Iki šiol mūsų laikais pakartotinai ar naujai buvo išleisti svarbiausi 
išlikę rankraštiniai ir anksčiau spausdinti Andriaus Ašmanto raštai — 
kalbotyros, pedagogikos, literatūrologijos ir kultūrologijos studijos, 
paskaitų tekstai, straipsniai. Juos publikuoti pradėta 1988 m., kada 
išėjo nedidelė knygelė antrašte „Iš lietuvių kalbos kultūros istorijos“, 
turinti paantraštę „Andriaus Ašmanto darbai bendrinės kalbos ir 
jos kultūros istorijoje“ (101 p.). 1996 m. išleisti „Rinktiniai raštai“ 
(505 p.), o jo-šimtmečiui paskelbtas rinktinių pedagogikos ir me- 
todikos bei literatūros kritikos darbų rinkinys „Tautinis ugdymas ir 
tautos kultūra“ (2005, 200 p.). Kai kurie svarbesni Ašmanto darbai 
(straipsniai) pastarosiose knygose pakartoti dar kartą. Be to, šiais, 
2010, metais išeina pirmas stambesnis darbas apie Andriaus Ašmanto 
gyvenimą ir kūrybą — šių eilučių autoriaus monografija „Andrius Aš- 
mantas: gyvenimas ir kūryba“. 

Šiame rinkinyje spausdinami iki šiol buvę rankraštiniai An- 
driaus Ašmanto dienoraščiai: asmeniniai užrašai, rašyti 1927— 
1932 m., jo 1940—1941 m. vesti vadinamieji vaikų (Leono Vaidoto 
ir Jurgio Ramūno) kalbos (iš tikrųjų plačiau - jų raidos) dienoraščiai, 
išlikę laiškai ir raštai (gyvenimo aprašymai) tam tikroms organizaci- 
joms. Rankraščių kalba ir kiti formalūs dalykai pateikiami autentiški, 
neredaguoti ir taisyti tik minimaliai. Taip pat čia dedama Andriaus 
Ašmanto darbų bibliografija ir literatūra apie Andrių Ašmantą. Apie 
visų šių skelbinių rengimo spaudai principus rašoma knygos gale 
esančiose redakcinėse pastabose. | 

Šios knygos iniciatorius ir mecenatas yra Andriaus Ašmanto 
sūnus prof. Leonas Ašmantas. Andriaus Ašmanto asmeninio dieno- 
raščio rankraštį skaitė ir jo skelbimą ypač skatino prof. Vanda Za- 
borskaitė (ji taip pat patarė daugeliu kitų šio rinkinio sudarymo ir 


rengimo klausimų), vaikų kalbos — doc. Vitolda Glebuvienė (padėjo 
apsispręsti dėl jo skelbimo), bibliografijos klausimais konsultavo 
dr. Zita Šimėnaitė ir Nacionalinės Martyno Mažvydo bibliotekos 
Bibliografijos centro darbuotojos. Joms visoms nuoširdžiai dėkoju, 
ačiū ir kitiems kolegoms, patarusiems, konsultavusiems ar kitaip 
prisidėjusiems prie šio rinkinio parengimo. 


Sudarytojas 


DIENORAŠČIAI 


ASMENINIAI UŽRAŠAI 


Mano sielą ir kūną 
pažinsi 
iš šito raštelio! Taip man 
ji ir jis atrodė (1930-I-10). 


A. Ašmantas' 


Mano jaunystės dienos. 


Jūs, baltos dienelės, buvote labai man miglotos 1925 m. rugpiū- 
čio 21-25. Čia buvo susispietę neaiškumo sukuriai, kur man dėtis; 
važiuoti Klaipėdon, jei atidaro?, o jei nėra VII klasės, tai imti kokią 
nors tarnystę. Bet neįvyko taip: nė vienaip, nė kitaip. Rugpiūčio 
25 dieną nueinu pas Edv. Turauską3 į Andriejavą. Štai ką jis man 
padaro ragindamas važiuoti į Telšius ir stoti VII-ton klasėn. Taip ir aš 
sutikau ant to, kad mokintis būtinai reikia, tad dėjau visas pastangas, 
kad nuvažiuoti į Telšių Vysk. V. gimnazijos VII klasę ir mokytis. 

Bet kas, gal bus didelių kliūčių iš tėvų pusės ir brolių ir seserų. 
Bet ne taip smarkiai tepasipriešino visos opozicijos. Tiesa, sesytė 
Ona, mūsų vyriausioji, reiškė daug kartais nenoro motyvų, kad aš 
einu į gimnaziją. Bet viskas pergalėta ir 29 d. rugsėjo“, tai buvo šeš- 
tadienio rytas, 114 val., kai mes sukilome ir rengėmės į Telšius. Taip 
palikau aš visus savo šeimos narius ir išvažiavau su tėveliu į Telšių 
VII klasę Vysk. V. gimnazijos. Buvo sutarta važiuoti kartu su J. An- 
driejausku?. Tai pas jų būtinai turėjome nuvažiuoti. Ką ir padarėme. 
Iki Rietavo važiavome skyrium: mes kiek ankstėliau nuvažiavome. 
Taip svarstydamiesi per įvairiausius kalnus: didelius, mažus, stačius, 


' Užrašas dienoraščio I sąsiuvinio viršelyje. 

* Ne visai aiški mintis. Gal turėta galvoje VII klasės atidarymas Rietavo 
progimnazijoje. 

3 Edvardas Turauskas (1896-1966), endriejaviškis, visuomenės, politikos 
veikėjas, diplomatas. 

* Turi būti - rugpjūčio. 

*Bendraamžis Jonas Andriejauskas (1906 06 06), kartu baigė Telšių gim- 
naziją, 1927 m. įstojo į Lietuvos universiteto Teisių fakultetą. 


12 


pažulnius nuvykome į Medingėnus. Kelias savo kalnotumu nepa- 
sikeitė nė kiek ir už Medingėnų - lyg tie patys kalnai iki Žarėnų ir 
Telšių. Tuo būdu atvykome į Telšius apie 5 valandą vakaro. 

Sunku buvo surasti kveterą“. Miestas nežinomas, žmonės nepa- 
žįstami. Todel daug teko pernešti vargo, kol suradome kveterą pas 
Tamošių Mačernį Sodno g-vė 28a. Tą patį vakarą buvome mudu 
su J. Andriejausku nuėję ir pas inspektorių gimnazijos klaustis, ar 
priims į VII klasę. Inspektorius sutiko ir priėmė. O pas poną direk- 
torių tą vakarą negalėjome nueiti ir rasti. Tuo 29 d. rugpiūčio baigės. 

30 d. rugpiūčio, tai buvo sekmadienis, rytą sukilę visi su tė- 
vais pavalgėme pusryčius ir juos paskiau išleidome, palydėdami 
iš miesto kokį varstą, namo. Tuoj, sugrįžus, nuvykova į bažnyčią 
pamaldoms. Gerai draugų tarpe. Mes su draugais tuojau užkopėme 
į antrąjį aukštą. Taip prabėgo šios dienos pamaldos. Po pietų, parašę 
prašymus, nunešėva įteikti direktoriui. Jį mudu radova virtuvėje, 
bet prašymus priėmė ir, perskaitęs, pasakė, kad mudu esava priim- 
tu. Tą patį vakarą norėjova pavaikščioti po miestą ir jo apylinkes. 
Todel išsirengę nuvykova ant stoties vietos apžiūrėti, kaip statomas 
traukinys. Pasivaikščiojimu baigėva dieną. 

Pirmadienį, tai yra rugpiūčio 31 dieną, būdamu laisvu, nuvykova 
į paštą, užsisakėva laikraštį „Lietuva“. O po pietų, susitikę su drau- 
gais: I. Joniku?, St. Bidvaš ir Ant. Stembra?, pasisamdėme laivelį ir 
nuplaukėme toli toli į ežerą — Mastį. Sutrukome ežere 172 valandos. 
Gana privargęs, grįžau namo. Tuoj, žiūrėk, linksmutė šeimininkė 
pašaukė vakarieniauti. Laikas bėgo gan linksmomis kalbomis. Pa- 
vakarieniavę, kiek paskaičius, nuėjome gulti. 


Rugsėjis. 
Štai jau ir prisiartino 1 d. rugsėjo. Kilni diena. Kelių tūkstančių 


jaunuolių mokslo metų pradžia. Skubotai apsitaisę ir pavalgę nu- 
bėgome į mokyklą. Artinamės prie gimnazijos. Durys uždarytos. 


“ Kambarį, butą. 

"Ignas Jonikas, endriejaviškis, kartu baigė Telšių gimnaziją. 

š Stasys Bidva, kartu mokėsi Telšių gimnazijoje. 

" Antanas Stembra, endriejaviškis, kartu baigė Telšių gimnaziją. 

Ėjome pro šalį, bet kaip tik tuoj direktorius atidarydino duris ir 
stovėdamas koridoriuje sveikinos su mokiniais. Paskiau ilgoką lai- 
ką grūdomėsi koridoriuose, nes neturėjome paskirtos klasės, kur 
rinktis. Paskyrus mums klasę, joje susirinkus, tuoj gavome paliepi- 
mą eiti bažnyčion. Nuėjome pamaldoms ir grįžome iš jų be jokios 
tvarkos. Pamaldas laikė tuomet dar man nežinomas kunigas, kuris 
pasakė ir pamokslą. Grįžome iš mokyklos 1114 val. Turėdamas laiką 
parašiau laiškus kun. St. Žadeikiui!?, Rietavo gimnazijos direktoriui, 
kun. P. Šliktai ir Juozui Puplesiui į Ameriką. Žinoma, laiškuose atsi- 
spindėjo mano jausmai pirmą dieną Telšių gimnazijoje, kuri nelabai 
malonaus įspūdžio padarė. Tą dieną padiktavo pamokas visai savaitei 
dienoje tik po 4-turias. 

Antrą dieną rinkomėsi į gimnaziją jau žinodami, kas bus dės- 
toma. Pirmasis įėjo Kamantauskis!! — dėstytojas lietuvių kalbos. 
Geras žmogus ragino kurti iškalbos ratelius, kad juose kalbėdami. 
išsilavintume tinkamai kalbėti. Antras Fabricijusas — dėstytojas 10- 
tynų kalbos. Mažo ugio žmogus. Irgi jis ragino mokinius imtis pla- 
tesniame maštabe“ darbo. Trečias įėjo Labutis Viktoras - dėstytojas 
psichologijos. Bet šią pamoką pakartojo praeitojo kurso algebros 
kelias teoremas. Mokytojas pasirodė labai blogas. Nė koks psicho- 
logas. Ketvirtas įėjo pats direktorius Ant. Simaitis“ — dėstytojas 
tikybos ir gimnazijos direktorius. Pasirodė vidutiniškas mokytojas. 
Po to namo paleido. Bet aš nėjau tiesiau namo, o nuėjau su draugais 
sporto futbolo bucų [?]'“. Bet jų tinkamų aš neradau. Po to atlankiau 
Telšių Centralį Knygyną, kur paskaičiau „Klaipėdos Žinių“ kelius 
numerius. Skaičiau daug tą dieną, bet nieko nerašiau. Skaitymu ir 
vainikavai tą vakarą. 

Trečią dieną rugsėjo pamokos ėjo jau tinkamesne vaga. Moky- 


V Stasys (Stanislovas) Žadeikis (g. 1888 m.), Rietavo progimnazijos di- 
rektorius, ir vėliau palaikė santykius su Ašmantu, skolino jam pinigų studijų 
reikalams. 

U Viktoras Kamantauskas (1899-1951), mokytojas, kalbininkas, vertėjas. 

* Platesnės apimties, platesnio masto (darbo). 

B Antanas Simaitis (g. 1887), kunigas, prelatas, mokytojas. 

“ Neaiškiai parašyta. Jeigu tai bucai, tai dabar vartojami futbolo batai, bateliai. 

tojai buvo įėję dėstyti savo dalyko Fabricijusas, Jagaudas", Kaman- 
tauskis ir Riedelis'“. 

Po pietų trečią valandą nuvykau į „Ateitininkų“ abstinentų su- 
sirinkimą. Čia tapau išrinktas biūro valdybon. Pasirinkau pareigas 
raštininko. Vakar grįžęs skaičiau laikraščius, šiek tiek mokiaus ir 
svarbiausia pradėjau rašyti dienyną. Pasimokęs kiek nuėjau gulti. 

Oi bėga, bėga dienelės be jokių atmanų, be įvairumų, taip atrodo 
tam, kuris mažai tejaučia, temąsto, Bet ir man prabėgo nejusčiomis 
4 d. rugsėjo, bet šd. rugsėjo buvo tuo įvairi, kad galėjau dalyvauti 
„At-kų“ lyderių posėdyje, kuris blogokai atrodė. 

6 d. rugsėjo, kaipo šventa, slinko nejusčiomis, tik po pietų buvau 
nuėjęs pažiūrėti futbolistų, kur rungės Telšių būrio šauliai su žydų 
„Makabi“. Laimėjo šauliai 2 : 1. Užėjo baisiai blogas oras, pradėjo 
lyti. Todel grįždam[as] užšokau pas dr." Ant. Stembrą, kuris pas 
Svilos gyvena: Vakare mažai beskaičiau, greit nuėjau gulti. 

Bet indomiausia diena 7 rugsėjo, kurioje pagautų draugų ir 
draugių džiaugsmu tapau taip skaitlingos kuopos „Ateitininkų“ 
pirmininku išrinktas. Toje dienoje daugiausia sulaukiau kritikos, 
daugiausiai, kas matė. Todel svarbi diena yra ta, kurioje pasidariau 
galingesniu „Ateitininkų“ gimnazijos!Š, mokytojų seminarijos ir su- 
augusiųjų gimnazijos. Todel ją laikau svarbia diena, nes aš naujokas, 
tegyvenęs vos 8 dienas Telšiuose, tapti jaunimo pirmininku tai daug 
reiškia. Tegu būna mano dienyne žymesniąja užrašyta. 

Prabėgo rugsėjo m. 8, 9, 10, 11, 12 mažai kuo skirdamusios, 
vien panašios kita kitai. 

Bet įvairesnė ir įdomesnė diena 12, kurioje dalyvavau jaunesnių- 
jų at-kų susirinkime, kalbėdamas jiems, [kad] geriausias gyvenimas 
to Žmogaus, kuris anksti supranta savo tikslą, pramato tam tikslui 
siekti aplinkybes, ir jas mindamas po kojų eina taikiai prie savo tikslo. 


"5 Jonas Jagaudas (g. 1880 m.), Telšių gimnazijos tiksliųjų mokslų moky- 
tojas, direktorius, Andriaus Ašmanto klasės auklėtojas. 

6 Vladimiras Riedelis (Rydelis) (g. 1870 m.), vokiečių ir anglų kalbų 
mokytojas. ' 

" Dr. - tuo metu populiarus žodžio draugas trumpinimas. 

!š Turima galvoje Valančiaus gimnazija. Ateitininkų organizacija vienijo 
abiejų gimnazijų ir seminarijos moksleivius. 

Čia vėl gaunu iš K. Kaulaitės laišką, kuri ir lyg skundžias, guodžias. 
Ir tuoj parašau jai užuojautos raštą. 

Rugsėjo 13 d. gražiai išaušo, lyg rengdamos teikti Aukščiau- 
siajam maldos simtonus. Ir aš būdamas jautrios širdies, mylėdamas 
žmones, pastojęs jau seniau Liet. Kat. Bl-vybės Draugijos sekreto- 
riumi, šiandien tik savo dokumentus teparsigabenau. Kas svarbiausia, 
kad šiandien prisiverčiau parašyti straipsnį, patį pirmąjį „Šis tas iš 
Žemaitijos“ į dienraštį „Lietuvą“. Užėjus juodajam vakarui, pasi- 
mokinęs nuėjau gulti. 


Vėl dienynas imtas rašyti 1927-XII-23. 


Oi plunksna, tu, plunksna, kaip dažnai esi užgrūsta. Neprieinu, 
ką gera ar bloga parašyti: darbu užgriūva mano pečiai. Kiek tu, 
varge mano, išplėšei valandų, kiek suėdei man energijos, kaip tu 
įbauginęs mane esi gyvenimo netikrumu... Nežinau, kas ryt bus, 
kur dėsiuos: ar mokslas ar arklas ar paslaptinga nusivylimo diena... 
Bet ši plunksna kruta jau... studento rankose. O, Aukščiausis, kaip 
Tu duodi pagalbą tiems, kurie jos ieškos! 

Prisimenu sau tuos laikus, kada paskutinėse klasėse ašai buvau. 
leškojau kasdien vis naujų, rodos, gyvenimo formų. Grūdaus gy- 
venimo sukuryje, laužiau sau kelią priekin (pryšakin). Oi dažnai 
atsitikdavo, kad sunkios mintys užkamuodavo mano galvą, ir aš 
liūdnas tapdavau bejėgis. Nebeišsirinkdavau, kas verta, kas gera ir 
naudinga. Be darbo glūduma ir piktos ant gyvenimo mintys slopin- 
davo mane amžinai. Svajojau aš tada, pykau ir liūdėjau. Bet didelis 
pasiryžimas ir atbukimas pasiduoti pilkajam gyvenimui atgal vertė 
mane nors per didžiausius ir tankiausius erškėčių krūmus žengti 
pirmyn, stumties senuoju mokslo keliu. 

Sukuringas naujas Telšiuose gyvenimas įvėlė mane. Įvėlė mane 
ne todel, kad nesupratau savo padėties, bet todel, kad per daug kitais 
pasitikėjau ir optimistiškas buvau. Buvau išrinktas at-kų draugo- 
vės pirmininku, nors nepažinau dorai nė vieno nario. Tapau bailiu 
klausinėtoju visokiuose mažmožiuose, stengiausi pažinti ir išlaikyti 


S Straipsnio tokia antrašte neteko rasti spaudoje. 

čia įprastas at-kų tradicijas... ir daug daugiau buvau liepiamas ir 
siunčiamas, negu man tai priderėjo. 

Kiek susipažinau, apsipratau, vėl kyla sunkenybės iš mano nesu- 
sitarimo su globėjais ir buvusiais vadais. Jie vadinos paprastai kun. 
Budraitis, Stasys Gabaliauskas, Jurgis Dagilis, Juozas Masiliauskas, 
kada-ne-kada kun. Antanas Simaitis, tuomet direktorius, kun. Pra- 
nas Ramanauskas. Labiausia man jie įkyro savo nurodymais, kaip 
turiu organizuoti jaunesnius at-kus, kaip žvejoti ir sutūrėti senesnius 
narius. Nemalonus buvo man ir tas jų didelis noras ofišavinimosi“", 
linkmės davimas, kuris kartais nejaukiai pasireikšdavo minčių mo- 
nopolizavimu. Ginčijaus, nesutikau su jais, bet galų gale dar gyve- 
nimo spiriamas ėmiau ir atsisakiau iš at-kų pirmininko pareigų taip 
griežtai, kad nesutikau nė į valdybą bejeiti. Buvau tik savo VII kl. 
kuopelės pirmininkas ir, rodos, (to gerai nebepamenu) abstinentų 
sekcijos vedėjas. Tiesa, atsisakymo prašymas tebuvo antrą kartą 
patiekus priimtas. 


Kaunas. 1928-IV-7. 


Kur man pagauti plunksną kasdien ką parašyti! Bet nors pro- 
tarpiais rašau į šią knygą eilutę po eilutės mano širdies virpesius, 
su mažomis šalto proto išvadomis. Taip, rodos, šiandien ir norėčiau 
nusistatyti, kad, jei ne kasdien, bent protarpiais pasirodytų čia žode- 
lis. Ši knyga turėtų man būt|i] tuo veidrodžiu, kuriame aš matyčiau 
savo gyvenimo geras ir blogas puses, darbus ir tingumus, dvasios 
pakilimus ir nupuolimus, kaip dažnai gyvenime, ypač man, atsitinka. 

Štai saulėlly]dis prieš Velykas. Artinos šeštadienio tamsi naktis, 
kurioje aš namus palikdavau ir eidavau į bažnyčią melstųs ir šiaip, 
kaip jaunas, šposų*! pakrėsti arba bent jų prisižiūrėti. Bet jau ke- 
linti metai, kaip Andriejavo bažnytelės, kuri man atrodė puikiausia 
ir šiandien maloniausia, Velykų naktį nebematau. Paskutinės ten 
buvotos buvo man labai liūdnos: mamytė gulėjo mirtiname patele 
(1924 m. balandžio 26 d. 414 val. mirė). Tad, sakau, šios Velykos 
man liūdesį primena. Po šių-švenčiau Velykas Žarėnuose pas bajorą 


* Reklamuotis. 
2 Pokštų, išdaigų. 

Tamkevičių, kurio vaikus gimnazijoj ir ten namie mokiau. Į Velykų 
naktį nebuvau nuėjęs, tik į prikėlimą pėsti, (kiti važiuoti) nuvykom. 
Radom žmones einant apie bažnyčią. 

Trečias Velykas teko švęsti pernai Telšiuose, kur metus gyvenau 
pas p-lę Z. Petrauskaitę. Buvo Velykos valgiu geros, bet šiaip nuo- 
bodu, kaip paprastai ne namuose švenčiant atrodo. 

Po šių švenčiau Velykas lovoje, nes sirgau jau raumatizmu ir 
susišaldyti draudė gydytojai. 

Šiuos žodžius rašau prieš tas Velykas, kurias manau švęsti Kaune 
pas Viktorą Gudelį. 


Kaunas, 1928-VII-26. 


Jau nuo Š. m. birželio 11 d. gyvenu Žaliajame Kalne, Dzūkų 
g-vė 6, but.1 Dr. G. Studeraus?* kambariuose, bet niekada nepri- 
siruošiu pabrėžti bent kelis žodelius iš savo gyvenimo, kuris gana 
vienuoliškas atrodo. Taip, parašyti būtų malonu, bet dažniausiai lyg 
bijau pradėti ir savo gyvenimo paslaptis pasisakyti. Ne tas paslaptis, 
kurias kuria silpnas žmogaus prigimimas, bet tas, kodėl aš Kaune 
čia gyvenu per vasarą? 

Iš tikrųjų, keistas Žmogaus gyvenimas: renkamasi pasiilsėti nepa- 
žįstamų žmonių tarpe. Kiek jie tave gali suprasti, atjausti, paguosti? 
Bet vis dėlto... pas juos geriau. Juk turiu 4 seseris, 5 brolius ir seną 
tėvelį. Kodėl ne pas juos? Todėl, kad nebėra to žmogaus, kuris in- 
tuityviškai mane paguostų, suramintų — nėra mamytės. O jos vietoje 
svetima. Nors nieko blogo negaliu apie ją pasakyti, bet namai manęs 
nebetraukia. Nebevilioja ir per tai, kad mano geriausias broliukas, 
mūsų vyriausias brolis Antanas vedė žmonelę, ir mūsų kalba neno- 
romis skysta, trūksta pritrūkus žodžių: mano vieni, jo — kiti reikalai. 
O su mažesniaisiais vėl maža (roda) kalba. Bet vis gimtasis kampelis 
maloniai prisimena. Štai šį vakarą, Onos vakarą, išgirdau liaudiškas 
daineles dainuojant keliant Onas ir nesusilaikau nepabrėžęs laiškelio 
į savo amžino atminimo dienyną. 

Daug turėčiau šį vakarą parašyti, bet, deja, nespėsiu. Tegu mano 


22 Gotlybas Studerus (Gotlieb Studerus) (1889-1972), iš Šveicarijos kilęs 
kalbininkas germanistas. 

mintis kartosis ir kitais vakarais, bet parašysiu daugiau bendru mastu: 
juk visų prabėgusių dienų ir neprisiminsiu. 

Taip, Kaunas man malonus ir džiaugiuos kartais, kaip mažas 
vaikas, kuris nebemoka džiaugtis kokį blizgutį gavęs, kada galvoju 
apie jį, kaip apie mokslo židinį. Bet kai užklumpa žmogiškos sil- 
pnybės, — jauties viso pasaulio atskirtas atmestas, kad neturi kam 
meilesnio, nemaskoto žodelio pratarti ir iš ten susilaukti paguodos. 
Juk tiems žmonėms, kurie manim džiaugias ir mane naudoja, esu 
reikalingas. Juk jie mane savo tarpan kviečia ne kaip paklydusį, be 
draugo ir bičiulio, klajūną, bet kaip sau naudingą ir reikalingą. O 
gal ir žmonės gerą širdį kartais turi? Ne, dėl jų aš niekuo negaliu 
nusiskųsti: jie manim pasitiki, kaip savo vaiku ar broliu seseria. Ir 
tokiems Žmonėms aš savo gyvenime nenorėčiau nė aguonos grūdu 
nusikalsti. Prakeikiu iš anksto tą valandą, kurioj nusikaltimas įvyktų. 
Bet netikiu taip žemai nupulti. 

Šią vasarą vis dėlto daugiausia, tur būt, teks išdykauti su mote- 
trimis. Nors jų nė vienos nenuskriaudžiau ir nenoriu, bet nuogumų 
rankomis prisiliečiau šiemet daugiausia, negu kitada kada. Gal ki- 
tiems tas nebaisu, bet aš tai nemaloniai prisimenu ir dažnai su širdies 
graužimu. To likimo priežastis, tur būt, yra mano jau pilnas ir į vyrą 
subrendimas. Juk jau persvėriau 22 metus. Būtų malonu, kad mano 
pradėtas dienoraštis ir toliau nenutrūktų, bet kad kasdien po eilutę 
didėtų. Šiuo kartu tuo ir pasitenkinsiu. 


Kaunas, Dzūkų g-vė 5a, 1928-XI-11. 


Liūdnumas apima žmogų, kada matai kitus, kaip jie žūsta gy- 
venimo aplinkybėse, kaip musės liepsnoje. Jis nori pasipriešinti 
joms, bet krinta bejėgis ir duoda save ekėti jų norams. Šiokius 
vaizdus regėjo mano akis šį puikų žvaigždėtą vakarą priemiesčio 
pirkutėje pas c.2 P...ą N...ą*“, kuris, kaip organizacijos pirmininkas, 
buvo sušaukęs pas save valdybos posėdį, kuriame man teko, kaip 
sekretoriui dalyvauti. 


* Kolegą. 
* Gali būti, kad čia kalbama apie Andriaus Ašmanto bičiulį Petrą Navar- 


dauską (vėliau Navardaitį) (žr. šio rinkinio 58 išnašą). 

"Tuoj pasirodė raudonas vyniukas, mūsų paprastų dirbtuvių. Po 
šio dar stipresnio gėralo. Argumentai raginti girkšnoti buvo nepa- 
prastai drau[giškumo| atžvilgiu stipri: turėjome išleisti vieną draugą 
į provinciją mokytojo pareigų eiti. 

Štai tau, abstinente: jei mylite collegą Z..., prašau išlenkti ir būti- 
nai iki dugno. Pasipriešinti šiokiems argumentams, ypač jaunesniam, 
draugų tarpe išleidžiant vieną iš savo būrio būtų tas pats, kas yra 
atsisakyti tos meilės, kurią jauti prie jo. Štai argumentai tų, kurie, 
laisvai gyvenimo vadeles paleidę, nebesupranta nė tiek, kad vieną 
draugą laimindami žudo kitą morališkai. Ta didžiausia ir yra klaida | 
auklėtojų, kurie maža dėmesio tekreipia į susivaldymą. 


Kaunas, Dzūkų g-vė 5a, 1928-XII-22. 


Išsilgau namų. Ilgesys širdį spaudžia. Nerami širdis plaka. Liūd- 
na prisiminus namus. Jie man dabar tušti, o jau tikrai šalti atrodo. 
Mirė mamytė jau prieš ketverius metus su viršum. Pernai palaidojo 
mamytės motiną Oną Buivydienę-Lapienę. Ji geroko amžiaus, ro- 
dos, sulaukusi buvo, bet vis dėlio artimo žmogaus širdis linki vis 
dar toliau gyventi. Vyresnysis brolis ir sesuo jau nebe namie. Lieka 
senas tėvelis ir pamotė su jaunesniais mano broliukais ir sesytėmis. 
Bet iš jų nė vienas nėra praleidęs taip nuoširdžiai jaunystės dienas 
ir niekas iš jų taip gerai manęs nepažįsta, kaip vyresnis mano brolis 
Antanas. Jis mano jaunų dienų paslapčių ir troškimų vienintelis 
žinovas. Tėvelis tų paslapčių nė pusės nežino. Jis buvo visą laiką 
man ir visiems mums vaikams per kietas. Tėviškos meilės ir šir- 
dingos paguodos iš jo nesusilaukdavome. Šis jo kietumas, galima 
sakyti, priverčia mane šįmet čia Kaune pasilikti. Gelia ištroškusi 
širdis namų, vaidenas brolių seserų veidai mano akyse, bet protas 
diktuoja geriau pasilikti Kaune, nes nežinai, kas tavęs ir namie 
laukia. Juk jau metai kaip iš tėvo negavai laiško. Ką manai, kokį 
rūstų veidą gali namie išvysti. Kiek tu čia rasi, žmogau, morališkos 
paspirties?! 

Liūdna... Nustoju kas dien to tyrojo idealizmo šaltinio akių 
po kelias. Baisus vaizdas stojas prieš akis to realaus gyvenimo. Bet 
Dievas paliko žmogui vieną didelę dovaną — viltį. Niekados aš jos 

nėsu visai nustojęs, nors daug kartų žiaurusis gyvenimas mėgino 
pakasti gilų griovį, kuriame klaidžiočiau per visą savo amželį. Bet vis 
Dievo Apvaizda ištiesdavo man nelaimėse ar beviltyje ranką. Aš vėl 
ant kranto. Linksmas, su daug didesne energija žengiu į gyvenimo 
areną, kurioje būtinai turiu bent vieną savo gyvenimo siaubūną 
nugalėti. Šie siaubūnai visokie slenksčia prie mokslo žinyno. Štai 
šią vasarą gyvenau Kaune, kad galėčiau žiemą studijuoti, nors namų 
buvau labai išsilgęs. Tiesa, jau su tėveliu buvo kas jau negerai, kad 
nuo užgavėnių neberašydavo. Ar tai malonus gyvenimas, kada neturi 
niekam nė pusės žodžio tarti tada, kada vargai amžinai slopina ir 
beviltį gyvenimą smegenys pina. Ne, tariu šį kartą. Turiu dar grum- 
tis gyvenime. Jausmai - apgavikai. Žmonės daug daugiau yra matę 
vargo. Ko man jaunam nuleisti rankas. Metai ar poros metų daug 
reiškia, bet dar ne visas žmogaus gyvenimas. Bus, tur būt, saulėtų 
dienų, kada aš galėsiu pasidžiaugti. Dabar darbas ir jame aš viską 
turiu užmiršti, jei noriu toliau moksle kastis. Sunkaus ir nemalono 
gyvenimo slogutis tegu smaugia mane, bet aš dar kvėpuosiu, kol 
galiu, ir lauksiu rytojaus skaidrios saulutės. (23 val. 22 min.) 


Tickinai, 1929-VII-2. 
Tėviškė! 

Praslinko jau pora savaičių, kaip aš jau gimtiniam kampelyje. 
Daug, oi daug kartų spaudė jau mano širdį ilgesys praleisto laiko, 
kuriam daug kas mano gimtinėj pasikeitė. 

Buvau ir esu labai prisirišęs prie kiekvieno medelio, ar tam tikroj 
vietoj padėto daiktelio. O jų aš dažnai jau neberandu grįždamas 
tėviškėn. Neberandu ne tik daikto medelio, bet ir artimo, mano 
jausmus ir troškimus suprantančio žmogaus, kurio širdis man taip 
gera būdavo, kurio pamokymai arba užuojautos tiesiog strigdavo į 
pat širdį. 

Šių artimų man širdžių netekęs, randu kitas. Bet tos, kaip širdys, 
pirma reikalauja manosios, kad galėtų atverti neapgaulingą meilę ir 
skaisčią užuojautą. O mano ištuštinta darbo ir vargo širdis yra per 
silpna. Neužkaista nuo josios kitų širdys, ir ji pati lieka savo leduose 
be menkiausios šilimos kibirkštelės. 

Pagaliau mane ryte ryja darbai. Maža tėra laiko, kada laisvai pa- 
sidairyti ar pasvajoti, laisvai ką norėdamas paskaityti. Užgriuvusiųjų 
ant manęs darbų nespėju aš nusiversti nuo pečių. Tik žiūrėk laikyti 
egzaminą po egzaminą ir taip gali dar kur sukliūti ir per 4 metus 
universiteto nebaigti. 

Įsimylėt, rodos, kartais, kad vargai prisliuogia ir beviltis gyveni- 
mas užgriūna, labai norėčiau, bet meilės paruošimams atlikti — pa- 
kalbėti, nueiti pas panelę ar į vakarelį — nevisada sugreibiu laiko. Ir 
dėlto tenka vėl šaltai ir sausai mokslo vadovėlius krimsti. Pagaliau, | 
tur būt, nė pirmosios meilės karštai nepergyvenęs (dar savo amžiuje 
nėsu meilėj mergaitei prisipažinęs, nei laiškučio parašęs, nei bučkio 
davęs, o vyras esu jau 23 m. sukakęs), per daug moku merginas pakri- 
tikuoti, o ypač joms dykai, kai jos mano meilės nevertos, savo meilę 
švaistyti. Čia atrodyčiau, lyg egoistas, tačiau to noro būti juo, rodos, 
nė kiek neturiu. Ir taip visada šaltai oficiališkai su mergaitėmis. Ir jei 
kartais tenka su kuriomis dažniau susitikti — tai vis grynai collegiškai 
viskas prasideda ir baigias. Collegiškumo man netrūksta, bet ir tai 
su parinktinėmis ir -iniais, ypač su parinktiniais, kad aš nerūkau ir 
negeriu. Pagaliau ir šiaip plačių ir tuščių draugysčių aš nemėgstu ir tai 
laikau grynu laiko gaišinimu sau ir kitiems. Nuoširdžios draugystės 
niekada nevengiu, bet ji labai sunku rasti. Todėl kenčiu kančias ir 
skausmus, vargstu vargus ir nelaimes vienui vienas. Čia dalyvių kuo 
mažiausia teturiu. Mano visą gyvenimą didelė vienatvė lydi. Kai 
jaunas buvau, mano mokslo norai ir troškimai tik vienam tebuvo 
suprantami. O kol kitus įtikindavau, kad mokslas man brangiausias, 
daug privargdavau ir skaudžių ašarų išliedavau. Didžiausias mano 
nusiraminimas — skaitymas moksliškų optimistiškų raštų, o ypač 
iš pedagoginės srities, kur iškeliama tie pasaulio vargai ir lūkesčiai 
geresnių dienų. Tada man grįžta energija ir jaunystės karštis darbui. 

Tėviškėj nieko dabar nedirbu. Jei nueinu, padirbėju kaip žaisda- 
mas, be jokios įtampos ir nusivarginimo. Į dirbančius žiūrėti bendrai 
nemėgstu, jei aš dykas stoviu, o ypač negaliu žiūrėti, kad dirba už 
mane jaunesni broliai sesers arba senas tėvas. Tėvui dirbant nieka- 
da negaliu arti stovėti. Tuoj man tada prisimena jo griežtas ir net 
per skaudus prie darbo raginimas, kai dar jaunas buvau ir ištiso- 

mis vasaromis dirbdavau. Ypač nuvargindavo mažas miegas ir per 
sunkūs darbai. Dabar manęs nė raginte neragina ir dirbant, rodos, 
nelaukia: mat, jau mane laiko nebe darbininku. Girdi universitetus 
einąs Žmogus jau ponas. 


Kaunas, Dzūkų g-vė 6, but.1l. 1929-VII-24. 


Nežinau, kas mano širdį graužia. Graužia ilgesis ir baimė ryt- 
dienos. Juk tik trečia diena, kaip aš iš namų atvažiavau į Kauną. Iš 
namų, kurie vėl manęs nebegalėjo patenkinti, kuriuose tik liūdau at- 
siminimuos iš kūdikystės gyvenimo. Liūdau ir nežinojau ko liūdžiu. 
Man viskas atrodė pergreit pasikeitus, lyg neiškalbėta ir neišjausta 
tai, kas turėtų būti tuo metu padaryta. 

Perankstyba mamytės mirtis bus man amžinai juodas ženklas 
mano jaunystės dienose. Jaunystės dienos mano nebuvo tokios jau 
iš pradžių, kaip kitų. Anksti pamėgau mokslą, ir mano tos „silpny- 
bės“ nemokėjo suprasti net per 10 metų. Vargau visada vienas. Tik 
motina mokėdavo mane motiniškai atjausti, ir čia aš tik galėdavau 
rasti paguodos. Bet neilgam — vos V-toj klasėj man tėsant, miršta 
ji, ir žūva visas mano gyvenimas. Liko šalta beviltė man prieš akis. 

Tokis pat šaltas beviltiškumas krečia mane ir dabar, baigus jau 
du kursai universitete. Praleidžiau mėnesį su viršum tėviškėje, kur 
mamos vietoje — pamotė, mano iš širdies brolių ir seserų vietoj — 
jaunieji, broliai sesers tik iš dokumento, o ne iš bendro gyvenimo. 
Visur šalta, nejauku. Svajonė apie praeitį, kūdikystės laikus, migdė 
mane liūdnumo lopšyje ilgesio baisenybėmis. Neiškalbėtos kalbos, 
neišgyvento gyvenimo ilgesiu sirgau aš visą vasarą tėviškėje (nuo 
16 d. birželio iki liepos 21 d.). 

Rodos, mane suprato tik viena gamta. Rodos, ji gali viena prisi- 
minti tuos laikus, kada aš piemeniukas svajodavau ir daug galvoda- 
vau, kaip reik čia žmogui gyventi. Turėjau puikių svajonių, bet šimtą 
kartų daugiau beviltiško baisumo. Oi, kas aprašys tuos mano širdies 
skausmūus, kuriais sutikdavau kiekvieną savo gyvenimo pažangą ar 
kryptį. Oi, kiek daug jos imnan skausmo kaštuoja. Neišsemiamos 
matės, išlietos valios tvirtumo, padarė mane iš paviršiaus žmonėms 
šaltuoliu, kuris, rodos, ne širdį, o akmenį krūtinėj nešiojas. Taip 

mano daugelis, nors aš nė vienam nė menkiausios skriaudos nepa- 
dariau ir nenorėjau ir nenoriu daryti. 

Štai ta beširdė krūtinė verda Kaune perkūno kunkuliais jau trečia 
diena. Rodos, ko jai virti? Gyvenu pas savo prof. lektorių Dr. G. Stu- 
derų, tik ne jo, bet prof. doc. Dr. Fr. Brender'io?? kambariuose. Iš 
šalies žiūrint, rodos, nieko netrūksta! Bet juk aš einu grumtis, lyg su 
pasaulio čiampionu, atsispyręs ne molio, bet miglos kojomis! Į mane 
visi žiūri ir mano, o aš turiu nuduoti, kad man nieko netrūksta! Bet 
tuo tarpu pasiskolintas 100 litukų iš p. M. Dausyno“ gerte geriamas 
stiklas smunka žemyn. Ateis diena — išeik, bet kur tu nueisi, jei tavo 
kišenėje nėra nė cento?! Ot tada ir pasirodys tavo gudravimas! Bet 
noras mokytis ir tas bėgąs gyvenimas vis liks ir nelauks, kol tu subirėjęs 
kelyje čia rankiosiesi! Sėdu profesoriaus kambaryje už stalo ir drebu 
liūdžiu šimtą kartų daugiau, negu, kad buvau piemenėlis, po šakotu 
ąžuolu. Mano jėgos mano užsimojimams yra daug silpnesnės negu 
to piemenėlio. Aš einu ir stoviu kartu su tais, kurie gyvenime pertekę 
yra, kurie mano bailės ir jausmo nė romane radę nemokėtų suprasti. 

Liūdžiu ir liūdžiu, dirbau ir dirbsiu, kol juoda žemė mane pri- 
dengs, kol mane visi užmirš. Aš turiu suteikti ir atnaujinti pasenusią 
mūsų mokyklų tvarką ir auklėjimą. Tiems uždaviniams aš save jauną 
aukoju jau 11 metų! Turi pagaliau žmogus pajusti žmogum esąs! Tai 
mano piemenystės laikų širdies troškimai, kurie turėtų būti įvykdyti, 
man suaugus. . 


Kaunas, Dzūkų g-vė 6, but. 1. 1929-VII-25. 


Jau ketvirta diena pas p. Dr. G. Studerų. Šiandie kas kita. Jau 
dirbu ir noriu dirbti. Bet vis dėlto atgimęs per šias atostogas mano 
lietuviškas, geriau pasakius, žemaitiškas ilgesys kankina mano širdį. 
Mat, mums vis dar būtų malonu, kad mes lietuviai galėtume vie- 
noj pastogėj gyventi ir amžių baigti su nužilėjusiais tėvais ir mūsų 
artimaisiais. Mums vis dar labai skaudu persiskirti. Mes dar bailūs 


5 Pranas Brenderis (Franz Brender) (1894—1938), iš Šveicarijos atvažiavęs 
Lietuvos universiteto klasikinių kalbų ir literatūros dėstytojas, daug dirbęs ir 
lituanistikos srityje. 

25 Mykolas Dausynas, tuo metu Endriejavo valsčiaus viršaitis. 

stoti į rizikingą vietą. O bijomės ir nustojame daug ko. Svarbiausia 
benebus mūsų katiškas prie vietos prisirišimas ir gero vardo nusto- 
jimas. Tačiau įpranti, nors ir labai sunkiai, grumtis su įvairiomis 
aplinkybėmis. Šiandie jau mano nuotaika į visą gyvenimą jau kitokia. 


Grigalauskių vasarnamis Palankių k. prie Kačerginės. 
1929-VIII-19 (Kauno apskrityje). 


Jau beveik visas mėnuo, kai iš namų išvažiavau. Tos pačios sa- 
vaitės šeštadienį (VII-27) susitariu ir patenku mokyti dviejų abitu- 
rijenčių: Elės Grigalauskytės ir Gražinos Petronytės. Porą savaičių 
gyvenu už Garliavos Kairiūkščių dvare, kurio savininkas dabar yra 
Petronis. Ten nors puiki šiaip vieta, blogai jaučiaus, nes trūko na- 
muose tvarkos ir ne viską laiku galėdavai gauti. Mergaitės ir ne- 
mokančios svetimo Žmogaus priimti ir mandagiai su juo pasielgti. 
Tokį man padarė įspūdį, kad turėjau pasakyti, kad ir ši naujoji mūsų 
„aristokratija“ — geriau „plutokratija“ važiuoja prie galo. Iš tiesų, tas 
didelis jų nerūpestingumas, neturėjimas aukštesnių tikslų skurdina 
žmogaus dvasią, ir toks žmogus begali ramus jaustis tik kokiame 
salione, restorane ar kabarėtėse. Šioks žmogus gražaus ir brango 
darbo nevisada besugeba dirbti. 

Aš nežinau, kaip tai yra. Mes visi gerai žinome ir neabejojame, 
kad protu gyventi geriausia. Tačiau, kaip patyriau mažumą, nykus yra 
ir šioks gyvenimas. Tada be galo įsigali didelis sąžinės neramumas, 
naktimis neužmiegi ir dieną nė valandėlės negali sustoti ar šnektelti. 
Vis tai, rodos, bereikalingi trukdymai ir nutrukimai. Dirbti ir dirbti... 
daugiau nieko nebežinai. Per tai gyvenimas pasirodo nuobodus, 
žiaurus ir kietas, o vilties ir paguodos kuo mažiausia. Dar, tur būt, 
reikia man subręsti ar pastovesnį ir tikresnį gyvenimą prieš akis 
turėti. Gero gyvenimo, ir su aiškia ir malonia ateitim, nesu turėjęs. 
Gyveni taip sau be jokios vilties ir džiaugies dieną praleidęs. Bet, 
vis dėlto, aš ir savo kailiu patyriau, kad tos sunkios gyvenimo aplin- 
kybės išeina į gera. Žmogus įpranti kovoti ir vis ta esama padėtim 
hepasi[ten]kini, be ko negali būti nė pažangos. 

* Šios atostogos, jei neimsime galvon kai kurių nemalonių maž- 
mhožių, kaip antai: mano mokinių nemandagumo ir nedarbštumo, — 

bus praleistos maloniai ir bene pasiilsėta. Žinoma, tuo pačiu maža 
padirbta. Bet ką padarysi, turėjau pasiilsėti, nes ir gydytojo buvau 
liepiamas. 

Pas Grigalauskius valgio ir tvarkos atžvilgiu gyvenu geriau. Ne- 
apsakomai malonus daiktas yra ir Nemunas kasdien beveik pasi- 
maudyti. Išmėginau savo jėgas. Patyriau, kad skersai Nemuno galiu 
perplaukti. Vandenyje įpratau laikytis ir gana gerai. Pagaliau šiam 
mano dalykui ir oras pasitaikė visą savaitę šiltas ir puikus — vienas 
malonumas: maudykis ir kepinkis gerai pavalgęs. Todėl jaučiuos gerai 
sustiprėjęs. Tiesa, to stiprumo, malonumo ir gyvumo, tur būt, po 
savo reumatizmo nesusilauksiu, kokį turėdavau iki šešių klasių, kad 
susirgau apie Užgavėnes. 

Iš vasarotojų įdomių žmonių neradau. Krinta kiek į akis vienas 
susilenkęs, apžėlusia krūtine žydelis. Tas vis žydelių būriu vedinas 
žingsniuoja, kaip gaidys. Žydelkos sudžiūvusios, viena kiek rie- 
besnė, bet per daug prisimerkusi. O su jais ir pažinties neturiu nė 
mažiausios. 

Puikus, dar nesuprastas tipas yra ponas Pašakarnis, jo žodžiais 
tariant, buvęs mokytoju 17 metų. Jis nori į viską atrasti atsakymus, o 
ypač statyti klausimus taip, kad jis pats turėtų progos į juos atsakyti. 
Moka kartais ir rieblių| palyginimų pasakyti, dėl kurių kartais prie 
mergaičių tenka kiek ir parausti. Jam patinka ir žmogų pakudenti, 
pažiūrėti, kur jo dvasios ir kūno kojos dygusios. Jei ką pastebi, ypač 
jei tą, ko laukė, vylės ir norėjo, džiaugsmingas triumfuoja tos „ame- 
rikos“ atradimą. Su jo žmona lyg nepažįstamas: mat, oficiališkai ir 
nesupažindintas. Turi vaiką 9 metų, didžiausį plepį ir nenuoramą, 
kurs bilda, traška ir terška nuolat už sienos. 


Kaunas, Dzūkų g-vė 7, II aukštas. 1929-X-13. 


Šiandie nepaprasta man diena. Po ligos, dar kaip reikiant nepa- 
sveikęs, neįmanaus kas esąs ir ko griebtis reikėtų. Kiek liūdna, ne- 
drąsu, kaip ir visada, kiek sirgtelėjus. Juk ta mano operacija: Deviatio 
saepsi nasi, — iš pernai buvo jau žinoma ir nėra čia koks nelauktas 
daiktas. Tačiau, mat, maniau, kad bus lengvesnė, kaip ir pats gydyto- 
jas tvirtino, negu pernykščioji. Bet pasirodė įkyri, kaip ir pernykštė. 

Šį vakarą kaip tik namie nieko, svečiuose buvau — per linksma, 
vakar dėl ligos praleistas puikus mūsų fakulteto vakaras — visos tos 
bėdos susidėjo ir gerokai spūstelėjo mano širdį. Pagaliau negaliu 
būti ramus ir dėl visuomeninių bėdų: šiandie mano šeimininkės 
dukters gerokai gurkštelėjęs berniūkštis dribso visą dieną ant sofos 
ir knarkia šimtamečio senio balsu. 

Vakar vėl viena panelė atnešė biliūno?' puikų raudoną žiedą, 
bet apsirengus baliaus suknele atrodė, kad ji ne kur reikia pataikė: 
manė, gal, kad ir aš eisiu, bet mane tik lovoj dar tebesergant terado. 

Taigi šiandie dėl visų tų dalykėlių apkvaišiusia galva ir vaikšti- 
nėju. 

Bet tas nusivylimas mūsų visuomene šiandie lyg stipriau reiškias. 
Tie liūdni jaunų girtuoklių vaizdai mane kremta ir neturiu kantrybės 
ramiai į juos žiūrėti. 


Kaunas, Dzūkų g-vė 7, II aukštas. 


Ryt važiuoju namo Kalėdų. Juk tai paprastas, nieko, rodos, ne- 
vertas dalykas. Tačiau jis man nepaprastas, kad jungias su kitais ir 
skaudžiais mano dvasios pergyvenimais. Aš vis dar jaunas, sakyčiau 
vaikiškas, karštas dėl visuomeninių ydų, kurios, man rodos, plaukte 
plaukia iš individualių ydų. O jų aš nepakenčiu, dėl jų kamuojuos, 
nes matau didelę žmonių silpnybę — kuo labiausiai kitus iškrėsti, 
jų ydas iškelti, bet vengti, kaip smėlis vandens save panagrinėti. 
Maža mes terastum šiandie valdovų, kurie būtų drąsūs tiek, kiek 
parodė drąsos graikų garbė Sokratas, pasakydamas menką sakinėlį: 
„Aš žinau, kad aš nieko nežinau“ — Ši mintis kamuoja mane dieną 
naktį, kada tik aš turiu bent kiek laiko pagalvoti, atsitraukti nuo 
kasdienių būtinų darbų. 


1930-I-6. Kaunas, Dzūkų g-vė 7, b. 3. 


Aš vis dar menkutis. Džiaugiuos kuo vis vaikiškai. Užvakar 
1930-1-4 gavau iš „Lietuvos Aido“ honoraro 15 lt. Džiaugiaus, kaip 
mažutis, kad litą gaunu, džiaugiaus, kad didieji mane priima į savo 


" Žem. biliūnas - bendrinės kalbos bijūnas. 

tarpą — galiu parašyti į jų laikraštį, nors menką recenzijėlę?. Tačiau 
kas iš to, jei dvasinio nusiraminimo niekur negaliu rasti. Daug, rodos, 
mąstau, daug ir skaitau. Tik, gal būt, ne tą, ką aš mėgstu. Skaitau 
filologinius dalykus, kurie man taip šalti ir kieti, kaip kaulas. Malo- 
niausią — psichologiją, filosofiją ir sociologiją — vis rytui, kaip vaikas 
niekutį, dedu. Kada aš prie jos prieisiu, kada laisvai galėsiu mėgia- 
muosius dalykus studijuoti, nė pats nežinau. Bet noriu, noriu tiek, 
kad, rodos, be jų nė mirt negalėčiau. Tačiau mano sveikata nei šį nei tą 
rodo. Dieną ar vieną momentą, rodos, grabo lentos ieškotis bereikia, 
kitą dieną — be 100 metų nė iš pėdos. Paskutinės teisės turėjau, nes 
visai teisingai buvau laikomas mūsų šeimos sveikiausiu. Tačiau VI kl. 
įgytas reumatizmas, kurio daugis gydytojų, kaip ir aš pats, nesupranta, 
neduoda man ramybės atsiduoti tiems 100 planams. Bet kai įsigilinu į 
studijas, pamėgstu spręsti žmonijos sunkiausias problemas, nesijaučiu 
sergąs ir nemanau tada, jų neišsprendęs mirti. Dieve duok! 

Šias Kalėdų atostogas leidžiu sau taip, kad mano dvasia ir ener- 
gija atsigautų. Skaitau knygas, bet egzaminų ruošti tingiu. Rodos, 
belaikysiu tik lietuvių bendrąjį kursą, o įvadą į literatūrą teks toliau 
padėti. Pamatysiu? 

Sakau, aš jaučiuos labai mažas, kai paskaitau didelių žmonių 
darbus, jaučiuos silpnutis, bet užsispyręs ir energingas, kai paimu 
nagrinėti socialines ir kultūrines problemas. Man rodos, kad mūsų 
lietuvių tautos likimas pareis nuo to, kaip mes suprasime savo padėtį 
pasaulyje ir uždavinius ir kiek galėsime pasiruošti kliūtims nugalėti 
ir kultūros žygių laimėjimams. Šis dalykas mane jaudinte jaudina. 
Rodos, norėčiau tada tuoj prabilti savo tautai, nurodyti jai kelius ir 
stoti jos vadu, bet pačiu momentu pasijaučiu silpnutis, iškyla daug 
neaiškių dalykų. O mano didelis škrupulas?? - ką nors neapgalvojus 
ir nerimtai padaryti. Čia mano didžiausias silpnumas ir mažumas! 
Juk daug jau iš mano draugų, kurie šiaip niekuo neprašoksta manęs, 
skelbia drąsias mintis ar aktingai“? dalyvauja viešam gyvenime, kon- 


*š Turima galvoje „Lietuvos aide“ 1929 m. lapkričio 11 d. išspausdinta jo 
parašyta Alfredo Seno trumpos lietuvių kalbos gramatikos recenzija. 

2 Žem. škrupulas — skrupulas. 

*? Aktingai - aktyviai. 


28 


krečiai vykdydami socialinius dalykus. To aš bijaus. Kiek čia reikia 
atsargumo, sąžiningumo, bet nemažiau ir gero dalykų pažinimo. Iš 
kur man pažinti: juk man vos 23 m.! Visą laiką krimtau elementa- 
rinius kalbų dalykus! Kur tada galvoti apie įvairiausias problemas! 
Asmenuoti linksniuoti mokėk - ir būsi gudrus! Vis dėlto, kol jaunas, 
geriau krimsti tas sausas gramatikas, o paskui, subrendęs, skelbk tas 
savo „nuostabias“ problemas ir jų gudriausius išrišimus. Ne, aš čia 
nenusimenu! Juk žmonės jas spendžia, o aš - žmogus ir dar tas, kuris 
nori ir trokšta visa širdim, by?! tik teisybė bent momentui švystelėtų. 
Kam man susilaikyti? Kodėl man jų nespręsti? Oi daug jūros bangų, 
atsimušusios į kranto granitą, išnyko negrįžtamai amžinybei, bet 
palydovų pasekėjų niekad nestokoja! Ženkim visi į teisybės kalną, 
užžiebkim teisybės žiburį tamsos rūme, nesibijokim, jei kuriam teks 
nukentėti, kad eita ne tuo keliu, kuriuo reikėtų, nes — errare huma- 
num est“*. Ir taip tokiam gali būti dovanota. Atvirumas, atvirumas 
visur! Teužviešpatauja sielos grynumas! Teišnykstie kitų baimė dėl 
teisybės, tepradingtie prasižengimų manija! 


1930-I-10. 
Kaunas, Dzūkų g-vė 7, b. 3. 


Nežinau, kartais ir nusiviliu, ar man taip ir nesiseka ką geresnio 
pasakyti. Parašęs perskaitau — vis kažin ko trūksta. Ko trūko rašant, 
kuo geriausiai žinau. Trūko žinių ir aprašomų dalykų dar didesnio 
su tokiu pat pamėgimu išstudijavimo. Studijavimo, rodos, nebijo- 
čiau, bet nežinau; kas tai verčia mane rašyti, skelbti ir savo menką 
žodį, lyg rytoj mirčiau. Jei tai būtų tikrai pranašystės žodžiai, ne- 
apsidžiaugčiau jų išsipildymu. Mat, perdaug yra mano vargo tam 
mokslui padėta. Ne su kokia viltim viskas buvo daryta, bet taip 
sau, gal kaip ir daugelis jaunuolių daro, manydamas savo tuo var- 
gu kada kitiems vargą nuimti, jei ir ne tiesioginiu būdu. Sakau ne- 
tiesioginiu būdu todėl, kad mano vaizduotėj nuo pat piemeniuko 
dienų tautai mažą rolę?* tevaidino. Jei aš juos kartais vaizduodavaus, 


*! Svet. by- kad. 


3 Lot. errare humanum est - klysti žmogiška. 
* Rolė - dabar bendrinėje kalboje vaidmuo. 


29 


žiūrėdamas į turtinguosius, tai tuoj apskaičiuodavau, kiek žmonių 
iš jų gali baigti gimnazijas arba vėliau universitetus; jei ne šitą, tai 
kokią galėtų susidaryti biblioteką, kokios rūšies knygų, kaip ją to- 
liau sutvarkyti ir t.t. Bet niekada neateidavo į galvą turėti mieste 
namiuką, kokią įmonę ar dvariuką. Net to nesivaizduodavau, kad 
tai galima kartais lengvai laimėti ir per žmoną. Gal tas skurdas ir 
paprastas gyvenimas tiek mane pavergė, kad ir turtų konfortus ir 
net vaizduotę iš galvos iškaršė. 

Kita mano ypatybė — vaikiškai džiaugtis žmonių ilgu amžiu. 
Rodos tas, kuris daugiausia metų nugyveno, laimingiausias žmogus * 
pasaulyje. Ir kodėl man jaunam taip aimanuoti, lyg jiems pavydėti, 
kada viską už akių tebeturiu? Gal, sakau, ir čia būtų koks nujau- 
timas, kurio aš pats bijau. Tiek daug norėjęs savo sielos pareikšti 
žmonėms, jos nepareiškęs kišiu dabar ją į žemę amžiams trūnėti ir 
tyliam užmiršimui. Jei taip prieš laiką atsitiktų, norėčiau būti laiko- 
mas būryje tų, kurie dėl skurdo ar nesveikatos nepasiekė savo tikslų. 
Mano tikslai tiek, rodos, humanistiški, nieko blogo nenešą. Tik 
vienintelis su jais rūpestis, - kaip palengvinti skurdžiųjų gyvenimą 
ir kaip jiems parodyti nekaltąją, visokių erezijų įvairiais sumetimais 
nefalsifikuotą tiesą. Man atrodo, kad kiekvienas žmogus, ką jis tik 
dirba, turi žinoti, ką, kodėl ir kaip dirba arba dirbti. Kad jam tas 
darbas būtų jo šventa, saldi žmogiškoji pareiga, tai mano didžiausias 
troškimas; kitas troškimas, kad kiekvienas darbas, reikalingas 
žmonijos kilimui ir tobulėjimui, būtų lygiai vertinamas ir brangi- 
namas, nors tai būtų mėšlo vežimas ar gatvės šlavimas. Neteisybės 
ir visokių apgaulingų suviliojimų, nors ir gerais tikslais, nepakenčiu, 
kaip ugnis vandens. Todėl, jei kas man duotų prasikaltėlį teisti, aš 
jo niekad nenuteisčiau, jei nuteisčiau, tai Adomą su Ieva, kuriuodu 
mums tą nepatinkamą prigimtį davė. Teisdamas prasikaltėlį, pada- 
riusį gyvąjį prasikaltimą, tuoj sodinu į teisybės rūstybės suolą pačią 
visuomenę, kuri tą smerkia, ir visą jos aplinkumą, kurioj galėjo šis 
nemalonusis „sutvėrimėlis“ išaugti. Dėl šitokių visuomeninių, mano 
manymu, troškimų graudinuos visada beveik iki nervų pairimo. Man 
atrodo, nuteisti žmogų sušaudyti ar pakarti, apsaugok Viešpatie, 
žmogus neturi teisės. Kalėjimai tuoj turi būti paversti mokyklomis 

ir neturtėlių ar pabėgėlių prieglaudomis. Daug dėl to ginčijaus, bet 
po visų ginčų lyg dar labiau įsitikinęs palieku. Noriu, kada bent 
kiek bus atliekamas laikas nuo studijų, pažinti kalėjimus ir kalinius. 
Jie man neatrodo tik tiek verti. Jei nusivilsiu, labai susigraudinsiu. 


1930-I-23. 
Kaunas, Dzūkų g-vė 7, b. 3. 


Gyvenimo perversmą gyvenu. Tai didelis smūgis mano gy- 
venime. Nežinau, ar aš jį perkęsiu? Juk man tas pats, kas nėščiai 
moteriai, gimdyti kūdikį be laiko: imtis mokytojo darbo, pačiam 
nebaigusiam. Pajutau savyje tokią silpnybę, net baugią menkybę, 
kad jos ėmiau bijoti. Ta baimė: taip ar ne prasidėjo nuo trečiadie- 
nio (I-15 d. 9 val. v.), kad mane pakvietė dėstyti lietuvių kalbos į 
mokytojų seminariją čia pat, Kaune. Taip, be laiko man per didelė 
karjėra, ypač kad nelaukta. Mano planai buvo kiti: baigti universitetą, 
paskiau dumti į užsienius ir ten sustiprėti. Dabar! Lyg pasaulis nuo 
manęs būtų atsitraukęs! Rodos, nieko netekau arba nieko neturėjau. 
Taip atrodo žmogui, kad gajus vaistas staiga jo skausmus sulaiko. 
Toks tik skirtumas: jam malonumas, man — skausmas. Nėra baisesnio 
ir nemalonesnio dalyko, kaip save pamatyti menku ten, kur reikia 
stipriu pasirodyti. Vyrai, jei imsite ką dirbti, imkite tik tai, kas jum 
jau žinoma, kur jau nebepasirodysite menkučiai! Bet kartais ir ge- 
rai Žmogui pamatyti save menkutį šalia milžino. Puikus kontrastas, 
ir didelė energija. Tą energiją gimdo tas tarpas, kuris skirtumo ir 
tuštumos nemėgsta. Kažin, ar man vyks tą tarpą kaip reikiant už- 
pildyti? Gal greit parodys ateitis. Bet dėl šio klausimo kelias naktis 
nemigau. Rūpesčio slogutis galvoj kraują stabdė, o ji kaito ir gėlė. 


1930-1-28. 
Kaunas, Dzūkų g-vė 7, b.3. 


Sukaktuvės. | 

Kokios tos sukaktuvės? — Pedagoginio darbo — turiu pro juoką 
atsakyti. Taigi ta savaitė bus man bene daugiausia padariusi įspūdžio. 
Juk mano istorijos persilaužimas! Iš suolo — už stalo atsisėdau! Visai 
kiti jausmai. Kitos pareigos, kitas ir galvojimas. Tik gaila, kad nėra 

daug kuo nuo savo mokinių skirtis: amžius — jų didesnis, mokslas, 
gal tik lietuvių kalbos, kaip per nago juodymė teprasikiša. Ir tai 
abejotina. Sakau, keistoka, per tat ir sunkoka. Bet mokykla man 
maloni. Malonesnio darbo dar neaptikau. Man rodos, kad ateityje, 
kada aš pats jai labiau būsiu tikęs, dar jaukesnė pasidarys. Žinių, 
to tarp mokytojo ir mokinio reikalingo skirtumo trokšte trokštu. 
Daugiau apsiskaitymo, daugiau žinių, daugiau gyvenimo prityri- 
mo - šios dienos mano obalsiai**. Ir kartais tas darbas priduoda man 
energijos, kartais šiaip nepasisekus liūdžiu. Bet neilgam. Tik vieno 
nežinau, kodėl man vargai ir liūdesiai tokie man malonūs, kad net 
graudinuos. Kad ir Vaičaitis, poetas, jaunas miręs, tokia atrodo man 
panašybė! Rodos, jo širdis ir jausmai — mano širdis ir jausmai. Tik 
turiu jam nusilenkti — jis poetas ir jau miręs. Kito skirtumo aš ir ne- 
matau. Todėl jį skaitau ir liūdžiu, lyg jis būtų mano žodžius užrašęs. 
Vargas mano ir jo tas pats. Sveikata — jo džiova, mano — bala nežino 
koks tai gyslų išpūtimas ar ištempimas. Bet aš tą menkniekį taip 
jautriai jaučiu, nes dar gerai atsimenu tuos laikus, kada nesupratau, 
ką reiškia liga ir kas ji tokia. Nors tiesą pasakius ir dabar ne kas, aš 
dar lovos glamunėlis. Jei atsiguliu, tai su receptu gulti. Tokia buvo 
nosies operacija ir pirmieji gydymai to reumatizmo. Ar Vaičaitis ir 
mano gyvenimo bus pranašas buvęs, parodys ateitis... 


Kaunas, Prūsų g-vė 6. 
1930-II-9. 


Malonu. Vakar persikrausčiau iš Dzūkų g-vės 7, b. 3. Šiandie 
jau iš dalies susitvarkiau kambarį ir kiek skaitinėjau. Sąsiuvinių ne- 
taisiau, nors jų turiu kelias dešimtis. Ilsiuos — šventa. Taigi naujam 
kambary jaučiuos gerai. Saulė per visą dieną. Tik gaila jos nematau, 
kada ji teka, bet kur leidžias, palydžiu akimis: dienos trumpos, dar 
galiu. Vėliau nematysiu, man rodos, ir kur leisis, nes iš tos pusės 
jau sustatyti aukštoki namai. 

Kambarys daug geresnis, nors nedidelis. Gaila, kad dar nesusi- 

" tvarkiau: neturiu rašomojo stalo. Jį perku iš prof. Dr. Fr. Brender'io 
už 30 lt., nors jis mokėjo 140 It., bet tegausiu tik apie 15 vasario. Tą 


* Bendrinės kalbos šūkiai, siekimai. 

savaitę teks pagyventi kumečiu. Matyt, kad palengva teks įsitaisyti 
visus savo baldus, reikalingus kambariui. Lova ir stalu naudojuos 
paskolintais. Gal tą pačią lovą atsipirksiu. Tiek tik malonu, kad 
gyvenu pas prof. (lektorių) Dr. G. Studerų, su kuriuo jau nuo seno 
gerai pažįstamas. Pamatysiu, kaip sugyvenime. 

Kambario langas tiesiog į pietus. Matyti iš jo: Karmelitų baž- 
nyčia, Naujojo miesto dalis, Įgulos bažnyčios bokštas, ypač gražiai 
atrodo Žaliasis tiltas, Nemunas ir toliau matomas Napoleono kalnas. 
Matyti Aukštoji Freda ir Nemuno krantas. Reginys gana puikus: 
Gamtos ir miesto graži sintezė. 

Rodos, turėtų būti darbo sąlygos daug geresnės. Be to, ir kam- 
barys daug šiltesnis, nors ir miiro namas. Ilgu kaip visada, naujoj 
vietoj, bet ne tiek, kaip kitais atvejais, kada iš namų grįždavau, nors 
į gyvenamą kveterą“. Pagaliau, netoli mano ir tenusikelta: koks 
3—4 namas tos. pačios gatvės. 

Spėlioti daug nėra ko: ateitis parodys. 

Baigta 1930-1I-9 — 1644 val. 


Pažinsi mano 
sielą ir kūną 
iš 
šio raštelio? 
Kaunas, Prūsų g-vė 6, b. 3. 
1930-II-23 d. 20 val. 


Imu plunksną, bet nė pats nežinau, ką rašysiu. Galva sunki, nors 
negėriau: vakar buvau humanitarų baliuje ir, pašokęs iki šio ryto 
4 val., jaučiuos pavargęs. Kam šokti iki 47 Niekada aš to nedaryda- 
vau, o vakar, mat, lyg kas galvą būt apsukęs. Tiesa, buvo su kuo ir 
kur pašokti: žmonių vidutiniškai, salė didelė. Bet vis dėlto nors „fa- 
cio, sed odi“*?. Kodėl negalėtų susirinkti anksčiau ir anksčiau baigti. 
Kitą dieną žmogus netenki didelio procento darbingumo. Kvailystė! 


35 Kuetera (svet) — butas. 


36 Užrašas dienoraščio II sąsiuvinio viršelyje. 
* Lot. facio, sed odi — darau, bet nekenčiu (nenoriu). 

Turėčiau šį vakarą su džiaugsmu minėti mokyklos darbo 
mėnesines sukaktuves. Bet aš vis džiaugtis nuoširdžiai nemoku. 
Liūdėti, krimstis juo man sekas. Vis dėlto, nors aš pats kaltininkas, 
tokių darbininkų mūsų mokykla turėtų atsikratyti. Kam mokiniui 
duoti mokyti, kad jis pats turi darbo. Nieko nepadarysi. Gal jau netoli 
tie laikai, kada į mokyklą dirbti nueis žmones su tam tikra nuotaika, 
palaukę prie durų keletą metų. Tokie turėtų jau aiškų planą visam 
būsimam darbui, prityręs gyvenimo, subrendęs. O dabar: grobia iš 
suolo ir tuoj sodina į katetrą. Ar tai galima? Ir dar nebaigusį! Tiesiog 
skandalas. Tokį skandalą ir aš pats iškrėčiau. | 

Mokykloje, kiti sako, gerai man sekas. Bet aš ne visai patenkin- 
tas, kaip anksčiau priežastis išdėsčiau. Iš tiesų, jauties žmogus kartais, 
kad norėtum kitaip grupuoti dėsiomąją medžiagą, savaip aiškinti, 
bet vis tuoj pajunti, kad trūksta — trūksta geresnio apsiskaitymo ir 
gyvenimo prityrimo. Be to į mokyklą neik! Ypač į tokią, kur daug 
suaugusių. Nieko nepadarysi: turim ir tuo tenkintis, kad galim patys 
dirbti, kad nebereikia importuoti iš užsienių vidurinėm mokyklom. 
Įsidirbę gal galėsim dirbti patys vieni. 

Sakau, savo darbu vis dar nepatenkintas. Ieškaus blaškaus. Čia 
baigęs norėčiau važiuoti į užsienį. Čia vėl — iš kur lėšų gauti. Vėl 
kibk į stipendiją. Bet kur ją sučiupti? Didžiausia mano svajonė 
likti pedagogikos-psichologijos profesoriumi. Tam reikia dar gerai 
padirbėti. Darbo kol kas dar nebijau. Tik vis dar nesuprantu, ar aš 
nebūsiu apsigavęs, metęs studijuoti rimtai, imdamas stipendiją. Šis 
dalykas paaiškės vėliau. Žinoma, sunku pasakyti, kaip būtų buvę, 
jei aš būčiau nemetęs stipendijos. Dievai žino, ar aš būčiau gavęs 
vėliau iš universiteto stipendiją. Ateities darbo vyksmai sunku spręsti 
ypač, kad jie ir įvykti keleriopai negali. Tai visa tik ateitis parodys. 


Kaunas, Prūsų g-vė 6, b. 3 (pas prof. Studerų ). 
1930 m. vasario 25 d. pusė 8 ryto. 


Sukrečia liūdesys tautą, kada vienas didelis jos šulas išvirsta iš 
savo stovimosios vietos. Užvakar pašlijo iš gyvųjų tarpo Lietuvos 
Universiteto garbės prof. J. Jablonskis. Vakar jau visas miestas liūdėjo 
ir nuliūdęs lydėjo į Baziliką. Visur ir visų liūdna nuotaika. Skaudu 

prisiminus, kad šis žmogus ėmės anais laikais nedėkingiausio dar- 
bo- lietuvių kalbos, kuri didžiausiomis bausmėmis buvo draudžiama 
vartoti. Šis žmogus, visiškai nematydamas iš to jokio pelno, stvėrės 
jos, nepabūgdamas dar už tai bausmių. Tik šiokie pavyzdžiai tautą 
auklėja, ir ji gali tokioj dirvoje gerai tarpti ir be baimės tiekti savo 
viršūnę į aukštą. Ji nieko nepabūgs! 

Menku savo darbu, bet daug didesniu savo širdies sukaupimu, 
teko ir man vakar prisidėti prie šio didelio žmogaus ir kalbininko 
pagerbimo. Kiek galėdamas organizavau studentus ir paskiau vakare 
Simano Daukanto Mokytojų Seminarijos mokiniams tariau, kaip 
lietuvių kalbos mokytojas, keletą žodžių apie gerb. mūsų rašomosios 
kalbos tėvą. Daug ko padaryti dar aš menkas ir negaliu. Šiandie vėl 
organizuosiu studentus, savo kolegas, kad gražiai pagerbtum mums 
ir mūsų tautai brangų asmenį. 

Kas man labiausiai krito ir krinta į akį, kad tauta, kol turės marinti 
savo senų veteranų, mokės susijungti ir juos tinkamai [pagerbti] nors 
per jų laidotuves. Bet daug žymesnis yra tautos auklėjamasis akstinas. 
Kiek tada jaunų žmonių susigraudinę pasižada eiti šių didelių žmonių 
pėdomis. Daug kam gal parūpsta garbė, bet, man rodos, kad daugu- 
mas užsidega visuomeninių darbų ir pareigos karščiu. Juk dar kaip ant 
delnos** matyti mūsų tautos griuvėsiai, verguvės ir pasyvumo pančiai 
širdyje. Be šiokių tautos sukrėtimų tiesiog imtų žmonės nuomaru sirgti, 
įsitraukdami, kaip sraigiai“?, tik į savo atlyginamas pareigas, ir visa kita 
užmirštų. Gražu, kad tautos ir žmonija moka dar gerbti savo geradėjus, 
jos vargų lengvintojus! Jeigu šių žmonių mirtis jos nebegriaudins, ji 
sužvėrės ir bus baisi sau ir kitiems. Žus tada pati nuo savo peilio, nuo 
savo piktos, rūsčios ir šaltos rankos! Bijokis, žmonija, to susilaukti. 


Kaunas, Prūsų g-vė 6, b. 3 (pas prof. Studerų). 
1930 m. vasario 26 d. 22 val. 


Šiandie buvau daug žadėjęs parašyti, bet vėlai tegrįžau iš mo- 
kyklos (2114 val.) ir nieko gal apie vakar dieną neparašysiu. Be 
to, dar šaltoka, ypač vakarienė. Grįžęs teradau vieną šaltą stiklinę 


3 Zem. delna - delnas. 
* Žem. sraigis — sraigė. 

arbatos. Visur jau tamsu, negi belsies, ieškosi daugiau. Vis dėlto, 
šiuo kambariu anksčiau nudžiugęs, šiuo kartu mažiau besidžiaugiu. 
Buvo sukalbėta, kad bus ir vonios: jau trys savaitės praėjo, nė vienos 
dar nemačiau. Pagaliau gaudavau šiltą arbatą, dabar nė tos neduoda: 
šiltinio butelio pagailo. Tiesiog negražu! Jei anksčiau galėjo be jo 
apseiti (manau šaltos arbatos negėrė), dabar jo prireikė amžinai, kad 
žmogui pameta tik stiklą šaltos arbatos vakarienei! Nepažįstu Vaka- 
rų Europos: ar tai jos kultūringumas? To mūsų lietuvių nė vienas 
nepadarytų. Bevelytų“ geriau pats visai nevalgęs būti, by tik kitą 
žmoniškai pavalgydintų. Daugiau šiuo kartu tegu ir neberašysiu. 


Kaunas, Prūsų g-vė 6, b. 3 (pas prof. Studerų). 
1930 m. vasario 27 d. 21/5 val. 


Prof. J. Jablonskio mirtis. 

Mirė žmogus savo darbą padirbęs, gyvenimą atgyvenęs. Tuo, 
rodos, nei spaudoj nei prie duobės niekas ir nesiskundė. Iškilmės 
puikios, gražios — jos visos jau laikraščiuose ir surašytos. Tik beno- 
rėčiau iškelti, kokį aš savo „dvylekį“ joms primečiau. 

Aš, tiesa, landus, nors neper landžiausias, kaip dažnai mėgsta 
kalbėdami apie mane perdėti tėvas, ypač giminės. Gal iš jų visų 
ir landžiausias, nes vienas pats pramyniau tuos grubius ir sunkius 
takus, kuriais ir dabar tebežengiu. Taigi įlindau nekviestas į laido- 
tuvių komisijos pasitarimą. Svarsto galvoja žmonės, bet vis negerai, 
nepatinka, Pagaliau iškaitęs pradrįsau ir aš burbtelėti, kad geriau- 
sia būsią tik mokyklų, baigiant universitetu, leisti prieš karstą eiti, 
o visos kitos organizacijos teeinie po karstu. Pajuokė mane doc. 
Pr. Augustaitis, matyt, universiteto atstovas tartis šioj komisijoj, 
kad, girdi, bažnytinės ceremonijos neleidžiančios nieko daugiau 
užpakalyje eiti, kaip tik kunigą, tėvus ir pasklaidą minią. Tiek to, 
aš nežinau: jis... exkunigis... Bet pagaliau, parėmus kariuomenės 
atstovui, mano pajuoktas pasiūlymas praėjo gana šauniai, o tai matė 
ir darė vakare dešimttūkstantinė minia. 

Kas mane labiausiai sujaudino? 

Buvau jau iškilmių matęs ir didelių, bet ne iš taip arti. O dabar 


* Svet. (bejvelyti - būti linkus, pasiryžus. 

pats buvau tvarkdarys: kitus rikiavau ir rikiuodamas žvilgterėdavau, 
kur gražu... tik į mergaites bijojau kaip reikiant pažiūrėti, kad ne- 
sugadinčiau sau ir joms laidotuvių nuotaikos. O aš čia sau ir kitiems 
labai griežtas. Vis tai nesvarbiausia. 

Mane labiausiai džiugino, kad mūsų kilstama kultūroje, kad mes 
jau mokame įvertinti tylius, ramius, bet rūpestingus, atsidavusius savo 
dalykams kultūros darbininkus. Toks buvo didž. gerb. prof. J. Ja- 
blonskis. Bent šiuo kartu nežinau, ir kalbėtojai prie duobės nieko apie 
tai neminėjo, kad jis būtų ką kitą dirbęs be kalbos ir daug ten nu- 
veikęs. Tai labai charakteringa. Juk mūsų jaunuomenė, tematydama 
gerbiant gerus triukšmadarius, veršis į jų eiles iš paskutiniosios. Toks, 
mat, visų likimas — laurų vainikas. Tas kūrimosi valstybės pradžioj 
demoralizavo jaunuosius: virto visi bačkininkais*!. Nors aš prieš sei- 
mus nieko neturiu: tautos atstovybę aš gerbiu, bet jaunam, — pačiam 
neišsimokusiam ir nemačiusiam gyvenimo eiti kitų mokyti, - nepri- 
tinka. Pagaliau, jei bačkos paglemš visus darbininkus, kas bedirbs tą 
paniekintą kultūros darbą? Anas yra įdomesnis, triukšmingesnis, ir 
greičiau iš jo susilauksi vaisių. Kultūros — ištisus dešimtmečius tenka 
padirbėti, kol kitam gali parodyti to darbo bent per nago juodymę. 
Taigi mes turėtume atvirkščiai auklėti jaunuomenę ramiam kultūros 
darbui, o patriukšmauti kiekvienas mokės. Šis mane labiausiai jau- 
dino, nors dar kultūros darbas mūsų nėra visai proteguojamas, kaip 
anas. Bene jau greit susiprasime... 22 val. 15 min.“ 


Kaunas, Prūsų g-vė 6, b. 3 (pas prof. Studerų). 
1930-III-2. 12 val. 


Per šiandie ir ryt turiu parašyti prof. J. Jablonskio nekrologą. Esu 
įprašytas savo seminarijos direktoriaus Dr. K. Ruginio“*. 

Nežinau, kaip su kitais yra. Bet aš sergu viena nepagydoma liga, 
net manija, kad aš silpnas, nieko nežinau, esu ir kūniškai sergąs — tikras 


* Turima galvoje — rinkimų agitatoriais, lipdavusiais kalbėti ant bačkos 
(statinės). ' 

*? Laikas autoriaus pasirašytas pieštuku. 

* Klemensas Ruginis (1893-1987), pedagogas, filosofijos (pedagogikos) 
daktaras, tuometinis mokytojų seminarijos direktorius. 

senis pelėgėlis““, bet dvasioj - jaunas nemokėlis-ištižėlis. Sakau, kad ta 
manija, kad aš nemoku, o mano amžiui reikėtų daugiau mokėti, — tiek 
sujudina, kada aš ką paskaitęs randu visiškai nauja ar nesuprantama, 
kad rankos dreba, o širdis alpsta ar ima smarkiau plakti. Jeigu man 
tektų be laiko skirtis su šiuo pasauliu, didžiausią dalį kaltės turėtų 
pasiimti ta manija. Ji jau mane nuo piemeniuko dienų, kada aš ėmiau 
mokytis „mistrantūros““, be pasigailėjimo kamuoja. Tada aš pirmą 
kartą pajutau „moksle konkurenciją“. Būdamas per daug nedrąsus ir 
atsargus, likaus su „mistrantūra“ užpakalyje ir dar dėl to ypač, kad nei 
mama, nei matulė (motinos mama) negalėjo ar nenorėjo pas ponišką 
tada vadinamą zokrastjoną padaryti protekciją. „Gaspados““ ėjo pas 
vargonininką (vargomėstrą). Dėl šito sunkią konkurenciją turėjau 
išlaikyti liaudies mokykloj, kad tėvas mane dar nuo Velykų atėmė iš 
mokyklos. Tokia pradžia buvo ir gimnazijoj, kol, pagaliau, visus 8 me- 
tus galėjau būti, nors ir sunkiai privačiomis pamokomis dirbdamas, 
tikras „mokslo karaliukas“. Dėl šito nei draugai nebekonkuruodavo, 
gal tik kiek pavydėdavo: lyg man iš įpratimo mokytojai geresnius 
laipsnius statą. Dalį tiesos, man rodos, gal ir turėjo. 

Bet kas man šiandie tenka?! Studentas ir mokytojas! Niekur ne- 
užleisk „savo pirmosios vietos“ ir kitiems nenusileisk. Tiesiog plyšk 
iš darbo ir rūpesčio! Šiuo kvailumu gerokai ir dabar pasergu. Tačiau 
nenorėčiau viso pavadinti kokiu kvailumu — yra ir gyvo reikalo. Koks 
mano tas mokslas ar mokytumas! Pustrečių metų universiteto vargas, 
dažnai sušalusio ir nepavalgiusio koks čia darbas! Duok tos šviesos iš 
tuščios mokslo rieškutės kelioms dešimtims mokslo ištroškusių bliz- 
gančių akučių! Prisimena man tada vaizdžiai ana pasakų ar skurdo 
vaizdų motina, kurią prašo kūdikiai duonos, kada ji pati išbadėjusi, 
kelias dienas burnoj aguonos kruopo“" neturėjusi. 

Sunkus dar mūsų tautos kultūros gyvenimas, kada jauniems ir 
nepasiruošusiems tenka sunkus ir atsakingas darbas dirbti. Jeigu mes 


* Palėgėlis (plg. žem. lėgti- liegti) - paliegėlis. 

* Ministrantūra — lotyniški patarnautojų (zakristijono ar ministrantų) 
atsakymai kunigui laikant mišias. 

* Turtingieji. 

* Žem. kruopas - kruopa. 

tą plūgą ta vaga ištemsim, kada gražiam kultūros darbui galėsim 
duoti kelis visiškai pasiruošusius energingus vyrus, tada sparčiai 
žengsim kultūroje. 

Didžiausias pavojus tai pažangai begrėstų — tai didelis per anksti 
mūsų suponiškėjimas ir išlepimas. Šie dalykai darbui netinka, ir ne 
jie kultūros pažymiai ar ramsčiai. Pats kultūros darbas nėra savaime 
malonus: tik jo vaisiais besivildami saldžiai jį dirbame. Lepūnėliai 
ir ištižėliai kultūros idealų neturi. Jie negali tuščiai pavargti keletą 
metų, laukdami abejotinių darbo vaisių. Jie realistai. O tokie net ir 
metrialistinei“ kultūrai netinka. Kiek dar tautoj ir žmonijoj būtino 
tokio darbo, už kurį niekas nė nemano atlyginti. Turiu galvoj gražų, 
kilnų savo idėjų skleidimą, kuris dažnai nulemia tautos likimą. Juk 
jei mes atskiri žmones sumenksime, kas besudarys tautos didvyrius. 
Be jų tautos gyvenimas neįmanomas. Negalės tauta su tokiais savo 
vaikais atstovauti tą kraštą prieš žmonijos kultūrą. Visų kultūrų šak- 
nis individualybėj, o jai artimiausias tautos kolektyvinis individas. 
Todėl aš esu neperkalbamas širdyje idealisas, kad matau, kad tikru 
sausu metrializmu netoli nuvažiuosim, o juo užsimuilinę akis nė 
kelio nesurasim, kur grįžti. 

Palaiminta mane persekiojanti nemokslio manija, nes tu viena 
esi man dažnai ta darbo įkvėpėja ir didelio atsargumo žibinys. Kad 
būtum švelnesnė, būtų geriau. O gal toks mulkis ir esu... 


Kaunas, Prūsų g-vė 6, b. 3 (pas prof. Studerų). 
:1930 m. kovo 3 d. 20:14 val. 


Šiandie buvau svečiuose pas Leoną Normantą. Ne tai svečiai 
rūpėjo, bet mano reikalai. Ten ne svečių pokylis ir buvo. Jo namie 
neradau. Belaukdamas nejusčiomis praplepėjau visą valandą su jo 
žmona. Gink Dieve, nebuvo jokių simpatijos simptomų, bet šiaip 
sau — seni pažįstami. O ji už mane ir daug vyresnė — 10-12 m. 

Įdomus jos vyras. Žemaitis, ūgio vidutinio, beveik jau mažo, 
juodbruvis, kiek palinkęs, kuprą išmetęs, lyg duobkasys, visada gyvas, 
lyg gyvasis sidabras! Ne be gyvumo ir apsukrumo atsisėdo žmogus 
inžinieriaus vietoje, nebaigęs nė liaudies mokyklos! Kiek ko pramoko 


* Materialiajai, materialinei (kultūrai). 

vis savaime, kiek reikia būtiniausiai jo specialybei. Jo be vilties ir nu- 
siminusio nematysi. Jei kas prasta, pyksta, karščiuojasi, verkia. Ginče 
tuoj susibarti, susipykti ir... dailiai, bet skaudžiai atsiprašęs išeiti. 
Mūštynių nežinau. Gal yra ir jų atsitikę, kada buvo jaunesnis. Keistas 
daiktas jam, žemaičiui, tas išcentriškumas! Bet šiaip žmogus be galo 
geros širdies. Dėl svetimų reikalų jis gatavas kojas pamesti. Paprašytas 
į peklą eitų. Bent toks man sąžiningas ir rūpestingas pasirodo. 

Anekdotų - tikras aruodas. Kada jis prapliumpa, galo nėra! Geras 
iš jo fantaziorius. Kad jam būtų duota kiek daugiau mokslo, be bai- 
mės jis būtų didelis žmogus. Gaila - daug mūsų Lietuvos žemelėje 
be laiko išeikvoję energiją ir sveikatą baigia džiūti, paskutines dienas 
gyvena. Kiek tokių ir dabar atsiranda! Todėl mano didžiausias ir pir- 
miausias tikslas būtų, jei pakliūčiau kur į aukštesnę valdžią, išrankioti 
iš tautos masės tuos „deimančiukus“. O jie dėl šitų rūpesčių mokėtų 
tautai ir žmonijai tinkamai atsilyginti. Kas iš to, jei patys, kaip aš, be 
sveikatos ir energijos prasikasa. Tauta, nusidedi, kad paneigi savo 
brangiąją sėklą, gražius vaisius nešančią! 


Kaunas, Prūsų g-vė 6, b. 3 (pas prof. Studerų ). 
1930-III-13. — 11 val. 


Jau seniai ką berašiau. Nepamenu, rodos, nepažymėjau, kad ir 
Užgavėnes praleidžiau namie prof. J. Jablonskio nekrologą berašyda- 
mas. O buvo kur nueiti, bet nėjau. Tiesa, dar išspausdinto nekrologo 
nemačiau, bet džiaugiuos jį rašęs ir nesigailiu tų praleistų vakarų. 

Buvau pas gydytoją dr. A. Gylį. Sveikata lyg taisos, gerėja. Bet 
gal čia daug yra ir autosugestijos! Mat, liga nėra tokia baisi ir apčiuo- 
pama: reumatizmas, bet didelių skausmų nejaučiu; tik nemalonus 
daiktas tų gyslų iššokinėjimas. Kad ne jos, būčiau visai sveikas. Jų 
įtempimą ir jaučiu labiau, negu reumatizmo gėlas. 

Bet kas nuostabu! Jei tik aš pasijuntu silpnesnis, tuoj iš visos 
kapitos“? (jėgos) imuos rašyti. Rašau ir manau tada, kad jau būsiu 
savo darbą atlikęs — galėsiu ramus mirti. Ir tikrai: ne tiek baisūs tie 
skausmai ir šaltoji mirtis, kiek tas nykumas, kad tavęs, vargusio nuo 
pat piemeniuko, kūdikystės dėl mokslo, niekas nė nežinos — nė vėjas 


“ Iš visos kapitos (plg. lenkų z kopyta) - iš visų jėgų. 
p Plg py ų JėgŲ 

nepus. O jaučiuos daug turįs žmonėms skelbti, o dar daugiau pats 
studijuoti. Mokytis, studijuoti noriu taip pat, kaip norėjau prieš 
12 metų. Nė kiek man vargas nepakirto jėgų, neatėmė noro. Jei tik 
visai nenustočiau sveikatos, manau — daug padirbčiau, paskelbčiau 
žmoniškumo žinių. O jo mes dar maža teturime. Aš vis dar neįprantu 
žiūrėti į mokytą žmogų, kaip į kurpių, kuriam nė kiek širdies neskau- 
da, kada jis mato visuomenės gyvenime daug blogybių. Ypač negaliu 
pakęsti mokyto žmogaus, kuris nesistengia tapti geresnis. Kam tas 
jam ir mokslas ir mokyto vardas, jei jis nė kuo nesiskirs savo būdu, 
charakteriu, siekimais, jausmais nuo paprastų žmonių. Ne, negaliu to 
dar suprasti šiandie. Taigi čia ir manau skirti savo darbo didžiąją dalį. 

Darbas mokykloje eina neprastai. Dirbu daug namie — ruošiuos. 
Būtų, žinoma, maloniau, kad jau visai būčiau baigęs universitetą. 
Bet daug ir nesigailiu: baigsiu ir seminarijoj bedirbdamas. Tik šį 
pusmetį man labai daug ruoštis. Be to, viską eiti labai greit negaliu. 


Kaunas, Prūsų g-vė 6, b. 3 (pas prof. Studerų). 
1930-III-14 - 9 val. 


Pasauli, koks aš dar jaunas! Man vos 24 m. Bet aš kūdikis kelių 
savaičių tavo prieglobstyje. Juk aš dar nežinau ir nesuprantu daug 
ko, ką jau kiti seniai žino ir apie tai galvoja. Koks dar didelis mano 
menkumas! Mano didžiausias džiaugsmas, kad aš jaučiu, jog po 
truputėlį augu kasdien. Bet vis tai tiek maža to prieaugio, kaip 
didžiam kalnui primestas iš rankutės piemeniuko akmuo. Kada tuo 
kalnu užaugti?! Užaugti ir pamatyti, kas dedas antroje jo pusėje. Ar 
bus man lemta bent kiek daugiau įžvelgti į tuos painius pasaulio 
reiškinius, Dievas tik geriausias žino. Tik viena galiu jau šiandie 
pasakyti, kad labai stengiuos. Ir tam tik mano gyvenimas skirtas. 

Myliu knygas, kaip nieko kito pasaulyje. Ir kaip man jų nemy- 
lėti, nebranginti, jomis nesismaginti, jog tai pasaulio turtas, kuriam 
įvertinti pinigų matas netinka, Juk ten pasaulio grietienė! Geriausių, 
gyviausių, dažnai teisiausių ir energingiausių žmonių kalbos. Kaip 
tu gali, žmogus, jų atsižadėti? Jokiu būdu netrauksiu tų ryšių, ku- 
tie mus mezga! Knygos mano gyvenimas ir patirtis. Knygos mano 
tyriausias džiaugsmas, dėl kurio gėrėjimosi nė karto negailėjausi 

ir neapsivyliau. Tik džiaugsmas ir džiaugsmas būdavo. Čia randu 
visas pasaulio nuodėmes ir žiaurumus surašytus. Čia ir pasaulio tei- 
sybėms skirta didelė vieta. Pasauli, tu skaitai ir matai, kiek tavo tėvai 
dėl nežinojimo ar silpnumo pridarė suktybių ir žalos, kam tu visa 
tai bekartoji? Aš to nesuprantu. Kam tu bijai tiesos? Išeik į aikštę ir 
pasirodyk toks, koks esi. Kvailiai neatleis tau kaltės, jei būsi kaltas, 
o drąsus [galės] pasitaisyti. Nežinojimas ir silpna valia nusižengimų 
Šaltiniai. O jei ką teisingai ir iš tyros širdies darai, nebijok jų pajuokos 
ir teismo. Jie patirs paskiau neteisingai pasielgę. Išmintingieji gailėsis 
ir baus save, kam jie to nežinojo. Drąsus, teisingas ir nuoširdus eik per 
pasaulį, o vartai tau bus atkelti, jei ne tavo amžiaus kelyje, tai vėliau! 


1930-III-14. — 22 val. 


Šiandie IV kurse buvo rašinys. Turėjau laiko ir varčiau š. m. 
„Lietuvos Mokyklos“ 2 Nr., kur įdėtas ir mano pirmas rimtesnis 
straipsnis — a. a. prof. J. Jablonskio nekrologas. Nesidžiaugiau labai. 
Daug mažiau, negu kad, rodos, 1924 m. pamatęs savo pavardę po 
menkučiu pranešimu apie mūsų (Rietave) at-kų kuopos veikimą““. 
Tada daug didesnis buvo džiaugsmas, ir kelis kartus perskaičiau tą 
plalrašymėlį ir savo pavardę (Ašmontas, kuri be galo tada man graži 
atrodė: ir parašyta ir pasakyta. Šiandie šiaip sau tik —- daugiau su ne- 
pasitenkinimu. Būčiau, rodos, galėjęs ir geriau parašyti. Gal būčiau 
ir parašęs, jei ne tas p. redaktoriaus begalinis manęs skubinimas. Per 
3 dienas surinkta medžiaga ir parašyta! Prirašyta taip sau — 11 pilnų 
puslapių. Jei būtų visas (be bibliografinių žinių) savas kūrinys, būtų 
daug maloniau, negu dabar. Tiek to, pakaks pradžiai. Rašyti noriu, 
parašysiu kada ir daugiau. 


Kaunas, Prūsų g-vė 6, b. 3. 
1930-III-15 - 211 val. 


Aš daug pykstu, jei tai pykčiu galėčiau pavadinti. Štai kad ir dėl 
šios dienos nuotykių. Seminarijoje man algą beišmokėjo 2590 mažes- 
nę. Kodėl? Aš negaliu suprasti. Direkcija trumpai atsako: spaudimas 


*0 Ateitininkų gyvenimo kronika. — Ateitis. 1925, nr. 1-2, p. 50. 

privačių mokyklų, atėmimas joms pašalpos. Dievai juos žino. Bet tik 
vienas man neaišku. Jei direkcija žino, kad tai daroma be atitinkamų 
įstatymų, kodėl neduoda į teismą ar kitu būdu neieško teisybės? 
Tokių „monų“ aš nepakenčiu. Kam, pagaliau, slapstytis, dangstytis, 
meilikauti ir atsisakyti nuo savo pažiūrų įsitikinimo? Tiesa šviesos turi 
nebijoti. Aš šį vakarą pat keletą skaudžių žodžių tiesiog direktoriui 
ir sekretoriui pasakiau. Ir sakysiu. Kam man nežinomiems tikslams 
aukoti savo menkos algos 2596! Kiek tų kvailybių ir neaiškumų ir 
suaugusių tarpe! Aš vis ikišio! vaikiškai, nesuktai galvoju. Kaip jaučiu, 
taip noriu ir daryti. Maskuotis dar neišmokau ir net nenoriu mokytis. 

Viena bėda nebėda, vienas nemalonumas nėra dar nemalonu- 
mas. Šį vakarą skubiu grįžti į vonią. Kur tau — šalti pašaliai — nei 
kvapo šilto vandens. Tačiau sukalbėta buvo, kad net kas savaitę bus 
vonia. To nėra. Ko nėra, tai dar ne taip baisu, bet kad turėjo būti, 
o nėra, tada daug nemaloniau. Apvylimas baisus dalykas. Kitiems 
net gyvybę nurauna po velnių. Šiandie, kaip ant dagių, nuo vieno 
ant kito užmyniau. Tam nereikėjo nė pusvalandžio. Viskas greit 
įvyko, bet taip nelauktai, kad žmogus tuo netikėtinumu svaigsti. 
Ir bala žino kam? Kam tam „glupam“ žmogui virtis tos košės, nuo 
kurios paskiau čiaudi. O taip gyvenime žmones lyg tyčia daro. Dėl 
šito pykstu ir neturiu nusiraminimo. Kovojau ir kovosiu. Tam aš 
mokiaus, vargau ir sveikatą praradau. Teisybei triumpas?!, neteisybei 
galas! Juk jau XX amžius! 


- Kaunas, Prūsų g-vė 6, b. 3. 
1930-IV-6 — 12 val. 


Jau beveik mėnuo, kaip nutylau ir neberašau. Nėra kada su- 
sikaupti, pakilti dvasia ir nėra kada nė parašyti. Begaliniai darbai 
seminarijoj, nemažesni ir universitete. Niekada nemanęs taip greit 
eiti mokytojauti, nebuvau tinkamai nė pasiruošęs, apsiskaitęs. Dabar 
viską turiu atlikti šiaip sau (ant greitųjų) paskubom. Aiškus daiktas, 
kad kiti metai bus žymiai lengvesni. Būsiu įpratęs seminarijoj ir 
mažiau darbo universitete. Geriau pasakius, ne darbo mažiau uni- 
versitete, bet valandų sėdėti. 


*1 Triumfas. 

Šiandie man susikaupimo dienelė: buvau išpažinties — velykinės. 
Turėjau prisiversti perkrėsti visus metus, nes pirmą sykį savo gyve- 
nime susilaukiau metų be išpažinties. Teko padirbėti. Bet baisybių 
didelių neradau. Nebuvo kada jas ir daryti. Amžinai darbe pasken- 
dęs iki kaklo. Tiesą sako tie žmonės, kurie tvirtina, kad darbas yra 
geriausias sargas nuo pikto. Kaip bėgąs vanduo skaidrus, taip darbo 
žmogus skaistus. Bet niekam, net ir savo priešui, nelinkėčiau tiek 
darbo, kiek šiuo kartu aš turiu. Dėl jo aš visą gyvenimą pamirštu. 
Gal iš dalies ir gerai, nes tada nejauti gyvenimo neteisybių, vargų, 
silpnybių ir niekingumo. Man vis rodos, sapnuojas, kad gyvenimas 
gali būti ir čia laimingas tam tikrose sąlygose. Bet man tų sąlygų 

jau nebėra. Pavyzdžiui, man vaidenas, kad aš būčiau laimingas net 
ir tame nepritekliuje, kaip dabar esu, jei būtų mano mamytė gyva, 
gražiai sugyventų mūsų (mano) šeima, leistų ir man įsimylėti kokią 
mergelę, su ja parvažiuoti namo, linksmučiai visur kur nueiti, padėti 
dirbti vasaromis, žinom, kartu su ja ir kad visi būtų mano tokiu 
gyvenimu ir patenkinti. Bet šiandie nieko neturiu, net ir karštai 
mylimos mergelės. Taip, vieną, rodos, lyg mylėčiau, bet nebuvo kada 
abiem tą meilę gražiai apsvarstyti, ją pasigėrėti ir dėl jos vienas kitam 
pasižadėti. Šiandie net gailiuos. O kaip baisi žmogui ta vienatvė! 
Tas pasijautimas, kad šalia tavęs nieko nėra, kad tu pasaulyje vienas, 
niekas tavęs nesigailės, dėl tavo vargo neliūdės ir tavęs nepaguos. 

Netoli Velykų atostogos. Norėčiau namučius pamatyti, bet nėra 
kada. Turiu Kaune pasilikti dėl darbo. Todėl neteks matyti nė pamil- 
tos mūsų kaimo mergelės. Bet, manau, kaip ir visada, nusiraminsiu 
darbu. Lauksiu, pamatysiu. 


Kaunas, Prūsų g-vė 6, b. 3. 
1930 m. balandžio 11 d. 22 val. 


Pasauli, ar tu junti, kad aš noriu Tave širdim apkabinti. Man 
tiktų, kad tu justum kiekvieną mano širdies plesdenimą, ar tai į[is] 
skausmą ar liūdesį reikštų. Bet... tu to nejunti, ir aš pasijaučiu dide- 
lėje vienatvėj. Skaudžiai susopa man širdį, kad daug oi daug reikėtų, 
kol mano širdis būtų tiek galinti, kad pergalėtų gyvenimo triukšmą 
ir aistroj sukrėstų dar žmogų. O pasauli, ar būsi tu kada toks jautrus, 

kad jusi mano širdies tvakstelėjimą nors menkiausią, o mano širdie, 
ar būsi tiek galinga sudubinti geležimi ir plienu apkaustytą pasaulio 
dvasią, kuri nieko nejaučia pro benzino ir anglies dūmus, kurios 
ausyse gatvės triukšmas skamba. Ne, tur būt, nel.. 

Štai šiandien nueinu į klasę, mokiniai linksmučiai, džiaugsmin- 
gi, kaip pasaulio gėlelės. Džiaugiuos ir aš, kad aš tokį darbą dirbiu, 
kur daug tyro jaunatvės džiaugsmo ir daug ir stiprios vilties. Senis 
atjaunieji, pavirsti plepiu jaunučiuku vaikeliu, kurio šypsniui tik ma- 
mos veido betrūksta. Oi kaip aš laimingas, paėmęs mokytojo darbą! 
Dirbk, stenkis, rūpinkis, — vaisius tuoj pamatysi: nekaltos mokinių 
širdys tau padėka ir pagarba sublizgės. Ir kokį tada pajusi švelnumą, 
skaistų džiaugsmą, paraginimą darbui, dvasios pakilimą. To neįsi- 
vaizduosi, žmogau, jei nėsi buvęs mokytojas; neturėsi tų jausmų, jei 
nėsi nuoširdžiai mokęs ir pataręs, kaip motina negimdžiusi. 

Bet šiandie... priešatostoginė diena... Kiek to liūdesio, ilgėji- 
mosi, nerimasties, širdies skausmo, ypač kad mano širdyje mūsų 
kaimo jaunai mergaitei meilė glūdi. Ir kaip man jos nemylėti!.. Be 
jos šiandie neturiu kam pusę žodžio pratarti. Mamytė mirusi, tėve- 
lis nesuprato anksčiau ir dabar nemokės suprasti: ne jam senam ir 
nemokytam jauno studenčioko svajones suprasti ir joms pritarti... 
Sesuo ištekėjusi, brolis, kuriam širdį patikėdavau ir kuris buvo man 
visas nusiraminimas, — vedęs: jau sielą ir kūną kitam paskyręs. Ir jam 
aš nebesvarbus... Jaunesnieji - man broliai sesers tik iš rašto. Neteko 
man su jais gyventi, vargti ar džiaugtis. Man mokykla - jiems namai. 
Pagaliau, ir pati šeima be motinos, kaip akmens be cemento. Nėra 
šeimyniško-motiniško jausmo. Visur šalta, o man net per skaudu, 
kad tos mano sesytės ir broliai turi augti be motinos! Koks joms?? 
žiaurus tas pasaulis! Kokia nešvelni gamta, neįdomus gyvenimas! 
Kokia jų laimė, Dievuliau, čia žemėj? Kam jas palikai našlaitėlėmis? 
Ir mano jauno drąsaus vyriškio širdis neišlaiko! Skaudus ir niekingas 
atrodo gyvenimas. Per maža džiaugiaus motinos meile, jos užuo- 
jauta, rūpesčiu. Nesubrendau į vyrą tuose jausmuose. Oi kiek tiek 
kartais širdis paskauda!.. 


* „Broliai“ įterpti vėliau, matyt, po kurio laiko, todėl toliau kalbama apie 
jas, tai yra seseris. 

Šiandie IV kurse rašto darbas. Vaikštau po klasę. Mąstau, kaip 
menkas yra tas žmogus, bet kokių neteisybių ir skausmų gali pridary- 
ti. Man nieko neišmanančiam, kuriam daugiau piemeniuko jausmų, 
atiduoti šie žmonės, vyrai, teisti, spręsti ir pažymėti jų mokėjimą! 
Ką aš snarglius, Dievuliau, kuris tik svajojau apie tai, kaip apie dan- 
gaus žvaigždes, — šiandie pas į[uos]! Kur ta juodoji žemė — kur tie 
nekalti piemeniuko džiaugsmai, viltys ir negalavimai. Kokia šiandie 
tarp jų bedugnė! Ar teisingai ji prasivėrė, nesiimu tvirtinti, nes bi- 
jau ir ilgiuos — neramus esu. Tai sapnas — dangus, iš kurio, rodos, 
nebenori grįžti į tą juodą žemę — mirk vietoje. Dieve, ar aš būsiu 
kada toks geras mokytojas, kaip aš ilgiuos, kiek aš viliuos? Ar čia 
manęs neklaidina tie jausmai, lūkesčiai, darbai ateičiai. Juk šiandie 
aš mokytojas! Oi ne, tik vardo gadintojas! Kur mano prisiruošimas? 
Metai? Gyvenimo prityrimas! Tegu ateina tie laikai, kada aš būsiu 
mokytojas!.. 

Vertel?* 


Kaunas, Prūsų g-vė 6, b. 3. 
1930 m. balandžio 12 d. 94 val. 


Giedri, graži diena. Dangus be debesėlio. Linksma malonu. 
Orlaiviai duzgia ūžia, kaip kaime šiltą pavasario vakarą vambolės. 
Visi kruta, tarška, dirba, rėkauja. Gražu ir džiugu. Tik man nėra to 
gamtiško ramumo, kokį ši diena teikia šios vietos gyventojui. Man 
širdį maudžia, ilgėjuos, trokštu, noriu pasisakyti, bet nežinau kam 
ir nedrįstu. 

Velykos! Namie būtų malonu jos praleisti, bet yra didelių kliūčių: 
neturiu laiko ir pinigų. Be galo nemaloni ta kelionė. Turi žmogus 
sugaišti dieną ir naktį. Parvažiuoji visai pavargęs ir viena naktim ne- 
išilsi. Ir taip negyvai, tiesiog dykai turi praleisti laiką. Taigi važiuoti 
ar nevažiuoti be galo svyruoju ir kankinuos. Namo parvažiuoti būtų 
daug maloniau šioms Velykoms, negu kada kitada. Po šių Kalėdų 
likau mokytojas: jau namams įdomus ir laukiamas. Tuo jų džiaugs- 
mu būtų ir man malonu pasigėrėti, pasišnekučiuoti ir pajuokauti 
apie ateitį. 


53 Lot. verte! - versk! (žiūrėk, skaityk toliau!). 


46 


Kita nemenkesnė priežastis - pamilau vieną savo kaimo mergelę, 
VI kl. gimnazistę. Kaip ir kodėl, — nė aš pats nežinau. Aš niekad dar 
tiek nebuvau įsimylėjęs, kad man kada ta meilė darbui būtų kenkusi. 
Dabar nežinau, kas pergalės, ar protas, kuris liepia Kaune likti ir 
dirbti, ar širdis, svaiginanti protą ir namo traukianti. Gal aš anksčiau 
neįsimylėdavau dėlto, kad be galo daug kritikuodavau kiekvieną 
mergaitę ir labai giliai jos grožį ir būdą. Ana pamiltoji nėra gražiausia 
ir dvasia-charakteriu įdomiausia, bet, tur būt, kad ji iš mūsų kaimo 
ir kuo geriausiai žino mano sielos skaudžiausias vietas. Jai žinomi 
man šalti mano namai, mano dideli altruistiniai ir darbo-pareigos 
norai. Jei ji būtų dar gudresnė ir aš jai tikčiau, šiuo pasinaudodama 
mane pančiote supančiotų, ją pamilčiau ir jos likčiau, visai jos veido 
grožiu ir charakteriu nesusižavėjęs. Ir dabar tuo aš mažai tesižaviu. 
Daug įdomesnė man ji tuo geru manęs pažinimo galėjimu, kuriuo, 
tačiau, nelabai tenka pasinaudoti. Ji dar gal per jau|na|: neseniai 
suėjusi tik 18 m. Štai priežastys, dėl kurių aš kankinuos, likdamas 
Kaune ar važiuodamas namo. Čia, tur būt, daug svers mano broliu- 
ko kareivio Jono?“ pasiryžimai ir žygiai. Jei jis galėtų išvažiuoti ir 
važiuotų, būtų man nemalonu čia pasilikti. Pamatysiu. 


Kaunas, Prūsų g-vė 6, b. 3. 
1930 m. kovo 139 d. 10 val. 


Dėl vieno dalyko aš vis dar nenurimstu ir nemoku nusistatyti. Dėl 
to mane ne vienas vaiku pavadina. Tai yra mano tas gilus įsitikinimas, 
kad teisingumas ir moralė turi kartu žengti su mūsų technika ir 
civilizacija. Giliai širdyje jaučiu, kad ir gali. Sudūžta tik silpnavaliai. 
Aiškus daiktas, šiai kultūrai nėra gerai ekonominis gyvenimas su- 
tvarkytas. Moraliai, iš viso dvasinei, kultūrai plisti turi būti sudary- 
tos tokios sąlygos, kad teisusis žmogus nebūtų gyvenimo ironiškai 
nustumtas tą daryti, ko jis visomis jėgomis vengė. Turiu galvoj tuos 
padarinius, kurių susilaukia, sakysim, valdininkas, sąžiningai einąs 
savo pareigas, jei kvailam ir nemoraliam savo viršininkui duoda pa- 
stabas. Šis bemoralis žmogus, aklas savo klaidoms, o žiaurus teisybei, 


* Tuo metu brolis Jonas tarnavo kariuomenėje Kaune, 
5 Supainiota data, turi būti balandžio 13 d. 

išmes nekaltą, bet teisingą žmogų į gatvę - į skurdą. Skaudu ir baisu 
matyti, kad tokia vieta atiduota šitokiam niekšui. 

Štai kad ir šis pavyzdys. Šiandie man tenka ir ne savoj vietoj 
su skaudžia širdim dirbti. Esu Simano Daukanto Mokytojų se- 
minarijos lietuvių kalbos ir literatūros dėstytojas. Skaudžiai juntu 
tą nevietiškumą ir su labai skaudžia širdim ją paėmiau. Kiek man 
čia dar darbo. Be paties dėstomo dalyko gilesnio pažinimo, visas 
gyvenimas prieš akis. Kiek to atsargumo ir nusimanymo dirbant, kad 
nenaikinčiau mokinio aktingumo, savitumo, laisvės, gero jausmo, 
kad nepasirodyčiau ir aš to „neteisingo“ gyvenimo neteisybių di- 
dintojas. Kiek čia takto, sąmojaus, intuicijos! Kur man to viso imti 
greitosiomis. 

Nukrypau. Sakau, esu ne vietoje ir jaučiu, be to, kenčiu neteisy- 
bę ir jaučiu. Mūsų seminarija privati. Tačiau, kaip ir kitos privatiškos 
mokyklos, turėtų gauti iš valdžios pašalpą. Dėl man aiškiai nežinomų 
priežasčių tegauname tik 7596 reikiamos sumos. Ir tas viskas įvyksta 
Šv. Ministerio rezoliucija — be įstatymų ir kitų pedagogiškų ar aiškių 
socialinių sumetimų. Man šioki dalykai atrodo tiesiog nemoralūs. 
Kaip šis žmogus, sėdėdamas toje aukštoje vietoje, gali kitus žmones, 
šiaip elgdamasis su valstybiniais pinigais ir kultūra, demoralizuoti. 
Juk tai nemoralu. Jau pats slaptumas yra prastas pažymys, nemorališ- 
kumas — vogtumas. Toks žmogus turi daug vogtų dvasios elementų, 
dėl kurių jis dreba, bijos vileĮšumos. Čia, žinoma, gali būti daug ir 
direktoriaus kaltybės. To nežinau. Tik viena aišku, kad tų sukčiavimų 
neturėtų būti. Tai socialinio gyvenimo vėžys. 


Kaunas, Prūsų g-vė 6, b. 3. 
1930 m. kovo“? mėn, 16 d. 19 val. 
Trečiadienis. 


Jau kelinta diena Velykų atostogos, bet nė kiek nepailsėjau. Vis 
darbai rūpi, o jų apspėti negaliu. Todėl be galo nervinuos, jaudinuos 
dėl mažiausio dalyko. Ne dėl ko kito, kaip dėl įtemptų nervų, buvau 
daug sumanęs ir net perdaug parašyti į įvairius laikraščius straipsnių. 
Žadėjau parašyti apie „Mūsų biurokratišką stipendijų skirstymą“, kur 


* Turi būti balandžio (mėn.). 

žadėjau iškelti tą mintį, kad neturėtų siųsti fakultetui studentų tiesiog 
jau „profesūrai ruoštis“, bet kad būtų skiriamos stipendijos šiaip sau 
specializuotis savo mėgiamame dalyke. O tik vėliau iš tų specialistų 
būtų renkamas papildomas profesūros personalas. Jo, tur būt, greit 
ir nebeparašysiu. Tariuos net su doc. Brender, Senn ir Studerum. 

Kitas straipsnis — „Mokėkime vertinti gimtosios kalbos raši- 
nius“, skirtas „Švietimo Darbui“ tur būt, šiaip ir pasiliks tolesniam 
laikui, nors medžiagos susimedžiojau iš prof. J. Vabalo-Gudaičio 
„Handbuch der Piūdagogik“ Band III. Lieferung 18 ir 19. Be to, iš jo 
gavau daug nurodymų ir antraščių tų veikalų, kuriuos galėčiau rasti 
Universiteto Bibliotekoje. Šitą straipsnį, žinoma, norėčiau parašyti, 
bet neturėsiu, tur būt, laiko. Gal vėliau? 

Vieną straipsnį: „Rodos, teisybė kyla“ parašiau ir šiandie „Liet. 
Aidui“ nunešiau. Pavėlavau, jei spausdins, beišspausdins po švenčių. 
Ten keliu seną, be galo mokytojams skaudų klausimą - atlyginimą 
už rašinius, ypač už gimtosios kalbos. Ten apskaičiuoju net aritme- 
tiškai. Pamatysiu, ar spausdins. Jei ten nespausdins, duosiu „Rytui““?. 

Šiandie be galo vėjuota. Vakarop ėmė net lyti. Bala nežino, ar 
čia oras mane tiek paveikė, kad aš likau tiek be ūpo, kaip kad dar 
niekuomet nebuvau, net daugiau ir skuboto darbo turėdamas. Gal 
būt, daug mane liūdina ir tai, kad aš paprastai daug noriu padaryti, 
negu galiu. Tas, žinom, skaudžiai atsiliepia ūpui ir darbui. Toks 
jau mano prigimimas: per daug ideališkai į gyvenimą žiūrėti ir 
beprotiškai daug iš savęs reikalauti ir be saiko daug dirbti. Todėl 
daug nukenčia mano nervai. Taigi šiandie tiek liūdžiu, įmanyčiau 
į žemę įlįsti. Ilgėjuos lyg namų, lyg dar kažko. Žodžiu, neramus, 
nervingas ypač pavakaryje atsiradau. Jaučiu vienatvę, nuobodulį, 
sunkumą. Tai tiesa: neturiu su kuo nei pusės žodžio prasitarti. Pas 
profesorių be reikalo nedrįstu eiti ir nebūtų [ką] su juo man niuriam 
kalbėti. Aiškus daiktas, vietos perkeitimas, nauji žmonės ir inte- 
resai duotų nervams atilsio. Bet kur? Namai toli. Ir ten nemokėtų 


* Straipsnių tokiomis antraštėmis laikraščiuose nepavyko rasti. Pastarasis 
dienoraštyje minimas straipsnis gali būti kita antrašte („Ligi šiol neatitaisoma 
klaida“) paskelbtas „Ryto“ laikraštyje 1930 m. rugpjūčio 23 d. numeryje (žr. 
TUTK 22-25), 

suprasti. Tai vienas tik malonumas būtų pasikalbėti gal su pamilta 
mergaite L. Vanda. Kad aš ją mylėčiau taip, kaip romanuose vaiz- 
duojama arba šiaip kitų pasipasakojama, nenorėčiau prisipažinti. 
Mylėti myliu daugiau todėl, kas ji mane myli. O pagaliau ir aš ją 
mylėti ir galėčiau: jauna, tur būt, dar nekalta, pažįstamų tėvų, ir 
dar pasiturinčių, bet svarbiausia, kad ji mane toje vienatvėje moka 
užjausti. Būtų, žinoma, be galo malonu pasikalbėti, pašnekučiuoti 
tiesiog su ja, bet nėra progos, nes vienam tikrai nuobodu. Taigi kiek 
nusiraminau parašęs į dienoraštį kelis žodžius ir galėsiu dabar gerti 
jau arbatą, kurią ponia profesorienė atnešė. Po vakarienės skaitysiu 
Pietario „Algimantą“ toliau. 
Taip ir nurimo mano širdelė... 


Kaunas, 1930 m. balandžio 18 d. 17 val. 
Prūsų g-vė 6, b. 3. 
Didysis Penktadienis. 


Liūdžiu. Vakar liūdėjau dar skaudžiau: buvo lytota, niuri ir vė- 
juota - mano nuotaikai baisiausia diena. Visur tas ilgesys, liūdesys, 
nepasitenkinimas gyvenimu man ramybės neduoda. Tiesa, nuo žmo- 
nių juk ir esu gerokai atsiskyręs. 

Šiomis dienomis ir religinė nuotaika maža. Kai kada kiek suspau- 
džia širdį, pamanau apie tą begalinę krikščionių tikėjimo paslaptį, bet 
daug neturėdamas tikybos žinių, greit metu ir nuklystu į žemiškus 
dalykus. Tada jau rūpesčių visokių galvoj kyla. Šių atostogų nė prie 
geriausių norų negalėčiau gražiai, ramiai praleisti. Namo parvažiuoti 
dėl darbo negaliu, o čia pasilikęs nerimstu. 

Šiandie žymiai ramesnis. Gerokai pasijuokėme per pietus, nors 
buvo mūsų mažas „nelaimingų“ būrelis. Žodžiu, šiandien daugiau 
buvau su žmonėmis ir nuotaika buvo žymiai geresnė. Vakarop net 
saulutė po lietaus ima pratikti. Bet siela norėčiau apkabinti visą 
pasaulį ir justi ypač, kaip mano artimųjų širdys plaka, ką jie jaučia 
šioj metinėje, iškilmingai švenčiamoj šventėje — mirties nugalėjimo 
šventėje. Oi kaip būčiau laimingas, jei būtų gyva mamytė ir mes 
visi kartu su ja namie. O man dar tam pačiam kaime ir... mylimoji 
mergelė. Myliu aš ją, kad ji moka mane varge suprasti. 

Kaunas, Prūsų g-vė 6, b. 3. 
1930 m. balandžio 19 d. 18 val. 
Did. Šeštadienis. 


Šiandie darbo dirbti neprisiverčiu. Paėmė mane šventiška nuo- 
taika, ir nė iš pėdos. Bet nuostabu, žymiai linksmesnis, negu vakar 
buvau. Liūdesys, ilgesys [savo?] varo, bet su švelniomis svajonėmis, 
gražiais atsiminimai, su nuotaika su kuo nors paplepėti. Bet tarp šių 
vaizdų kyla mano atmintyje ir mirusios mamytės, motulės (mamos 
mama) ir kitų artimųjų. 

Skaitau šiandie laikraštyje, kad mirtis prisikėlimas, o gyvenimas 
mirtis. Gal ir tiesa atrodo mistikui. Ir jis taip manydamas yra be 
galo laimingas, jei čia, žemėje, jo skurdus gyvenimas. Bet tuo maža 
temoku džiaugtis. Mano gyvenime niekada nebuvo tos valandėlės, 
kad aš norėčiau mirti-prisikelti iš žemės vargų be likusio ženklo 
Čia žemėje. Gal čia ir instinkto labai modifikuotas balsas. Bet 
šiaip daugiausia norėčiau palikti „didvyrišką“ žymę: gražų žmo- 
nėms ar tėvynei darbą. Šiandie kiek ir instinktinis „amžinumas“ 
yra didesnis, negu anais laikais. Kuris dabar.viršų imtų, negaliu 
nuspręsti. Kaip tik Velykos davė man klausimą išspręsti: meilė ar 
pareiga. Pasirinkau paskutinį. Sunku būtų pasakyti galutinį spren- 
dimą, pav., likti kunigu. Žodžiu, šį kartą, mokėjau susilaikyti nuo 
meilės malonumų, o pasilikti pareigoms ištikimas, nevažiuodamas 
atostogų. Kitas klausimas, jei kuris ims tvirtinti, jog ir vienas ir 
kitas buvo galimas. Čia jau mano savotiška nuotaika ir sumetimas 
visa nulėmė. Taigi ir čia likęs, bet apie ją moku daug ir labai daug 
pagalvoti, pasvajoti. 

Šiandie man atėjo į galvą mintis, kad šie metai man pradžioje 
atrodė būsią laimingiausi. Kuo mano ta laimė, jei ji iš tiesų, iš anksto 
taip nujausta gali būti, pasireikštų. Yra jai, mano manymu, trys jai 
dalykai: gal ši mano mokytojo vieta, kurios vargai dar dabar didesni; 
antra — meilė savo kaimo mergelei ir trečia, tur būt, ligos, mirtis, 
tiesiog jau mistikos dalykai: gal karštesnis tikėjimo pamėgimas ir 
atsivertimas su tuo žmogui nesuprantamu prisikėlimu. 

“Jau netoli 19 val., ir eisiu Kauno velykiškų bažnyčių pažiūrėti 
su p. stud. A. Čelytkaite. 

Kaunas, Prūsų g-vė 6, b. 3. 
1930 m. balandžio 20 d. 9 val. 
Velykos — sekmadienis. 


Velykos! Ta gražiausia ir laukiamiausia mano šventė. Ji mano 
įprasti ir meili iš mažumens. Niekas manęs tiek nedžiugindavo, 
kaip Velykos, tie kiaušiniai-margučiai. Su Velykomis — gražus 
pavasaris, meilioji saulutė - gamtos šventė. Todėl niekai būdavo 
Kalėdos prieš Velykas. Velykos — puiki šeimos savijautos šventė. 
Krykštaujančio džiaugsmo šventė. Tiesiog mums vaikams būda- 
vo mūsų šventė, žaislų ir laisvės šventė. Taip meiliai prisimena 
man tos jaunystės dienelės, kada mūsų visa šeimynėlė linkmutė 
džiaugsmingai švęsdavo Velykas! O aš dabar iš suirusios mūsų 
šeimos dar toliau išskirtas, nublokštas į Kauną — į laikinę sosti- 
nę. Vienas šįryt vieną kiaušinį suvalgiau su dideliu skausmu ir 
ilgesiu širdyje. Kaip būtų malonu dar visiems susirinkti namie 
per Velykas! Kiek būtų džiaugsmo, linksmumo, gal ir su liūdesiu 
širdyje, kad tokiai gausiai šeimai mamytės nebėra. Kiek jai būtų 
džiaugsmo, švelnaus romumo žiūrėti į mūsų gausų jaunų vyrų 
būrelį! Dabar, kad ir man, niekam nėra švelnaus žodelio pratarti, 
užuojautos gauti. Buvo vyresnysis broliukas, vedė ir mane taip 
užmiršo. Likau vienas. Man draugas P. Navardauskas?* sakė: „Pa- 
milk kokią mergelę ir ją gražiai mylėk! Ir bus tau nusiraminimas!“ 
Gal ir tiesą kalbėjo, bet man to tyraus džiaugsmo neteko suprasti 
ir netenka. Vis dar vienas klajoju. Atvirai dar apie savo dvasios 
ir kūno silpnybes niekam nedrįstu pasisakyti, nors jau mergelę, 
gal ne tiek karštai pamiltą, turiu. Bet ji jaunutė ir aš jai, kol dar 
ji visai nėra mano, nedrįstu viską išplepėti. 

Šiandie Velykos. Man jau trečios Velykos Kaune. Jau ra- 
dos ir žmonių, nors nedaug, kurie kviečia pas save į Velykas. 
Prof. Dr. G. Studerus kvietė šiandie pietų. O dabar tuoj einu į 
stud. At-kų valgyklą, kur bus mūsų kelių „nelaimingų“ pusryčiai. 


*š Petras Navardauskas (vėliau Navardaitis) (1905 07 30 Sausių k, Endrie- 
javo vls. - 1995 08 24 Kaune), filosofijos daktaras, pedagogas germanistas, 
publicistas, vienas iš pačių artimiausių Andriaus Ašmanto ir jo šeimos draugų. 

Kaunas, Prūsų g-vė 6, b. 3. 
1930 rm. balandžio 21 d. 21 val. 


Jau po... Velykų... Švenčių žmogus lauki, bet jos ne visada 
džiaugsmą ir linksmumą teikia. Jos duoda žmogui daug kartais ir 
liūdesio. Šventės nuotaika išmuša žmogų iš paprastos darbo vagos, 
nebėra ūpo ramiai dirbti, galvoj daug šventiškų minčių, dažnai 
nerimstančių. Šventė — kūno triumfas. Tada vienas nė nepasirodyk, 
o apsiriksi. Todėl ir per tas šventes būriuojasi žmonės svečių vardu. 
Kas jų neturi, tam baisiausios kančios. Tas pats, jei ir pats negali būti 
svečiu. Pasaulis tada tik biauri sunkenybė, baisi ola, begalis urvas, kuris 
kartu baugina ir slėgia žmogų. Didė nykuma, šiurpulingas, nuo viso 
ko atstumiąs jausmas kvaršina nervus. Man teko būti tame viduryje 
tarp laimingų ir nelaimingų: ragauti šventiško džiaugsmo ir nykių 
kartybių. Laimei[,| keletas studentų sudarėme būrelį. Susiorganizavę 
pasigaminome „gaspadinių“ dėka velykiškus pusryčius At-kų val- 
gykloje. Ten daugiausia ir leidau laiką — vakar kuone visą dieną. 
Šiandie tebuvome susirinkę tik pusryčių ir pietų. Man labai patiko, 
kad po kiekvieno valgio po truputį vis pašokdavome. Nepasakysiu, 
kad būtų linksmiausia. Man rūpėjo ir namai. Be to, aš turiu daug ir 
keistų jausmų. Man tiktų, jei aš linksminuos, kad linksmintųsi visas 
pasaulis. Man tada tyraus džiaugsmo nėra, jei aš ašaras matau, nors 
tos ašaros ne mano artimų žmonių būtų. Aš kenčiu visada nuskurdėlį 
pamatęs. Tie jausmai mane persekioja, kamuoja iš pat jaunumės. 
Suaugę vyresnieji juokias, kad nuskurdėlių buvo ir bus, kad žmogus 
žmogui prasto linkėjo ir linkės, kovojo krauju ir kovos. Gal aš klystu, 
bet aš esu giliai įsitikinęs savo protu ir jausmais, kad kada nors bus 
atrasta Amerika, kada nebebus tų kovų, biaurybių karų, begalinio 
primitiviškumo liekanų, tų barbarybių. Aš nesuprantu, kodėl tas pa- 
saulis yra toks dviveidis: tarp dieviškos švelmybės ir velniškų žiaurybių 
nemato ribos. Vienoj vietoje sako: „Nežudyk“, kitur —- kardus šventina 
ir laimina į karą! Sugaudyk, kame čia logika ir teisybė? Aš to dvipu- 
siškumo negaliu pakęsti. Aš nežinau, ar kiti žmonės nejaučia, neturi 
tų švelnių jausmų? Pamenu' šiandie: gavau valgyti jauno paršiuko 
pasturgalį su visa uodegyte. Svarbiausia, kad aš mačiau to gyvulėlio 
Visai nesudarkytą kūnelį. Man pasidarė tiek griaudu ir silpna, kad aš 

nebegalėjau kąsnio nuryti. Todėl mėsos valgyti vengiu kiek galėdamas. 
Jei valgau, tai turi būti bent akys apdumtos — kad nematyčiau atskirų 
kūno dalių, kad neatpažinčiau, iš kurios vietos yra išpiautos. 

Koks dar biaurus yra ir tas Žmogaus valgymas! Be to žiaurumo, 
kemša jis visa, kas pakliūva, ir dar tada, kada visai nereikia. Ar tai 
nekvaila? Kam to reikėtų! Iš to negauname nei sveikatos, nei ilgo 
malonumo. Pavalgyti tiek, kiek reikia, ir be gomurio erzinimų. Kiek 
džiaugsmo, kalbų yra tada, jei žmogų pažįsti, jo intymų, nemaskuotą 
gyvenimą patiri. Tada gali pasidaryti geriausiu draugu, kad jusi visada 
liūdesį ar džiaugsmą, kada jį spaus vargai ar kamuos skausmai. Tada 
suprantu: ir žmogų atsiminsi, jausies gyvenąs ir esąs reikalingas pasau- 
lyje. Jei pilvą ir saldžių daiktų prikimši, bus malonu, kol kimši arba 
kol ištuštinsi. Kas iš to paskiau? Kiek čia daug vergiškumo, tradicijų 
kvailumo! Kas be norėtų be tiltų per upių brastas skendėdamas važiuoti, 
kas norėtų kumelute joti ar važiuoti be traukinio šimtus ar tūkstančius 
kilometrų, kas norėtų skaityti prie skalos žiburėlio be elektros, kas no- 
rėtų drebėti šalti palapinėse atsisakęs nuo puikių medinių ar mūrinių 
namų?! Ir t. t. ir t. t. Ne - niekas. Bet dvasiniame gyvenime arba ten, 
kur kiek yra to malonumo. Kiek ten prieštukstantinių, neatmenamų 
laikų liekanų! Oi baisu! Pagavęs žmogus tą modernišką kultūrą kemša, 
vartoja visur, kur tik gali, nors jos ten visiškai nereikia. Pasauli, kada 
leisi man dėl šių reikalų prabilti taip, kad būtų išgirstas mano sakomas 
kiekvienas žodis! Dirbsiu kantriai ir neramiai lauksiu! 


Kaunas, Prūsų g-v 6, b. 3. 
1930 m. balandžio 23 d. 2154 val. 


Šiandie buvau pas gydytoją prof. Bagdoną". Nieko, žinoma, čia 
nuostabaus: aš jau pratęs pas gydytojus lankytis ir be vaistų beveik nė 
dienos negyvenu. Ėjau pas gydytoją, nors jaučiaus gana gerai: mat, 
atostogos — reikia pasinaudoti proga. Tiesa, liga sena, nepavojinga 
ir neįkyri - gyslų ištempimas. Bet, vis dėlto, atsarga gėdos nedaro: 
pas profesorių nueiti patikrinti sveikatos, vis dėlto, įdomu. Jau seniai 
taip sumanyta, tik dabar taip padaryta. 


* Juozas Bagdonas (Bagdonavičius) (1866-1956), gydytojas, varpininkas, 
publicistas, tuo metu Lietuvos universiteto profesorius. 

Kaip gydytojas, apžiūrėjo tik vidutiniškai. Gal dėlto, kad ir nebu- 
vo ko tirti, žiūrėti. Tačiau plaučius ir širdį „pabarkšnojo“, pasiklausė. 
Patyręs, kad aš studentas ir dar lituanistas, nukrypom nagrinėti, ar 
mano pasakytas „kraujotakos“ žodis yra taisyklingas. Man pagyrus, 
kad gerokai nusimanoma jo ir kalbos dalykuose (filologijoj), pri- 
siminė savo „Varpo“ ir „Lietuvos Ūkininko“ redagavimus, kur ir 
turėjęs progos pasimokyti. Tiek to: tas žinoma visiems. Bet mane 
labiausiai sugriaudino tas jo pasielgimas, kad jis elgės aušrininkiškai- 
varpininkiškai. Kaip „savo“ — liet. žmogaus paklausė[.| kiek aš galėsiu 
mokėti. Ir patyręs mano būklę beveik nieko nenorėjo imti: klausia, 
kiek galiu. Aš tyliu. Duok, sako, „penkis litus“. Ir tuo momentu 
pasijutau lyg esąs piemeniukas prieš savo gerą dėdę, kuriam rūpi 
ir mano reikalai ir dar daugiau: vaike, mokykis mylėti savo tautos 
žimones, kurie dar ir dabar savo tėvynėje gerokai yra skriaudžiami. 
Taigi šitas man smigo gana giliai į širdį. Tuo būdu jis man ne tik 
gydytojas, bet didelis praktikas patriotas, kokių maža. „Teoretikų“ 
pilni pasieniai. Ir kas iš jų? Kas iš jų skalinimo liežuviu? Duok, 
Dieve, daugiau tokių „žilagalvių senelių“! 

Dar noriu kelis žodžius [parašyti] apie vakarykščią. Diena buvo 
graži, puiki. Buvau Mickevičiaus slėnyje, gerėjaus gamta, grožėjaus 
visų kuo. Bet po pietų turėjau laimės svečių iš moterų giminės su- 
silaukti. Buvo ta jaunutė (21 m.) panelė, geraširdė, idealistė, meili, 
žodžiu, beveik be trūkumų panelė... tik lūpytės kreivos. Linkmutė, 
kaip lakštingala, nors namie, rodos, negeriausiai klojas. Nenoriu 
pavardžių minėti, bet niekuo nekalta ta ydelė leis man jos pavardė 
parašyti. Ji - Michalina Korgaudaitė nuo Kėdainių. Ji, rodos, reiškia 
pritensijų“? prie manęs ir meilėje ne nuo šiandien. Bet aš jos, kaip 
mergaitės, negaliu pamilti. Ta jos ydelė mano meilei daug trukdo, 
ypač kad šiuokart esu dar ir kitą pamilęs dar kiek labiau. Aš ją, 
sakau, galiu mylėti tik kaip mergaitę - Žmogų, o ne kaip savo mer- 
gelę - žmoną. Tokia mano meilė jai sena. Vis dėlto, kartais negera 
būti mylimam, kad pats negali mylėti. Tačiau: si vis amari, ama!“!... 

Verte! 


9 Pretenzijų. 
“Lot. si vis amare, ama! — jei nori, kad tave mylėtų, pats mylėk! 
| yietų, p Ž 

Kaunas, Prūsų g-vė 6, b. 3. 
1930-IV-26. 2171 val. 


Ką tik šį vakarą mudu su prof. Studeru paskaitėme Eduar- 
do Engelio „Was bleibt?“*? Didelis žmogus suaudrina žmogaus 
sielą, liepia nužemintai klauptis prieš tą begalybę, prieš tas pasau- 
lio paslaptis, kurių mes ikišiol nežinome. Kaip pasidaro malonu, 
kad imi pats mąstyti, rišti tas amžinybės problemas, — saldu, kaip 
dvasios rojuje. Rodos tada, kad ieškotum, studijuotum visiškai tuo 
pasitenkindamas, — ir to malonaus, patraukiančio darbo užtektų 
amžiams, o, tur būt, ir amžinybei. Vis naujumas, vis sura[stos| 
nežinomos paslaptys, vis akiratis platesnis, vis skrendi į priekį, į 
tą žinojimą, į įsijautimą, į visą |pasaulį?], kad, rodos, junti viso 
pasaulio pulsą, ir tavo pulsą jis junta. Koks tada tyras malonumas, 
dangiškas džiaugsmas paima žmogų. Tada nebevaidini, rodos, to 
žemės purvo vabalėlio — žmogaus rolės, kuriam valgymas, gėrimas, 
pasismaginimas kūno geismais — ir viskas. Yra šiandie jau ir tokių 
žmonių, kurie nė savo veislės nenori palikti. Žodžiu, yra daug tėvų 
be vaikų. Kad tuo savo bevaikiškumu siektų ko nors kito, galėtume, 
rasit, ir pateisinti. Bet dabar... Ne tik kad nieko šalia to nesiekia, 
bet ir vaikų išauklėjimas yra jiems didelė sunkenybė. O kūryba, 
rimta pažanga, mano nuomone, yra dar daug sunkesnė. Čia nors 
žmogui daug kur teisingai instinktas diktuoja. O čia (kūryboje) 
turi griauti sieną, nors darbas kandies tebūtų. Iš tokio darbo kiti 
ne tik sau saldžiai juoksis, bet skaudžiai dar ir barsis. Čia kūryba, 
čia žengimas į priekį, čia genijų darbas, čia drąsiųjų karžygių keliai. 

Tais jausmais aš ir labai dažnai degu. Daugelį savo nuomonių 
bekeldamas gavau pienburnio, nesubrendėlio titulus. Šiandie man 
jau 24 m. Kiek jaučiu, rodos, nuo savo svajotų minčių nė kiek nėsu 
atsisakęs, dar niekam nėsu suabejojęs. Tik vieną jaučiu, ir kasdien 
labiau, - savo menkumą — mažą žinojimą. Kiek daug norėčiau skai- 
tyti! Kiek knygose rasčiau draugų! Ne draugų, bet žmonių, kurie 
mintija ir atsidėję ieško tiesos. Aš nematau jokio tikslo čia, žemėje, 


“2 Vokiečių literatūros mokslininko Eduardo Engelio (1851-1938) knyga 
„Kas lieka“ (1928). 

gyventi, jei nebėra ko siekti. Jeigu aš nebeturėsiu čia, žemėje, ko 
siekti, viltis, dėl ko dirbti, teateina mirtis kuo greičiausiai. Jau tada 
gyvenimui būsiu tikrai miręs, tik viso ko teršlas iš manęs bus likęs. 

Ir aš labai daug paabejoju ir pabijau, kad vestuvės ir įsimylėjimai 
žmogui tik žemės kelius terodą. Vyras jau suaugęs esu, bet nė karto, 
tiesa, „aklai, karštai“ nėsu įsimylėjęs. Vis, rodos, nerandu „panos“, 
kuriai galėčiau suteikti tą didelę auką — savo gyvenimą, ir laukiu. 
Imu pamilti be karščio, bet iš reikalo, patogumo ar naudingumo. 
Kažin, ar man vedusiam, kaip ir viliuos, suteiks žmona tos kūrybos? 
Čia labai abejoju ir, kartais nusivylęs, tik trukdymo laukiu. Ok daug 
tam duočiau, kas man šitą paslaptį išrištų. 


Kaunas, Prūsų g-vė 6, b. 3. 
1930 m. gegužės 5 d. 9 val. 


Ką tik perskaičiau Ibseno „Helgelando Kovotojus““*. Mano 
senus glūdinčius jausmus vėl sukėlė. Pakilo didelis abejojimas, 
kurį visad širdyje nešiojuos. Abejojimas baisus ir skausmingas, 
beviltiškas. Abejoju, ar mane moters meilės saldumai, kurių dar 
neragavau, suramins, patenkins. Jaučiu... tur būt, ne... Kas tada 
belieka man siekti, ko man trokšti ir kam dirbti save užmirštant. 
Juk meilė yra amžinas instinktas. O jis šiandie manęs, rodos, ne- 
gali patenkinti! Kam tada skirti savo gyvenimo? Ko čia begyven- 
ti? Šios liūdnos mintys kartais kvaršina mano galvą. Vienintelis 
malonumas, pasijutimas mano galingu, kada reikia dėl ko sunkią 
kovą kovoti, dirbti darbą ne sau lygų. Čia dar yra man šiokio tokio 
nusiraminimo. Bet toliau...? Nežinau, pasauli, kam tave pažinau, 
kad nerandu tavyje ramumo! Ar žengti man per amžinaties slenkstį, 
kad savo karštus geismus patenkinčiau? Kas pagaliau mano idealas? 
Oi kaip norėčiau, kad bent trumpai valandelei galėčiau išvysti 
savo idealą, kuriam save galėčiau aukoti tokį, koks esu savo sielos 
gelmėse! Bet kame jis? Tik abejojimas ir nerimastis mano draugas! 
Daugiau pasaulyje, be šių ir darbo, draugų neturiu. Kvailas mano 
išdidumas, tur būt, neleidžia jų man rasti. Kas ten kliudytų, bet 


S Helgelando kovotojai: 4 veiksmų drama. Kaunas, 1928. 

jų nėra. Jei pasaulyje teisybė įsigalėtų, man nebebūtų ko gyventi. 
Bet apgaulių, suktumo ir neatvirumo dar jūrės! Yra dar ko man 
gyventi ir saldu laukti aštrios ir žiaurios kovos. Joje blaškydamasis 
randu. sau pasitenkinimą. 

Ramus lieku aš, kad prisimenu savo darbą, jog prieš akis didelis 
darbas, o aš menkas. Ir man, nykštukui, teks išmėginti savo jėgas su 
Galiotu. Laukia IV kurso egzaminai, kur man nemokėliui reikės pa- 
sirodyti savo nemokėjimą. Nėra, tur būt, baisesnio ir nemalonesnio, 
kaip garbėj, prieš visų akis reikia nuvožti garbės kaukę ir parodyti 
savo menkybę. O gal šito man teks greit paragauti!.. 


Kaunas, Prūsų g-vė 6, b. 3. 
1930 m. gegužės 9 d. 11 val. be 15 min. 


Šiandie paskutinė diena IV kursui: jį leidžiame egzaminų. Aš 
vakare dar turėsiu net dvi pamoki: kiek paaiškinsiu toliau, paklausi- 
nėsiu ir pasitarsime dėl egzaminų. Po pamokų — mokytojų posėdis, 
kuris ir nulems, kas prieis prie egzaminų, o kas ne. Man teks spręsti 
atstovauti, bene, pats svarbiausias dalykas — lietuvių kalba su litera- 
tūra. Tedėsčiau jame labai mažai, todėl norėčiau, kad mano balsas 
kuo mažiausiai tenulemtų mokinio likimą. Metai, vis dėlto, ir dar 
tas didelis nemalonumas gali žmogų ir amžiui pražudyti arba žymiai 
pakeisti jo būdą ir visą gyvenimą. Kita priežastis — ir aš pats silpnas 
spręsti apie kito žmogaus tokius svarbius veiksmus, žodžiu, teisti 
(pasmerkti ar paaukštinti) žmogų. Aš per jaunas, ir man tų žinių ir 
ne kiek; į darbą neįpratęs, daug ko nesuprantu arba sunkiai ką pats 
galiu išsiaiškinti seminarijos tvarkos nuostatų. 

Ministerijos atstovu mums paskirtas p. Kaunas „Aušros“ gim- 
nazijos vice-direktorius. Jis - matematikas. Man kitų nebaisu. Bet 
specialiems dalykams jie (atstovai) Kaune paprastai keičiasi. Ką 
gausiu lietuvių kalbai — Durickį“* ar Kuzmickį“ — nežinau. Žinoma, 
baisaus, ir aš pats bijau, ypač pirmais metais. Pamatysiu. Lietuvių 
rašomasis darbas bus jau geguž. 14 d. Aš turėsiu patiekti tris temas 


** Mykolas Durys (Durickis) (1887-1933), kalbininkas, pedagogas. 
9 Zigmas Kuzmickis (1898-1976), pedagogas, literatūros tyrėjas, kalbi- 
ninkas, tuo metu Švietimo ministerijos inspektorius. 

direktoriui. Tur būt, duosiu iš Maironio, Krėvės ir Vaižganto. Visa 
tai greit bus išspręsta. Šio vakaro mokytojų posėdį vakare ar ryt 
aprašysiu. 

B. 11 val. 6 min. 


Kaunas, Prūsų g-vė 6, b. 3. 
1930 m. gegužės 10 d. 10 val. be 15 min. 


Vakar buvo mokytojų posėdis. Maniau, kad tas posėdis bus 
žymiai rimtesnis. Vis dėlto, pasirodo, kad to rimčio nėra ir nebuvo. 
Mokinius ganai lengvai prileidinėjome prie egzaminų. Taip silpnų 
pakliuvo ir iš lietuvių kalbos. Žinoma, pirmais metais man daug kur 
užsispirti nėra patogu. Nutarė daugumas — ir nesipriešinau, nors labai 
abejoju ir abejojau, ar jis egzaminus išlaikys. Posėdis ėjo greit ir su 
juokais, ypač, kad Dr. Scholz'ą““ paskyrė tikybos asistentu, gražiai 
nusikvatojom. Man teks, žinoma, savo dalyke dalyvauti: V-14 d. — 
rašomasis ir V-27 d. atsakomasis; be to, lietuvių kalbos metodikos 
egzamine V-30 ir istorijos — VI-10 d. 

Aš tų egzaminų bijau. Man, vis dėlto, ir baisiausi: esu jaunas 
mokytojas, niekada viešai ko neegzaminavęs ir, be to, pats jaučiuos 
silpnas. Turiu daug dirbti ir taip nespėsiu. Tas žmogų tiesiog parali- 
žuoja, daro ligonį. Toks ligonis esu ir šiandie. Nieko nenoriu dirbti 
ir, rodos, esu sergąs, bet kas skauda, negaliu pasakyti: viskas arba 
niekas. Tas žmogui labai nesveika. Todėl imu jau net rimtai žilti, 
nervai ir šiaip sveikata menkėja. Žodžiu, laukiu poilsio, o gal... ir 
tikrasis netoli. Dar vargas — šiandie turiu pedagogikos proseminarą. 
Reikia pasiruošti, bet dirbti noro nėra. Tik, Dieve, duok noro ir 
sveikatos, o aš ir su duotaisiais gabumais galėčiau išsisukti. Bet... 
esu pavargęs... 


Vakare 22 val. 10 min. 


Buvo baisiai prislėgtas ūpas. Dar labiau jis padidėjo, kai išgirdau, 
kad ir II kursą atleidžia 15 d. gegužės. Visi neklausti, didžiausia 
netvarka, o man pačiam pasiruošti — dar didesnė bėda. Šoku šen, 


66 Tikriausiai Alfonsas Šolcas (1896— ?), pedagogas germanistas. 

šoku ten — vis atsiduriu. Bet šiaip taip vyko susitvarkyti, daug pasi- 
kalbėjęs su direktoriumi, net šiek tiek nurimau. Tada paėmė didelis 
noras dirbti. Parėjęs namo, radau laikraštį, o dar laukiau ir laiško iš 
savosios — nėra. Vėl liūdna. Dar labiau padidėjo liūdesys, kai negau- 
nu vakarienės. Einu žiūrėti - nieko namie. Primusas“? ir viskas, kas 
jam reikia įkurti, sutvarkyta. Supratau, kad aš turiu kurti... Ėmiau 
energingai triūsti. Dirbau išsijuosęs. Neįdegu. Subraižiau degtukų 
visą dėžutę, nedega. Taip rūpestingai bedirbant nupuolė net vir- 
dulys ant žemės, ir vanduo išsiliejo. Vėl darbas — „plauti grindis“. 
Suradau skurlį ir bliūdą ir ėmiau vėl dirbti. Primusas pasiilsėjo ir 
atšalo, kol „išploviau“ grindis. Įsileidau iš krano šviežio vandens, 
vėl dui“ė dumti — neina. Girdžiu vaikščioja už durų kaimynų tar- 
naitė. Įsidrąsinau ir brakšt ir iššokau į koridorių jos prašyti: „Bene 
tamsta galėtum pažiūrėti, ar mano primusas pagedo, ar aš nemoku 
virti?“ Ji tuoj, viską metusi, ir atbėgo. Dirbo ir ji nušilusi, aš jai 
už padėjėją. Vėl nedega. Bet čia ji už mane gudresnė: pasakiusi 
primuso trūkumus atnešė savo ir greit užkaitė, o įsidegus pats mo- 
kėjau išsivirti. Po karštos arbatos, svetimu primusu virtos, ėmiau šį 
dienoraštį rašyti, jau žymiai geresnės nuotaikos būdamas. Kad ne 
tie rūpesčiai, būčiau iš to savo poniutės pakeitimo žymiai gražiau 
pasijuokęs. Kame ji dabar baliavoja, to ji visai nejaučia. Sužinos 
mano vargus rytoj. Gerokai pasitaisius nuotaikai, ir gerokai jau 
nuvargęs žadu tuoj leistis į lovą. Labanaktis! 


Kaunas, Prūsų g-vė 6, b. 3. 
1930 m. gegužės 15 d. 12 val. 35 min. 


Po. Jau lyg ramu ir net gėda, kam taip bijojau tų egzaminų. Vakar 
buvo tik rašomasis. Ir pasitaikė tokia baisi diena, kurios niekas dar 
nematė: mane su lietsargiu ir palitu tiesiog žuvim padarė. Atėjau 
šlapias ligi kelių ir batuose žliurkčiojo. Nepasitaikė nė autobuso. 
Tempiau per visą Laisvės Alėją iki seminarijos. Ateinu, įeinu į namą: 
akiniai lietsargio purslų užpursloti — nieko nematau (nutraukiau dėl 
kambario šlavimo). 


“? Žibalinis virdulys. 
$8 Dui (svet.) — greitai, smarkiai. 

Vakare 19 val. 20 min. 


Šiandie universitetas švenčia. Visos valstybinės įstaigos dirba. 
Dirba, žinoma, visi ir šiaip žmonės. Bet universitetui daugelis iš 
širdies pritaria. Pritarti, mano manymu, turi gerą pagrindą: istorinė 
diena mūsų ilgai vergavusiai tautai, vis dėlto, nepalyginamai brangi, 
antra, nervina visuomenę tas švenčių įstatymo kaitaliojimas taip 
ramiai, kaip sezonines pirštinaites. Ir tai daro be jokio gražesnio 
tikslo bet tik nuo tos istorinės ir idėjinės dienos išsisukti. Žinoma, 
toks maitojimasis rimtai visuomenei negali patikti. Universitetas 
gražų pavyzdį duoda. Jam tautos vadovaujamoji rolė ir priklauso. Jis 
turi pirmas pajusti mūsų visuomeninio ir kultūrinio gyvenimo ligos 
simptomus. Aš be galo užjaučiu ir pritariu, nors tik esu menkutis 
studenčiukas, rektoriaus prof. V. Čepinskio tokiam gražiam laisvam 
elgesiui. Gal jam asmeniškai ir teks nukentėti, bet dėl to jo vargus 
ir bereikalingus slėgimus mokės ir kiti užjausti. 

Kaip sau norite, toks mūsų mėtymasis ir nežinojimas rytdienos 
rimtam inteligentui yra tiesiog nepakenčiamas dalykas. Iš valdžios 
turi žmogus laukti malonės ar bausmės, visai tau nežinomos, kaip 
tai buvo rusų laikais ar okupacijos metu. Šiandie gražūs įstaty- 
mai - pažymys valstybės kultūringumo. Juo mažesnis valdininkų 
savaliavimas, juo didesnis įstatymis[?] susiklausymas ir elgimasis, 
tuo geriau ir žmogaus, ypač jauno, dvasiai. Tik tokioje dirvoje ji 
gali graži išaugti, suprasti savo pareigas ir atsakomybę. Šiaip žmo- 
gus bus mašina, automatas, pastumdėlis. Iš tokios pastumdėlių, be 
dvasios, tautos žmonių maža nauda. Liūdna, kad to ir dideli žmonės 
nesupranta. Mokėkime branginti savo tautos darbus, nesibijodami, 
jei šiuokart man jie išmetinėja, prikaišioja mūsų prastus darbus ar 
negražų elgesį. Gero charakterio žmogui turi būti tas nebaisu. 


Kaunas, Prūsų g-vė 6, b. 3. 
1930 m. gegužės 17 d. 21 val. 10 min. 
Sako: nerasi didesnės nelaimės, kaip nelaimėje minėti laimės 
dienas. Aš norėčiau kitaip pasakyti: nerasi baisesnės ligos, kaip 
tinktiniam sveikam sirguliuoti. Ir Čia, manau, yra daug tiesos. Sun- 


61 


kių ligų, kurios jei ne į aną siunčia, tai tuoj į šį pasaulį grąžina, — 
nepamenu. Jas mažas išsirgau. Bet sirguliuote sirguliuoju jau nuo 
V kl. t. y., nuo 1924 m. žiemos. Turėjau šaltą kambarį, spėju, kaip 
ir gydy|toj|ai mano, gavau reumatą. Gydytojo Perkino patariamas 
gulėjau net savaitę, Užgavėnių atostogų pasigavęs. Na, lyg pagijau. 
Bet ne tiesa. Kada teko man laidoti savo mamą tais pačiais metais 
balandžio 28 d., negalėjau kaip reikiant priklaupti: taikydavaus 
stacijas vaikščiojant kur ant klausyklos kaladėlės |[klaupti|. Toks 
pagijimas. Bet šiaip nei mano skaudėdavo, nei labai vargindavo. O 
vasarą ir visai užmiršdavau. Taip jau velkuos šešti metai. Kas bus 
toliau, kada Abraomas vartus atvers, nežinau. Net maža temėgstu 
vaizduotis, kaip reikės čia mirti. Dabar, kada turiu daug darbo, o 
maža per dieną ar mėnesį galiu padirbti, džiaugiuos skaitydamas 
autorių (rašytojų) biografijas, kurių amžius ilgas 60-80-95 m. 
Mano šeimos nariai visi ilgai gyveno, tik mano mama, vėžį įga- 
vusi, anksti pasimirė. Bet jų abiejų tėvai nė vienas anksčiau 60 m. 
nemirė. Mano mamos mama ir tėvas mirė apie 80 m. ar su vir- 
šum būdami. Taigi galėčiau ir aš, anot „planetų“, gyventi 82 m., 
jei ne tos kojos. Jos mane jau vargina. Vėl nevisuomet. Kada aš 
linksmas, geros nuotaikos ir būryje, jų aš nebejaučiu ar užmirštu. 
Net dar ir pulkutę patrepsiu, o fokstrotą ir visai dailiai... Bet ilgu 
amžiu džiaugiuos ir ilgaamžiams pavydžiu. Džiaugies žmogus tuo, 
ko neturi. Dar man 24 m., todėl imponuoja 60 m. Bet visdėlto 
„pagyvenau“: baigiau gimnaziją, įsikabinau į universitetą, o jau 
dabar net pakliuvau į... mokytojų seminariją Kaune — sostinėje. 
Tam dedu todėl 30 m. amžiaus. Šį tą ir parašiau, spausdintą savo 
pavardę mačiau. Na, ir... baigta. Ne, turiu drąsiai pasipriešinti 
tiems, kurie valdo žmogaus gyvenimą, kad aš dar neišgyvenau visų 
žmogaus gyvenimo formų. Dar nevedęs. Mirdamas tuo skųsčiau, 
kaip Antigona, nes juk aš turiu šią teisę, kaip ir kiekvienas kitas 
žmogus. Anksčiau, tiesa, buvau moteris prakeikęs, didžiavaus an- 
tifeministu esąs ir džiaugdavaus tokiais pat. Jei pasijaučiu sveikas 
ir krūtinėje pakyla daug įvairių norų, tada užmirštu vėl mote- 
rį - mano akis nutolsta į tuos žmonijos siekiamus amžinų idealų 
tolius ir pasineriu juose, kaip leidžiančios saulės spindulys medžių 

šešėliuose. Apsvaigstu ta vizija ir džiaugiuos to momento būkle. 
Tokia egzaltacija neilga: nuo 1 min. tik iki kelių valandų. Nervai 
tokio įtempimo neišlaiko. Bet tada jaučiu, kad, rodos, visas pasaulis 
klojas po kojų, kaip piovėjui žalia graži žolė, o aš ja grožėjuos ir 
jos kvapą geriu smegenimis ir dvasios plaučiais. Tais momentais 
jaučiuos esąs laimingiausias pasaulyje, bet ir liūdesys netoli... kad 
tokio manęs niekas nesupranta iš tų „mirštuolių“ žmonių. Ir vėl ta 
pati giesmė: kalbėti nori, bet nėra kas klauso. O klausyti amžinai 
ir bet kokią kalbą gali tik, rodos, vyras moters, moteris vyro. Jie- 
du, tuodu du poliai, jungia dvi galybi: mirtį ir gyvybę. Kas glūdi 
tarp šių, tai jų kalbų objektas. Pasiryžimas mirčiai iki gyvybės ir 
gyvybei iki mirties. Mirtis ir gyvybė susintesinama ir tuo būdu 
išnyksta iš akiračio tai, kas mūsų kasdieniam gyvenimui atrodo 
baisu. Čia ir laimė. Džiaugsmas ir mirtis, kaip šviesa muselei, nors 
ir sparnelius nusvelia. 

Kame ta moteris, kuriai aš gyvenimą, o ji savo man paaukos? 
Kame ji? Ji tiek pat užburta, kaip ir ta mirtis. Sugyvenau 24 m., 
kada mirsiu, nė kiek daugiau nepatyriau. Nepatyriau, nė kurią 
vesiu. O-vesti norėčiau ne tik motrišką, bet ir moterį - gyvenimo 
draugę. Nenorėčiau, kad ji man, o aš jai būčiau gyvenimo tormu- 
zas“?, Geidu šimtą kartų labiau tokios moters, kuri būtų moteriška 
ir moteris. Moteriška, nors neragavęs, manau, kad negalėsiu pasi- 
tenkinti. Šalia jos matysiu ir gyvenimą, kurio nei tėvai nei broliai 
sesers nuo manęs nepaslepia. Ir ji, tur būt, negalės paslėpti. Jei 
paslėps, tik neilgam. Bijau tokios, nuo kurios į gyvenimą išeičiau 
sudrykusiomis jėgomis, kaip musis šviesos nudegtais sparnais, 
kad nei skristi nei lėkti negalėčiau, o kankinčiau[s] vietoje, kaip 
ta musis šalia lempos. Todėl ir dabar skebtiškai tebežiūriu į kiek- 
vieną moteriškę. 

Jos despotu ir nenorėčiau būti. Vedus turėtų eiti ir toliau gy- 
venimas negirgždėdamas, kaip netepti ratai, bet sklandžiai ir dar 
kūrybiškai — su įkvėpimu. Kaip magneto jėgos klaidžioja tarp 
žiemių ir pietų polių, taip kūrybos ir įkvėpimo srovės, rodos, sru- 
vena tarp vyro ir moters. Oi kada aš būsiu tas mokslininkas, kada 


—— 


9 Tormuzas (svet.) - stabdys, trikdis. 

ištirsiu tas jėgas?! Ar su džiaugsmu grįšiu laimikiu nešdamasis, ar 
nusikankinsiu ir sušalsiu baisiuose apsivylimo leduose, keikdamas 
tas gražias svajones ir mintis, kuriomis aš taip dabinau šią užburtą 
karaliją?! 


Kaunas, Prūsų g-vė 6, b 3. 
1930 m. gegužės 28 d. 16 val. 20 min. 


Žemės džiaugsmas ir laimė — po sunkaus darbo ilsėtis ir juo 
gėrėtis. Vakar Kaune buvo audra (kritulių net 75 cent.!), man buvo 
audringas ir darbas — egzaminavau IV kursą iš lietuvių kalbos. 
Džiaugtis, kad mokiniai gerai laikė, nėra ko. Pasirodė visi silpnoki. 
Bet šiandie, vis dėlto... po darbo. Dėl jų nemokėjimo daug liūsti 
nėra ko — jie dar ne mano mokiniai. Džiaugiuos nors tuo, kad ne- 
atsitiko koks nors kompliktas“?. Kaip ėjo, nesvarbu, bet sklandžiai 
praėjo. Kokį „studenčioko“ įspūdį padariau atstovui, dar nežinau, 
tur būt, ir nesužinosiu. Gal kuo nors bus ir manim nepatenkintas, 
bet šiuokart nesijaučiu. Taigi šiais metais esu laisvas, egzaminuoti 
nebeturiu, tik kitiems asistuoti porai egzaminų. 

Kitas mano didelis džiaugsmas tas, kad ir universitete gerai 
pavyko galus su galais suvesti taip, kad rodos, gausiu ir iš peda- 
gogikos ir pe-kos istorijos ekvivalentą net 4 (ketvertuką). Tuo, 
žinom, labai džiaugtis nereiktų, jei be kitų rūpesčių būčiau tik 
dirbęs universitetinį darbą. Bet dabar mano visos jėgos buvo su- 
koncentruotos seminarijos darbui, o ne universitetui. Tačiau ir čia 
nepaskutinis išeinu. Dėkui Dievui už duodamą norą daug galima 
padaryti ir mažu laiku ir menka sveikata. Pasisekę dalykai skati- 
na žmogų ir toliau rankų nenuleisti. Jei beišlaikau birželio 11 d. 
visuotinės literatūros įvadą, bus 3 egzaminai. Rudenį, tur būt, 
reikės rusų kalbą ir literatūrą pakloti. Tik kad jėgų ir gerų norų 
nepritrūktų! Šiandie, nors nuvargęs, bet linksmas. Darbo, darbo 
siela geidžia, nors rankos ir [dirgsniai?| su smegenimis nebenori 
tarnauti. Atsiilsėsiu — ryt šventa! 


" Konfliktas. 

Kaunas, Prūsų g-vė 6, b. 3. 
1930 m. gegužės 31 d. 12 val. 30 min. 


Nežinau, kodėl taip mano prigimtis sutvarkyta, kad aš dažnai 
mėgstu vaidinti sau kontrastą, ypač tada, kada reikia būti kitokiu. 
Kada rimtumo „sezonas“ draugų kompanijoj, noriu būti dažnai 
nerimtas. Jei draugai nerimti, nuobodžiauju ir kas kartas rimtėju ten 
pat, po jų akių. Keršto, veidmainiškumo savo gyvenime niekad netu- 
rėjau arba bent nepamenu. Mano didžiausias noras, kad visi žmonės 
būtų atviri. Jei kartais kam tas atvirumas galėtų pakenkti, siūlyčiau 
žmonėms labiau pažinti gyvenimą, įsigilinti [į| jo galias priežastis, 
pamatys, kad to žmogaus ir gerai norėta. Taip, žinau - daug žmonių 
suklumpa. Man rodos, tada, kada jie nejusčiomis pakliuvę į dilemas, 
jose įsipina ir nebemato gero kelio. Kiekvienas žmogus, jei jau jis 
siekiama turi rankoje, dar žvalgos ir ieško geresnio. Bet nevisada blo- 
ga valia, kaip daugelis mano. Tai yra naturalu —- žmonijos pažangos 
instinktas. Tai yra dieviškas instinktas — tobūlumo instinktas. Aš jį 
tiek gyvai jaučiu, kad visada, ką pradedu dirbti, esu nepatenkintas. 
Toks pasilieku ir padirbęs. Kai kiti labai išgiria, jaučiu nusiraminimą, 
bet ne visišką pasitenkinimą. Todėl, didžiausius vargus vargdamas, 
grūduos vis į priekį, stengiuos kilti, daugiau gyvenimą pažinti. 
Labiausiai man terūpi, tačiau, tik vienas dalykas, kuris, man rodos, 
mane skiria pedagogo-sociologo tipui — tirti, pajusti atskiro žmogaus 
santykį su aplinkuma plačia žodžio prasme. Šis klausimas jau nuo 
seno man galvą kvaršina. Be galo džiaugčiaus, kad galėčiau kada 
nors ramiai šiems klausimams atsiduoti, juos studijuoti. 


B. 12 val. 40 min. 


Kaunas, Prūsų g-vė 6, b. 3. 
1930 m. birželio 4 d. 11 val. 35 min. 


Tiesa, kad darbas čia, žemėje, didžiausios laimės šaltinis. Žino- 
ma, darbas, vis dėlto, tėra priemonė laimei pasiekti. Bet yra daug 
žmonių (dažnai ir man tenka tokiam būti), kurie pačiame darbe 
jau laimę randa. Bet visi, tur būt, per darbą laimės siekia. Žinoma, 
netrūksta nė apsivylimų. Man dar ikišiol savo darbu neteko apsi- 
vilti — tik susilaukiu vis naujų paskatinimų. Štai kad ir šioks. Jis, 

gal, kam niekiukas, bet man, jaunam ir vis pradedančiam, be galo 
reikšmingas. 

Vakar sužinojau iš savo seminarijos inspektoriaus Igno Malinaus- 
ko?!, kad mane kviečiąs pasišnekėti Dr. Jokantas'*, Aušros Mergaičių 
Gimnazijos direktorius, pamokų reikalu. Ir daugiau nieko iš inspek- 
toriaus nesužinojau. Vakar skambinu Dr. Jokantui telefonu. Nieko 
daug nesikalbėję, susitariame šįryt, 8 val., susieiti Aušros M-čių 
Gimnazijoj ir jo kabinete pasikalbėti. Taip ir įvykdome. 

Pasirodo, kad jis tiek jau apie mane žinąs, kad man pačiam 
aiškinti nieko ir nebereikėjo. Jis kviečia mane į savo gimnaziją 
lietuvių kalbos ir literatūros mokytoju. Pamokų duosiąs 24 su vir- 
šum. Dėstyti teksią nuo IV kl. iki baigiant VIII kl. Gražus dalykas. 
Gal, ne tiek dėl to, kad daugiau darbo ir atlyginimo gaučiau, bet 
neapsakomai man malonu, kad aš menkas berniukas esu rimtai 
kviečiamas tokių rimtų žmonių ir tokiam darbui! Tada tikrai žmogus 
pajunti ir džiaugies, kad imi jau reikšti šį tą visuomenei, kad tave 
ima branginti, mato darbą ir vertina. Tikrai apsidžiaugiau šįryt, 
kaip mažas vaikas, saldainiu apdovanotas. Tokie dalykai žmogų 
paskatina dirbti ir rankų nenuleisti. Dirbsiu ir dirbsiu, tik, Dieve, 
duok sveikatos ir darbo noro! 

Kuo tas viskas baigsis, nežinau. Jis, direktorius, man liepė pa- 
duoti prašymą ir atlikti visus formalumus, visiškai, matyti, manim 
pasitikėdamas. Man daug ko prižadėti buvo nedrąsu. Noriu pasikal- 
bėti dar su savo dabartiniu direktoriumi, kuris mane, matyt, labai 
gražiai jam rekomendavęs, kad net pasakęs — galėsiąs mane, tokį 
gerą (?), tik aukote paaukoti. Mat, jų tos visos aukos ir vargai kyla 
iš tos priežasties, kad vienas ir kitas yra krikščionys demokratai ir 
geri pedagogai. Nenori ir šis (Aušros g. dir.) gauti kokio mokytojo 
su generalinio štabo ar kitų panašių viršininkų rekomendacijomis. 
Jie rekomenduos ne mokytoją, bet savo žmogų, nors šio mokykloje 
nė parodyti nebūtų galima. Taigi varomas užkulisinis darbas, į kurį 
ir aš, man pačiam nė juste nejaučiant, esąs įveltas — tik iš gerosios 


" Ignas Malinauskas (vėliau Malėnas) (1900 1980), pedagogas, dėtytojas, 
vadovėlių autorius. 
"2 Kazys Jokantas (1880—1942), valstybės veikėjas, pedagogas. 

pusės, nes tam aš buvau pasyvus. Keista ir įdomi kombinacija mano 
gyvenime. Jos aš negalėsiu pamiršti, tegu kaip ji baigias. 


Homo, es homo (Mensch, sei Mensch)"“. 


Kaunas, Prūsų 6, b. 3. 
1930 m. birželio 9 d. 21 val. II d. Sekminių. 


Tiesą sakė kartą mano mokinys, kada aš juos raginau dienoraš- 
čius rašyti, kad įsimylėję tegalį rašyti. Rodos, bene bus jų tiesa. Kad 
ir aš — niekada nesiimu rašyti, jei esu geros nuotaikos. Todėl ir mano 
dienoraštis išeis be galo liūdnas — jame tik nusiminimo akordai tik 
skambės. Esu liūdnas ne todėl, kad man nesisektų visuomenėje, bet 
dėl tų asmeniškų dalykėlių, žodžiu, vargina mane namų reikaliukai. 
Kai birželio 6 d. išvažiavo Studerai, maža su manim tesitarę, ir kai 
grįžęs radau gerokai visur užrakinėta — net ir žadėtų nepalikta — no- 
rėjau į žemę prasmegti, tiek pykčio tulžis buvo pakilusi. Net buvau 
sumanęs dumti iš tų namų! Dabar kiek atslūgau. Imu ramiau galvoti, 
lengviau jausti. Taigi šios smulkmenos, be visuomeninių, ir mane 
gerai prikamuoja. 

Bet ir Venera reiškia nemaža teisių prie manęs. Gal ne tiek, kaip 
Rasino"* Fedrai, bet, vis dėlto, jos tą „švelnutę“ ranką imu šiais metais 
vis labiau ir labiau justi. Tur būt, ir šitą dalyką daug veikia gautoji po 
Kalėdų tarnyba. Mat, jauties savarankiškesnis, manais turėsiąs iš ko 
jau ją |žmoną] „laikyti“. Bet aš manau, yra dar ir kita priežastis. Juk 
aš be tarnybos buvau kiek pamilęs iš savo kaimo mergaitę. Tik dabar 
šalstelėjo kiek tas karštis. Bet romantiškumo širdyje ar galvoje (kaip 
čia geriau pasakyti) yra nemaža. Vis man galvoj: ar iš savo kaimo ar 
vargšę mergelę, kuri savo gyvenimu būtų panaši į mano. Tokia dabar 
ir atsirado. Savo siekimais aktinga, kaip ir aš. Žiūri į pasaulį pro tuos 
pačius akinius. Jos pasirinkta kita specialybė — iš gamtos - formacija". 
Ją lengviau, greičiau gal ir karščiau pamilčiau negu aną iš savo kaimo. 


"Lot., vok. Žmogau, būk žmogumi. 
* "Turimas galvoje viduramžių prancūzų dramaturgas Žanas Rasinas (Ra- 
cine) (1639—1699) ir jo tragedija „Fedra“. 
* Turėta galvoje farmacija - vaistininkystė. 

Mat, šita didesnio ūgio, gražiau nuaugusi, daug turtingesnės dvasios, 
daugiau energijos. Ji man tinka, nors iš veido nėra gražiausia, ir jaučiu 
prie jos didelį patraukimą. Mane kiek sulaiko pirmesnė meilė anai 
mūsų kaimo mergaitei, kuri tikrai, rodos, mane myli, ir šios didelis 
atsargumas rezervuotumas, iš dalies ir senumas (g. 1909 m.). Na, 
karštai, benorinčiai realizuotis meilei daug reiškia ir turtas. O ji žymiai 
neturtingesnė už pirmąją. Ot daryk, ką darąs! Pakliuvau, kaip asilas 
tarp dviejų šieno kūgių! Kur slinkti, sunku pasakyti. Yra vienur ir 
kitur šiokių tokių trūkumėlių, o dabar man ir nepatogumėlių: nėsu 
baigęs universiteto - lengva netekti vietos. Ką darysi su neturtinga?! 
Gali lengvai įklimpti į nereikalingus vargus ir dar ją įklampinti. Pro- 
tas sako, palauk, bet širdis su juo ne visada sutinka. Ana, anksčiau 
mano nepasakytoji priežastis bus bene ta, kad juo augi, juo jauti tą 
prakeiktą vienatvę, tuštumą, atstūimimą nuo gyvenimo, lyg savotišką 
paniekinimą. Tat šitas dalykas mane labiausiai kamuoja! Juk ir duk- 
terys, rodos, sunkiai teatskiriamos nuo motinos sparno, nerimsta, ir 
abu tėvu turėdamos. Tokios mintys man galvoje per Sekmines! Viską 
laikas išspręs. Rodos, meldžiaus, bet nuo pagundų neapsisaugau. 
Kažin, ar žmogus vedęs būsi ramus nuo tos širdies jausmų ir kitokių 
širdgėlų?! Tur būt, visuomeninės širdgėlos, kaip buvusios, pasiliks... 


Kaunas, Prūsų g-vė 6, b. 3. 
1930 m. birželio 18 d. 22 val. 30 min. 

Šioj didžiųjų įspūdžių savaitėje neiškenčiu nepabrėžęs kelių 
žodžių (į) savo dienoraštyje. Tokių savaičių reta, ir ji man įspūdin- 
giausia. 

Mokykloje baigiamųjų ir keliamųjų egzaminų įvairūs posėdžiai. 
Juose dalyvauju pirmą sykį. Visur įdomu ir įvairu, ir švelnus mano 
pasitenkinimo jausmas glosto man širdį, kad aš, dar toks menkas, 
dirbu jau labai atsakomingą darbą — einu lietuvių kalbos mokytojo 
pareigas. Dirbu su mokiniais už save senesniais, pats nebaigęs uni- 
versiteto ir gyvenimo neprityręs. O jausmų ir įvairiausių siekimų ir 
nepasitenkinimo krūtinė pilna. 

Visur stengiuos laisvai elgtis ir už elgesį atsakyti, nes visiems 
darbams ieškau pagrindo. Aną (VI-14) šeštadienį susirinkom mes, 

mokytojai, vienam restorane paskutinio posėdžio pašlapinti. Aš abs- 
tinentas, bet visi kiti vyrai sa malonumu lenkia stiklą. Reikia suktis 
ir nepasirodyti koks atžulus. Žinoma, tas man pavyko. Tačiau tuo 
nėsu patenkintas, — norėčiau, kad tuo savo elgesiu daryčiau dide- 
lės įtakos ir kitiems. Bet tos įtakos visai nematyti. Liūdna, skaudu 
man, kietaširdžiui, kad mokytojas ir kartais virsta nenaturaliu būdu 
„vaiku“. Man be galo rūpi dvasios skaidrumas ir lygsvara. Jau ir be 
alaus ar degtinės yra užtenkamai vargo kovoti su įgimtomis aistromis. 
Čia tuo skystymėliu sudraikai visą savo būdą, išardai gražiai, kaip 
mozaikoj nustatytus akmenėlius, savo gerus charakterio bruožus — 
pasirodai sausas, bebūdis, išgveręs, nieko nevertas. Man tada ir tas 
vadinamasis „jaukumas“ neįdomus, nes jis greit gali virsti ir dideliu 
nemalonumu. Todėl, tur būt, aš be galo daug kenčiu ir sielojuos, 
kad noriu ir šiame gyvenime pastovumo. To nėra. Kam pasikeitus, 
skaudžiai kremtuos, nerimstu. Ką pats sakydamas, stengiuos sakyti iš 
širdies. Jei kitas taip nesupranta ir nemoka atjausti, kad tai iš širdies 
sakoma, toks žmonių niekumas, tas jų nykštiškumas visai prislėgia 
prie žemės ir nori sugurinti. Taip, šiandie į gyvenimą žiūriu žymiai 
prasčiau, bet savim pasitikiu tiek pat, kaip ir seniau pasitikėjau. Visai 
kas kita su kitais — jie mano akyse gerokai sunyko. Dabar jau jaučiu, 
kad pasauliui padaryti tokiam idealiam, kaip aš jį vaizduojaus anks- 
čiau, reikia daugiau laiko... bet padaryti galima. Apie iškilmingąjį 
aktą, balių ir parodos atidarymą parašysiu kitą kartą. 


„Kaunas, Prūsų g-vė 6, b. 3. 
1930 m. birželio 25 d. 20 val. 


Po visos savaitės didelių vargų vėl plunksna mano rankoje. Tuos 
parodos"“ vargus ir kitus aprašysiu šiaip prisiminimais ir nuotrupo- 
mis. Dabar norėčiau iškelti vieną intymų ir nemalonų reiškinį. 

Tiesą rašytojai rodo, vaizduodami žmonių nelaimes, kylančias 
daugiausia iš šeimos, o ne visuomenės gyvenimo. Taip yra su manim. 
Stai prie keletą dienų susilaukiau broliuko Antano, kurį seniau ir 
dabar, nors kūnu sunykusį, labai myliu. Jis nebeatrodė šioj didingoj 


„ "Turima galvoje Vytauto Didžiojo metų Lietuvos žemės ūkio ir pramonės 
paroda, veikusi Kaune 1930 m. birželio 18 — birželio 22 d. 

[parodoj| išvargęs gražus, bet jo gera, rami, viltinga ir nekalta nuo- 
taika liepė klauptis prieš jį ir juo didžiuotis. Didžiuotis juo teko tuo, 
kad jis nemokytas, o galvoja arba moka suprasti mano „gudragalvio“ 
mintis. Tiesa, jo galvojimas neturi gal tiek valios ir drąsos, bet vis 
dėlto, puikus, švelnus ir neapsakomai nekaltas. Jis ramus, kad sunki 
jo būklė. Nekaltina kitų, bet vilias pats prasimušti, prasigyventi. 
Šitas sudulkėjęs, prakaituotas broliukas štai ką man parodos metu 
papasakojo. 

Papasakojo nuostabų dalyką, bet kartu ir labai paprastą, — kad ant 
manęs tėvas pyksta. Jo pyktis man ir jam nenaujiena. Mes tuo jau 
lyg apsipratom. Čia benoriu parašyti keletą žodžių tiems, kurie šį 
mano dienoraštį dar gyvam ar mirusiam skaitys, domėdamiesi mano 
gyvenimu. Tegul būna ir jiems žinoma, kiek daug reiškia švelnus 
šeimos lizdas. O jis daug reiškia!.. 

Jo reiškimas — mano ir tėvo nemalonūs santykiai. Nenorėčiau 
aš, suaugęs tvirtinti, kad mano tėvas yra iš visų tėvų juodžiausias 
ir, kaip žmogus, taip pat be vertės, be gerų ypatybių. Ne. Nežinau 
dar nė šiandie, ar jo charakteryje ir gyvenime yra daugiau blogų 
dalykų ar gerų. Yra daug abiejų, bet bene daugiau bus gerų. Jo tas 
visas blogumas kyla iš to, kad jis pats, gal būt, neišėjo gražaus šeimos 
mokslo. Man rodos, čia daugiausia bus nulėmęs ir charakterį pajuo- 
dinęs nevykęs senoviškas vedimas ir šeimos gyvenimas. Vesdamas 
žiūrėjo, kaip paprastai, daugiau turto, o ne gyvenimo draugės. Vedė 
žmoną priešingo charakterio: laisvesnio, minkštesnio, svietiškesnio“", 
negu jis pats buvo. Ji vėl tekėjo tik todėl, kad jis turtingas. Jo turto 
ir žmonos giminės tenorėjo. Vestuvių dar nebaigė, kaip ėmė pinti 
pinkles, norėdami juos išskirti, kad pasisavinę jo turtą, jį vieną, 
be žmonos, paliktų gyvnašliu. Taip ir atsitiko: pirmais metais po 
vestuvių pabėgo žmona į prūsus. Po tų dideliausių šeimyninių mai- 
šasčių ir vargų susidarė kietas, nepasitikįs, užsidaręs ir drausmingas 
jo charakteris. Nebemokėjo suprasti ir geriausios valios norą, nes 
visada melą aplink tematė. Todėl ir mes, nekalti vaikai, būdami 
mamos „liogeryje“ buvome neištikimi, persekiojami; mūsų kilnūs 
norai „buvo“ išdavikiški ir slopinami. Beširdiškai buvo slopinamas 


77 Pasaulietiškesnio, visuomeniškesnio. 


70 


ir mano nepaprastas mokslo troškimas. Aš noriu mokytis todėl, kad 
nenoriu dirbti arba yra motina prikalbėjusi „niekų“ geisti. Toks 
tampymasis, varžymasis dėl mokslo su tėvu išugdė taip pat neatvi- 
rumą, nepasitikėjimą man juo, o jam manim. Ta ir yra didžiausia 
mūsų tragedija. Rašyto laiško žodis nežodžiu beatrodo, bet kažin 
kokiu keiksmu, grasinimu ect. Parašęs, gavęs tarnybą, iš manęs pa- 
šalpos nelauk dėl mano pramuštgalviškumo, buvau suprastas, kad 
tuo reiškiu savo nedėkingumą, primenu skaudžią praeitį. Ir nutylo 
užsigavęs visam pusmečiui be laiškelio... Suprask dėl ko nerašo!.. Tat 
šeimų tragizmas, kuris ir mane verčia pagalvoti, ar galėsiu važiuoti 
pas tėvą atostogų... nors jau atostogų laikas. 


Kaunas, Prūsų g-vė 6, b. 3. 
1930-VI-30 d. 19 val. 


Niekuomet tiek nesijaučiau silpnas, nieko nėžinąs, neišmanąs, 
kaip dabar, kada konkrečiai turėjau parodyti savo žinias. Dėl šito 
nežinojimo kartais užeidavo noras pasislėpti nuo žmonių tol, kol jau 
geriau įsiskaitęs ir daugiau patyręs galėčiau drįsti išlįsti. Čia turiu 
prisipažinti, kad visą mano gyvenimą vargina mane nežinojimo 
slogutis — neduoda ramybės nei naktį nei dieną. Nuo jo vaistas — 
susitikti su kitais žmonėmis ir plepaluose jį užmiršti. Bet tos laimės, 
pats mažai beieškodamas, retai terandu. Daugiausia kaistu, degte 
degu, turėdamas truputį laiko ir sveikus, nedirginamus pareigų 
nervus, studijuoti skaityti, galvoti ir taip dirbdamas viską užmiršti. 
Ir užmirštu kartais. Tai jau pastebi ir daugelis mano draugų. 

Jaučiu didelį malonumą, kada, tuo troškimu degdamas, prisi- 
menu ilgą, sveiką žmonių amžių! Pavydžiu tiems žmonėms, lyg aš 
ryt dieną mirsiu. Sakau dar kartą, vaikiškai jiems pavydžiu. Iš tiesų, 
kad aš pavydžiu jiems ilgo amžiaus ir pats jo geidžiu yra pagrindo. 
Mano galvoje, kada bent kiek nurimstu nuo kasdienio darbo, kyla 
begalės minčių, gražių idėjų, kurioms išspręsti, tur būt, būtų neilgas 
ir 80 metų amžius. 

Aš esu kalbininkas, bet mane daugiausia jaudino ir jaudina ypač 
dabar mokykloje bendrieji pedagoginiai dalykai. Rodos, pastebiu, 
kad tuo daug skiriuos ir nuo savo draugų mokytojų. Mūsų direkto- 

rius Dr, KL Ruginis, visų branginamas ir mylimas žmogus kaip geras 
pedagogas, nevisuomet man tetinka. Jis man atrodo per minkštas, 
dažnai nedrąsus geriems žygiams, nuolaidus, švelnus. Jo būde daug 
motriškų ypatybių ir valdininko charakterio bruožų. Tas gera, gal 
silpniems, banaliems mokiniams, bet toks mokytojo būdas neugdo 
pažangininkų, pradininkų. Mūsų tautai, anot Prof. K. Pakšto, reikia 
iniciatyvos. Tiesa, jos maža ir per daug maža. Jis visą iniciatyvą kelia 
tik ir mato geografinėje aplinkumoje. Vadinas, ją teigia arba kaltina 
dėl žmonių iniciatyvos trūkumo. Jam, kaip geografui, tas visai ir 
pritinka ir puiku. Bet mums, mokytojams, iniciatyva labiausiai rūpi 
ugdyti mokiniuose. Bet mes tai iniciatyvai kilti savaime negalime 
sudaryti patogios geografinės aplinkumos — čia, į savo tėvynę, suga- 
benti Šveicarijos kalnus, atplau[k]dinti Atlantą ir kita. Man rodos, 
kad mokytojas gali griebtis ir nenaturalių arba, geriau pasakius, 
nemetrialių dalykų, bet dvasinių, ypač socialinių. Ypač tas lengva, 
ir būtina, demokratinėje valstybėje. Kiek čia mes plyšių, kiek spragų 
turime! Jomis lengva sukurstyti uždegti darbui jauni žmonės! Aš iš 
savęs turiu pasakyti, kad daugiausia energijos esu gavęs iš tų įvairių 
kultūrinių, socialinių ir kitų gyvenimo trūkumų. Aš anksčiau ir dabar 
dėl jų degte degu. Taigi man kartais parūpsta visas gyvenimas. Ir 
kyla tada šimtai klausimų, kuriuos noriu struopiai visus pastudijuoti. 
Pav. išspręsti šiuos klausimus: Kiek padarė blogo vergija, jo įtaka ir 
žymės šių dienų gyvenime. Kaip nuo tų blogybių atsipalaiduoti. 
Iniciatyvos, pradiškumo ugdymas. Mūsų kalba ir jos taikymas arba 
mokymas mokykloje (labai plačia prasme — su kalbos ir mokymo 
filosofija ir praktika). Lietuvių mokinio ir mokytojo charakteris ir 
tobūlinimas. Surasti gaivalingiausių būdų ir priežasčių mūsų tautai 
ugdyti tose geografinėse ribose, kur ji yra ir t. t. ir t. t. Tam išstudi- 
juoti ir išspręsti, Dieve, duok ilgą, sveiką ir energingą amžių! 


Kaunas, Prūsų g-vė 6, b. 3. 
1930 m. liepos 20 d. 17 val. 30 min. 


Niurus betikslis gyvenimas apgaubė mane. Liūdžiu, bet nežinau 
pats, ko. Ar tiesa? Aiškiai aš žinau, ko liūdžiu. Man skaudu, kad tuo 
metu, kada kiti ramiausiai atostogauja, aš sėdžiu užsirakinęs savo 

kambaryje. Bet ar aš vienas toks? Juk daugelis kiūto Kaune tarnybos 
prirakinti! Aš atvykau ir sėdžiu sau laisvas! Spaudžia mano širdį ne 
tas darbas, kurį dabar dirbu, bet tai, kad gali būti geriau, bet aš ne- 
moku naudotis... ir kenčiu. Su tėvu pykaus ir buvau namie nelauktas. 
Bet parvažiavau! Taip ir tebuvau sutiktas. Maža tų malonumų gim- 
tajame kampe. Jaučiuos perdėm svetimas, gyvenu ir neįmanau, ką 
daryti. Bet į galą susipratau, kad seniui reikia nusilenkti ir močiukai 
pataikauti. Taip ir padariau. Buvo graži diena: išėjau šieno griebti. 
Prireikė grėblių pirkti: daviau vėl pamotei 2 lt. Ir yra poras grėblių! 
Koks jai džiaugsmas! Nusiuntė į miestelį cukraus ir taboko. Savo 
pinigais užmokėjau. Vėl džiaugsmas! Buvo pavadintas (pakviestas) 
vyras Šienui pjauti. 5 lt. jam šast vėl sumokėjau. Pamotės ir tėvo 
nuotaika kuo geriausia! Taigi tokiu būdu pasidariau jau laukiamas 
ir geras svečias. Tik gyvenk! Nelaimei — plenai supinti“? blogaisiais 
metais ir jų terminai tuoj priėjo, vos spėjo pratikti saulutė. Šitokiu 
būdu aš, atsidūręs Kaune, ir nerimstu. Žinoma, mano aukščiausias 
tikslas buvo — pasimokyti. Penktadienį atvykau, šiandie jau sekma- 
dienis, bet knygų rankose kaip ir neturėjau. Tur būt, greit pasitaisys 
ši bloga mano nuotaika, ir vėl galėsiu, viską užmiršęs, paskęsti darbe. 
Bet vėl liūdna, kad ateitis nedžiugi. Kas kam iš to, kad aš kada ir 
baigsiu tą universitetą! Tėvui, kaip matyt, mano gyvenimas maža 
terūpi, broliams seserims atrodo perdaug laimingas! Nors, iš tiesų, 
nėra toks. Yra jame labai daug ir liūdnų valandėlių. Kam pasiskų- 
si? Kas mokės suprasti? Dirbk, kaip jautis, bet nežinai, kam. Tas 
gyvenimo tuštumas daug mane ir liūdina. Aš manau, reikia tą visa 
visuomenišku matu matuoti ir pradžiugsiu. Turiu matyti ir jausti, 
kad tuo savo darbu daug darau visuomenei gero. Kitaip, žinoma, 
ramumo ir nesulauksiu. Reikia kiekvienam rasti sau vietą ir tinkamą 
darbą visuomenėje. Tada jauties žmogus laimingas. 

Tiesa, šių dienų visuomeninio gyvenimo yra didelė stagnacija. 
Jokio veiklumo, niekur nė mažiausios iniciatyvos. Visur ramu, tylu. 
Baisu tą-tylą sutrikdyti. Vis tat valdymo forma. Koki ji kartais gali 
būti visuomenei slogutis! Kaip reikia jos saugotis. Tikiu, - pasitaisys 
man ūpas ir aš susikaupsiu studijoms! 18 val. Baigta. 


* Turbūt planai sudaryti. 

Kaunas, Prūsų g-vė 6, b. 3. 
1930 m. liepos 21 d. 10 val. 30 min. 


Aš jau daug nusiraminau. Bet labai daug man padėjo K. Dikenso 
„Olivero Tvisto““ skaitymas. Iš tiesų, jei aplink matai tik už save 
daug laimingesnius žmones, tai liūsti žmogus, nors ir netokia didelė 
bėda būtų. Taip iš dalies buvo ir su manim. 

Paskaitęs tą sutrumpintą lietuvių kalba „Olivero Tvisto“ vertimą, 
įgijau be galo daug jėgos ir didelio noro darbui. Ką reiškia menkam 
žmogui graži literatūra! Tai neįvertinamas turtas! Darbštumo bankas! 

Žinoma, K. Dikensas didelis rašytojas. Jis, matyt, buvo per daug 
geras žmogus. Jis temėgo piešti savo raštuose gerus žmones. Nors jie 
didžiausiam skurde gyventų, bet pasilieka geri, meilūs ir sąžiningi 
žmonės. Jie meilūs net ir tiems žmonėms, kurie juos skriaudžia. Jie 
žiūri į bloga darantį žmogų su viltim, kad jis, lyg šumui (padūkimui) 
praėjus, tuoj pasitaisys ir bus puikus žmogus. 

Oliveras Tvistas - angeliukas pragaro šiukšlyne. Jau tas jo an- 
geliškumas, kartais, tendencingas pasirodo. Iš kur, kartais paklausi, 
tas vaikutis gali melstis, kalbėti ir galvoti gerai ir dar geriau, negu 
paprastas ir su doru auklėjimu vaikas, kada nėra jis matęs nė pusės 
meilaus ar doro žodžio?! Čia jau jis atrodo mašinalus, o ne natū- 
ralus. Jis yra „gero“ račiukas, kuris sukas, kad kiti suka. O jį suka 
K. Dikensas. Taigi Olivero Tvisto charakteryje, jei ir yra natūralumo 
veiksmuose, bet nebėra pateisinimo, tų veiksmų pagrindo. Jis did- 
vytis išeina per daug geras blogiausiose sąlygose. Jis — lyg metalas 
auksas. Ir iš tiesų, taip galvojo, matyt, ir pats K. Dikensas, kurda- 
mas Olivero Tvisto portretą. Vėliau, nors šiam vertime tai neaišku, 
parodo, kad, iš tiesų, Oliv. Tvistas yra auksas į purvą numestas. Jo 
gerumas natūraliai paveldėtas. Jo tėvai buvę geri žmonės; tokio 
kraujo, kokį jį matome gyvenimo šiukšlynuose. Bet vis dėlto, per 
daug maža įtikinumo. 

Jei reikėtų man parinkti vaikų ir šiaip jaunuolių knygynui knygų, 
aišku, kad ir šios knygutės niekad nepamirščiau. Tai dvasios penas! 
Alkanas, gyvenimo suvargintas ryte praryni (praryji). Ę 


* Dikensas Č. Oliveris Tvistas. Sutrumpintas mokinių vertimas. Red. 
J. Kutra. Kaunas, 1929, 118 p. 

Brangūs tie žmonės, kurie žmonijai tiek daug gero padarė, — 
suteikė kartų kartoms dvasios peno. 
B. 11 val. 


Kaunas, Prūsų g-vė 6, b. 3. 
1930 m. liepos 21 d. 21 val. 30 min. 


Jau pusmetis! Koks tat trumpas laikas, bet man labai reikšmingas. 
Šiokį vakarą prieš 6 mėn. įėjau direktoriaus lydimas į mokyklą, tiesiog 
į mokytojų seminarijos IV-tą kursą pirmai pamokai. Tai buvo mano 
gyvenimo perversmas! Kiek jausmų, svajonių, nedrąsos, net baimės! 
Kiek abejojau savo jaunoms jėgoms! Būdavo daug ir nusivylimo va- 
landų. Jų niekas tik nematė... Kada kitiems rodydavaus, visada drąsus 
nuduodavau. Kitaip ir būti negalėjo. Silpnoms jėgoms bailė — peilis 
po kaklu! Gyvenau, dirbau ir jaučiau, kad aš čia dar per silpnas. Bet 
drąsus žiūrėdavau į ateitį. Vyliaus ir vyliaus, kad po kelerių darbo 
metų drąsesnis žengsiu į klasę. Bet prieš akis - darbas, darbas, darbas... 

Daug kartų nuliūstu, ir pasidaro man neramu, kad mes savo 
jaunimui tokius mokytojus dar tegalim duoti. Kitos tautos jau dak- 
tarų ieško savo aukštesnei mokyklai, o mes... turim pasitenkinti su 
penkių semestrų studenčiukais! Aš —- vienas tų studenčiukų. Jaučiu 
kaltę, nors nekaltas esu. Net ir ten ne veržtę įsiveržiau, bet kviečia- 
mas įžengiau. Mano kaltė ta, kad aš menkas, o turiu kuogreičiausiai 
sustiprėti. Bet jėgos tiek neištveria, gabumai tiek neleidžia, kad 
galėčiau nurimti savo pasiektais rezultatais. Bet po pusmečio jau 
kiek stipresnis jaučiuos. Bet mokykla man nebe svetima. Joje jau 
išmėginau visus darbus: aiškinau, klausiau, klasės tvarkos dabojauš? 
ir net dviejų rūšių egzaminus egzaminavau. IV-to kurso išleidžia- 
mieji, II-tro keliamieji — vis įvairumėlis, bet įstojamųjų nemačiau... 

Kiek padirbau ir kiek tikęs mokyklai — čia mane mano vien jaus- 
mai gali, kartais, ir apgauti. Tai liudija kiti žmonės: jų pareiškimai 
svarbiausi. O turiu jau ir tų džiugučių! Esu kviestas į valstybinę 
„Aušros“ mergaičių gimnaziją paties direktoriaus. Jau ketvertą kartų 
tuo reikalu su juo ir kalbėjau. Kuo maloniausiai visada kviesdavo, 
savo jokių reikalavimų nestatydamas. Tat man daug jau pasako apie 


9 Daboti (skol.) — saugoti, čia prižiūrėti. 

mano darbą. Dieve, duok, kad aš, vis kas kartas stiprėdamas, galėčiau 
likti geru mokytoju, kad savo jaunutei tautai aš, menkas jos sūnus, 
padėčiau iškilti, kad ji pasiektų žmonijos kultūros aukuro briauną 
ir ten padėtų sau skirtą dalį! 

Malonu būtų sulaukti ir visų metų sukakties tokia nuotaika ir 
viltim, kokia sulaukiau aš, vienut vienas toli nuo žmonių, savam 
mažam kambarėlyje, kuriame ramus ir viltingas baigiu šiuos pa- 
skutinius savo žodelius. 


Kaunas, Prūsų g-vė 6, b. 3. 
1930 m. liepos 23 d. 21 val. 40 min. 


Šiandie skaičiau E M. Dostojevskio „Nusikaltimą ir bausmę““!, 


Tai šiurpus literatūrinis dalykas! Perskaičiau tik pirmą tomelį (viso 
6), bet tiek buvau sujaudintas, tiek sukėlė sudrumstė jausmus, kad 
perskaitęs sviedžiau ant stalo. Skaitau vertimą, bet originalas, manau, 
yra žymiai geresnis. Tai, sakau, literatūra! Kur jausta, įsigilinta ir 
nueita į pačias paslaptingąsias sielos tamsias gelmes. Matyt, rašytojas 
ne tik vaizdus gaudė, bet ir jausmus pynė ir juos kaitrino. Niekas man 
taip dar visoj skaitytoj literatūroj nekrito į akį, kaip jo mokėjimas 
kuo puikiausiai suprasti girtuoklius ir juos taip aprašyti, kad, rodos, 
tiek jau aišku ir vaizdu, kad, ir kas rodytų, nebežiūrėtum! Matai 
jų suglebusius, papurtusius veidus, padrikus sąnarius, sutižusią jų 
statulą. Paskaičiau iki nužudymo. 

Dostojevskis aprašo baisius dalykus, neapsakomai šlykščias 
šlykštynes ir taip dar vaizdžiai, kad nenorint pamanai, jog tas ra- 
šytojas turėjo būtinai visa tai pats kuo puikiausiai patirti... Bet 
jauti, kad jis yra angelas. Toks pat, kaip ir jo tipai: nusidėjėliai be 
nuodėmės, kurių tik gali pasigailėti, o ne smerkti. Tiek ryškus, 
tiek vaizdus tas jo aprašomas pasaulis, kur silpnavaliai, geriausios 
širdies žmonės maudos savo mėšle: savo išvirtose bėdų košėse. Iki 
šiol bent nematyti tų kaltininkų, dėl kurių toks tas biaurus gyve= 
nimas. Autorius lyg neturi, rodos, priešų: jam visi draugai, ar bent 
nekalti žmonės. 


E M. Dostojevskis. Nusikaltimas ir bausmė. 6-ių d. romanas su epilogu. 
Vertė J. M. Balčiūnas. D. 1-6. Kaunas, 1929. 

Šį vakarą buvau pasivaikščioti ir ėjau specialiai po miestą pasi- 
dairyti. Nuostabus daiktas: Kaunas juda. Nerasi niekur, kur nebūtų 
neseniai žmogaus ranka sujudinusi palietusi! Čia nauji namai, jau 
mažiausiai 3 aukštų, čia naujai pergrendžiama gatvė, taisomas tru- 
tuaras9“, dažoma tvora, durys ar langai. Kur pasisuksi, kur tik akį 
mesi, - neseniai ir neseniai... Visur gyva! Tur būt, retam miestui tėra 
tekę tokiu ūgiu augti, kaip dabar Kaunas auga. Man vos treji metai: 
pusė namų naujų. O kiek paaukštintų, kiek kitų žymių kapitalinių 
remontų! Baisu pažiūrėti, pamanyti! Kaunas — laikinė sostinė, bet 
greit nebebus jokios žymės, jokio skirtumo, kad jis kada ir nebuvo 
sostinė, bent iš paviršiaus! Tokiam mieste, rodos, ir žmogui nepato- 
gu tūnoti, sėdėti be darbo, be „kūrybos“! Bijai pats savo niekybės. 
Nori minioj įsimaišyti ir ten paskęsti, pasislėpti. Tikrą veidą baisu 
ir parodyti! Kiek aš dirbu ar skaitau, bet aš vis tuščias ir tuščias ir 
nieko duoti negaliu... 


Kaunas, Prūsų g-vė 6, b. 3. 
1930 m. liepos 25'd. 21 val. 15 min. 


Gyvenu, tur būt, taip, kaip retas kas tegyvena. Vienut vienas 
visam bute — nė tarnaitės nėra. Pats verduos arbatą, valaus, jei jau 
per nešvaru, kambarius ect. Žodžiu, esu šeimyninkas, šeimyninkė 
ir tarnaitė. Tikras iš manęs XX a. vienuolis! Puiku, jei turiu darbo 
nuotaiką. Bet reikia pasikarti, jei tinginys ir nuobodulys ima. O 
tokių valandų daug. Juk neišdirbsi per kiaurą dieną žodžio neprata- 
ręs, neatsikvėpęs, galvos nepakėlęs! Kalbėk — nėra su kuo! Kartais, 
tiesa, tarp tų bergždžių ilgesio ir nuobodulio svajonių iškyla viena 
kita ir žmoniškesnė mintis. Pav., šiandie vakare nueinu į „Paramos“ 
krautuvę ir girdžiu: „Nemanyk, kad aštoksn e doras, kad duočiau 
supuvusius pomidorus“, — sako pardavėjas. Pagalvojau. Pasirodo, jog 
tas „nedoras“ yra neseniai paaukštintas įm orališkai blogas. 
Mano (žem.) tarmėje ir šiandie sako: nedoras šuo, nedoras jautis, 
nedoras žmogus (greit pyksta ir tuoj mušas), šuo — kandąs, biaurus; 
jautis — duriąs, piktas. Toks, mat, ir žmogus, kuris yra piktas ir tą 


* Trutuaras (svet.) - šaligatvis. 

pyktį kumščiu, kaip jautis ragais, parodo, — yra nedoras žmogus. 
Kaip tat abstraktėja žodžiai! 

Šiandie, vis dar tebeskaitydamas tą Dostojevskį, manau, kad tau- 
tos ar šiaip visuomenės vadai turi turėti didžiausią rūpestį, kol tautai 
atranda bendrai siektiną tikslą. Ir tas tikslas, siekiamasis objektas, turi 
būti tiek didelis, kad kiekvienas siekėjas —- ministeris ar paprasčiausias 
darbininkėlis — jaustųsi savo darbu be galo vertas ir reikalingas. Jei 
žmogus netenka savo vertės, tai jau bloga. Jis stengias tą tuštumą, 
tylą, jo atžvilgiu kurtumą įskausti, pasirodyti, jog ir jis yra sviete 
arba kuo greičiau stengias išnykti. Juk tos įvairios savižudybės ir yra 
ne kas kitas, kaip išsibraukimas su pasibiaurėjimu iš šio pasaulio. Jis 
mato, kad jam nebėra ko gyventi, jo niekas nelaukia, nieko ir nenori. 
O gal ir neapkenčia? Tad kam jam, tokiam žmogui, čia bevargti, 
beskuzsti! Daug ir didelių vargų Žmogus išvargsta, jei jam prieš akis 
vis tebeblizga siekiamoji žvaigždė. Ji užgeso — turi gesti ir jis. Oi 
daug taip ir gęsta! Gęsta, kaip perkūno trenktas, blogas žmogus, ku- 
rio kas nejusčiomis kiaurą praeitį iškelia: diskredituoja jo gyvenimą. 
Blogai darydamas gal turėjo ir draugų, kurie apie tai nieko nežinojo 
ir jį gerbė, malonėjo turėti savo būryje. Po šlykščių darbų iškėlimo 
nubyra draugai. Jis pasidaro, kaip akmuo, lygiuose laukuose, kur jo 
arimuose visai nereikalingas, kurį kiekvieno žvilgsnis šalino iš tos 
garbingos vietos — asmens. Taip šalina ir žmogus žmogų. Kol aiškus 
tikslas prieš akis — nėra baisybių, kurios per baisios pasirodytų, kad 
pabūgtum ir pabėgtum iš šio gyvenimo! 


Kaunas, Prūsų g-vė 6, b. 3. 
1930 m. liepos 30 d. 17 val. 40 min. 


Ar kam bus įdomu, kad aš parašyčiau, kad jau antra savaitė 
baigias, kaip aš sėdžiu vienut vienas visam bute atostogų metu, 
kada, rodos, ir kitoj vietoje turėčiau būti ir su kitais žmonėmis 
bendrauti, - abejoju. Gal tam, kas norės mano kiekvienos minutės 
žingsnį atsekti, bus ir tai svarbu žinoti. Bet kam? Man pačiam gal 
ir bus kada įdomus ir malonus prisiminimas, gal tada ir tos nykio- 
sios valandos mano sąmonėje švitės, nes jos bus virtusi[os| mano 
jokiais įstatymais neeksproprijuojama nuosavybe. Jos paliks mano 

būde savo žymę, nėra ko abejoti. Ar tai gera ar prasta, šiuokart ne- 
siryžtu atsakyti. Gal tuo momentu ir nevisuomet patenkintas, bet 
praėjus, ar teks gailėtis, dar pamatysiu. Sunku dar aiškiai ir tikrai ir 
pačiam mokslui pasakyti, kokių socialinių būklių, kaip kūnui maisto 
elementų, reikalinga išugdyti žmogui, kuris galėtų kurti ir teisėtai 
užpelnyti žmogaus [vardą], kaip skirtybę nuo visos gyvūnijos. Ti- 
pams, tam tikrai žmonių klasei auklėti mokslai apytikriai nustatė ir 
socialines būkles, ar bent tenka praktikuoti. Tiek to šiuo klausimu: 
pats gyvenimas ateityje tai visa geriausiai išaiškins. 

Man, vienam Čia nykiai begyvenančiam, kyla dažnai ir abejonių 
dėl to vienuoliško gyvenimo. Ar jis tobūlas ir ar būtinai jis turi būti 
toks, koks, sakysim, yra. Mano draugai (amžininkai) dailiai kartais 
„baliavoja“ plačia prasme, kur jų gyvenimo smulkmenas nulemia 
momentas ir kūnas. Jų poelgiuose, be oficiališkumo, maža dvasin- 
gumo. Gal dar daug mažiau vidujinės dvasingos nuotaikos? Jie, man 
atrodo, gyvena kažin kaip po nosim pakišama dabartim. Ir gražu, 
kartais, iš šalies žiūrint atrodo. Toks „vienuolis“ su savo gyvenimu 
kai kada lyg dybas (mietas) atrodo toj vietoj, toj kompanijoj. Ar verta 
juo pabūti, pasidrovėti, kad paskui vienas galėtum, lyg nugalėtojas, 
džiaugtis ir didžiuotis. Juk man nė galvoj nei kabaretai, nei kitos 
panašios tik linksmumo įstaigos. Aš jose, tiesa, jei per apsirikimą 
pakliūnu, nevisada linksmas ar linksmesnis jaučiuos. Iš jų išeinu 
ne dvasią sustiprėjęs, kad ten buvo daug to dvasingumo, energijos, 
kūrybos, bet pavargęs, ištižęs, visai suglebęs, kad, rodos, be auto 
nė namų nematysiu. Jei išeinu dvasios galingesnis (tik nieko iš ten 
neišsinešdamas), tik todėl, kad ten kontrastą išvydau ir patyriau. 
Bet kuriai energijai gauti reikia jau nevienodybės, bet tos skirty- 
bės, kurią fizika paprastai + ir — (pliusu ir minusu) išreiškia. Todėl 
aš turiu vėl grįžti į savo gyvenimą, kokį anksčiau gyvenau, nes + 
ir — susilieti negali, bet tik energiją gaminti. Taip, tur būt, yra ir su 
mano gyveniniu. Manau, mieste, kaip žmonės kalba, nors aš ir lyg 
nenoriu tikėti, — retas atsitikimas, kad vyras 24 m. su viršum būtų 
nepraradęs nekaltybę, kuriai. progų begalės buvo. Vis tai kausimai, 
apie kuriuos teks ateityje pamąstyti, ir gerai dar pastudijuoti, bet 
visako kartu įvykdyti nėra galima. 


79 


Kaunas, Prūsų g-vė 6, b. 3. 
1930 m. rugpiūčio 6 d. 18 val. 35 min. 
Trečiadienis. 


Audrota ir lytota. Prieblanda. Tamsa iš kampų veržias į aslą. 
Lyg gamtos ir širdies susitarta. Lauke švilpia, šaudo vėjas, mano 
širdyje — neramumai ir ilgesiai. Jaučiu — tai meilės vaisius. Iki šiol 
jo nepal...?]. Šiandie jai parašiau laišką, apypiktį, laužytą, nerimtą ir 
nevienodą. Svarbiausia — visi jausmai neišsakyti Ir daug kur pasakyta 
ne taip, kaip aš norėčiau. Rodos, kad ji čia būtų, tuoj galėtum kur 
suklydęs pasitaisyti, sakinį kitu jausmu ir kitais žodžiais pasakyti. O 
ką dabar? Ji toli, kur tolimam kaime: sunkiai ir laiško pasiekiama. 
Kas tie žodžiai, jausmai ir tos mintys, kurios laiške parašomos prieš 
tas, kur arti sakomos. Be minties, kiek nekalto, nuoširdaus jausmo! 
Kiek šypsnių nekaltai viltingų! Taip, iki šiol aš nesupratau, ką tai 
visa reiškia... Saldu, bet ir kartu. Kankinies pats žmogus ir vaisto 
nerandi! Kartais pamanai, kad geriau jos būtum nepažinęs! Sugyve- 
nau 23 m. be tų didelių meilės sielvartų: ramus, darbštus, gyvenimo 
slėgiamas, mygte mygiamas; vos bepasižiūrįs, kaip varlė per mau- 
rus, į ateitį. Bet vis gyvenau ir bėdoj kitus kaltinau. Taip, rodos, ir 
galėjau, nes buvau daug kur to paties gyvenimo ir nuskriaustas: be 
reikalo skurdą skurdau. Nemalonus, tiesa, buvo gyvenimas, ta kova 
dėl duonos kąsnio, dėl ateities likimo, kuris kartais ant menkučio 
siūlo pakibdavo. Dabar viskas sava: nieko sieloj svetimo neinportuo- 
ta. Žinom, praeities padariniai vis glūdi ir čia, bet bent jų, rodos, 
nejauti, lyg laisvai elgies. Ir ji, tur būt, man tiek brangi, kiek ji mane 
pažįsta ir užjaučia. Ne jos turtu, ne jos grožiu susiviliojau. Mudu 
suvedė netikėtai aplinkybės. O ar pažinęs jos sielą, dar daug savo 
įdėjęs, - negaliu beatsitraukti — kibte prikibau. Sielojamės, degame, 
bet kuo tai viskas baigsis, - mudu pačiu nežinova. Ji vos baigė 6 kl., 
aš dar nebaigęs universiteto. Neturiu pastovios tarnybos, kuri būtų 
tikrai amžina. Rūpi baigti, jai ir baigti. Taigi, lauk, kentėk tuos 2—3 
metus. Čia nefizinės, bet dvasinės kančios. Biologiškas, nors šiuo 
atžvilgiu ir sveikas esu, nesibijočiau tų kančių. Tiek to — pakęsiu, 
bus turtingesnė siela. Toks gal visų likimas?! 

Kaunas, Prūsų g-vė 6, b. 3. 
1930 m. rugpiūčio 10 d. 21 val. 35 min. 
Sekmadienis. 


Sako — šioj gadynėj vergų nėra. Ne tiesa. Jų yra, buvo ir, tur būt, 
bus. Tik žinom, ne tokių, kurie būtų kitų pavergti, bet tokių, kurie 
patys yra pasivergę, savo „laisva“ valia daro. Toks vergas — ir aš. Ar 
kada mane kas supras, ar žinos, jog aš daug daug dienų ir net naktų 
laisvai pasivergdavau save kuriam nors darbui. Nevisada ir darbui, tam 
plikam darbui, kad ir mokymuisi. Ne, daug daugiau aš esu pasivergęs 
savo idėjai, įsitikinimams. Aš dėl jų nuo žmonių daug kenčiu. Kenčiu 
kartais ir pats vienas. Bet laimingas pasijuntu, kad matau pergalėjęs, 
ne dykai kentėjęs — įvykdęs, ką norėjęs. Taip, pasakysit, Jūs, Žmones, 
judrusis gatvės elemente, kam save žudai? Aš Jus paklausiu: o Jūs, 
kurie nenurimstate, kaip amžinas žydas, vieni, ar nesate vergai. Jūs 
lygūs vergai, jei dar ne didesni, kaip ir aš. Jūs ne save sąmoningai 
vergiate, kuriam darbui įkinkote, bet kitų esate pavergti — pavergti to 
judraus pasaulio, kuris teerzina Jus tik tais penkiais pojūčiais, be jokio 
gilesnio vidaus sudirginimo. Taip, aš ilgiuos, liūdžiu, kamuojuos, bet 
dvasia bręstu. Aš branginu visas moderniąsias priemones, gerbiu visas 
žmogaus pastangas, bet kartu trokštu, kad žmogus neužmigtų tose 
gyvenimo sūpynėse ir nieko daugiau nebejaustų, kaip tik tą nuola- 
tinį dirginimą, judėjimą, nepatvarumą, neapsižvalgymą — tik greitis, 
vaizdas po vaizdo, nepastovumas, griuvimas. Bet niekas nežino, kam? 
Rodos, griūva, kad griūtų; nyksta, kad nykų. O ir paklausti, pasido- 
mauti visai nenori ir nereikia, Tokia tat mūsų gadynė! 


Kaunas, Prūsų g-vė 6, b. 3. 
1930 m. rugpiūčio 12 d. 21 val. 15 min. 
Antradienis. 


Keistas ir retas dalykas. Gera, kad jų ir maža. Šiandie gerokai 
įpykau ir taip smarkai širdau, kad jau senokai taip.bebuvau siutęs. 
Selti buvo ko. Įdaviau penktadienį jauniems kurpiams batus tai- 
syti. Jie gyvena čia pat, už kelių dešimtų žingsnių. Susitarėm, kad 
šeštadienio vakare bus gatavi. Pats nenuėjau dėl lietaus. Nueinu 
sekmadienio rytą — uždaryta. Benuėjau pirmadienio vakare. Gi- 

645. 


zelius3* teradau, ir jie mano batų negalėjo surasti. Grįžau vėl po 
pusvalandžio. Sužinojau — negatavi, vadinas, taisomi. Prižada patys 
šiandie rytą man atnešti. Laukiu, — nėra. Nueinu vakarop pats pas 
juos. Tikrai randu taisomus. Batai — purvini, nuvalkioti, nuškiurę, 
užvarčiai sutraukyti. Tuoj ten pat įtariu, kad dėvėti, purvini. Gina- 
si, - sumynioję žmonės. Sakau: „Kam dedate, kur žmonės vaikšto“: 
Ar ten vieta? Pagaliau prižada vėl man po 10 minučių atnešti, nors 
tesulaukiau beveik po valandos. Taip nieko daug neišsibaręs, gana 
ramokas ir grįžau namo. Lūkuriavau atnešant. Sulaukiau, bet jau su 
visa tulžim, net rankos ėmė drebėti. Paimu batus, nieko daug jų nė 
neapžiūriu. Piktai imu klausti, kiek kaštavo puspadžiai ir gumos? 
Mato jis, kad aš jau tikrai piktas. Sakau, sumokėsiu tik už pirktąją 
medžiagą. Kiek ji kaštuoja, jis nesako. Pats įvertinu: puspadžius 4 lt., 
gumas, jo pasakymu, 1,5 lt. = 5,5 lt. Turiu tik 6 It. Ką daryti su puse! 
Nejusčioms bardamasis įduodu jam 6 lt. ir sakau, kad ryt ateisiu 
atsiimti. Jis nieko griežto netvirtina. Stengias dar, nors ir beviltiškai, 
išsisukti. Ir paėmęs duotus pinigus ne liūdnas dėl pinigų išsinėšdina. 
Tuo ir baigės šios dienos pykčio ceremonijos. Ryt —- pamatysiu, bet 
eiti, tur būt, eisiu. 

Mane ne tik erzino ir pykino metrialūs nuostoliai, bet tas jų mo- 
rališkas susmukimas. Aš aiškiai patyriau ir jaučiu, kad mano pusėje 
tiesa. Noriu taisyti, netoleruoti. Bet kaip? Pyktis ir jo palydovas barnis 
savo daro, nors čia juodu, tur būt, kuo mažiausiai tepadeda „taisyti“: 
jie maža jų juodymes tenuplaus. Nors teorijoj esu ir aš ne visai lepšis, 
bet praktikoje viskas tevyko kur kas sunkiau. Būtų tai graži pamoka 
didiesiems teoretikams, puikiems moralistams. Man ji ne kaip te- 
siseka: visai pykčio nesumaldžiau, nors ir nesikeikiau, nesikoliojau. 
Mat, taip mano neįprasta. Galvoti lengviau, negu sugalvota vykdyti! 


Kaunas, Prūsų g-vė 6, b. 3. 
1930 m. rugpiūčio 25 d. 17 val. 10 min. 
Pirmadienis. 


Ne pirmadienio liūdesiai man širdį varsto, bet kiti. Prasčiausia 
žmogui —- daug norėti, maža laimėti. Todėl Diogenas, gyvendamas 


*3 Gizelis (svet.) - batsiuvio padėjėjas. 

bačkoje ir tuo pasitenkindamas, buvęs laimingiausias pasaulyje žmo- 
gus. Tuo aš pasigirti ne(be)galiu. Noriu, nors ir ne daug, bet žymiai 
daugiau, negu Diogenas. 

Praėjo 21-23 d. lietuvių kat. mokytojų I-mas kongresas. Gerokai 
mane jis nuvargino. Jau kiek pailsėjau, bet vis neramu. Jaučiuos lyg 
maža tepasiilsėjęs, tepasiskaitęs... ir savo darbui — vėl per silpnas, 
kaip visada. Daug ir tai reiškia mano šiai pilkai nuotaikai. Bene 
daugiausia čia reikšmės turės įvairūs visuomeniniai reiškiniai, kurie 
vieni manęs visai neliečia, kiti iš dalies, net ir gerokai. Aišku, nė 
vienam piliečiui, kuris rūpinas savo krašto gerove ir laime, nema- 
lonūs pilietinės žudynės arba žiaurūs pasikesinimai. Tuo ir nemaža 
sielojuos. Ypač malonu, kad jaunieji beveik visi vienu balsu tam 
prieštarauja ir piktinas, kad „seniai“ valdžioj jokio patriotizmo ne- 
turi. Tiesa, ir man kaip pedagogui, dažnai ateina į galvą, kad daug 
reiškia jaunuomenės auklėjimui ir visuomenės šlykštybės. Jos pakerta 
jų jauną, nekaltą idealizmą, darbštumą ir gyvenimo džiaugsmą. To 
daugumas nesupranta. Mano manymu, reikėtų pedagogams ir kelti 
balsą, kad ne tik mokykla turi jaunuomenę auklėti, bet ir gyveni- 
mas. Ir iš tiesų, jei galėtų geresnioji visuomenės dalis sudaryti tokią 
visuomenės opiniją, net tų suktumų neapykantą, būtų daug laimėta 
mūsų visuomenės tobūlinimui. 

Be to, daug dar mane kamuoja ir tas nežinojimas, koks bus mano 
likimas nuo rugsėjo pirmos. Dabar neaišku, ar mūsų seminarija liks 
po senovei su visais keturiais kursais, ar tik su dviem ar trimis... 
Tokia neaiški padėtis mane be galo kamuoja. Neišmanau, kaip turiu 
tvarkyti savo gyvenimą, kokia mano ateitis, koks darbas ir kokiose 
sąlygose? Ryt egzaminai, bet nežinau, net kuriame name bus! Vado- 
vybės nėra. Viskas apmirę. Vis dėlto, aš manau, kad mūsų vadovybė 
truputį pasyvi. Vėl koks malonumas dirbti už pusę, ir taip jau mažo, 
atlyginimo! Tas gali vėl atsitikti. Aš jau seniai įspėjau vadovybę, 
kad mano idealizmas nėra toks didelis, kad pats neturėdamas, 0 
pasiskolindamas galėčiau dirbti pusvelčiui ir dar savo pridėdamas. 
Iš idealizmo į kapus važiuoti, ne kas tesutiks! Šie liūdesiai ir slėgia 
mano sielą... 17 val. 45 min. 

Kaunas, Prūsų g-vė 6, b. 3. 
1930 m. rugpiūčio 28 d. 8 val. 40 min. 
Ketvirtadienis. 


Žlugus vienai vilčiai, kyla kita. 

Iš tiesų, jei reikėtų biografams surašyti ir patirti tuos viešumos 
nemačiusius darbus ir svajones, būtų be galo sunkus darbas. Bet šie 
dalykai daug nusveria kituose dalykuose. Jie dažniausiai yra paska- 
tintojai ar tormuzai ir tų visų dalykų, kuriais žmonės džiaugias ar 
peikia. Šie slapti dalykėliai daugiausia turi įtakos mūsų charakterio 
formavimuisi. Iš jų išeiname į viešumą tokie, kokie subrendome 
savyje. 

Koks didelis slogutis yra žmogaus kūrybai pakrikęs jo šeimy- 
ninis gyvenimas! Viskas tada pasaulyje juoda, jei namie ne meilu! 
Didžiausia darbo apatija! Ir niekas viešumos sekėjų nežino, kodėl 
jų narys traukias iš jų tarpo. Išmintingi tie žmonės, kurie rūpinas 
gražiu šeimos sudarymu ir ištverimų. Aš iš tėvo pusės negalėčiau 
didžiuotis laimingas esąs. Jis pats daug privargęs vargstančiam ne- 
bemoka užuojautos pareikšti. Daug šiandie reiškia jo per mažas 
apsišvietimas, neturtas, o ypač senatvė. Pats neturėdamas energijos, 
negali jos įkvėpti ir kitiems. Labai prasta, kad tėvai, kol dar vaikai 
jauni, taip pasensta. Vaikai vieni paliekami su gyvenimo bangomis 
grumtis, tėvų dar trukdomi. 

Yra dar ir kitų pusiau viešų [dalykų|, kurie daro didelę įtaką 
žmonių darbui ir charakteriui. Štai kad ir šiokie dalykai. Aš jau iš 
pavasario buvau kviestas į „Aušros“ Mergaičių gimnaziją. Į ją pa- 
tekti - mano semestro studentui - laikoma visiškai negalimu daiktu. 
Man buvo nusišypsojusi saulutė ir švietė skaidriai per visą vasarėlę, 
gaivindama mano dvasią, pasitikėjimą savim, kėlė viltingus ateities 
bruožus, glostė savigarbą iki pasididžiavimo, pasipūtimo. Ir štai prieš 
kelias dienas viskas žlugo! Laimė, kad ne iš mano priežasties. Būčiau 
visai sugurintas ir sunkiai beatsitiesęs. Ir maža kas tai težinos, kas 
mano jausmams ir mintims be galo daug reiškė. Tiesa, ir šiandie tos 
gimnazijos direktorius sako, kad mūsų planai, jei ne šiais, tai kitais 
metais turėsią būtinai įvykti. „Prie to mes visi eisim“ — dar malonu 
ir viltinga, bet jau šių metų faktas įvyko... 

Vėl pragiedrulis —- vakar gavau pakvietimą paduoti prašymą į 
Rusų gimnaziją. Jau ir padaviau tą pačią dieną, ir ten man daug 
vilčių pareiškė: laiko mane savo būsimuoju mokytoju. Dar ten ne- 
aišku — galiu ir šiais metais gauti jau keletą pamokų. Vėl lauk!.. 
vilkis... gaivink švelnią ateities ugnelę krūtinėje..., bet ar daug kas 
įvyks??? Šiandie tik viena žinau, kad dirbsiu mokytojų seminarijoj 
už pusę atlyginimo. Jau dirbu: egzaminavau porą dienų po 4-7 val. 
Kaip susikristalizuos mano gyvenimas šią žiemą, dar nieko nežinau... 


Tas pats adresas. 
1930 m. rugpiūčio 30 d. 
Šeštadienis. 

Šimtas akučių... 

Jau užmirštoji „Aušros“ Mergaičių gimnazija vėl atgijo. Vakar 
man direktorius paskambino telefonu ir pranešė, kad dalykai ne- 
baigti: dar aš galįs likti jų gimnazijos mokytojas. Liet. k. mokytojas 
Ambrazevičius“ tenorįs paimti tik 12 pam. Tokiu būdu man liktų 18. 
Bet imant visą klasę, išeina noromis nenoromis 15 pam. Taigi man 
15 p. vėl lieka. Šitas klausimas vėl tiek pasidarė aktingas, kad šįryt 
buvau net gimnazijoj ir tariaus su direktoriumi. Jam šįryt įteikiau 
išlaikytų egzaminų sąrašą ir curriculum vitae. Žodžiu, „mizernus“ 
dokumentus, o jis su šiais žada eiti pas Šviet. Ministerį ir paklausti, 
ar mane tvirtintų. Lauksiu vėl naujų įvykių... 

Charakteringiausia - šimtas akučių. Dir. Dr. Jokantas pažiūrėjęs 
mano curriculum vitae ir pamatęs, kad aš gimęs tik 1906 m., nuste- 
bo, kad toks dar jaunas (tur būt, jam žymiai senesnis atrodžiau) ir 
sako: „Tokiam pavojinga Mergaičių gimnazijoj. Atsimink, — čia visur 
100 akučių seka kiekvieną žingsnį ir krustelėjimą. Neduok, Dieve, 
kuriai nusišypsoti! Tuoj skandalas kiltų.“ Aš pasijuokiau ir sakau: 
„Juk aš jau Tamstai sakiau ir pavasarį, kad čia, pas Jus, darbo sąlygos 
žymiai sunkesnės. Aš tuo, kad pas Jus patenku, visai nesidžiaugiu.“ 
Kalbėjau taip, bet širdyje jaučiau tvirtybę, o ne pavojų ir ištižimą. 


Š Juozas Ambrazevičius (vėliau Brazaitis) (1903-1974), padagogas, litera- 
tūros mokslininkas, valstybės veikėjas. Apie 4-o dešimtmečio vidurį Ašmantas 
ir Ambrazevičius susidraugavo, bendravo šeimomis. 

Žinoma, už ateitį garantuoti negalima, bet ir apie ją reikia spręsti 
iš praeities. Vėl gal tuščias laukimas, nervų gadinimas. Bet laukti 
reikia. Taip jau kamuojuos ketvirtą savaitę. Todėl sėdžiu daugiausiai 
paniuręs, nedarbštus, susimąstęs...Ypač dabar gali būti nemalonu, 
kad įsivelsiu į tas tris mokyklas, o nežinau kurioj liksiu. Vis dar ta 
pati istorija... ir aiškios būklės nėra. B. 11 val. 25 min. 


1930 m. rugsėjo 1 d. 20 val. 30 min. 
Pirmadienis. 
Pas Ekscelenciją... 


Kokia būtų man laiminga ši diena, jei aš galėčiau būti toks na- 
iviškas, kad galėčiau džiaugtis tuo, kad aš buvau pas aukštą vietą 
užimantį Žmogų... pas ministerį. Šiandie aš jį mačiau, bet tos laimės 
neturėjau, kad galėčiau tą džiugų džiaugsmą amžinai atminti. Ne. Gal 
būt, man daug pakenkė tos mano pažiūros į žmogaus „menkumą“. 
Aš akiplėšiškai moku jaustis lygus su daugeliu žmonių, kurie užima 
gana aukštą vietą. Bet ne su visais. Mokslo žmonės ar meno kūrėjai 
mane paklupdo. Ir prieš tuos, ypač kurie patys nori, žemai lenkiuos. 
Bet jau turi būti šios rūšies žmogus! Šiandie man tas įspūdis tebuvo 
žymiai mažesnis, negu tada, kada aš įėjau pirmą kartą į IV kursą pir- 
mai pamokai vesti. Tada net labiau ir drebėjau... Bet gavęs valandėlę 
per rašomuosius darbus, maloniai pasidžiaugdavau. Žymiai maloniau 
pavasarį pasirašinėjau ir atestatus. O rudenį... jau be įspūdžio. 

Priėmė kaip ir visus tos rūšies klientus: oficiališkai, bet teigiamai 
išsprendė dalykus. Tai svarbiausia. Buvo toks dalykas. „Aušros“ gim- 
nazijos direktorius, nors ir norėdamas mane gauti mokytoju, elgės 
kažin kaip ne aktingai ir su didele baime, kad, jam mane pristačius, gali 
manęs, tačiau, nepatvirtinti. Būtų jam įžeidimas. Todėl jis siuntė mane 
patį tos laimės išmėginti. Mėginau ir laimėjau. Būsiu patvirtintas, 
jeigu tik mane gerai pristatys pats direktorius. Ryt turi viskas atsitikti. 
O apie trečiadienį jau ir aš sužinosiu. Gali atsitikti, kad aš liksiu trijų 
gimnazijų (geriau pasakius: trijų aukštesnių mokyklų) mokytojas. Tas 
gali atsitikti, jei visur teturėsiu po kelias pamokas. O tas gali įvykti. 

Dėl šių reikalų šiuolaik esu be galo nosį nuleidęs. Ne dėl to, 
kad aš sieločiaus, norėčiau daug pamokų užgriebti, bet daugiausia 

dėl neaiškios būklės. Nežinau dabar, ką su kuo derinti, kaip kur 
pasielgti, nes ateitis neaiški. Mūsų seminarija kraustos į naują butą, 
į „Saulės“ rūmus. Man bus didelis patogumas: netoli ir nereikės 
žemyn leistis, laipioti į kalną. Šiandie danginomės. Nors nieko 
daug nedirbau, bet dėl savo rūpesčių esu be galo pavargęs. Ir jau 
bus pora savaičių, kaip nieko rimtai negaliu dirbti. Bene kada nors 
paaiškės. Ką tada darysiu, ar verksiu, ar džiaugsiuos, nežinau... 
21 val. 10 min. 


1930 m. rugsėjo 5 d. 20 val. 40 min. 
Penktadienis. 


Dovanėlė... ir ketvirtoji mokykla... 

Taip, kas iš mūsų negauna dovanų! Jų turi kiekvienas. Kartais jos 
ir balastu virsta. Iš kai kiirių asmenų mes kartais dovanų nelaukiame 
ir nenorime. Bet gauti dovaną iš aukštesnio už save asmens yra tikras 
malonumas. Tokią dovaną gavau ir aš šiandie [iš] buvusio šiais metais 
mūsų seminarijai Šviet. Ministerijos atstovo p. Zigmanto Kuzmic- 
kio. Jis pats atsiuntė savo darbą — „Lietuvių kalbos sintaksę“, skirtą 
man — Darbo Draugui. Taigi man jaunam, jei čia iš dalies ir biznio 
reikalas, yra brangi ir maloni dovanėlė, nes jis aiškiai mane pavadina 
savo darbo draugu ir parašo savo ir mano pavardę. O būti draugu už 
save didesnio žmogaus yra malonus daiktas. Teks gal ir recenzijėlę 
kokią parašyti... 

Šiandie pakartotinai mane pakvietė |į| Moterų Kultūros Mergaičių 
Mokytojų seminariją. Šiandie jau žymiai griežčiau ir per inspektorių, 
o ne direktorių. Man būtų naujiena, kad čia mergaičių seminarija, nes 
su jomis nesu dirbęs. Bet man daug malonesnis pats faktas, kad esu 
kviečiamas, ne tiek jau pats darbas toj mokykloje. Daviau sutikimą 
su ta sąlyga, kad būtų pilnas atlyginimas. Jos sutinkančios mokėti ir 
pilną atlyginimą. Pamatysiu, kai imsiu galutinai tartis. Man svarbu, 
kiek pamokų ir koks atlyginimas. Lauksiu, kas bus toliau. 

Šios dienos dar šioks toks mažmožis. Šiandie gavau „Židinio“ 
redakcijos kvietimą, kad išversčiau prof. Brenderio straipsnį, „Židi- 
niui“ skirtą“", Atsisakiau, nors buvau profesoriaus ir nurodytas. Vis 


5 Koks tai straipsnis, nepavyko nustatyti. 

dėlto, jo nurodytam atsisakyti nemalonu. Gal teks rytoj ir paimti. 
Per dvi dieni švenčių gal spėsiu ir padarysiu. B. 21 val. 10 min. 


1930 m. rugsėjo 9 d. 20 val. 55 min. 
Antradienis. 


..-Buvo pakviestas ir švietimo ministerio patvirtintas... 

Šiandie pirmoji diena, tur būt, didžiausioje visoje Lietuvoj, ne 
tik Kaune, Mergaičių gimnazijoj, kuri neša garbingą „Aušros“ vardą. 

Buvo man skirtos pirmosios pamokos Illa ir IIIb klasėje. Tokios 
jos ir liks. Įspūdis?.. Tur būt, nedidelis... Jau kažin kaip įprasta, per 
daug paprasta, ir nei iš šio nei iš to jaučiuos daug pritensijų: manaus 
galįs jau tą darbą dirbti. Mano patvirtinimas, rodos, tik būtino, pa- 
prasto eilinio darbo atlikimas. Gal čia aš per daug didžiuojuos, bet, 
matyt, toks mano prigimimas. Jei aš visur būčiau taip baidęsis, gal 
būčiau tebesėdįs dar tolimuose Tickinuosę ir nė kieno nežinomas... 
Ta savo drąsa, manau, daug laimėjęs. 

Mokiniai kiti negu seminarijoj. Čia jaunos mergaitės. Mamų 
globiamos vienos, kitos vargstančios. Kiekvienos norai vis kiti. Su- 
lipdyk dabar jas visas lietuvių kalbos cementu. Sunku, nes dar į jas 
tas cementas nekimba. Pagaliau žymiai ir jaunesnės. Neilga tegali jos 
ramiai nusėdėti: čiauška, terška — visada gyvos, ar jų gyvumo kas pra- 
šo, ar ne. Toliau, manau, įprasiu ir aš su jomis žmoniškai sugyventi. 

Illa žymiai ramesnė ir labiau ji man patiko. Mat, mano gimi- 
nės — kalbininkės. IIIb - komersantės ir neramios sutvėrimai. Reikės 
griežčiau paimti: daugiau žiūrėti tvarkos. Šiaip, manau, galėsiąs dirbti. 

Šį vakarą, 16:30, buvo pedagogų tarybos posėdis. Nuėjau ir aš. 
Susirinko vienos moterys: mat, jos klasės auklėtojos. Vyrų, rodos, 
keturiese tebuvome. Labai maža. Daugumas, kurie nėra auklėtojai, 
visai neina. Gal, ir man teks jų keliais pasekti... 

Pirmasis posėdžio punktas — pamokų pasiskirstymas. Čia aš — 
svarbiausias asmuo. Dėl manęs ir tas „skirstymasis“ Direktorius 
tuoj paskelbė, kad dėl pono Ambrazevičiaus atsisakymo nuo dalies 
pamokų buvęs aš pakviestas ir jau ministerio patvirtintas. Žinoma, 
mane visos ir visi jau pažįsta, nors aš, nieko nepažindamas (beveik 
ir nesistengdamas), tebesidairiau. O kam man tos didelės pažinties 

ir reikia? Negi su visais turėsi bendrų reikalų? Ateis laikas, ir su- 
sipažinsiu. Viena ponia šiandie be galo karščiavosi, besistengdama 
kuo daugiau pažinti. Taip tat - mokykla didelio įspūdžio jau nebe- 
sudaro... Netikėti dalykai įspūdžiai, o tie, dėl kurių gyvenimą aukoji, 
vargsti, ar begali būti kuo nuostabūs, nelaukti, netikėti? Kuo papras- 
čiausiai... Lauksiu naujų tos mokyklos įspūdžių... B. 21 val. 30 min. 


1930 m. rugsėjo 17 d. 21 val. 
Trečiadienis. 


Pavojus... 

Tiesa, kad žmogui laimė yra dažniausiai nelaimės priežastis. Tokia 
pavojinga laimė ir man šypsos. Didžiausia bėda turėti tiek pasise- 
kimo, kiek jau nebegali aprėpti. Tada lengva nueiti paskui menkų 
blizgučių, užmiršus tolesnį gyvenimą ir geresnius daiktus. Štai kas ir 
man! Padirbėjęs mokykloje vos pusmetį, susilaukiau apie rudenį net 
trijų pakvietimų čia pat, Kaune, į aukštesnes mokyklas. Toks kilimas 
jaunam, dar paties universiteto nebaigusiam, yra be galo pražutingas. 
Nors aš jaučiu sau tą pavojumą, bet be galo sunku čia ir orientuotis: 
reikia būti čia ateities spėjėju. Dėti viską savo kailiui yra menkas 
malonumas. Kiek čia daug žmogų prikamuoja svyravimas, laukimas, 
abejojimas, vis naujų pagrindų įsitikinimų ieškojimas savo darbui. 
Vis tai dalykai nemalonūs, nors jie ir kartu eina su pasisekimu. Be 
šių nemalonių dalykų lydi kiekvieną pasisekimą toks sunkus darbas, 
kurio dažnai kiti negali padirbti. Taigi imties šiokio darbo ne kas. 

Šiandie vėl dar naujos kombinacijos! Susitinku neseniai grįžusį 
iš atostogų prof. Pr. Brenderį. Jis mane gatvėje sulaiko ir atskiria 
kelioms minutėms nuo draugo. Ir paklausia, ar aš galėsiąs nuo kitų 
mokslo metų paimti dėstyti lotynų kalbą Vokiečių Realinės mo- 
kyklos žemesnėse klasėse. Vėl nelauktas dalykas ambicijai! Šiokie 
dalykai žmogaus ir patvarų charakterį lepina ir ima skverbti į šaknis. 
O puikybė gaji! O kas joje paskęstą, nebemato realaus tako! Ir man 
tokių miglų kas kartas renkas daugiau. Ir jei aš čia pralaimėsiu, 
bus sunku kada atskirti, ar aš puikybės ir tuštybių suviliotas nuėjau 
šunkeliais, ar, painiavose susivėlęs, nuklimpau į bedugnę. To šian- 
die ir aš pats negaliu pasakyti. Mane, kaip ir kiekvieną žmogų, abu 

veiksniai veikia. Kuris stipresnis, sunku pasakyti. Tik tiek aš galiu 
didžiuotis ir pasiteisinti, kad juos abu gerai jaučiu ir jų blogąsias 
puses stengiuos mažinti. 

Taip tat mano ateitis vos kas dieną daros neaiški, ir kuo man teks 
būti, kokį darbą kame dirbti kitais metais, nieko nežinau. Ateitis 
slaptingoji viską apglėbusi tebeturi! Man aišku šiandie tik viena, kad 
darbas buvo ir bus! B. 21 v. 40 m. 

Verte! 


1930 m. rugsėjo 23 d. 9 val. 50 min. 
Antradienis. 


Šiandie neturiu gimnazijoj pamokų. Džiaugiuos gavęs laisves- 
nio laiko sau pasiskaityti, pastudijuoti. Būtų man maloniausia, kad 
turėčiau daug daug laiko savęs ugdymui ir lavinimuisi. Koks aš 
dar menkas! Kaip aš dar netikęs savo darbui! Mokytojas — bet kiek 
aš pats temoku! Kaip skriaudžia gyvenimas tuos, kuriuos pavedė 
mano globai. Kiek jis privargina mane, uždėjęs man tokias sunkias 
pareigas. Koks mūsų dar vargas, kad neturime užtenkamai inte- 
ligentų. Kiek dar spragų lopoma tokiais, kaip aš. Juk mūsų visų 
pirmasis rūpestis turėtų būti mokytis, pažinti gyvenimą, patiems 
dar daug daug lavintis, o ne kitus jau imti lavinti. Man dar reikėtų 
laisvaus oro studijoms — mažiausiai kokių 4—5 metų. Tada, rodos, 
galėčiau jau drįsti bent kiek pradėti darbą. O turiu dirbti... dabar ir 
dar... visose gimnazijos klasėse arba seminarijos kursuose. Oi kokia 
skriauda tiems, kurie iš manęs šviesos peno laukia, — peno, kurio 
aš pats neturiu!!! 

Malonus man mokyklos darbas. Tik aš jai nemalonus, netikęs, ir 
tai taip giliai jaučiu, kad man širdį prislėgia tiek, kad kvapą sulaikau 
ir pabundu po kelių sekundžių gerokai užtroškęs. Oi kaip baisus tas 
vaizdas, kad save matai tuščią, o į tavę dar tiesias šimtas rankų ir pra- 
šo, kad duotum! Dieve ar gyvenime, kam mane tiek nuskriaudėte? 
Kodė! neleidote man prisisotinti bent tiek, kad galėčiau turėti jėgų 
bent alpstančius aprūpinti. Kokią aš darau skriaudą tiems, kuriems 
teikiu tokį menką savo peną! O kada aš jiems begalėsiu tas skriaudas 
atlyginti, - grąžinti ar atiduoti tą, ką aš seniai privalėjau duoti?! 

Bet man malonu... Man malonu, kad aš užmirštu savo niekybę, tą 
begalinę menkybę, ir matau, - 100 spindinčių, viltingų, su didžiausiu 
pasitikėjimu akučių seka kiekvieną mano judesį, žodį, grobsto juos ir 
džiaugias gavusios. Tokios scenos įvyksta gimnazijoj. Yra ten daug 
dar nekalių mergaičių, kuriuos su didžiausiu pasitikėjimu klauso 
mano pamokymų ir džiaugiasi gavusios man kuo pasitarnauti! Koks 
tada ir man malonumas, kada aš matau, kad joms esu naudingas ir 
brangus, laukiamas ir mėgiamas. Jos apspinta mane po pamokos ir 
klausinėja mažučiukus mokslo dalykėlius, čiauška terška — ir joms 
ir man malonu. Kad jos būtų dar mažesnės, man būtų tada dar ma- 
loniau. Mat, yra jau ir tokių, kuriuos jaučias jau nebeatviros man, 
kaip mokytojui. Jas jau vilioja kartu ir mano vyriškumas. Gal tas 
joms daugiau rūpi, negu mano mokytojiškumas. Kaip skaudu man 
tada pasidaro! Iš mūsų juk nė katrie nekalti. Kuo aš kaltas, kad aš dar 
jaunas, o jos jau suaugusios! Kalti ne mes, bet tas gyvenimas, kuris 
mus per anksti suvedė į krūvą. Mums reikėjo dar nesuseiti. Reikėjo 
bręsti atskirai. Bet tokių maža... ir tikiuos blogo mums neatsitiks. 
Tik ne tiek sklandu ir malonu, kaip su jaunesnėms. 

Vakar atsitiko man IIla klasėje menkas nemalonumas. Dvi galinės 
mergaitės sėdėjo neramiai. Jas sekiau ir įspėjau, gal per maža, nes jos 
vis nesiliovė. Pagaliau kiek įpykau ir, paėmęs jų sąsiuvinius pavardėms 
susekti, parašiau po dvejetuką. Šiandie jau man nemalonu. Kam buvau 
tiek ištižęs, kad tuo suž|a|dinau jų norą tiek išdykauti. Ar tai ne mano 
kaltybė? Nors daugelis mergaičių liepė joms mane atsiprašyti. Vadinas, 
mane jos nekaltina. Bet aš čia esu daugiausia kaltas. Žadu rytoj nuėjęs 
pasakyti joms gražų pamokymą ir pats lyg atsiprašyti, nenurodydamas, 
koks yra nemalonumas toks įvykis mokytojui, nusikaltusioms ir visai 
klasei. Pamatysiu, ar pavyks ir kaip jas tai paveiks. 


1930 m. rugsėjo 24 d. 21 val. 30 min. 
Trečiadienis. 
Po šios dienos smūgių... 
Kokių tu, žmogus, smūgių nepatiri! Visi tave tampo, kas tik 
gali. Gal ir tu kitus tampai... Žodžiu, painiavos ant painiavų! Tu 
jų, Žmogus, negali nė suprasti! Taip, tur būt, žmogus gyvenime 

mokais gyventi. Skaičiau kadaise doc. Balčikonio straipsnį, vardu 
„Karčios šaknys, saldūs vaisiai“. Ir šiandie daug tiesos jame randu. 
Juk tie gyvenimo smūgiai be galo kartūs, bet koks puikus jų sal- 
dumas, kai juos pakloji po kojų! Tiesiog džiaugies ir šypsais, kaip 
mažas kūdikis, ir stebies, kaip galėjai įveikti. Pamatai, kad visa savo 
jėgomis padaręs. Ir koks tada džiaugsmas, didis pasiryžimas kitiems 
antpuoliams atlaikyti, atremti. 

Aš įsisiūbavau visiškai gyvenimo jūroj. Daužo mane įvairiausios 
gyvenimo bangos, siaučia baisiausios audros, kaukia švilpia žiaurūs 
vėjai, o aš, kaip tas tolimo kelio keleivis, keliauju, žvelgiu, veržiuos 
vis į priekį, vis pirmyn, vis naujus kelius skinu, vis kitas horizonto 
platybes išvystu... Vis nauja ir nauja, pavojingumas ir atsargumas 
kiekvieną žingsnį lydi. 

Daužo blaško mane visuomeniški reikalai. Įkliuvau į mokyklas, 
kur neatlygina žmoniškai už darbą. Mesti jas ir bėgti? Kur nubėgti? 
Ką patirti, vis neaišku. Tik viena aišku, kad dirbti sunkų darbą ir 
negauti už jį jokio atlyginimo arba visai mažą — yra didelis tormu- 
sas“, tuščias jėgų eikvojimas. Darbo daug, — uždarbio maža. Dirbu 
ne sau, bet kitiems. Su universitetu turiu kuone visai atsisveikinti. 
Užmiršti savo studijas, paminti po kojų tiek brangintą ir vertintą 
seną savo darbą — mokymąsi, dėl kurio tiek privargau... Skaudu... 
Bet išsisukti iš tų gyvenimo verpetų nelengva. Čia jau visuomeninis 
gyvenimas, ne tik privatus. Išeik iš jo švelnutis, švarutis, grynutis, 
kad vėl galėtum kur tikti. Sunku, ir labai sunku. Nors nieko pik- 
to nemanau, tik savo gyvenimo žiūriu, kad aš neapkupėčiau savo 
pirmose pareigose, jog aš dar studentas! Taigi gali atsitikti, kad iš 
seminarijos visai teks išeiti. 

Kitas dalykas — „kvailiaausės“ meilės reikalai. Ir čia, pasirodo, 
esu per didelis idealistas. Aš tiek dar norėjau nuoširdžiai žmonėmis 
pasitikėti, savo širdį atidaryti švelniausiam skaisčiam žiedui. Pasirin- 
kau mergaitę iš savo kaimo. Rodos, nekalčiausią, skaisčiausią, — tokią, 
kuri geriausiai pažino mano gyvenimą Tickinuose. Sprendžiau, kad 
ji mokės pažinti ir mano gyvenimą, jausmus, troškimus, kilnius 
siekimus, darbą ir mokės suprasti mano meilę. Bet viskas, matyt, 


5 Tormusas (svet.) — kliūtis, stabdys. 

galop jau eina. Nyksta mūsų ryšiai, mažėja mūsų meilė, piktumas 
ir neapykanta širdyse kyla. Koks mano liurbiškumas ir kvailumas — 
įsimylėti menką jaunutę mergaitę, nors ir iš savo kaimo. Pamėgau 
romantizmą ir apsirikau. Reikėjo man ir čia būti tokiu realistu, kaip 
kad ir visur esu. Buvau atsargus, daug strypų neišmėčiau. Jos nė per 
plauką nenuskriaudžiau. Tuo didžiuojuos ir džiaugiuos. Jei ir šie 
mūsų ryšiai visai iširtų, daug pasimokyčiau ir šioj srityje. Prityrimas 
yra reikalingas, nors jis ir gana skaudus. Lauksiu tolimesnių vaisių. 


1930 m. rugsėjo 27 d. 20 val. 50 min. 
Šeštadienis. 
Sielvartams sukilus... 

Kas gali juos pastebėti ir apsakyti intymiausius žmogaus jaus- 
mus! Kiek jų daug ir kokie jie įvairūs! Gali jais džiaugtis kada, kaip 
paveikslų galerija. Jie vieni už kitus skaudesni, bevilčiai, žiaurūs ir 
meilūs, kurių labai labai maža... Ir kiek tu, žmogus, jų išgyveni! 
Nei suskaitysi nei surašysi. Visada jų prislėgtas manais, kad taip 
skaudžiai, giliai ir didingai tegali jausti tik tu vienas. Kenti, rodos, 
už visus, ir jie tavęs negali suprasti. 

Tokių kančių ir mano sieloj dažnai sukyla... 

Ar kas galės kada susekti; kiek aš daug iškentėjau, išabejojau, 
išsvyravau, kaip turėsiu šią žiemą susikurti. O kiek daug čia buvo 
nervų dirginimo, kiek daug abejojimų, kartais didingų ir drąsių 
pasiryžimų... ir visiško nusivylimo, ištižimo, apsalimo... Visa tai 
kunkuliuoja ir verda, jau bus visas mėnuo. Ir galo dar nematyti. 

Daug virpėjo nervai, ar atidarys ar ne seminariją. Atidarė. Kiek 
mokės šiais metais, neaišku dar ir šiandie, nes niekas dar nesumo- 
kėjo algės už rugpiūtį, nors jau baigiasi rugsėjis. Ar taip galima? 
Aš nepakenčiu netvarkos, o jos, man rodos, čia daug. Jei sykį nori 
atidaryti ar laikyti mokyklą, kuo aiškiausiai turi numatyti lėšas. Taip 
vargsta mūsų mokykla jau antrieji metai. Mokytojų atlyginimas pa- 
liktas Dievo valiai: jei gaus iš Šviet. Ministerijos, mokės, jei ne, tai 
nė cento. Aš nuo pat pirmo algos pasirašymo direktoriui sakau į akis 
(nors aš ir jaunas), kad turi būti griežtesnis ir aiškiau darbą planuoti. 
Ne - atsiduok kažkokiam laukimui. O kada to sulauksi, niekada nė 

pusės žodžio neprasitaria. Tik lyg juokias: „Kad Tamsta toks jaunas 
taip greit netenki to ūpo, energijos ir noro dirbti.“ Energijos ir ūpo 
aš nenustoju, jei matau, kad tas darbas turi būti sunkus, kad turiu tas 
kliūtis nugalėti, kad kitaip šiuo momentu negalima, o to reikalauja 
mano siekiamasis tikslas. Čia esu jau užtenkamai parodęs energijos 
ir drąsos. Bet ta seminarija per metus mano jėgas visai pakirto. Man 
rodos, jei aš būčiau direktorius, padaryčiau galutinę išvadą ir griežtai 
pasiryžčiau. O kam dabar vainikuotis kankinio vainiku, kada mūsų 
mokykloms nei religijos nei tautiškumo netrūksta? Tiek valstybinės 
mokyklos neturi trūkumų, kiek mes, mokytojai, kurie turim iš to 
darbo ir gyventi, turim skurdo. Ypač man tas pasiaukojimas turi 
būti tolimas. Man reikia aukotis dabar ne mokyklai, bet studijoms. 
Čia aš galiu rodyti heroiškus pasiaukojimus ar darbus - ir jie bus 
vietoje. Todėl jau aiškiai nusprendžiau, kad, jei tebus vėl nenormalus 
atlyginimas, tuojau išeiti. Tą pasiryžimą, tur būt, įvykdysiu. Tik be 
galo gaila, kad nežinau, koks bus atlyginimas. Jo laukiu sužinoti kas- 
dien, o jis vis nukeliamas tolyn ir tolyn. Šiandie direktorius pasakė, 
kad tepaaiškės apie antradienį (šio mėnesio 30 d.). Ar tai man vėl 
nepajuoka?! Prasideda studijos, ir norėčiau jas tvarkingai pradėti. 
Bet pavėluotas prašymas. Nuo pirmos negalėsiu iš mokyklos išeiti, 
ko taip norėčiau. Būtų baigta viena netvarka. 

Aš nekalbu, kad čia yra ir didelė socialinė netvarka, - kad tokios 
tvarkos aš iš viso negaliu pakęsti. Bet apie tai kada kitą sykį. Baigiau 
(B.) 21 val. 30 min. 


1930 m. spalių 5 d. 10 val. 30 min. 
Sekmadienis. 
Ką aš vakar mačiau... 


Vakar buvau cirke. Ėjo mergaičių gimnazija, kurios ir aš moky- 
tojas. Nuėjau anksti: kartu su mokinėmis. Cirkas dar kuone tuščias. 
Rinkos ėjo būriukais atskiros mokyklos. Kai aš atėjau, jau liaudies 
mokyklos buvo atėjusios ir sėdėjo tvarkingai savo vietose. Tik - šmiri 
šmiri ir išbėgo iš jų būrio maža mergaitė, ilgais plaukeliais, graži, 
kaip angeliukas. Bėgioja po aikštelę tarp kėdžių. Tuoj pastebėjo ir 
mokytojas ir ėmė vytis, ją gaudydamas. Sugavo. Paėmė dailiai per 

liemeniuką ir neša į jos vietą. Mokytojas - mano IV kurso mokinys. 
Gražus, puikus, liemeningas, aukštas, grakštus ir švelnus vyras, kokių 
labai reta tesutiksi, ypač mokytojuose. Mergiūtė, jo mokinė, - ma- 
žutė, švelni, tyli, nešama kenčia jo rankose tyliai, spindi jos akytės, 
kurios tada reiškė baimę ir pasitikėjimą, džiaugsmą ir liūdnumą 
ir visišką jam atsidavimą ir kaltės prisipažinimą. Koks buvo tada 
gražus reginys! Daug žmonų buvo, bet maža kas tą reginį tematė. 
Kad būčiau dalininkas, tikrai nutepčiau šį reginį ant drobės, ir ne- 
būtų jam lygaus paveikslo, kuris geriau išreikštų mokytoją ir kilnias 
gražias pareigas! 


1930 m. spalių 9 d. 21 v. 15 min. 
Ketvirtadienis. 


Šiandien, lyg nelaimingą pranašystę, gavau jau penkta kalba 
laišką. Jis ne tiek man malonus, kaip kiti. Viena, kad jo tos lenkiškos 
kalbos nesuprantu; antra, kad gautas kaip tik spalių mėn. 9 d., kada 
mūsų yra gedėjimo diena dėl pavergtos mūsų sostinės Vilniaus; 
trečia, kad p. Mima Kor(gaudaitė) yra lyg pretendentė būti mano 
simpatija. Taigi, gal jos ten ir yra šiek tiek apie tai ir rašyta, ko, 
žinom, netikiu — ji neturės tokios drąsos. Ji, mergaitė, dėl būdo ir 
išvaizdos, dėl kūno sudėjimo ir elgimosi, nepeiktina mergaitė. Gal 
ji pakiltų ir į tikrąsias mano simpatijas, kad nebūtų to mergaitei di- 
džiausio defekto — paraližuotų susuktų lūpelių. Dėl šitos priežasties 
jau sunku įsimylėti ir angeliškos sielos mergaitę. Čia, šiaip ar taip, 
daug nusveria ir mūsų biologinis instinktas, ieškojimas ir stengimasis 
pasirinkti sveiką ne tik dvasia, bet ir kūnu. Ypač sunku tuos dėsnius 
peržengti sveikam stipriam žmogui, jaunam vyrukui, kuris dar ligos 
stipriai nebuvo suklupdytas. Taigi kartais ir apgailėtinai tenka atmesti 
tas gražias šventas pastangas. Ir meilėje norėčiau būti humanistas, o 
ne pirklys. Skaudu man, kad negaliu ir kilnių siekimų, kurie liečia 
tokiu būdu mano asmenį, patenkinti... 

Išeinu iš seminarijos, kurioje pradėjau savo mokytojo karjerą. 
Išeinu, kad galėčiau studijuoti, daugiau atsidėti mokslui ir savęs 
lavinimui, nes jaučiu didelį didelį trūkumą. Daug daug reikia ir 
gyvenimo prityrimo, kad galėtum jau suaugusius kuo sudominti. 

Tegu padirbėsiu sau. Šiandie buvo priešpaskutinė baigiamoji diena, 
nes nuo 10 d. esu atleidžiamas ir mano įpėdinis, Bronis Paliakas“?, 
davė sutikimą, net prašymus jau parašė. Galiu palinkėti jam gražaus 
darbo. Aš pats galėsiu kiek daugiau ir spaudai atsiduoti, daugiau imti 
rašinėti, o ypač dirbti ir dirbti ir baigti greit ir gerai universitetą, kad 
galėčiau dar daugiau atsidėti savo mėgiamam pedagoginiui darbui: 
dirbti raštu ir žodžiu. 

Mane nervina nemalonūs ir visuomeniniai įvykiai. Šiandie atsi- 
sakė Dr. Zaunius“', buvęs užsienių reikalų ministeriu. Aš, jo nepa- 
žindamas ir nesekęs jo Ženevos darbui, negaliu nei peikti nei girti. 
Nejauku tai, kad daug daug reiškia ir mūsų nenormalios politinės są- 
lygos. Juk mes amžius negyvensime įsikibę į šio žmogaus, dabartinio 
prezidento, skvernus. Turi būti aiškesnis ir teisingesnis politinio gy- 
venimo pagrindas. Didelis minusas ir užsienio politikos pasisekimui. 
Tai jau jaučia ir kraštas. Nežinau, kaip galvoja ir jaučia tie žmonės, 
kurie sėdi viršūnėse. Mano nuomone, kad jų yra didelis išdidumas, 
išsipūtimas; manymas kad|,| jis geriausias ir tinkamiausias. Vis tai 
nesveikos iliuzijos, ir menko žmogaus veidas. Teko patirti, kad ir 
mano šefas — šviet. ministeris šiandie padavęs pareiškimą atsisakyti 
iš savo pareigų. Daug klaidų jo ir buvo. Į mokyklą ėmė žiūrėti, kaip 
į kažin kokį įrankį siekti ir ne visai švariems politiniams tikslams. 
Taip išnaudoti negražiai mokyklą pedagogas neturi teisės. Net pats 
kilau dėl tokio jų sumenkėjimo. Kad viskas būtų pažangai, būtų 
malonus daiktas! To linkiu savo mielai tautai ir žmonijai. 


1930 m. spalių 10 d. 20 val. 45 min. 
Penktadienis. 
Pirmasis smūgis... 


Daug laimi žmogus, bet daug reikia ir nustoti. Kad laimėtum 
gyvenime, savęs turi išsižadėti. Kitaip gero pasisekimo neturėsi. Jei 
nori sau laimėti turto, pataikauk žmonių silpnybėms. Toks darbas 


*7 Bronius Palekas (1904-1956), pedagogas, Andriaus Ašmanto kraštietis 
ir bendramokslis. 

* Dovas Zaunius (1892-1940), valstybės veikėjas, 1929-1934 m. užsieno 
reikalų ministras. 

man yra be galo sunkus dalykas. Buvau, rodos, visų lankstomas, bet 
kažin kodėl neįpratau lankstytis. Nemokėjau nusilenkti vokiečių 
aukštesniosios realinės mokyklos direktoriui p. Strauch“?, ten ir 
nepakliuvau, nors aš ir jie norėjom. Gal jie labiau. Bet, vis dėlto, 
davęs sutikimą, nors ir po didelių triukšmų, parašiau prašymą ir 
ėmiau viltis laukti... Šiandie sužinau, kad aš neišrinktas kokios ten 
valdybos. Savaime aišku, kad ten, bent dėl mokytojų, alfa ir omega 
yra pats direktorius. Nuo jo referavimo paeina viskas. Matyt, iš to 
įsižeidė ir papykęs nereferavo taip, kaip manė arba turėjo referuoti. 
Viskas nuėjo velniop. Kiek pikta. Dabar kiek gaila. Bet daug kaip 
kitaip padaryti negalėjau. Turėjau tada būti kietas ir griežtas. O 
nervai buvo gerokai įtempti: Čia nei atlyginimo nei išeiti nega- 
liu. Vėl įsivelti, nors ir kitur, niekas nenori. To vengiau ir aš iš 
paskutiniosios. Ir štai įkaitome. Nei direktorius, nei aš nenorime 
nusileisti. Nors piktų žodžių nepavartojome, bet buvo juose daug 
griežtumo ir šalto atkaklumo. Kovą pralaimi visada silpnasis, nors 
jo pozicijos ir teisingos būtų. Toks pralaimėtojas ir aš, o teisingu 
kiekvienas save jaučia... 

Toks pirmasis mano pralaimėjimas: kviečiamas nepuoliau taip 
prie medaus, paskiau nė norėdamas nebepritilpau. Pamatysiu, ar 
ta bėda neišeis man į gera. Juk iš seminarijos išstojau visai niekur 
nemanydamas kur eiti. Vokiečių gimnazija buvo luksas, priedas, 
pasirodęs daug vėliau, negu aš padaviau prašymą išeiti iš seminarijos. 
Daug liūsti dėl darbo neturėčiau, bet triumpas sustabdytas... 


1930 m. spalių 11 d. 21 val. 15 min. 
Šeštadienis. 
Šios dienos smūgiai... 

Taip sakau dėl to, kad šiandie turėjau susitikti su vokiečių aukšt. 
realinės mokyklos direktoriumi p. Stra|u|ch'u. Tas mažas vokiečiu- 
kas, manęs apie save gal gana gudriai, buvo pagaliau kelių mano 
tiesos žodžių nuvainikuotas. Žinom, nenuvainikavau aš jo, bet pa- 
Sakiau tiesą, kurios nesakęs neiškenčiau. 


$ Gali būti, kad tai iš Trūkų kilęs germanistas, filosofas Jonas Štrauchas 
(g. 1887 m.). 

Istorija buvo, rodos, paprasta. Ilgą laiką ramiai dirbau Sima- 
no Daukanto Mokytojų seminarijoj. Iš jos pasiryžau atsisakyti dėl 
menko atlyginimo. Vos tai išgirdę, tuoj telefonu pakvietė pas save 
vokiečiai. Nuėjau patirti, ko jie nori. Sužinau, kad jiems reikią gim- 
nazijos mokytojo. Tam aš ir pakviestas. Prašomas tuoj surašau visus 
dokumentus ir tą pačią dieną (š. m. spalių 3 d.) nunešu. Parašau 
pareiškimą, kur nurodau sąlygas. Dėl tų sąlygų ėmėm ir gerokai 
susiginčijome. Ginčas, gal, buvo per smarkus pirmą kartą susitiku- 
siems žmonėms. Apie tai, rodos, jau rašiau. 

Tas mūsų smarkus pirmas susitikimas nulėmė mano nepatekimą 
į gimnaziją. Jis manęs tiek nusigando, kad net lektoriui Dr. G. Stu- 
derui paskambino, klausdamas, ar aš visada toks tiesos ir įsakymo 
žiūrįs žmogus esąs. Iš čia gavo kitą atsakymą — mano asmens teigiamą 
apibūdinimą. Bet ir tas, matyt, jam nieko jau nebegelbėjo. 

Taip tat ir laukiu visą savaitę savo likimo. Vakar paskambinau. 
Ir sužinau, kad aš neišrinktas. Raštinė man apie tai nedrįso pranešti. 
Laukė direktoriaus, kurį iš kelinto karto skambindamas tepačiupau. 
Sužinojau. Ramiai padėjau triūbelę““ ir baigta. Tiek tepasakiau: „Nie- 
ko tokio. Kada galėsiu atsiimti dokumentus?“ — „Raštinėj kiekvieną 
dieną darbo metu“ — „Sudiev“ — ir triūbelę pakabinau. 

Šiandie, baigęs „Aušroj“ pamokas, pats nueinu. Ne taip lengva 
prieiti. Šveicaras“: man praneša, kad direktorius užimtas ir laiko 
neturįs. Tuo tarpu matau — eina žmogus po žmogaus, ir tie, kurie 
daug vėliau teatėjo. Net aš ir ant tarno kiek supykau ir-griežtoką 
žodį pasakiau. Tas ir nepėsčias. Ginčus pats greit baigiau. Po to pats 
griežtai užsispiriu ir laukiu, kol direktorius „turės“ laiko. Tris kartus 
ir Šveicarą siunčiau. Tas vis neigiamas žinias atneša. 

Stoviu vaikštau prie direktoriaus kabineto durų. Pagaliau ir jis 
beišeinąs. Tuoj jį sučiumpu klausdamas: „Ar tamsta nebenori su ma- 
nim nė pakalbėti?“ — Tas: „Tamsta tik dokumentų teprašei“. — „Ne, 
noriu ir su Tamsta pakalbėti!“ — „Prašau, prašau“, — ir man atidaro 
savo kabineto duris. 

Į jo raudoną kėdę ramiai atsisėdu. Taip pat ramiai paklausiu 


“0 Telefono ragelį. 
?1 Šveicorius, mokyklos budėtojas. 

ir apie savo dalykus. Atsako: „Išrinktas p. Petrulis“. Nė žodžio ne- 
prasitariu ir nepapeikiu savo draugo, apie kurį esu girdėjęs, kad jis 
prastas mokytojas. 

— Čia vis dėlto, negerai Jūsų pasielgta! Kam reikėjo kviesti, kad 
Jūs turite savo kandidatų? Juk aš Jus to neprašiau. Aš būčiau daug 
laimingesnis, kad būčiau nepakviestas. 

— Aš esu kitos nuomonės, - kalba jis. — Čia rinko valdyba. 

Jį net sulaikau ir tariu: „Juk valdybai Tamsta referavai? Tamsta, 
o ne valdyba, kurios nė šiandie nė vieno nario nepažįstu. 

— Čia jau ne mūs dalykas. Ne mūsų kompetencija. 

— Kokia čia ne mūsų kompetencija? Juk valdyba, jei ir valdo dik- 
tatoriškai tą gimnaziją, svarsto ir sprendžia galutinai tuos kandidatus, 
kuriuos Tamsta pristatai, nes ji mokytojų neieško ir jų nekvočia! 

— Juk aš Tamstai sakiau, — tęsia toliau lietuviškai vokišku akcen- 
tu, - kad buvai kviečiamas duoti savo kandidatūrą. 

— Tai sužinojęs, aš norėjau atsiimti savo dokumentus ir išeiti. 
Kodėl sulaikei, tvirtindamas, kad mano kandidatūra esanti stipriausia 
ir todėl aš pakviestas. O jeigu norėjote tik kandidatams kviesti, tai 
galėjote apie tai laikraščiuose paskelbti ar kur kitur, o ne asmeniškai 
telefonuoti kviesti. Pagaliau, jeigu ir kandidatams, reikėjo iš anksto 
įspėti apie tai, o ne tuščiai žmogų tampyti! 

— Ačiū, — išgirstu. 

Toliau kalbu: „Taigi aš laikau save įžeistu ir nuskriaustu. Bet 
tegul būnie šis paskutinis kartas. Aš tai nukenčiau, bet norėčiau, 
kad mano draugai, kiti jauni mokytojai, nebūtų skriaudžiami!“ Ir 
paduodu jam ranką. Jis ją paspaudžia. Paskiau į raštinę nuėjau ir 
ramiai atsiėmiau savo dokumentus. 

Dar pamiršau pradžioj pasakyti, kad aš pareiškiau, jog aš esu 
studentas ir jaunas mokytojas, jis - profesorius ir jau direktorius. 
Tačiau tiesos žodį norįs pasakyti. 

Tuo baigės karjera vokiečių gimnazijoje. 

Kitas jaudinantis įspūdis turėjo susidaryti dėl to, kad šiandie 
buvau paskutinį kartą mokytojų seminarijoj. Tik su ketvirtuoju 
kursu teatsisveikinau. Kiti kursai kaip ir nežino. Ketvirtasis kursas 
Pasakojo tik savo įspūdžius. Nebedirbom. Su kitais kursais dirbau, 

kaip visada. Ir ketvirtam kursui tik po skambučio tariau: „Taip, 
matote vyrai! Visur reikia atsidėjimo, visur reikia darbo. Jūs patys 
jau dirbate ir kuriate: daugelis esate jau mokytojai. Todėl ir man 
teko švelniai praleisti tarp jūsų kurį laiką. Tikiu, kad jūs ir naujam 
mokytojui tokį pat malonumą sudarysite, kad jis džiaugsmingas 
atsisveikins!“. 

Didžiausias valio ir rankų plojimas. Tas ir sutartinas jų plojimas 
ir riksmas net mane švelniai, bet giliai sujaudino. 


1930 m. spalių 14 d. 16 val. 40 min. 
Antradienis. 
Poilsio dienos... 


Taip, jau trečia poilsio diena, nors su knyga nė minutei neper- 
siskiriu. Dirbu, ir malonu dirbti. Man dabar poilsis nuo to didelio 
lakstymo ir įtempto darbo, kokį teko be gailesio išdirbti beveik porą 
mėnesių. Kai pradėjau egzaminus, taip ir nebeliko man ramios va- 
landėlės. Be tiesioginio darbo, kurį valandomis galėčiau pareikšti per 
savaitę minimum 54 val., buvo dar ir neramaus, be galo erzinančio 
lūkesčio: atleidimas iš seminarijos, algos išmokėjimas ir kita. Paga- 
liau, ir ta nelemtoji vokiečių gimnazija, kuri tiek daug man nervų 
suėdė, o niekas iš to neišėjo. Dar įsipykau ir viskas. | 

Dabar ramus. Kiek mane dar baido mano likimas: juk pagrindinis 
mano uždarbis tėra tik 130 lt. mėnesiui. Kitą turiu sudaryti priva- 
čiomis pamokomis. O tai jau be galo skrupulinga. Manau rašydamas 
kiek uždirbti. Bet ar pavyks? Taigi šiuo atžvilgiu ateitis tamsoka. 
Dėl to negaliu rimtai atsidėti ir pozityviam darbui. Kai pamėginsiu 
rašyti ir seksis, tada pamatysiu. 

Dirbti noro turiu, bet vis dar jaučiuos kiek pavargęs. Jau skai- 
tinėju ir mokaus rusiškai. Norėčiau po Kalėdų laikyti rusų kalbos 
egzaminą. Kartu ruošiu ir literatūrą. 

Mano dabartinis ilsėjimas — įsitraukimas į naują darbą, jo plana- 
vimas ir sekimas, kas man būtų geriausia tuoj dirbti. Jau dabar esu 
suplanavęs parašyti didelį straipsnį „Gimtoji kalba mūsų mokyklose“, 
kitus mažesnius: „Mokytojo asmenybė“, „Pedagoginio darbo tragiz- 
mas“, „Mokytojų paruošimas aukštesnioms mokykloms — užmirštas 

kampelis“ ir kitus, dar gerai nesuformuluotus?*. Tat ir poilsio dienos. 
Nors neramu į ateitį žvilgterėti, bet jaučiuos galėsiąs dabar daugiau 
padirbėti. Kas bus toliau, parašysiu daugiau, bet šį mėnesį galiu būti 
ramus ir dėl ekonominio gyvenimo. 


1930 m. spalių 31 d. 13 val. 20 min. 
Penktadienis. 


Nežinau, ko liūdžiu? Ar tai būtų paprastas liūdesys prieš keletą 
dienų atostogų? Juk ryt Visi Šventi! Prieš atostogas ir po jų aš vis 
esu per daug neramus — daugiausiai liūdnas. 

Daug šį kartą, tur būt, prisideda ir kiti veiksniai: nuo kitos savaitės 
pradžios einu, tur būt, dirbti į Jėzuitų gimnaziją, kur teks dėstyti 
liet. kalbą ir literatūrą VII ir VIII kl. Nauja aplinkuma, darbo daug, 
o kiti darbai vysis iš paškos. Mane neaprėpiamas darbas yra labai 
jau įkamavęs. Bijau ir vėl pakliūti į tokias pat sąlygas. 

Kita priežastis — ta „auksinė“ meilė. Ji, pasirodo, daug kaštuoja, 
daug trukdo darbą, ardo nervus ir plėšia ramumą iš širdies, rauna 
darbo nuotaiką, verčia žmogų daug beveikliai saldžiai svajoti, ypač 
jei meilės objektas toli. O taip yra su manim. Jau greit (Kalė- 
doms) bus metai, kaip mes vienas kitam prisipažinom. Aš jaučiaus 
momento klaidą padaręs, kuri turėtų tuoj ir praeiti. Apsirikau. 
Daugiausiai mano gyvenime yra svėręs protas ir valia. Dideli yra 
ir jausmai, bet jie būdavo klusnūs protui ir valiai. Stengiuos juos 
subordinuoti ir dabar, ypač manydamas, kad taip realiai jausti ir 
tiek gyvai galvoti dar per anksti: ji VII-tos klasės gimnazistė, aš vėl 
šiais metais dar nebaigsiu universiteto. Taigi tos meilės rezultatai 
turi būti nukelti mažiausiai dviem metam. Bet kur tau „kvaila“ 
mintis nelįs į galvą? Ji to nežiūri. Nori mylimo objekto arčiau, ne 
tiek tam biologiniui dalykui, kiek dvasiniui santykiui. Pav., kad ir 
dabar: yra daug skaudžių, intymių mąstymų, jausmų, nėra su kuo 
taip atvirai pasidalinti. Reikia ryžtis darbui, bet kas tave seks ir guos 
tame darbe? Bala nežino, gal čia jau ir ta fantazija daug paveikė 
jausmus, kad, rodos, šiaip negalima ilgiau begyventi. Jos atsimetimu 
netenka man nė kiek abejoti. Daug daugiau paabejoju, ar aš pats 


* Straipsnių tokiomis antraštėmis spaudoje neteko rasti. 

tinkamą ją pasirenku. Ji pojuodė, ne tiek jau aktinga nei darbe nei 
kad ir toj meilėje — rodytųsi šiuo atžvilgiu kiek patižusi. Bet traukia 
kas tai! Ji tikrai nekalta, švelnių mergaitiškų jausmų, myli gražiai 
motiną, savo kraštą, nėra išlepusi ect. ?77 


1930 m. lapkričio 7 d. 14 val. 50 min. 
Penktadienis. 


Jau dvi dieni išdirbau pas jėzuitus. Gavau VII ir VIII kl. Įspūdžiai 
nebe tokie dideli, kaip pirma buvo. Mat, ši gimnazija — jau trečia 
mokykla. Mokiniams mane perstatė trečiadienį (XI-5) pats Tėvas 
Rektorius Kipp'as“*, žilas, baltas, kaip obelis, raudonas, gyvas, aiškus, 
kaip 20-25 m. jaunuolis. Savo gyvenimu ir senio gražumu antras 
kan. Tumas. Toks pat simpatiškas malonus. Jis, rodos, visų Lietuvos 
jėzuitų vyriausias. Pasižinau jau ir su kitais. Bet šie daugiausia jau- 
ni, nedidelio mokslo. Taip mes jaučiamės švelniai ir artimai, kaip 
broliai sesers. Daugeliui ir jų kyšo prieš akis universiteto baigimas. 
Jie dar ir ne kunigai-jėzuitai, bet tėvai. Kodėl jų toks pavadinimas, 
nesiteiravau. 

Gimnazijoj — kita dvasia. Didelis visur paklusnumas ir griežtu- 
mas. Daug ko pasakyti šį kartą negalėčiau. Maža tepatyriau. 

Mokiniai ne iš tų stipriųjų. Ir pats mokytojų personalas ne 
geriausias — daugelis jauni, universiteto nebaigę, net nestudijavę 
nė jokios mokyklai reikalingos specialybės. Jie dirba gerai, kad jie 
dieną ir naktį tik mokykla tesirūpina. Kitų pašalinių darbų jie neturi. 
Tokie ir mokiniai. Grakštumo, švelnumo jokio neturi. Lygiai labai 
paprastai ir prie lentos išeina. Gal man? Abejoju, ar jie būtų tokie 
sukčiai. Gal... nes, matyti, surinkti visi tie, kurie kitose mokyklose 
nerado sau vietos. Toks jų garsas jau nuo seno girdimas. Todėl 
nedidelis jų ir mokėjimas, kiek spėjau patirti. Toliau, pamatysiu 
daugiau. . 

Man vis liūdna, kad aš pats tiek maža temoku. Rodos, universi- 
tete išlaikau egzaminus, bet vis maža ir labai maža. Jaučiuos tiek pat 
silpnas, kaip ir pirma. Dar liūdniau daros, kad prisimenu didesnius 
kūrybos darbus. Rodos, tiek daug norėčiau pasakyti, daug kitaip 


** Johanas Kipas (1887-1958), kunigas, jėzuitų veikėjas. 

galvoju, negu kiti, bet nėra kada parašyti, atsidėti, susikaupti. Tik 
galiu jausti, kankintis, bet ne rimtai galvoti, svarstyti O kaip būtų 
malonu, kad aš ir tam turėčiau laiko! Kada aš jo sulauksiu? Labai 
prasta, kad mūsų mokytojų toks mažas atlyginimas, kad turi sugaišti 
visą dieną juodam pamokų darbui. Nėra kada pagalvoti, kurti. Be- 
kuriant pasiskaityti, įsijausti, įsigilinti į kitų nuomones. Toks paver- 
gimas yra žalingas ir mokyklos mokslui ir tautos kultūrai. Gal kada 
susilauksim ir mes, mokytojai, laisvesnio laiko, geresnių kūrybinio 
darbo sąlygų. O man tų ypač reikia... 15 val. 20 min. 


1930 m. lapkričio mėn. 10 d. 10 val. 15 min. 
Sekmadienis. 
Mano siela vis varžtuose... 


Oi menkas, menkas Tu, Andriau! Kur Tu eini, visada jauti, kaip 
skaudžiai dejuoja žemė, smėlis ir juodas purvas po kojomis, keldami 
metrialų kūną, kurio dvasinis žinojimas ir pajauta gal lygi nuliui. 
Kiek ten tuštumo, apgaulingo tuštumo, nykumo! Žiūri žmonės ir 
mano, kad čia didelė dvasinė jėga vaikšto. Ir kaip klysta tie nelai- 
mingi geraširdžiai žmonės! Kad jie patirtų mano sielos menkumą, 
mažą žinojimą, nusigąstų, kaip nežemišką stebuklą išvydę. Kažin, 
ar visi tokie žmonės, kaip aš? Ar ir jie tiek maža težino, teišmano, 
kaip ir aš. Ar ir jie visur mato neišbrendamus dvasios klaikumus, 
nežinomo pasaulio neapmatomus ir net neįsivaizduojamus tyrus? 
Aš nusigąstu, juos išvydęs. Kartais sukyla manyje energija, drąsa ir 
pasiryžimas dirbti ir praskinti nežinojimo traškančio miško kampą, 
nusausinti tyro galą, kad ten mano dvasia galėtų gyventi, įsikurti, 
stiprėti, augti ir pajusti pati save ir kitus, tokius pat šios žemės 
padarėlius, su jais susidraugauti, jiems padėti ir iš jų laukti pagal- 
bos. O kaip būtų malonu, kad pajusčiau visatos kvapą, patirčiau 
jos tekantį kraują ir pasijusčiau esąs maža dalelė. O dabar... kas iš 
manęs mulkio! Kas su manim sutiks draugauti, kas man paseks 
pasaulio galybių ir platybių slaptąją pasaką, kas pašvies žibintu 
mano akims, kurios nori matyti nematomus tolius, grožėtis iki šiol 
nesigrožėtu grožiu. Kas norės pasidalinti mano sielos skausmu, jei 
jis toks šiurkštus ir egoistinis. Kas norės sudaryti su mano sielos 

stygų gaudesiu nežemišką simfoniją, jei aš dar nesuprantu nė žemės 
paprasčiausių godų, lūkesčių, vibracijų ir skausmingai saldžių sva- 
jonių, kurios liejas ir banguoja kartu su muzikos galingais tonais. 
O kur Tu nuklydai, kur Tu pasidėjai, meilingasis seneli, supratimę 
ir žinojime, Tu pasaulio paslapčių porytojau, Tu, žinojimo kankli- 
ninke! Ar sustyro Tavo pirštai, beskambinant neklusniai ausiai? Ar 
sučiaupei lūpas, praskiestas didžiajai paslapčiai ištarti? Aš vis dar 
menkas. Dar Tavo neišnešiotas. Dar man neišpasakotos Tavo pasa- 
kos. Dar aš tebesikamuoju klaikus. Dar aš bejėgis vaikelis — mano 
krūtinėje tebedega baimė, aš bijau Tavo skverną paleisti, kurio aš 
taip menkai tesilaikau. Oi kas supras mano menkybę ir baimę!? 
Kada mane žmonės suseks ir pagaus prie apgaulės? Juk aš jau pa- 
laimintas apgavikas ir veidmainis antrus metus. 

Aš - mokytojas! Mokytojas — man pašiepti skaudžiausias žodis. 
Ir kaip aš galiu iškęsti, ištverti tą pajuoką! Kaip aš galiu nurimti, kol 
mane nemokantį mokytoju vadins! Susipraskite, žmonės, atimkite 
man tą vardą ir tas pareigas ir nebekamuokite mane jauną. Nesu- 
naikinkite visiškai mano silpnučio jėgų! 

O kas atleis, Galingiausi, man tas nuodėmes, kuriomis aš nusi- 
dėjau drįsdamas būti mokytoju ir dirbdamas šį darbą? 

Siela mano, žinojime mano ir begėde drąsa, pabusk ir parausk, 
kaip rytų dangus prieš saulei užtekant! Kad Tavo drąsa šlykštus veidas 
suskaidrėtų ir imtų spinduliuoti saulės spinduliais! Bet ne... Tuščia 
viltis. To nebuvo ir nebus. Mano protas greit neišvys žinojimo ryto 
skaidrios saulės spindulių. Jis dar to nevertas. Jis dar neiškentėjo 
skausmus, kurie, kaip geležies rudis, švarina ir skaidrina. Jis dar 
neišėjo griežto, žiauraus, bet ir meilingo darbo mokyklos. Jis dar 
nevertas šimtą kartų... 11 val. 


1930 m. lapkričio 20 d. 9 val. 
Pirmą dieną sergu. 

Koks tat nemalonumas! Jau antri metai kaip mokytojas ir nė 
sykio nesirgau. Šiandie sergu. Neguliu lovoje, bet į mokyklą eiti 
negaliu. Be galo yra apšokusios lūpos, kad net kalbėti sunku. Kal- 
bėjimas mokytojui svarbiausias daiktas. Jei kitoj vietoj būtų man 

tiek skaudu, nieko būčiau nežiūrėjęs, būčiau ėjęs ir tiek. Bet dabar — 
koks nemalonumas! Eiti tokiam baltam, apsitepusiam negražu ir 
negalima, ypač į mergaičių gimnaziją. Oi kaip sunku dabar, pirmą 
dieną sirgti! Kokiu jausmu aš nueisiu kitąsyk į savo draugus moky- 
tojus?! Kodėl jie gali dirbti, o aš negaliu? Kiek tat svarbus yra tautos 
sveikatingumas? Kokia nelygybė tada pasidaro! Tuo nejusčiomis 
skriaudžiame kitus. Ir vis ugdom nenorėdami žmonių nelygybę. 

Geriau būtų šiuo atveju dvasiai, kad kūnas būtų tiek silpnas, 
kad be sąmonės gulėtum. Daug geriau, kad žmogus kuo mažiausiai 
sirgtumi, Duok, Dieve, tos sveikatos ir stiprybės mano dvasiai! Tegul 
būnie man ši diena ir paskutinė! 


1930 m. gruodžio 1 d. 19 val. 30 min. 
„ Po varduvių... 


Jos vakar. Tik svečių nieko nebuvo. Ir sveikinimų tik iš vienos 
mergaitės tegavau, kuriai aš „geriausias bičiulis“. Ji man, tur būt, 
ir tokia pat. Nesulaukiau sveikinimų ir iš draugų, kurie vakar, tur 
būt, buvo sukvailę dėl tų studentų rinkimų. Taip ir pasidariau 
visiems neaktualus. Buvo tik viena atėjusi. Malonu, kad ir tiek. 
Bet liūdna, kad ji man draugė ir gerbiama mergaitė, o ne daugiau. 
Aš jai, rodos, kadaise buvau reikšmingesnius... Gal ir esu. Su ja 
nuėjau į kiną, „Metropolitain“, kur buvo rodoma „realiausia filma“, 
kaip reklamavosi. Ir rodė moters kančias gimdant ir džiaugsmus 
pagimdžius. Buvo kai kur ir raudonio. Bet visa tai ne tiek man 
reikšminga ir svarbu. 

Tiesa, negavau sveikinimų ir iš namų. 

Bet svarbiausia, kad negavau sveikinimų iš jos... Ir kaip tat or- 
ganiškai palengva susiriši su svetimu, nepažįstamu žmogum. Ji jau 
man pasidarė brangiausias žmogus. Gal tiek ašarų nebūtų, kaip mirus 
tėvams ar broliams seserims, bet mano gyvenimas daugiausia pareina 
nuo jos. Mūsų gyvenimai kreipiami į vieną pusę, viena linkme. Su 
tėvu ar broliais kartu nemanau amžių baigti, bet su ja. Todėl ji man 
ir „egoistiškai“ svarbiausia. Ji man paskutiniu laišku sukėlė daug 
gražių minčių ir puikių svajonių — pasižadėjo gimnaziją baigus tik 
mano valioj likti. Tai viskas, ko iš mergaitės galima reikalauti. Ir 

kiek čia vilčių, lūkesčių ir džiaugsmo! Ir štai ji — vakar ir šiandie į 
manę nepratarė nė pusės žodelio!.. Kai paėmiau laikraštį be laiško, 
net kvapą man užėmė. Ir taip pasijutau nuskriaustas ir nepatenkintas, 
net pažemintas, kad pats paskiau nustebau. Nustebau, kaip aš, kurio 
niekas negalėjo palaužti, gali lengvai paklupdyti ant kelių menka, 
bejėgė mergaitė! Kokia ten jos jėga, aš nežinau. Bet vaizduojuos, 
kad ji daug turi to, ką aš branginu. Ji savo biologiniu moteriškumu 
niekada manęs nepavergtų, nes ji nėra gražiausia ir arti, kaip kitos. 
Bet, tur būt, ji man skaisčiausia. Manęs tik kūniška mergaitė, be 
skaistumo, ikišiol negalėjo pavergti. Nebuvo ir ji manęs pavergusi 
tol, kol ji neprisipažino, kad aš jai visų siekimų idealas, minčių ir 
svajonių centras. O aš pasitikinčiam žmogui ir šiaip gyvenime esu 
vergas. Tuo labiau mergaitei, kurią aš myliu, negalėjau būti kitoniš- 
kas. Oi Vanda, Vanda, kad aš žinočiau, ką tu dabar dirbi ir galvoji ir 
kodėl tu man neparašei laiško ir sveikinimų, netepčiau juodu rašalu 
šio balto popieriaus!.. O man yra daug darbų! Turiu šį šeštadienį 
skaityti referatą: Daukšos „Postilėje“ I ir II-tros linksniuotės kirčia- 
vimas. Čia tik turėtų būti mano mintys. Tik savo tvirta valia galiu 
prisiverti prie darbo. Bet... 20 val. 


1930 m. gruodžio 6 d. 21 val. 30 min. 
Nuvargsti... 


Kur manęs nėra? Visur aš noriu būti, dalyvauti ir viską žinoti. 
Ir studentas, ir mokytojas, ir laikraštininkas, ir organizatorius... 
esu, kuo tik nori. Tai be galo žmogų nuvargina. Šią savaitę turėjau 
dar liet. k. seminarą ruošti. Daug dirbau ir gerokai privargau. Savo 
darbo rezultatų nežinau. Kokios pastabos bus, neturiu nė supratimo. 
Iš tų didelių ir vis nebaigiamų darbų, rodos, kad išsivaduotum, juos 
baigtum ar atmestum, koks laimingas būtum! Gal... ir ne?!!! 

Visas šio vakaro nusiraminimas — ryt ir po ryt šventa, laiškas iš 
laukiamosios, kuri tiek suvėlinusi parašė. Jos laiškutis ne koks. Nėra 
nei koncentruotos minties, nei jausmo. Pirmas buvo daug geresnis. 
Bet vis dėlto dabar jau nusiraminau. Žinau, kad ji sveika. linksma, 
kaip pirma. Baigiu... tiek esu nuvargęs, kad net plunksna sunku 
rankose valdyti. 21 val. 50 min. 

NAUJŲ METŲ LAPAS. 
1931 M. 


Tebūnie ir jie tokių pat pasisekimų, kokių yra man buvę 
1930 m.!!! 

Kaunas, 1931 m. sausio 4 d. 

12 val. 


Kaunas, Prūsų g-vė 6, b. 3. 
(pas lekt. Dr. G. Studerų) 
1931 m. sausio 4 d. 12 val. 6 min. 


Naujų Metų lapas - graudžių lūkesčių ir nežinojimo labirintas! 
Tas nežinojimas ir spėliojimas graudina kiekvieną žmogų, kuris be 
galo domisi savo ateitim ir ją nori kurti, kuris skaudžiai liūsta dėl 
menkiausio nepasisekimo, planų suirimo. Toks aš jaučiuos esąs. 

Man teko pačiam gyvenimas kurti. Nieko aš būčiau nepasiekęs, 
jei būčiau ėjęs jo duodamomis sąlygomis. Būčiau tik — paprastas 
kaimo bernas. O jei būčiau su tais pačiais jausmais ir mintimis, 
kokias dabar turiu, tai būtų man jau čia žemėje pragaras. Šiandie 
esu laimingesnis, kad galiu kęsti ir savo kančias žodžiu ar popieriuje 
kitiems pareikšti. 

1930 m. buvo man tikrai reikšmingi viešai ir privačiai. Tų metų 
pačioj pradžioj, per Kalėdų atostogas, savo kaime pirmą kartą savo 
gyvenime pabūčiavau mergaitę. Ją būčiavau kaip mergaitę, kurią 
myli palaimos meile, bet ne kaip seserį ar paleistuvę. Paleistuvės savo 
amžiuje nesu bučiavęs, kaip kad nesu ir savo skaistybės praradęs. Gal 
nepatikės, kas skaitys tas mano eilutes po keletos metų. Bet taip yra, 
nes skaistumu ir taurumu sau kelią praskyniau per neišbrendamus 
negalimumo tyrus ir miškus! 

Tą mergelę ir dabar tebemyliu, nors daug svyruoju, kitų klau- 
sydamas ir pats be galo atsargiai elgdamasis. Ji, ir mano manymu, 
nėra gražuolė, kurios grožis tiktų visiems, bet ji yra sielos skaistuolė 
ir meilės tyruolė. Jei čia klystu, aš nekaltas: gal ją per maža tepa- 
žįstu. Susitikome ir šiemet ir atšventėme metines sukaktuves, nors 
mažą valandėlę kartu pabuvome, kaip du paukšteliai ant menkutės 
Šakelės, 

Ši meilė man daug davė gero — patyriau daugiau jausmų, švelnu- 
mo, moters malonaus kilnumo ir gležnumo, bet ir kartybių — daug 
kankinaus dėl mūsų menkų nepasisekimų, neapsakomi ilgesiai raižė 
mano krūtinę, įvairūs negalimumai trukdė išlieti savo sielos skaus- 
mus ir džiaugsmus, pasidalinti jausmais ir mintimis, o svarbiausia — 
kartu pabūti. Pav., ir dabar žadėjo su manim kartu į Kauną vykti, 
bet motinos dėl šalčio neleidžiama turėjo pasilikti Tickinuose. O 
gal ir nę šalčio priežastis buvo?.. Tai dar man paslaptis. Daug dar 
liko su ja neiškalbėtų ir būtinų kalbų! 

Kitas svarbus viešas momentas — mokytojo darbo pradžia. Ypač 
tas malonus entuziazmas, kuris kyla susidūrus kaimiškam papras- 
tumui ir darbo rimties didingumui. Tiedu jausmai padaro malonų 
pasigėrėjimą. Pagaliau tas pasisekimas, malonus pasijutimas mokyk- 
loje, atatikimas savo pašaukimą ect... Apie tai jau daug sykių rašiau. 
"Tiek šiuo kartu. B. 12 val. 50 min. 


1931 m. sausio 11 d. 18 val. 20 min. 


Žiemos vakaras. Baisus vėjas gairina tiesiog į mano kambario 
langą. Pusto. Kambarys šaltas. Skaitau V. Krėvės I tomą — „Sute- 
mose“. Liūdnų stygų nuaustas dalykėlis. Surinkti skaudžiausi jo 
gyvenimo momentai. O jie tiek sutinka su manaisiais, kad, rodos, 
jų ir nesiskirk — iš tavo širdies jie imti. 

Slėgia širdį ilgesys. Neramu. Be tikslo... Kam tas darbas! Kas iš 
to, kad aš jaunas gimnazijos mokytojas! Kvailai gyvenu ir kvailas 
pasaulis. Ko man čia siekti? Kam man čia gyventi? Ir iš tiesų: nėra 
kam vargti. Šarūnas gyveno iš pykčio, iš noro kitus slėgti ir viešpa- 
tauti. Jam buvo malonios kovos ir ašaros. 

Gyvenau ir aš, kad parodyčiau, kaip galima gyventi sunkų gy- 
venimą. Jaučiau didelį vargą, naktį nemigdavau dėl duonos kąsnio, 
dėl kambario kertelės... O dabar aš mokytojas, nors be „cenzo“. Dėl 
duonos sukti galvos nebereikia. Atsiduok, rodos, savo specialybei, 
mokslui, užmiršk viską — ir vėl būsi ramus, radęs save. Taip puiku 
pasvajoti, bet taip nėra... Kodėl - nežinau. Lyg pasaulyje nebebūtų 
idealų! Lyg persisotinęs pasaulis miegoti eitų! Oi, ne... Jame vargo 
daug. Galima būtų aukotis. Bet mane žemė pririšo... 

Išvydau jos dukrą. Ir pamylau. Pamylau, kaip tolimą žvaigždę, ku- 
rią už milijonus myli[ų| tik regiu. Pamylau ir aš ją svajonėse. Ir daugiau 
jos nenorėdavau nei regėti, nei su ja kalbėti. Ir nebuvo aistringa mei- 
lė- meilė, kurią paprasti žmonės tepažįsta. Aš galėjau mylėti ir nemy- 
lėti. Meile žaidžiau, kaip savo vaizduote. Bet dabar... Ji tiek man įstrigo 
širdin, kad atlikusį laiką skiriu tik apie ją pasvajoti, leistis sau saldžiai 
užmigti ateities grožių sapnuose, matyti amžinai tekančią gyvenimo 
saulę... Ir štai mano jėgas, kaip arui sparnus, pakirto. Nebetrokštu 
kovos, skaudaus vargo, aukštų siekimų... Neskrajoju padangėmis ir 
nebepinu žvaigždžių vainiką, šios žemės žmonėms nežinomą. Bet 
sėdžiu ir liūdžiu. Man prieš akis tik žemė ir jos kirminėliai - žmonės. 
Žmonės, kurie težino tik gyvybės ratą: gimti, augti, gimdyti ir mirti. 
Ir sau dabar galvą laužau, ar toks tikrai gyvenimas yra? Tik aš, žemės 
sūnus, klaidžioju padangėmis, užmiršęs pametęs savo žemės taką. Gal 
dabar aš grįžtu į savo taką? Bet svetimas jaučiuos. Ir nedrąsu įsikurti, 
užmiršti praeitį, aukso svajones... Tik... gimti ir gimdyti... 

Ar to užtenka žmogui? Klausiu visų! Aš pats atsakymo neran- 
du — tik moku kentėti už dangų ir žemę. 

Kartais dingteli mintis į galvą — mest ją, užmiršt — tik darbą prieš 
akis pasiimti!... Juk ji ir negraži: juoda, maža... Tad vėl iškyla man jos 
skaistumas, prieraišumas, malonumas... Ji - tikra laimė ir džiaugsmas 
šios žemės. Ji audrina ir ramina mano sielą. Gyslose kraują užverdina 
kunkuliais. Bet jos šalia manęs nėra... Ir būt greit negali: ji tik VII kl. 
gimnazistė ir gyvena tolimos provincijos miestelyje. 

Sakykite man, gerbiamieji, ar su meile žūsta jaunystės idealai, 
saldūs dėl jų vargai, didi pasiryžimai, aukšti siekimai, galybių jū- 
rės???!!! Ar po jos tik žemės vabalėlio gyvenimas?.. O gal visa tai 
ir suderinama į puikią gyvenimo harmoniją?.. Aš nežinau. Gal tik 
atsakys ateitis... Sekmadienio vakaras 19 val. 


1931 m. sausio 17 d. 20 val. 50 min. 
Šeštadienis. 
Mano dalelė... 


Nežinau, ar visada mane taip kamuos nežinojimas, mažas gy- 
venimo prityrimas, nusivylimas ir kartu optimizmas. Kiek aš dar 

maža tepažįstu! Pažinimui aš dar per jaunas, bet daug daugiau 
turėčiau pažinti ir pagal savo amžių. O dabar? Daug kuo abejoju ir 
draudžiamo nedrįstu išmėginti. Tiek mane yra paveikusi tradicija, 
tas atsargumas ir numatymas, kuriuo aš imdavaus dažniausiai sau 
persunktą ir atsakingą darbą. Čia teko daug drebėti ir labai nervus 
įtempti! Todėl draudžiamo išmėginimuose esu nekaltas bernelis, 
nieko neprityręs, nepažinęs tiesioginiai, nes nuo tų prasižengi- 
mų parėjo mano tolimesnis gyvenimo laimėjimas, tolesnė mano 
pažanga. Nepažįstamas man, jau baigiančiam 25 m., nekaltybės 
praradimas, persigėrimas, žodžiu, joks nusisvaiginimas. Daug kas 
man tos rūšies nepažįstama. 

Bet vis kyla ir kankina mane tas didžiausias klausimas, ar taip 
gera, kad daugumas eina kitu keliu. Ir seniai jau yra nuėję! Kartais 
gailiuos dėl šio „patižimo“. Bet retai ir neilgai. Paskiau vėl grįžtu į 
senąsias savo vėžes. Bet abejojimas vis man neduoda ramybės. Bet 
viena, rodos, galėčiau pasakyti, kad mano toks gyvenimas netrukdo 
pasiekti aukštesnių vietų ir dalyvauti aukštesnės visuomenės viešuo- 
se darbuose. Gal dar tik padeda, kad nėra suterštas mano privatus 
gyvenimas. Tai tegu atsimena ainiai! B. 21 val. 10 min. 


1931 m. sausio 21 d. 21 val. 
Metai... 


Kas juos supras ir atspės, ką jie man reiškia? Man jie daug ir be 
galo daug reiškia. Metai — kaip pirmą sykį savo gyvenime įžengiau 
į mokyklą, tiesiog į IV kursą, pirmai pamokai. Tai buvo pradžia 
to darbo, kurį dieną naktį svajojau, trokšte troškau ir jo siekdamas 
vargte vargau. Aš - mokytojas! Ir dar gimnazijos! Tas tegalėjo mane 
tada suprasti, kas mane ir mano gyvenimą gerai pažino. 

Vienas tik šešėlis tą džiaugsmą tetemdė ir skaudžiai temdė — 
mano silpnumas, nepasiruošimas toms aukštoms ir atsakingoms 
pareigoms. 

Metai... Bet vis tiek buvo ir tebėra mano širdyje kirminas, kuris 
nuolat mane graužia, kad aš per menkas, kad neatlieku tikrai savo 
pareigų, kad aš nežinau, kam aš mokytojas ir ką aš turiu mokyti!.. 
Tai vis baisūs ir neaiškūs klausimai. 

Drįstu tave, Andriuk, paklausti. Ar tu žinai, ko žmonija siekia? 
Ar tu supranti, kas tavo tautai yra reikalingiausio? Ar tu išmanai savo 
dėstomą dalyką? Ar tu moki nustatyti savo darbo, veikimo ir elgesio 
santykį su tauta, mokykla, visuomene ir artimaisiais? Ar tu supranti, 
ko tau aplamai reikia... Tu nedrįsti, aš už tave pasakysiu — Ne! 

Tu kuri gyvenimą ir vargsti, kaip skruzdėlė, prie savo darbo, bet 
nežinai, ar tas tavo tikras darbas ir taip turi būti dirbamas! Tu tik 
sausai žinai tą vardą, kad tu mokytojas, bet savyje esi dar paviržių 
piemeniukas, nykštukas — tikras dvasios pilksermėgis! Mokytojas! 
Mokytojas. Tu, didingas varde, aš menkas gyvenimo vėjo mėto- 
mas lapelis, drįsau Tavim vadintis! Kiek mano čia prasikaltimo, to 
akiplėšiško išdidumo ir drąsumo! Kuo aš galiu tai atpirkti? Tylus 
kužda man širdyje atsakymas — darbu, darbu, darbu, rūpestingumu, 
sąžiningumu, atsidėjimų, pasiaukojimu... 

Jaučiu ir tvirtinu, kad toks turi būti mokytojas, bet kartu skau- 
džiai neužmirštu, kad nesu toks. 

Ką mokytojas gali išauklėti, jei pats nėra toks, kokį nori mokinį 
išauklėti. Tuščias tada dalykas —- auklėti. Mokytojas pats pirma turi 
turėti tų dorybių, kurias nori įdiegti į jaunuolio širdį, kad jis nešio- 
tųsi jas visą amžių. 

O mūsų tautai gerų mokytojų tikrai reikia! Ilgamet buvusi paverg- 
ta, dabar tik atsitiesė. Kiek jos visuomenės kūne daug vergiško kraujo! 
Kiek to akiplėšiškumo, kada jis viršininkas! Kiek maža tada jausmo, 
kad jo pareigos yra atsakomingesnės, kad jis pats turi būti doresnis, 
aukštesnės dvasios, skaidrumo sielos, kilnesnių jausmų, siekimų... 

Aš ir savos rūšies viršininkas! Bet ar aš atatinku tas savo pareigas 
savo būdo ir dvasios aukštumu? Metai... Klausiu, bet žinau svar- 
biausią atsakymą... Jis - Ne! 

Metai, Metai!.. Jūs daug man davėte, daug aš patyriau sielos 
sukrėtimų, daug kartų buvo protas švystelėjęs gražiu pragiedruliu 
ir vėl aptemęs juodais debesimis! Daug Jūs atidengėte ir paslapčių 
nuo tos valandos, kada aš pirmą kartą įkėliau koją į klasę, bet dar 
daugiau praskleidėte nežinojimo skraistę, pro kurią aš išvydau ne- 
apsakomus nežinojimo ir darbo tyrus!.. 

Metai! Metai!.. O Jūs, Metai!.. B. 2170 

Kaunas, Prūsų g-vė 6, b. 3. 
1931 m. vasario 2 d. 19 val. 
Liūdna... 


Iš tikrųjų, liūdesys yra nuolatinis svečias. Kada aš jo neturiu? 
Retai dienelė teišaušta, kada aš jo neturiu. Jis - mano brolis. Daug 
liūdžiu dėl įvairių nepasisekimų. Bet neretai liūdžiu ir dėl vienatvės, 
dėl neiškalbėtų jausmų, dėl neišreikštų savo nuomonės ir minčių 
ir dar dėl įvairiausių širdgėlų... Malonu yra kartais pasinerti tiek į 
darbą, kad užmirštu visus liūdesius, gyvenimo nesmagumus ir trū- 
kumus. Kaikada iškyla ir tos saulėtos dienelės. Tada aš triumfuoju 
savo didumu ir galingumu. Tada aš tikrai savyje jaučiuos! 

Ko liūdžiu šiandien, tikrai nežinau. Tiesa, šeštadienį pasirašiau 
raštą, kuriuo esu įspėjamas, kad nuo rudens galiu būti iš mokyklos 
pašalintas, jeigu neįsigysiu cenzo. Cenzą įsigyti sunku iki rudens. 
Bet daug nusigąsti ir neturėčiau. Ten yra pasakyta, kad bus šalinami 
tie, kurie neparodys noro tą cenzą įsigyti, vadinas, kurie nelaikys 
egzaminų Švietimo Ministerijos Egzaminų Komisijoj arba Univer- 
sitete. Egzaminus laikyti esu pasirengęs, bet ar jie vyks? Beturiu iki 
valstybinių tik šešis egzaminus: rusų kalbą, rusų liter., lenkų kalbą, 
lenkų liter., lietuvių liter. ir latvių kalbą. Taigi yra gerokas žiupsnis 
egzaminų. Ir šie egzaminai sunkoki. 

Daugiau liūdėti nėra daug ko. Laukiau iš jos laišką, bet šį vakarą 
nesulaukiau. Bet dėl jo ne tiek jau ir svarbu. Daug liūdesio yra ir 
dėl to, kad matai žmogus daug neaprėpiamo darbo, - daugiau, negu 
gali ištverti, pakelti. Bet jau ir po tų kelių dienoraštinių žodžių aš 
jau imu rimti ir nusiteikti darbui. Kiek tat daug reiškia žmogui pa- 
sakytasis žodis!.. nors jo niekas neklauso, ir nieko jis nereikš tam, 
jei kada kas jį skaitys! Bet pasakyta ir malonu!.. B. 19 val. 22 min. 


Kaunas, Prūsų g-vė 6, b. 3. 
1931 m. vasario 9 d. 212 val. 
Laikas ir darbas. 


Jau metai, kaip aš gyvenu šiame mažame kambarėlyje. Gyvenu 
studento ir mokytojo vardą nešdamas. Prabėgo, lyg prašvilpė, metai. 
Daug, rodos, galėjau ir turėjau padaryti. Bet kiek maža, tur būt, 

tepadariau, kad ir dabar vis dar savęs tebebijau dėl savo silpnumo. 
Gimnazijos mokytoju būti - mano svajonė, kuri savo skaistumu 
temdė man gimnazijos laikais visus kitus pašaukimus ar profesijas. 
Šiandie aš ją turiu. Gaila, kad ji, man rodos, taip pigiai teatsėjo, tiek 
maža tepavargau dėl jos. Todėl ir šiandie nemoku jos branginti, ver- 
tinti ir ja tinkamai džiaugtis. Išgirdęs tariant į mane mokytojo vardą, 
pasijaučiu vis dar, kaip vagis klėtyje arba kaip purvinomis kojomis 
užlipęs ant brangaus, balto patiesalo. Vis tai daro mano jaunumas, 
mano žinių menkumas, nepasiruošimas. Dar baisiau man siela au- 
drinas, kai matau, kad ir dabar neturiu kada sustiprėti, apsiskaityti, 
ramiai susimąstyti. Visą dieną turiu skirti tiems menkučiams, kasdie- 
niams reikalams. Rodos, maža jie tereikalauja laiko, bet pranyksta, 
lyg vanduo iš rieškučios. Taip, metai aš sėdžiu šiam kambarėlyje ir 
darbo vaisių nematau... Kiek dar man metų reikės, kol aš sustiprėsiu 
ir galėsiu tarti: „Aš - mokytojas!“? B. 21* 


1931 m. vasario 18 d. 19 val. 50 min. 


Surakino mano širdį ir protą! Jei nuo sveikatos pareina šie da- 
lykai, kokie nelaimingi ligonys! Aš sergu nepersirgtina liga - vidu- 
rių praskiedimu. Liga be didelių skausmų. Blogiausia, kad nenori 
valgyti ir jauties be galo silpnas. Nemaloniausia, kad ta liga yra 
įgyta nuo humanitarų baliaus visokių selterių ir keleto gurkšnių 
alaus — išvargis, kurį pajuntame šokę iki 4 val. ryto. Tai toks iš 
manęs ligonis. 

Šlykščiausia, kad su kūnu ranka rankon eina ir dvasia-protas. 
Retai esu toks tingus ir apatiškas bet kuriems siekimams. Tiesiog, 
esu dvasios ulžis. Begaliu tik žiovauti ir miegoti. Ir tai kartais nera- 
miai. Aš manau, kad čia yra didelė kaltybė mano stropus lankymas 
tų visokių balių. Teisingai yra Vydūnas pasakęs: „Ieškok veikimo, o 
ne pasimėgimo“. Aš ieškojau tik pasimėgimo ir skaudžiai apsirikau. 
Netekti aukštų siekimų — tik tenkinti kūno geidulius — yra didžiausia 
žmogaus nelaimė, skaudžiausia žmogaus dvasios tragedija. 

Aš turėčiau būti laimingas. Turėjau laimės susilaukti savo myli- 
mosios. Buvo nekaltaus glamonėjimosi ir bučkių, bet be to didžiojo 
įspūdžio, kurio laukiau. Nežinau, kodėl nesukėlė ji man nei dva- 

sios nei kūno aistrų. Nebūčiau, rodos, galėjęs gauti spontaniškai tų 
pasiryžimų, kuriuos turi įsimylėję. Gal būt, ji dar neatatinka mano 
dvasios ir kūno troškimų. Nėra tų dviejų dalykų aiškios sintezės ir 
harmonijos gražumo. Todėl ne be reikalo kartais kyla visokių dve- 
jojimų dėl jos. Sunku pasakyti, nuo ko tai pareina. Gal ji per jauna 
ir nemoka mano dvasios gelmių suprasti? O gal ji, būdama ne iš 
tų gražiųjų, nemoka mano akies sužavėti ir patraukti širdį. Negaliu 
aiškiai tvirtinti, bet jaučiu, kad nevisada dega tie gražūs jausmai, 
kuriuos patiria įsimylėjėliai. 

Štai kas slėgia mano dvasią. 

Tikrai: - darbas - laimės šaltinis! B. 2079, 


1931 m. kovo 27 d. 19 val. 15 min. 


Keista, kad rašau į dienoraštį tik tada, kada jaučiu skaudų sunku- 
mą ant širdies. Jei kas kada paskaitys tuos raštelius, pamanys mane 
buvus nelaimingiausiu žmogumi. Tiesa, aš pats tos nepaprastos 
laimės ir nejaučiu, bet kiti mato mano gyvenime jos užtenkamai. 

Sunkiausia man, kad mano siela yra nerami, per daug godi, 
norinti viską aprėpti. Dėl to ir liūdžiu. Aš nesu gabus žmogus, bet 
noriu nuo gabesnių bent neatsilikti, nors jų gyvenimo sąlygos yra 
geresnės už manąsias. 

Darbo turiu daug. Tinkamai viską dirbti sunku. Blaškaus nuo 
vieno prie kito, todėl ir nerimstu. Teisingai V. Krėvė ir Diogenas 
sako: „Padaryk, kad kuo mažiausiai tereikalautum, tuo laimingės- 
nis būsi“: Jaučiu ir suprantu, bet taip padaryti gana sunku. Rodos, 
galėtum, bet paskiau pamanai: o gal tuo nenoru tik savo gabumus 
žudai. Ir vėl neišrišamas klausimas, ir vėl nerimasties jūra. 

"Taip žmogaus dvasia ramybės ir neturi. 

Ryt paskutinė diena prieš Velykų atostogas — paleidžiam moki- 
nius. Malonus poilsis, bet nusiraminimo neturėsiu. Nėra dar kam 
mane nuraminti. Yra ji, bet toli, ir dar vis abejojama. Tiesa, iš turimų 
pažįstamų ji širdžiai artimiausia, bet sielos ir kūno aistrų nemoka 
sukelti. Gal aš iš viso ne aistrų žmogus, bet valios. Visur tas šaltas 
protas palieka vadovu, nors jo vadovavimas nėra švelnus ir malo- 
nus. Jo tik sumetimais pasilieku Kaune iki trečiadienio. Žadu dirbti 

studijuoti, bet, ar vyks, nežinau. Svarbiausia dabar lenkų kalba ir 
lietuvių literatūra. Noriu laikyti egzaminus. 

Ir taip, rodos, yra, kad reikia pasirinkti malonumus ir tik kas- 
dienius rūpestėlius — šeimos dalykėlius — ir ten išnykti, arba darbą 
visuomenei ar mokslui ir su tuo visų garbę. Aš mėginau derinti. 
Daug sunkumų sutikau ir jų iki galo nebaigiau. Bus sunku ir baigti. 
Vis palieka atviras klausimas. Teks, tur būt, katram nors labiau 
pasiduoti. Bet - kam? — pasilieka tas baisusis kančių klausimas! 
B. 192. 


Kaunas, Prūsų g-vė 6, b. 3 (pas Dr. G. Studerų). 
1931 m. balandžio 10 d. 20 val. 
Po atostogų... 


Kažin, ar atostogos yra geras ar prastas daiktas? Gal be atosto- 
gų — be tų atoslūgių — virstum žmogus mašina. Ir gal dar produk- 
tinga? Tada nebūtų tų skaudžių povargių, lūkesčių ir nemalonumų 
pradedant darbą. O gal ir tos atostogos reikalingos bendram gamtos 
pulsui? Tai yra savotiška žiema ir vasara. Tegul bus ir taip. Bet viena 
aišku, kad nuovargis žmogų graso nuo gyvenimo. Tada, iš tikrųjų, 
nori nuo gyvenimo pasislėpti, pailsėti, ar ir visai išnykti. Tur būt, 
tokia ir mirtis yra! 

Viskas būtų puiku, jei nebūtų gyvenime dualizmo, - jei tebūtų 
tik vienas pasirinkti kelias. Pav., aš nuėjau mokytojauti metęs sti- 
pendiją. Bet ar laimėjau? Į šį klausimą, tur būt, ir negalima atsa- 
kyti, nes nežinia, kuo būtų baigęsi su stipendija. Tat - laimėjimas 
ar pralaimėjimas — dualizme tėra labai sunkiai išsprendžiamas arba 
visai neišsprendžiamas. 

Į naują dualizmą esu pakliuvęs ir šiandie: šeima ar mokslas. Aiš- 
kiai žinau, kad žmogaus laimė yra reliatyvi: vienas jaučias moksle 
laimingas, kitas - šeimoje. Katro didesnė laimė, kas atsakys? Šeima 
duoda žmogui laimę, nes tai yra žmogaus gyvenimo išbaigimas. Be 
Šeimos židinio nėra pilno gyvenimo. Šis klausimas aktualėja kasdien 
ir iš teorijos pusės ir iš praktikos. Jei turi žmogus tolimą siekiamą 
dalyką, dėl kurio gali visą gyvenimą užmiršti, darbas eis sklandžiai, 
pasisekimas seks pasisekimą. Netekus siekiamo idealo, baisus gy- 

venimas savo pilkumu, paprastumu ir neryškumu. Net nebematyti 
tada ir tikslo gyventi. 

Būtų malonu, kad dilemoj daiktai būtų nelygūs, vienas kitą 
gerokai prašoktų. Tačiau man šiandie to nėra. Myliu savo kaimo 
mergaitę ikišiol visai platoniškai, tačiau visam jos apoteozavimui 
trūksta tos galios, kuria mane paklupdytų prieš save, — atvirkščiai — 
imu nuo jos nutolti. Jos meilei nepataria ir mano tėvas. Gal jis se- 
nas nujaučia būsiant mūsų nelaimingą gyvenimą? Daug pritarimo 
neturiu ir iš kitų. Tai sugestijai kartais pasiduodu ir aš. Ypač čia 
daug sveria jos menkas sveikatingumas ir gabumas. Gal delto, kad ji 
alkoholiko tėvo? Tas jos nepaprastas pasyvumas, atsidavimas dažnai 
dėl to, kad neturima jėgų su kliūtimis kovoti, o nėra tai sąmonin- 
gas valios aktas. Toki pat jos didelė meilė motinai, gal ir man, ko, 
tačiau, aiškiai, ypač aktingai, nedrįstama pareikšti. Pasyvus „taip“ 
gali skambėti kas minutė. 

Rodos, būtų geriausia, kad viską užmirščiau ir tik atsiduočiau 
studijoms, atidėdamas šeimos sudarymą vėlesniam laikui. Bet vėl 
čia daug tuštumų ir pagundų greitai ištvirkti. Tur būt, teks važiuoti 
mokslo laivelyje ir atsisakyti nuo visų gyvenimo smagumų?.. B. 20“. 


1931 m. balandžio 18 d. 20**. 
Keistas reiškinys... 


Vis dėlto žmogaus brendimo periodai eina dažnai net prieš 
žmogaus valią. Tam tikru laiku labiau imi žmogus rūpintis vienais 
dalykais, kitu — kitais. Rodos, nereikia Čia nė gyvenimo nepaprastų 
aplinkybių — pagal žmogaus amžių savaime iškyla ir jo interesai. 
Man moterys būdavo gana tolimas ir ne tiek jau brangus dalykas. 
Dažnai rodydavosi, kad be moterų yra taip pat visai galimas gražus 
gyvenimas. Gal be jų dar gražesnis ir produktingesnis!.. Šiandie jau 
kas kita. Nors neseniai tesukakau 25 m., tačiau jaučiu didelį pažiūrų 
skirtumą į gyvenimą. Man jau nebesivaidena gyvenimas be moters, 
be šeimos. Seniau man visa tai buvo balastas, šiandie — svarbi gyve- 
nimo antroji dalis — moters pusė. Be šio „priedo“ jaučiamas didelis 
gyvenimo tuštumas, menkumas ir net nevertumas ir beprasmin- 
gumas. Manau — šiuose paskutiniuose žodžiuose yra daug tiesos. 

Man rodos, čia yra absoliutūs biologijos dėsniai, tiek gilūs, kad ir 
žmogaus žmogiškoji dvasia yra savotiškai nuspalvota, nudažyta, kad 
ir daiktai atrodo subordinuoti anam gyvybės išlikimo instinktui. Jis, 
mano manymu, turi didelės reikšmės ir įtakos iš viso ir abstrakčiajai 
žmonijos kultūrai. Daugelis kultūros veiksmų bus greičiausiai atlikta 
tam instinktiniam puošnumui, „gražumui“, kurio sveika žmogaus 
prigimtis reikalauja iš antros pusės. 

Žmogus nėra paprastas kūnas, biologinis luistas, bet dvasinis, 
arba sielinis, sutvėrimas. Tačiau ta jo siela yra gerokai instinkto 
paliesta. Tur būt, ji bus tiek paveikta, kad poruojantis ieškoma ir 
jos grožio — kūrybos, meno. O ta žmogaus kūryba, arba menas, ir 
išsilieja į visus Žmogaus gyvenimo reiškinius. Kiekvienas patobūlini- 
mas bet kurioj srityje teikia tobūlinusio sielai grožio. Ir pati Dievybė 
yra suprantama gyvybės pradžia, arba didžioji gyvybė, kuri saugo 
mažąją ir jai padeda. 

Tad, sakau, nors instinkto vergas, rodos, nebuvau (ikišiol vis dar 
išlaikau skaistybę!), tačiau anų plačia prasme biologinių jausmų esu 
labai stipriai veikiamas. Gal būt, daug čia turi ir gyvenimo sąlygos 
įtakos, bet viso to jomis tik aiškinti nenorėčiau. Tos sąlygos, nors 
kad ir su menka alga, vis dėlto aš - mokytojas. 

Tačiau kad tie jausmai yra sustiprėję anksčiau, tai liudija tas fak- 
tas, kad rimtokai įsimylėjau dar tada, kada dar nė svajote nesvajojau 
greit liksiąs mokytojas. Tiesa, tos sąlygos gal ir teigiamai veikė tuos 
jausmus. Sunku patikrinti: negali būti ir kartu nebūti mokytoju. 
Taigi dabar ima rimtos „mergautinės“ godos. Kuo jos baigsis, ar su- 
klupimu, ar gražiomis vestuvėmis, ir kada, sunku šiandie dar spręsti. 
Čia tikrai daug pareina nuo gyvenimo aplinkybių. Labai liūdna, kad 
mylėtą savo kaimo mergelę nuolat labiau imu užmiršti, nors kitos 
nesu radęs. Ją aš per jauną įsimylėjau. Ji buvo baigusi vos 5 kl., o jau 
6-toje per Kalėdas vienas kitam pareiškėm širdies paslaptis ir bučkiais 
sutvirtinome. Per anksti. Pasirodo, kad ji neauga tokia, kokios aš 
tikėjaus ir laukiau. Man tinka stipraus ir sveiko, nors ir nenutukusio, 
kino moterys. Ji tokio kūno neišaugo: nuolat sirguliuoja ir silpnutė 
teišrodo. Kita — jos tėvas girtuoklis. Šis prastas tėvo linkimas daug 
yra paveikęs ir ją. Ji, žinoma, neina su tėvu girtuokliauti, bet joje 

reiškiasi silpna, neaktinga ir nedrąsi dvasia. Jai svetima bet kokia 
iniciatyva. Gal tai ir moteriška, bet, rodos, jai jau nenormalu. Su ja 
galutinai nebaigti reikalai, bet nelabai džiugūs. 

Tiesa, aš būčiau kitos nuomonės apie vyrų ir moterų santykius, 
negu yra mūsų vadovaujama visuomenė. Nors esu skaistybės šali- 
ninkas, net ir praktikas, tačiau manau, kad tuos reikalus reikia kaip 
galint anksčiau ir rimčiau sutvarkyti. Žinom, tas tvarkymas neturėtų 
būti toks slaptas, kaip dabar. Šiandie į jį žiūrima, kaip į nereikalin- 
gą priedą, kurio kiekvienas kuklesnis ar darbštesnis berniukas ar 
mergaitė turi vengti. Mano manymu, kad ir čia turėtume parodyti 
esant gražų, bet ir labai atsakomingą gyvenimą. Dabar viskas suve- 
dama į šlykštų instinktą, kuris, rodos, jokios teigiamos įtakos neturi 
žmogaus kūrybai. Pirmiausia turėtų susirūpinti auklėtojai, kad ši 
milžiniška jėga būtų išeikvota produktingam darbui ir žmonijos 
pažangai. Man rodos, čia potencialės jėgos gana daug... 


Kaunas, Prūsų g-vė 6, b. 3 (pas lekt. Dr. G. Studerų). 
1931 m. birželio 16 d. 21 val. 
Antradienis. 


Aš maža terašau savo dienoraštyje, ir ne visi dalykai čia bus 
sužymėti. Aš nutylėjau visus egzaminus, nieko neparašiau ir apie 
garsiąją ekskursiją į Klaipėdą ir Nidą. O būtų ir iš ten daug įdomumo 
ir vėliau malonumo pasiskaityti. Gal kada nors vėliau paminėsiu. 
Šiandie baigiau skaityti Hardy Schilgen S. J. „Tu ir jis“?*. Čia ir 
norėčiau pažymėti tas mintis, kurios liko beskaitant. 

Pasaulėžiūrą žmogus greit negali susidaryti. Visai teisingai Dr. 
KL. Ruginis sakė, kad žmogus savo pasaulėžiūrą tegali susidaryti tik 
po 40 m. apie 45—50 m. Savo pasaulėžiūrą turėti žmogui inteligen- 
tui yra būtina. Tačiau su ja darbo begalės. Juk į kiekvieną klausimą 
turi mokėti pamatuotai atsakyti. Kada ir kaip pamatuoti? Vis tai 
nuolatinis darbas, darbas ir darbas... 

Šioje knygutėje sprendžiamas vyro ir moters santykiavimas. 
Daugiau čia taikoma jaunoms mergaitėms ir duodama praktiškų 


** Hardi Schilgen [Šilgen]. Tu ir ji. Jaunuolio santykiai su mergaite. Išvertė 
Antanas Bieliūnas. Kaunas, 1932, 212 p. 

patarimų. Tačiau toli gražu dar klausimas neišspręstas, tik iškeltas ir 
pavaizduotas. Žinoma, visiems tinkamo sprendimo gal ir nėra, nes 
kiekvienas žmogus sprendžia pagal save. O žmogaus yra didžiausia 
silpnybė ta, kad jis visada nori save pateisinti ir ieško tam argumentų. 
O jų per gyvenimą susirenka kuo įvairiausių ir įvairiausiems klau- 
simams. Todėl, jei žmogus kurį klausimą nuoširdžiai sprendžia, jau 
iš jo sprendimo daug galima pasakyti ir apie jo privatų gyvenimą 
ir intymų elgesį. 

Toks pat neaiškus vyrų ir moterų santykis yra ir man pačiam. Aš, 
tiesa, jau sugyvenau 25 m., bet šiuo atžvilgiu savo elgesiu tebesu 
dar vaikas. Todėl dažnai aš nemoku suprasti to keliamo baisaus iš- 
tvirkimo. Man atrodo pasaulis daug skaidresnis ir meilesnis. Ne be 
reikalo aš pagalvoju, kad ir v. ir m. santykiavimo patraukimą reikėtų 
išnaudoti geriems siekimams arba bent žmogaus tobūlinimuisi. Sa- 
kysim, geriausiai galėtų čia mums patarnauti tas didelis patraukimas, 
kad jį mokėtume surišti su savęs lavinimu toms aukštoms ir garbin- 
goms būsimoms šeimos pareigoms. Mano manymu, kad tuo daug 
būtų galima padaryti, tik sunku Čia turėti tinkamą autoritetą pačiam 
auklėtojui. Tada jo gyvenimas yra sekamas iki plauko. Todėl auklė- 
tojui, jei ne idealiai, tai bent tinkamai reikia mokėti teoriją taikyti 
su praktika. Žodžiu, reikėtų šią didžiąją žmonijos jėgą transformuoti 
ir panaudoti jai pačiai tobūlinti. Kaip, dar man neaišku. B. 2120, 


Kaunas, Prūsų g-vė 6, b. 3. 
1931 m. liepos 29 d. 9 val. v. 


Po šių metų audringų atostogų jau nurimau savo senoj vietoj. 
Daug ko būtų [galima] prirašyti, atsiminti, bet šį kartą nutylėsiu ir 
tas didžiąsias kalbinės keliones po Žemaičių, Zanavykų, Kapsų ir 
Dzūkų kraštus. Čia tenoriu paminėti tik vieną dalyką, būtent, kad 
vargas žmogaus tobūlinimuisi yra būtiniausias dalykas. Be jo žmo- 
gus nebemoki pagalvoti, kur ir kaip eini. Vargas, palietęs žmogų, 
suskambina jį, lyg šerdis varpą. Tada gražiai gali išgirsti pats savo 
balsą ir tą balsą, kurį girdi tave skambant kiti. Tada turi juos sudę- 
rinti, suharmonizuoti, ir tuo metu sukyla žmogaus jėgos. Parodai, 
ką gali; pasirenki, ką nori; elgies, kaip galvoji. 

Aš jau seniai norėjau būti sau griežtesnis, bet neįjėgiau, ar ne- 
buvo dar atėjęs pasiryžimo laikas. Grįžęs po atostogų, išgirdau iš 
vienos draugės studentės, kad apie mane einančios negražios kalbos, 
labai žeminančios mano asmenį. Girdžiu, kartą aš „gvaltavojęs“?? 
mergaites! Nesu nežaidęs su mergaitėmis, bet šio dalyko savo gal- 
voj nejutau. Tačiau kalba. Kalba, žinoma, iš pykčio ar kokiais kitais 
sumetimais. Bet daugiausia, mano manymu, bus čia klaidos dėl 
moteriško galvojimo. Moteris visada jaučiasi tuo atveju pasyvi, bet 
daug duodanti vyrui suprasti, ko ji norėtų šiuo momentu iš jo. Ir 
menkučiuose žaisluose, iš šalies žiūrint ir nepažįstant vyrų ir motę- 
rų psichikos ir prigimties, galima lengvai pasmerkti tik vyrus. Taip 
dažnai ir elgiasi paviršutiniški žmonės. O moterys yra geriausias šios 
rūšies pavyzdys, ypatingai, kada ji pati kur įpainiota. 

Matyt, ne kitokiose sąlygose bus kilusios ir tos kalbos, kurios 
dergia mano asmenį. 

Tai visa man eina tik į sveikatą. Aš imu ramus gražiai susitvarkyti, 
labiau nusiteikdamas darbui. O darbo nuotaikos man šiais metais 
labai daug reikėtų. Tad tegu šis vargas ir nemalonumas padeda man 
būti darbe ištvermingam! B. 21 v. 25. Trečiadienis. 


Kaunas. Prūsų g-vė 6, but. 3. 
1931 m. rugpiūčio 16 d. 20 val. 
Sekmadienis. 


Aš daug kartų pamanau ir apie auklėjimą, koks jis turi būti 
kultūros gražiam klestėjimui, ir atvirkščiai, kokia turi būti kultūra 
mums — mūsų žmogiškiems siekimams ir uždaviniams. Man rodos, 
kad čia žmonės suskyla dviem dalim: vieni dirba kultūrai kelti, net 
savo gyvybės nesigailėdami, kiti — pasiektais rezultatais naudojasi. 
Pirmieji bus mokslininkai, kiti - prabangos mėgėjai, visų patogumų 
ieškotojai. 

Čia dabar lieka išspręsti klausimas, kam mes jaunuomenę ruo- 
šiame — mokslininkams ar prabangininkams? Jeigu mums rūpi to- 
limesnė kultūros raida, tai turim ruošti mokslininkams. O praban- 
ga ir komportu naudotis žmonės moka instinktyviškai. Tačiau šie 


5 Gualtavoti (svet.) - prievartauti. 

paskutinieji dalykai yra kenksmingi žmogaus būdui. Toks žmogus 
jau nebekuria pats gyvenimo, bet laisvai jam pasiduoda ir su juo 
kartu plaukia. Mokslo žmogus visa|da] stengias, kaip jam rodo pro- 
tas — protas, kuris moka suvaldyti jausmus, neužmiršdamas ir jų 
svarbios rolės kūrybai ir darbui. Tačiau tokio žmogaus gyvenimas 
nėra lengvas. Jis nuolat turi save kontroliuoti, sekti ir dažnai būti 
sau žiaurus teisėjas. Tokiu teisėju turėčiau būti sau aš šiandie. Vakar 
ir šiandie praleidžiau labai daug dykai laiko, kuris man šiuo mo- 
mentu yra brangiausias. Vakar atėjo coll. Antanas Jonikaitis““. Su 
[juo] praplepėjau visą popietę ir vakare dar nuėjome į kiną, kur rodė 
„Raudonuosius žaibus“ — pradžią Rusų revoliucijos. Tai yra gražus 
įspėjimas, kaip nereikia žmonėms luomais susiskaldyti, vienas kitą 
paniekinti ir liaudį palikti tamsybėje. 

Šiandie dėl lytaus nejusčiomis užėjo p. mokyt. P. Karvelytė. Jai 
dar tebesant, atėjo policininkas kviesti liūdininku vienai kratai, kuri 
buvo daroma dramos artistės Onos Kurmytės bute. Po to teko Karve- 
lytę palydyti. Taip ir praėjo visas vakaras. Vis dėlto mano siekimams 
buvo nenaudingai sugaištas laikas. Mat, kaip reikia dažnai kovoti 
su gyvenimo aplinkybėmis, kurios ne pakeliui siekiamam tikslui. 
Tokia kova tenka vesti kultūros žmogui per visą gyvenimą. B. 2020, 


Kaunas, Prūsų g-vė 6, b. 3 pas Dr. G. Studerų. 
1931 m. lapkričio 29 d. 15 val. 15 min. 
Sekmadienis. 


Kaip laimingi tie žmonės, kurie gali tikėti. Jų gyvenimas visad 
yra prasmingas ir malonus, nors juos didžiausi skausmai ar vargai 
kamuotų. Mirtis — jiems gyvenimas! Tad kuo juos begalima įbau- 
ginti, padaryti jiems gyvenimą baisų? Kūno baisybės ir kančios — 
paprasčiausias dalykas. Varguose ir klaidose jiems spindi nuolat 
tikėjimo žiburėlis. 

Buvo, gal, ir man tokie laikai, bet... praėjo. Rodos, niekad nesidi- 
džiavau ir nesigyriau, kad štai aš „tikėti negaliu“. Niekad nebuvo tie 
žodžiai tušti demonstracija, bet visada skausminga vidaus kančia. Tą 


*6 Antanas Jonikaitis (1899—?), Andriaus Ašmanto bendrakursis, pedago- 
gas, vienas iš artimiausių draugų. 

kančią tik patikimiems draugams tepareikšdavau ir tepareiškiu. Todėl 
visi mano, kad aš giliausiai ir tvirčiausiai tikįs žmogus esu. Absoliučių 
sąvokų, šiuo atveju, aš nemoku suprasti. Todėl aš nerimtais laikau 
tuos, kurie skelbti skelbia savo netikėjimą. Esti valandų žmogaus 
gyvenime, kad jis dėl darbo ar šiaip dėl įtempto stebėjimo-mąstymo 
užmiršta laikinai artimuosius, nebejaučia tėvynės ilgesio, brolių, tėvų 
ir net mylimosios meilės. Jei gali būti atoslūgio tokių, rodos, beveik 
bijologinių dalykų, tai ką bekalbėti apie tikėjimą, kuris skaidrus tegali 
būti tik momentais. Tos priežastys verčia mane geriau tylėti ir tada, 
kada siaubingai banguoja mano siela, drumsdama tikėjimo gelmes, 
"Tada užeina daug bevilčių valandų, skausmo valandų. Gal, jos žmo- 
gaus dvasiniam brendimui ir reikalingos? Rodos, atsimindamas save, 
gali suprasti ir kitus, kad jie neina „savo keliais“, kaip mums pašalie- 
čiams atrodo. Aišku, kad didelis džiaugsmas būtų, jei žmogus greit 
išsyk galėtum susidaryti pasaulėžiūrą. Tačiau į skubią pasaulėžiūrą 
lengvai įsibrauja baisios spragos. Matyt, kiekviena kūryba yra kenti- 
mas, skausmas, kaip ir motinai kūdikio gimdymas. Baisu, vis dėlto, 
tuo blaškymosi keliu keliauti. Nežinai žmogus, kur turi vairuoti, kur 
kreipti savo gyvenimo vairą, kurioj vietoj labiau bures išplėsti iškelti. 

Lygiai daug nemalonumo teikia žmogui ir jo nesižinojimas pa- 
prasčiausiame savo kasdieniniame gyvenime. Štai gyvena žmonės 
šeimomis. Jauti, kad teks ir pačiam ją sukurti. Bet kur, kada ir su kuo, 
negali žinoti ir nujausti. Ir čia vis kamuojies: ar ne ta, ar ne dabar, 
ar ne čia?! Nuo šeimos sukūrimo kinta visas gyvenimas. O kartais 
reikalinga pakeisti gyvenimą ir šeimai sukurti. Žinok! Nujausk! 
Žmogus, rodos, stengies nesivaduoti tik bijologiškais momento 
sumetimais — žiūri ir dvasinių sąlygų ir būsimosios kartos labo. Ir 
štai klausimas, kuris nelengva išspręsti. Mano manymu, kad šis da- 
lykas mūsų visuomenėje nėra rimtai keliamas ir sprendžiamas. Čia 
įžiūrima daug slaptybių, gėdingumo, nereikalingumo - dalykas labai 
svarbus paverčiamas niekais. Atvirkščiai, manau, čia turėtų tėvai ir 
mokytojai jaunuomenei kaip tik padėti ir tuo jau parodyti, kad čia 
dalykas yra labai svarbus ir reikalingas rimto pasiruošimo. 

Taigi ir šie klausimai, kaip kad amžius jau reikalauja, ima kvaršin- 
ti mano galvą, nors ir daug, rodos, prieš akis darbo turiu. B. 16* val. 

[ 

NAUJI METAI 
1932 met. 


Kaunas, Prūsų g. 6, b. 3 pas Dr. Studerų. 
1932 m. sausio 5 d. 207? v. 
Antradienis prieš Tr. Karalius. 


Pradedu naujų metų puslapius. Kuo pakitau, pats nežinau. Grei- 
čiau nė kuo. Tie patys vargai, sielvartai ir kasdieniai darbai. Taip 
pasako kiekvienas paprastas žmogus, kuris maža tegalvoja ir nenori 
galvoti. Man anieji metai buvo daug kuo svarbūs, tačiau nebuvo tiek 
reikšmingi, kaip 1930 m., kada pradėjau mokytojo darbą. Šie metai, 
jaučiu, ir bus svarbesni. Duok Dieve! Norėčiau šiemet būtinai baigti 
universitetą ir gauti diplomą. Darbo daug. Gal šie metai neša ir ką 
nelaukta. Gali mane pašalinti iš mokytojų; gali ištikti kokia nelaimė 
ar dar koks kitas nelauktumas. 

Gali pakisti ir pats gyvenimas. Gal atsitiktų, kad aš vesčiau. Čia 
aiškumo vėl maža. Aš esu vieną nusižiūrėjęs. Bet ir tik nusižiūrėjęs: 
nei jos nuomonės nežinau apie save, nei dar jos arčiau nepažįstu. 
Viskas labai oficiališkai tebeeina. Tad ir čia maža vilčių. 

Gyveni ir ne kartą pagalvoji žmogus, kur čia būtų gyvenimo 
prasmė?! Atsakymo vienodo visam gyvenimui neieškok — nerasi. 
Žmogus kiekvienu savo gyvenimo laikotarpiu savaip žiūri į gyvenimą 
ir kitų siekimų jis siekia. Pagal tuos siekimus jam ir atrodo vyriausi 
gyvenimo tikslai sutapę su jo siekimais. Todėl jis to reikalauja iš 
visų. Jo etinės pažiūros čia ir susidaro. 

Žmogus, norėdamas būti laimingas, turi, mano manymu, lai- 
ku išgyventi visus brendimo perijodus — nei skubėti, nei vėluoti. 
Kitu atveju griaužias, kamuojas, rūstauja ant gyvenimo, jaučias jo 
nuskriaustas. 

Taigi ir šiuos metus manau turėsiąs laimingus, jei atliksiu visus 
darbus, skirtus šiems metams. Dieve, suteik savo palaimą ir duok 
sveikatos, stiprybės, gabumų ir norų, nuo kurių nei Tu, nei žmonės 
savo rankos neatitrauktų! B. 21 val. 


Kaunas, Prūsų g. 6, b. 3 pas Dr. G. Studerų. 
1932 m. kovo m. 16 d. 207 min. 
Ketvirtadienis. 


Darbo gausybės — dirbti negaliu. Aš negaliu dirbti ne tik tada, 
kada aš nuvargęs, bet kada išnyksta iš mano akyračio pirmasis sie- 
kiamas taškas. Tada mane apima tokis pat jausmas, kaip dykumų 
keleivį, kada praeina paskutinį takelį, o prieš akis beribės dykumos 
atsiveria. Nežino keleivis, kada jas baigs, kame ras prieglaudą, - to- 
dėl ir liūsta. Lygiai taip pat esti ir žmogui, kuris nori nuolat tikslų 
ir sąmoningą gyvenimą gyventi. Jo pakerta jėgas, nebe mielas ir 
darbas, kada nemato to darbo vaisių malonaus pasidalijimo. Aš ne- 
galiu gyventi, kad gyvenčiau ir valgyčiau, maža kuo tesirūpindamas. 
Aš turiu siekti žmonių idealų ir kartu išgyventi pagirtiną žmogaus 
gyvenimą. Žmogaus gyvenimą suprantu pilną: jis turi būti vaikas, 
suaugęs ir tėvas. Šiuos dalykus pati gamta dieviškai yra įdiegusi 
žmogaus jausmuose ir aukštajame prote. Tik tada, rodos, yra jo 
gyvenimas prasmingas, kada jis dirba savo artimiesiems, tėvynei 
ir visai žmonijai, savęs nieku neužmiršdamas ir nepaniekindamas. 
Kuris jaučias savo asmeninę laimę žmonėms paaukojęs, perdaug jis 
tada reikalauja ir iš žmonių, kad jo darbas būtų jų tinkamai ir net 
per aukštai įvertintas. Čia jau kraštutinumas, ir todėl nesveikumas. 

Aš laimingas būčiau ir daug dirbti, rodos, galėčiau, jeigu likimas 
nebūtų taip paslėpęs antrojo asmens — moters. Aš išgyvenu dėl jos 
tragediją be tragedijos dėl to, kad aš ją labai vertinu vyro pozityviam 
ir sveikam darbui. Mano dvasia jau šiandie yra moters pasilgusi. 
Bet, deja, tragedija: tą troškulį ne kiekviena moteris gali užgesyti. 
Ji turi būti tiek dvasinga ir moteriška, kiek aš ją esu įvertinęs ir iš 
jos laukiu. Pagaliau vėl — rizikuoti kuo mažiausiai tenorėčiau, kad 
vėliau dėl neatsargumo netektų gailėtis. Šis senas mano atsargumas 
ir didelis skrupulingumas kamuoja be gailesio. Iš didelių būrimų 
kartą, rodos, bus pataikęs J. A. Herbačiauskas mane tinkamai cha- 
rakterizuoti: „Tamstos sunkus gyvenimas: dideli jausmai ir aštrus 
protas, be gailesio viską kritikuojąs ir baudžiąs!“ 

Čia, man rodos, bus daug tiesos pasakyta. Ir liūdniausia, kad 
šis dėsnis tinka man ir santykiuose su moterimis, kurias aš kartais 

tiek aukštinu ir vertinu net ir savajam gyvenimui, tačiau jų niekad 
brutaliai neniekindamas ir neskriausdamas. 
B. 21 v. 5 min. 


Kaunas, Prūsų g. 6, b. 3 pas Dr. G. Studerų. 
1932 m. kovo 22 d. 17* val. Antradienis. 


Šį vakarą einu išpažinties. Rodos, paprastas daiktas, bet kai nori 
viską sintezuoti, viską permanyti, pasidaro daug sunkumų ir didžių 
spragų. Pati išpažintis — savęs nuolatinis sekimas - yra malonus man 
daiktas. Aš jį teigiu asmens kultūrai, bet pati forma nevisada man 
patinka. Pats pasisakymas yra ne kas kitas, kaip [tik] sąskaitas suvesti. 
Gal kai kam yra svarbus ir reikalaujamas pasiryžimas, tačiau man 
jau kelinti metai lėmimo nebeturi. Aš galvoju ir noriu dar daugiau 
galvoti ir, suradęs kur trūkumą, tuoj stengiuos šalinti. Tokiu būdu 
pasiryžimas įvyksta tuoj, kai ką bloga ar gera padarai. Dėl šios prie- 
žasties sąžinės balsas šiuo svarbiu man momentu nieko arba labai 
maža tepadeda. Gal būt, taip yra ne dėl farizejizmo, bet todėl, kad 
žmogus susidarai gyvenimo normas ir pagal jas stengies gyventi. 
Kartais tos normos gali ir nesutapti su ortodoksiška bažnyčios etika, 
tačiau spragų, nei vienos, nei antros lyginančiai nestudijuodamas, — 
nejauti. Taip yra ir su manim. 

Tiesa, šioje srityje negaliu girtis esąs pažangus. Jau dveji metai 
iš eilės, per kuriuos išpažinties tenueinu po kartą, t. y. velykinės. 
Bet nuostabu: kiekvieną sekmadienį ir šventę nueinu į bažnyčią. 
Šioje srityje nėra nuosaikumo, kaip kad nėra ir gerų studijų. Gal 
ateis laikas, kada šiuos dalykus rimčiau pastudijuosiu. Dabar nėra 
laiko. Gal to laiko nebuvimas yra labai naudingas ir sielos skaistumui 
išlaikyti, kaip aš jį suprantu. Šių dienų mano nuolatinis siekimas 
yra — darbas, veiksmas ir lavinimasis, kad ko daugiau žinočiau, 
ko daugiau mokėčiau. Visur jaučiu didžiausį trūkumą, tuštumą 
ir paviršutiniškumą. Kada šioms studijoms galėsiu atsidėti, pats 
nežinau. Man visą laiką suėda kasdieniniai darbai, o gal jie suėda 
ir visą Žmogų... | 

182 min. 

Kaunas, Žemuogių g. 4“ II aukštas pas Dr. G. Studerų. 
1932-VII-29 d. 20“ val. 
Penktadienis. 


Žmogus savo mintimis ir jausmais dažnai audroji tiek, kad pats 
nebesižinai, kaip geriau pasielgti. Tokios audros mane buvo ištikusios 
š. m. liepos 26 d. Buvau pas stud. O. Kizevičiūtę, kurią aš nuoširdžiai 
myliu. Jos varduvės. Diena praėjo ko puikiausiai, bet man be didelio 
pasisekimo. Aš tą dieną norėjau iš jos gauti žodį apie save, bet, tarsi, 
per dieną progos nebuvo. Aš jau nerimstu. Pagaliau vykstu į Kauną, 
Ji, veždama pieną, pasiryžta ir mane nuvežti į Išlaužą. Vėl man pratiko 
saulė! Nors nepatogu važiuojant, tačiau priminiau jai, kad mes jau 
beveik metai, kaip pažįstami, bet jos nuomonės apie save nežinau, 
kada ji tuo tarpu puikiausiai žino manąją. Štai tokioj būklėj veikti 
man yra ko liūdniausia ir nemaloniausia. Kiekvieną valandą aš stoviu 
prieš ją, kaip vergas, kurį nuolat gali pajuokti ir paniekintą pavaryti. 
O mano netoks būdas! Aš daug žemesnis būti nesu įpratęs. 

Kelyje kreipiuos į ją, o ji vengia kalbėti — kalbą suka kitur. Tik 
vieną sakinį tepasakė „į temą“: mažai mane tepažįstanti. Juk tai bai- 
siausias man smūgis! Šimtais kartų mes esme susitikę ir kalbėję, pas 
ją buvojęs, išeidavome net ir pasivaikščioti! Savo mintis ir pažiūras 
esu puikiausiai išdėstęs, kada ji susičiaupus! Ar bereikia baisesnio! 
Mane sujaudina jos elgesys, ir kyla man didelis nemalonumas, kad 
aš jai seniai jau visą širdį atvėriau! Kur dėtis? Nors į žemę lįsk! Pa- 
prastu rankos paspaudimu ir |...?] mano prašymu, kad ji galutinai 
duotų bet kokį sprendimą, mudu išsiskyrėm. Štai lieku vienas laukti 
autobuso! Tiek tada mano nervai buvo suerzinti, kad aš niekur tver- 
tis negaliu. Neatvėsęs ir į Kauną grįžau. Vakare lyg tyčia du dideli 
gaisrai mieste, kaip mano krūtinėje nerimastis, skausmas ir gėda. 
Iš ryto (VII-27) ėmiaus jai laišką rašyti. Dar ir tada man net rankos 
dreba. Nebaigęs laiško, išeinu su prof. Studerais ir p. Vasiliausku 
maudytis į Nerį ties Eigulių mišku. Kelionė, būrys man kiek mintis 
ir jausmus išblaškė. Grįžęs jau laisviau rašiau. Ir kaip tat nuostabu! 
Aš niekada nemaniau, kad aš mergaitei tiek nuolankauti galėsiu! Štai 
jau net šiandie stebiuos! Suprantamas dalykas būtų, jei ji man būtų 

kuo nors gera pabuvus. Tuo tarpu iš jos jokių pastangų nemačiau 
ir nematau. Tik tiek, kad ji man leidžia būti savo draugu, „drįsti“ 
su manim eiti pasivaikščioti — ir viskas. Dar jos nuopelnas — priima 
dovanas. Jei būtų gerai išauklėta, reikėtų iš to jau suprasti teigiamai, 
vadinas, ji man prielanki!? Bet šiandie imu jau visur kur abejoti ir 
net gailėtis, kam aš tiek apie ją šokinėjau. 

Mano išganymas — darbas. Jei aš jį myliu ir prieinu prie jo, — 
nieko man daugiau nereikia. Daugelį jis sunkių mano valandėlių yra 
nusinešęs. Ši diena, kiek vėsesnė ir tuo jau darbui palankesnė, mane 
gerokai nuramino. Jau aš dirbu ir darbu imu džiaugtis, užmiršdamas 
visus sielvartus. Kaip tat žmogus susikuri sau pragarą, kuriam pats 
degi ir smarkai kenti. O man daugiausia tų kančių suteikia mano 
principinis iš anksto nusistatymas. Štai ji man atrodė išsvajotas idea- 
las! Turiu jį pasiekti kad ir po baisiausių kovų! Bet kai imu šaltai 
apgalvoti, nėra jau taip daug man „strangų“?? daužyti. Jos ir mano 
santykiai nesutampa su mano išsvajotais. Jos nelauktas (tur būt, jos 
įgimtas) šaltumas, o mano nuoširdus atvirumas — juk tai šiaurės ir 
pietų poliai! Kaip visa tat kvailai atrodo, kad iš tolo imi laisvai ir 
ramiai galvoti! Tikrai, matyt, yra žmogaus gyvenime tokių būsenų, 
kada žmogus nustoji skaidraus proto ir ryškios sąmonės, o tik jausmai 
siūbuoja! Ta būsena — meilė! 

Mylėti ir būti nemylimam - tai žmogaus paties sukurtas pragaras 
žemėje! To iki šiol buvau nepatyręs. Pamatysim, kuo baigsis?! 

B. 21 val. 


Kaunas, Žemuogių g. 4* II aukštas pas Dr. G. Studerų. 
1932 m. rugpiūčio 6 d. 
Šeštadienis 20* val. 


Kaip banguoja žmogaus gyvenimas! Jis dažnai susidėsto taip 
nelauktai, kad vėliau stebies! Štai šiandie aš jau visai kitos nuotaikos, 
negu praeitą sykį. Tuo tarpu mano draugą Kostą Meškauską vakar 
palaidojo. Jis su drąsa ir energija veržės į jūros bangas, niekad nė 
nemanydamas, kad iš jų nebegrįš. Bet įvyko kitaip... 


"7 Strangas (skol.) - virvė, einanti nuo pavalkų iki brankto, viržis. Strangus 
daužyti - širsti, sielvartauti. 

Iš tiesų, kartais gyvenimas yra ir tuo įdomus, kad nežinai, ką 
rytojus lemia. Ne sykį esu didžiam varge ir skurde nusišypsojęs: „O 
kuo tas viskas baigsis? Įdomu: juk aš savo vargą ir džiaugsmą vis 
seksiu, o jų rungtynių teisėju aš pats būsiu!“ Ir štai pro juodžiausius 
debesis, tirščiausias miglas pratinka vėl saulės spindulys, nešdamas 
džiaugsmą suvargusiai širdžiai. Taip ir man šiomis dienomis atsitiko. 
Jos teigiamas atsakymas man suteikė daug džiaugsmo ir davė mano 
gyvenimui prasmės. Tiesa, tik studentu jau būdamas, teįvertinau 
moterį ir jos vaidmenį vyro gyvenimui. Pasirodo, kad čia gamtos 
būta daug gudresnės, negu jaunų vaikinų filosofijos. Juk aš savo laiku 
ir neigiau moters reikšmę vyro gyvenimui. Šiandie — atėjo amžius — 
galvoju ir jaučiu jau kitaip. Nustojęs vilties ir jėgų, vėl pasigauni, 
kaip pavasario žolelė po šilto lietaus. Išgyventi pilnutinį žmogaus 
gyvenimą — štai šio gyvenimo prasmė! Tik neištvirkauti! Tada nuolat 
būsi energingas ir gyvas ir jausies kūrybiškai ir prasmingai gyvenąs. 
Šiandie man darbo daug, bet darbas daug malonesnis — viltis prieš 
akis. Jos tokis pat pasiryžimas —- būsimo gyvenimo didysis pamatas — 
skaidrus pilnutinis gyvenimas! 

B. 20* val. 


VAIKŲ RAIDOS DIENORAŠČIAI 


Leono kalbos dienoraštis 


1940.1TII.30. 


Leonas (Ašmantas) gimė 1939.1.1 4.100 gr. 

Augo visą laiką sveikas. 8 dantis išaugino dar prieš metus savo 
amžiaus. Šiomis dienomis yra labai piktas ir neramus: kalasi iltiniai 
dantys. Šiandie kiek ramesnis — ir šiandie pirmą kartą pasakė du 
žodžius iš eilės: mama, ū(h)a = mama, noriu ant puodžiuko. Tuos 
žodžius ištarė belsdamasis į duris, kur kitame kambaryje mama 
miegojo. (Amžius = 15 mėn.) 


1940.IX.29. 


Išvažiuojant iš Kauno (VIII-31), nuėmus vysk. Valančiaus biustą 
ir padėjus ant kėdės, ėmė jis savo iniciatyva vadinti veido dalis: ūkū 
(akis), no (nosis), gaūvė (galva). Lūpų ir ausų dar nemokėjo ištarti. 
Šiandie, apskritai nuo rugpiūčio mėnesio vidurio ir pabaigos ima 
kartoti beveik visus žodžius, nors juos iškraipydamas: Ramūnai — 
Miūnai, Litėlė — Tėlia, savo vardą pradėjo tardamas švariai I- Leo, 
dabar pasako pilną savo vardą Leva(s). Kartą (š. m. IX- ca 15-20) 
pasakė Levka. Dabar lengvai sudaro dviejų žodžių sakinius: nonu 
mamam, — ačh (gerti), nonu tep-tep (— vaikščioti). 

Laikrodis - alio! (Mano taip įpratintas, kad klausytų laikrodžio 
tiksėjimą dar tada, kai jis nekalbėjo. Dabar sunku jį atgrėsti). Ištar- 
tas žodis jam teikia didelį džiaugsmą su aiškiu juoku: kare marš = 
kareivėliai marš. 

Kiekvieno daikto reikalauja: man nonu. Lengvai taria: cia mano ir 
kitus posakius, kurie pavartoti gyvo susiinteresavimo metu. Posakiai 
nededami, kaip dviejų žodžių ir be aiškių gramatinių bei sintaksi- 
nių galūnių. Tai yra žodžiai (= šaknys ar tik žodžio dalys) logiškai 
sakomos viena po kitos. - Amžius - 21 mėnuo be 2-3 d. 

1940.X.2. 


Šįryt, sėdėdamas per pusryčius ant kėdės ir barškindamas kojo- 
mis, klausia savo mažesnįjį broliuką Ramūną: Mūna(i) cia kas? Tai 
buvo jo visiškai savarankiš|kas|, nepamėgdžiotas klausimas. 


1940.X.4. 


Levas, kaip mes jį vadiname, stengias kartoti jau beveik kiek- 
vieną sakinį. Tiesa, tas jo sakinys nepilnas išeina: du pirmieji ar 
paskutinieji žodžiai. Bet mėgina ir jis pats sudaryti sakinius. Prieš 
porą dienų naktį sodindamas ant puodžiuko, klausiu: „Ar nori čiuri- 
-čiuri? Atsako: „Ne, liūlia-liūlia“. Šį vakarą, kai jau gulint nunešiau 
gerti, sakau duodamas: „Negerk daug, kad lovelės nepričiurintum.“ 
Atsako: „Ne, bus kanta“ = ne, bus kanda. 

Šiaip kalbėdamas dar linksnių galūnių nesupaiso. Nori pasakyti, 
kad aš, jam atsigėrus, duočiau jo sesutei, kurią vadina Telia. „Telia“ - 
ir tepasako. Net neprideda: „da(r) Telia“. 


1940.X.11. 


Levas jau kartoja ir sunkius sakinius, nors vis dar išbaigti nesise- 
ka. Jau net pats ima reikalui sudaryti tokius sakinius: Telia, kas cia, 
kom (kom įprastas iš motinos, nes ji taip kartais juokais kviesdavo 
jį ateiti. Jam, matyt, patiko ir pasisavino). Jis pasižymi klausimų 
tikslumu net iš miego pabudintas. 

Prisišlapinęs, truputį paniurzgėjęs, ima jau dailiai šaukti: 
„Papa, papa! papa!!.“ vis ryškindamas ir stiprindamas balsą. Jei 
šlapintis ant puodžiuko nenori, tai atsako ramiai: „Ne ciur-ciur, 
liulia-liulia“: 

1940.X.13. 

Šįryt, vos tik išmiegojęs, dar apytamsyje, pabudęs šaukia, kad 
iškelčiau iš jo lovelės ir pasiimčiau į savąją: „Papa, jau liū-lia“ ypač 
gerai pabrėždamas papą, kad į jį kreipias. Pagaliau, manęs nesu- 
laukdamas, ėmė šaukti mamą, net savo vardą pridėdamas: „Mama, 
jau liū-lia Leuo.“ 

1940.X.14. 


Šiandie kviesdamas pietų, jau vietoje mam-mam, Litelės verčia- 
mas, pasakė: „Pašau ualgyti“ Šiaip vakar ir šiandie kartoja beveik 
visus pasakytus žodžius. Ima kalbėti ir pasakoti savo įspūdžius, daž- 
nai pasigaudamas vieno ar dviejų žodžių, juos nuolat kartodamas 
ir durstydamas nesuprantamus kitus garsus. Ypač žodžius gerai 
kartojo vakar, kai lipome į Gedimino kalną. Net, rodos, tyčia dėjos 
prie kalbos, kartodamas, ką sakė Litelė. 


1940.X.15. 


Šįryt Levas, žaisdamas su Litele ir dalindamasis žaislais, labai 
greit ir vikriai pasakė: „O ce (= čia) mano!“ 


1940.X.19. 


Levas ima jau beveik visa suaugusio žmogaus logika kalbėti. Jau 
pats sudaro trumpus vientisinius sakinius. Šiandie valgydamas po 
pasivaikščiojimo, duoda ir man pieno ir pyragaičio, sakydamas: „Ce, 
papa, mam-mam kasti (= kąsti).“ Vadinas, atsigėrus pieno reikia dar 
mam-mam kasti. Tokius sakinius pats jau sudaro. Šiaip kiekvieną 
žodį stengiasi kartoti, nors garsai nėra visi ryškūs, ypač dar daug 
nukenčia galūnės, kurių beveik nėra. 


1940.X.21. 


Levas nepaprastai mėgsta kareivius su dainomis. Jis pats žygiuoja 
tuoj, ypač iš ryto, su lazda ant pečių dainuodamas Litelės siūlomą 
„Kareivėliai dobilėliai, marš, marš!“ Jis tetaria tik dobilėliai > topuo- 
lėliai. Kai ir naktį išgirsta kareivius dainuojant, tuoj keliasi ir šaukia: 
„Kare marš!“ Jau neprastai r ištaria! Šiokie įspūdžiai jam netrukdo 
vėl gerai užmigti, kad net ir nepabunda. 


1940.X.23. 


Šįryt, nusibodus jam gulėti pas mane, nuėjo pas mamą. Ir ten 
nusibodo. Emė prašyti: „Nonu n(r)enk, mama!“ Keista, kad jis r 
vietoje sako dažniausiai n, ypač noriu > nonu. Jau ima vengti savo 

vaikiškų žodžių: vietoje mam-mam ima sakyti vau(I)kyt. Vakar Li- 
telei, kuri iš jo verksmo juokės, sušuko: „Pasau va“Vkyk“ = Prašau 
valgyk. Atsikėlę šįryt vėliau susipešė. Levas skundžia Litelę mamai: 
„Litelia muša Leuo.“ 


1940.X.25. 


Šįryt Levas žaidė stumdydamas kėdę po aslą: mat, vaizdavo trau- 
kinį. Prišliaužė prie jo Ramūnas, jaunesnis broliukas. Žinodamas, 
kad draudžiama parversti mažiuką, atbėgo pats pas mane ir trauk- 
damas už rankos, sako: Papa, eiti nimti Mūną. Kaip matome, viskas 
pasakyta Čia ne šaknimis, kaip seniau, bet bendratimis. Pagaliau jau 
žymiai daugiau pavartota žodžių: net 4! 


1940.X.29. 


Vakar Levas žaisdamas užsilipo ant lango ([kurio] mūsų bute 
palangės yra žemai) ir prašo mane, kad jį nušokdinčiau: Šok man“?! 
Šita liepiamoji forma, be abejo, yra atsiradusi iš dažno jam įsakinė- 
jimo, kad jis šoktų nuo to lango. Be to, jis šokinėja nuo akmenų ir 
ant Gedimino kalno. Tokią prašymo formą dar labiau sustiprina vyr. 
seselės Litelės įsakinėjimas jam vis liepiamąja forma. 


1940.X.30. 


Levas kalboje dabar nedaro didelių šuolių. Bet kaskart labiau 
įpranta į tuos pačius žodžius ir garsus. Šį vakarą, pajutęs užpakalyje 
niežėjimą, atbėgo prie mamos ir šaukia: „Musė kanda“ beveik visai 
švariai ištardamas. Ima jau kiek vengti savų vaikiškų žodžių, bet dar 
jų nėra atsižadėjęs. 

1940.XI. 4. 

Šįryt Levas nesidavė mamai aprengiamas. Vėliau, jam įšalus ir 
nusibodus pačiam rengtis, ėmė šaukti: „No!u rengu, mama!“ Sau- 
kimas buvo aiškus, ekspresyvus. Tik įdomus formų derinys — visur 


aš. R tariamas neryškus, prancūziškas — vidurinis. Vėliau dar šaukė: 
„Mama, rengą'. Čia pavartotas trečias asmuo. Tai vis jojo savi, ne- 

pamėgdžioti sakiniai. Pamėgdžioti jis sugebėtų tobuliau, bet ir čia 
didelis noras greit viską pasakyti — suardo sakinį ir iškraipo žodžių 
formas, nors šiaip jis lėto būdo vaikiukas. Pasakoti, kalbėti jis mėgsta, 
nežiūrėdamas, ar gerai ar prastai taria. 


1940.XI.6. 


Levas jau ima visur kalbėti sakiniais iš dviejų žodžių. Anksčiau tais 
atvejais tylėdavo. „Ar nori gerti“: Lengvai jis atsako: „Nor'(u) gert“; nors 
dažniausia tuo pačiu klausiamuoju sakiniu. Vakar mama paklaususi, 
kaip tu vadinies. Jis atsakęs: „As(?) nesuprantu.“ Dėl šiokio gudrumo 
dar tektų abejoti. Bet vietoje seniau vartoto sito, kuriuo versdavos 
rodydamas, vartoja pačius daiktų vardus, jei tik jis žino. 


1940.XI.11. 


Levas nerodo didelių šuolių kalboje. Dabar, ėmęs jau pats kal- 
bėti, sako žodžius taip neaiškiai, kad negali suprasti. Kai nesupranta 
didieji, pyksta. Vakar buvome pas Naujokaičius“. Panoro eiti namo. 
Sako beveik tik vieną skiemenį ma, kuris gali reikšti marm-mam - 
valgyti ar mamą. Kai paklausiau, ar nori pas mamą, jis ėmė kalbėti: 
„Non/ru mama“! Kai aš pasakiau: tuoj eisime pas mamą, ėmė kalbėti: 
„E(i)me mama.“ Paskiau ėmė prašytis visus tuos žodžius vartodamas, 
kartais supindamas: mat, ir jo dėmesio palaidumas neleidžia jam 
sakinio sudaryti pilno. 

Šį vakarą (XI.11) sėdėjo ant lango ir beveik nugriuvo. Aš pasi- 
juokiau, o jis sako: „Papa, ei(k)t tre-re“ (= Papa, eik skaityti). Vėliau 
dirstelėjęs pro langą į gatvę sako: „Cia (=ce) mūsų kar'e marš“ (= Čia 
mūsų kareiviai). 


1940.XI.16. 


Levelis šias kelias dienas sirgo. Skaudėjo ausį, kaip jis skųsda- 
vosi. Dabar jau pasveiko. Sirgdamas buvo nejudrus ir daug mažiau 


* Šeimos draugai mokytojai Pranas (1905-1976) ir Anelė (1907-1993) 
Naujokaičiai, bičiuliai iš Klaipėdos laikų (1935-1938). 

kalbėjo. Dabar padidėjo judrumas ir ėmė daugiau kalbėti, net len- 
kiškus žodžius pamėgdžiodamas: dobrze, kuris išeina tik tobše. Šįryt 
supykęs, kad nedavė iš puodžiuko pačiam gerti, ėmė skųstis pats 
sugalvojęs: „ausis popa“. Šiaip kartoja tuos pačius žodžius tiksliau, 
nors su neaiškiomis galūnėmis. Pažangos po ligos dar nematyti. 
Nuolat, ką pasakai, būtinai dar paklausia: „Ką?“ nesvarbu, ar jis 
(ką) toje vietoje reikalingas ar ne. Tai jo paskutinių dienų mada, 
anksčiau nieko neklausdavo. 


1940.XI.17. 


Levas dabar ima pats kalbėti, pasakoti, nors neviską tegalima 
suprasti. Kai ką pasako įmanomai. Šiandie vakare išėjome mudu 
pasivaikščioti. Ties Lukiškių aikšte ėmė ir užmigo. Vaikščiojo snaus- 
damas, kol nuo šaligatvio neteptelėjo ir neišsibudino. Vėliau buvo 
gyvas: kalbėjo, nors nieko nesupratau, ir dairės po langus. Ties 
Napoleono namu paprašė a-a (laukan), bet kartu pats tuoj ir atsakė: 
„Ce nega“(i)jma“. Įdomus tas jo savarankiškas sprendimas. Dabar 
pasveikęs ima rodyti kiek pažangos. 


1940.XI.22. 


Levas vėl kelias dienas sirguliavo. Buvo labai tingus, nejudrus ir 
piktas. Jau vakar buvo kiek gyvesnis ir ėmė kalbėti bei ilgai ramiai 
žaisti. Dabartinė jo kalba pasižymi tuo, kad jis jau tiksliai ir apyaiškiai 
taria atskirus žodžius, kurie reiškia daiktus ar kartais ir visą sakinį, į 
kurį įeina tas žodis. Šįryt pamatęs dėdės Rimo“? paliktą megztuką, 
sako: „Cia dėdės“. Megztuko dar nesugeba pridėti, matyt, nežino to 
vardo. Šįryt po pusryčių, norėdamas nulipti nuo kėdės ir bijodamas 
pulti, šaukia: „Levo(s) nemoka lipti“. Be abejo, žodžiai nėra tokio 
ryškumo, kaip rašomi. Taigi dabar dar sustiprėjo jo noras ne riksmu, 
bet žodžiais reikšti savo norus. Jau naktį mamą šaukiasi: „Mama, 
nonu (= noriu) a-hū“ arba „Mama, nonu pi-py“. 


* Kalbama apie tetėną aviacijos kapitoną Kazį Rimą. 

1940.XI.26. 


Levas visai švariai jau pamėgdžioja kartais žodžius. Bet ir pats 
[geba] sugalvoti sakinį. Mama šįryt klausia: „Kur išmėtei kojines?“. 
Jis atsako: „Zele mete kojines“: 


1940. XII.3. 


Levas jau pats pradeda kalbą palyginti tiksliai: „Dok pyrako“, 
„Eisšm valkyt“: Skardieji priebalsiai ir įvairūs tikslūs balsiai nesiseka 
jam ištarti. Bet šiaip jau dviejų žodžių sakinius pasako. Tik dar nesu- 
geba nieko atpasako|ti] nuosekliai keliais sakiniais. Tiesa, jis kartais 
atsako ar duoda pastabą gana tiksliai: „S-s-s Mūnas mega“ perspėja 
seserį, kuri tik grįžta iš lauko. Bet toliau nepaaiškina. Kaip matyt, 
jau ima atsisakyti vaikiškų žodžių: sako: valkyti vietoje marm-mam, 
kurį tam reikalui seniau vartodavo. 


1940.XII. 5. 


Levas kasdien ima švariau tarti ir imti sudėtingesnius sakinius. 
Bet dar kalbos tartyje daug trūkumų. Šį vakarą, man grįžus iš miesto, 
Levas sako: „Papa, kam pyrako n'aparnioW““, gausi“: Bet dažniausiai 
kalba tik dviejų žodžių paprastais sakiniais. Šis sakinys buvo jo kūry- 
ba. Žinoma, pasakyta ne taip sklandžiai, bet vis dėlto be pagalbos iš 
šalies. Štai dar taip švariai pasakė: „Marna, einam šaist.“, kviesdamas 


mamą iš virtuvės. 


1940.XII. 9. 


Labai nuostabu, kad Levas labai greit atsikratė vaikiškų žodžių. 
Šįryt, atėjęs mane kviesti pusryčių, matyt, dar suaugusių neįspėtas 
ir nesiųstas, sako: „Papa, valkytį“, o ne mam-mam kaip seniau. Tiesa, 
mam-mam jau prieš kelias savaites nebevartoja. Bet kartais išsprūs- 
davo, nes valgyti jam sunkus žodis ištarti. Tik tebevartoja py-py 
„čiurinti“ ir a-h-a. Mat, ir suaugusieji tuos veiksmus taip vadina. Tai 
ir visi jo vaikiški žodžiai. Vakar, dainuodamas „Kareivėliai dobilėliai 
marš“ ėmė sakyti prie seniau dainuojamo vieno žopotėlei pridėti 


100 Neaiškiai parašyta; gali būti ir n'aparnčot. 
y parnco 

marš. Kareivėlių dar netaria. Matyt, senuosius karve marš supranta 
netinkamus, o naujaip neištaria. Ir karve marš nedainuodavo, tik 
rodydavo, taip sakydamas, kai gatve pražygiuodavo. 


1940.XII. 17. 


Levo kalboje didelių šuolių sunku pastebėti. Mat, pakartoti, kad 
ir nevisai tiksliai, sugeba jau visus žodžius. Savarankiškai 2—3 žodžių 
sakiniu pradeda mintį arba atsako į klausimą. Tiesa, kalbą vesti dar 
nesugeba: nespėja pagauti mintį, nedrįsta ar gal jaučia sunkumų ir 
kalbos padarguose. Savo dainoje topotėlei (= dobilėliai) jau prieš 
porą dienų ėmė pridėti karevęlei topolelei. Tai ir viskas. 


1940.XII. 26. 


Levo kalbos pažangą baisiai sunku nustatyti, ką jis nauja pasako. 
"Tik dabar jis, rodos, jau visai laisvai pasako savo aplinkumos reikalus, 
vartodamas 2—3 žodžių sakinius: „Mūnai, e*nam šaistį, „Papa, pasau 
eOnam vakyti; „Papa, eOk (s)kityti“. Be abejo, daug lengviau atsako į 
įvairius, jam suprantamus klausimus. Daviau knygą „skaityti“, prašau 
grąžinti, jis atsako: „Ne, nedos(iju, ce Levo: tu tul'i“: Buvo vienu atveju 
pasakyta. Tai ilgiausia nenutrūkstama jo kalba apie vieną dalyką, jo 
paties sukurta, neįsiterpiant suaugusiam. Tie visi žodžiai jo buvo 
sukurti, nes aš tepasakiau: „Duok, Leveli, man knygą, eik tu žaisti!“ 


1940.XII.28. 


Siryt Levas, žiūrėdamas į mano kambario duris ir nematydamas 
kyšant rakto, sako man: „Mūnį simę raktu“ = Ramūnas išėmė raktą. 


1941.1.3. (2 metai) 


Jau Levas 1941.1.1 sukako dvejus metus. Žinoma, tuoj šuolių 
kalboje nepastebėsi. Šiandie per pietus susiginčijo su Litele, kad 
tik vienas tėvelis teuždirba pinigus. Litelė pasakė tik: „Aš jau greit 
uždirbsiu“. Levas taip „mintija“: „Dibsu Levo — papa sakę“. Nors nei 
aš, nei Litelė taip nesakė. Imasi mano žodžius autoritetu pats-savo 
išmone. Šiaip tik dvižodžius sakinius lengviau, greičiau ir tiksliau 

pasako. Sudėtinių sakinių ar šiaip mintį plėtoti keliais sakiniais, kad 
ir pagrindiniais, dar labai vengia. 


1941.1.7. 


Jis jau mėgsta kartoti eilėraštukus, kuriuos Litelė mokosi: „Du 
gaideliai..., Traukinys...“ Bet dar minties iš tų sakymų negalima 
pagauti. Tokius sakinius, kaip antai: „Mūnai, pilik Levo“, „Papa, 
pazi(u)rek“ ir kitus. Sudėtinių sakinių ir ilgesnės atpasakojamos ar 
plėtojamos minties nepagausi. 


1941.1I.17. 


Levas jau daug kalba. Skaito iki dešimties, tik dar eilės ne- 
išlaikydamas ir vengdamas „trys“. Šiaip jau žino ir kitus skaičių 
vardus, bet pakrikai. Pasakoti keliais sakiniais nesugeba. Pamatęs 
vakar knygutė[je] aprengtą eiti į lauką mergaitę sako: „Cia mergaitė. 
Mamytę leida lauka (= į lauką)“. Tai didžiausias savarankiškas jo 
sakinys, paskutinėmis dienomis pastebėtas. Šiaip į klausimus daž- 
niausiai atsako sąmoningai ir apytiksliai, nors vis dar be reikiamų 
formų (= galūnių ir tikslių derinimų), nors kalba su galūnėmis. 


1941.I.20. 


Levas šįryt susiginčijo su Litele. Litelė sako, kad Levas esąs 
negeras, neapsirengiąs, 0 ji apsirengianti ir dar mamai padedanti. 
Levukas atkerta: „Ne, Levas geras, papai deda (= padeda)“. 


1941.11.22. 


Praleistas visas mėnuo. Aišku, per tą laiką jau labai daug pa- 
žengta. Gaila, kad šiandie negaliu parašyti ilgiausius ir sunkiausius 
sakinius, kuriuos jis sugeba pasakyti. Apskritai tenka pasakyti, kad jo 
kalba ne tik praplatėjo, patikslėjo ir jam palengvėjo, bet jau reiškiasi 
ir tam tikras sąmojis bei protavimas, kuris kartais įdomus ne tik dėl 


kalbos sunkumų nugalėjimo. Pvz., „Sarūnai“!, nešauk, aš negaliu 


1 Pusbrolis Šarūnas Rimas. 

pakęsti!“ ir prie to dar ausis užsiima. Aišku, kad šis sakinys yra gir- 
dėtas iš suaugusių, o tik vėliau tam tikra proga pakartotas. Puikiai 
dabar pasako tokius sakinius: „Taiukai, aš noriu piešti!“, „Mama, noriu 
py-pY“ „Levas į IVovą nepadarė“ ar „Aš į IVovą nepadariau: sausas 
išmagojau“. Be abejo, tie sakiniai yra girdėti iš suaugusių. Tik tiek 
Čia svarbu, kad jie jau visai sąmoningai ir tiksliai jo pasakomi tada, 
kada jam prireikia. 

Kartoti, žinoma, jau viską gali. Net moka eilėraštukus: „Du 
gaideliai...“, skaityti iki 10, kartais tik sumaišo eilę. Sunkiausias jam 
skaitmuo buvo 3 (trys)! Tokiu būdu dabar su juo galima kalbėtis apie 
viską, ką jis savo gyvenime yra patyręs ir supratęs. O ta jo patirtis 
yra labai dar siaura, vaikiška, ir jis dar nieko neatsimena ir negali 
papasakoti. Taigi jis lyg be „atminties“ ir savo kalba tedalyvauja 
dabarties gyvenime. Nėra jo kalboje praeities, tuo pačiu nėra nė 
ateities vaizdo, nors jam jau 2 m. 1 mėn. ir 22 d. 


1941.II.26. 


Šįryt Levas puikiai vienas padainavo visą dainelę, girdėtą Litelės 
teatre - „Daržininkuose“ — „Mes iSeinam į darbą didį... (= tarpą tiki...“ 
Tos dainelės jo niekas specialiai nemokė. Tarime dar daug trūkumų: 
zydi, saliuoja (= žydi, žaliuoja). Kalba jau laisvai tokiais sakiniais: 
„Tėveliuk, as noriu rasyti“: Tačiau jo mintis dar [...?] nėra sudėta iš 
kelių tokių lygių sakinių. Didžiausias kalbinis laimėjimas, rodos, 
yra šioks sakinys: „Ramūnai, nesauk, as negaliu pakąsti (= pakęsti)“. 


1941.1II.2. 


Šiandie Levas, pasižiūrėjęs į paveikslą laikraštyje, sako: „Kas Čia? 
Daug vaikų? Parodyk, tėveliukai“ Čia jau lyg trys atskiri sakiniai, 
paties savarankiškai sudaryti, žiūrint tik į paveikslą. 


1941.11.21. 


Visi vaikai sirgo gripu. Levas dar ir dabar nėra pasveikęs. Tik 
dabar po ligos atgauna nuotaiką kalbėti. Jo keisti yra sudėtiniai sa- 
kiniai: visi lyg paremiamieji: „Kas cia eina: zmogus eina“: Ištisą kokį 
įvykį papasakoti vis dėlto negali. Didžiausias pasakojimas, vienos 

minties plėtojimas nėra didesnis 2—3 sakiniai. Trijų gražių sakinių 
lyg negirdėjau. Kalba aiškėja, tikslėja. Taip klausinėti po vieną sakinį 
jis sugeba žymiai daugiau. Bet tai dažniausiai yra nutrūkusi mintis. 


1941.1IV.2. 


Levukas kalba, rodos, visai laisvai, bet daugelį dalykų matyti pats 
nesupranta, ypač kai Litelė pasakoja apie kaimą. Jo sakiniai tebėra tik 
sujungtiniai. Tik jų skaičius didėja, pasakomų iš eilės. Jis jau pasiekė 
„pasakojimą“, „dėstymą“ iš trijų sakinių. Gaila, dabar jų neatsimenu. 


1941.IV.13. 


Levelis jau gerai kalba. Ima kalbėti jau visai laisvai, pasakydamas 
vienai minčiai net tris sakinius iš eilės be suaugusiųjų įsiterpimo. 
Sako Litelei per Velykas: „Tu nemusi. As nenoriu. Papa mus“ : Šiaip iš 
savo gyvenimo viską dėsto, kalba. Tik vaikiškai taria š > s, ž > z, I, r. 


Jurgis Ramūnas Ašmantas, g. 1940.1.16. 


1940.LX.29. 


Mažo arba smulkaus ūgio. Vidutinio judrumo. Nuo 7 mėn., 
atsikėlus į Vilnių, judrumas ir augimas nepaprastai padidėjo. Gal 
paveikė taip atšalęs oras. Iki šiol auga sveikas ir stiprus. Jau visur 
laisvai atsistoja, net į sieną įsikabindamas. Labai mėgsta vaikščioti, 
vedamas, jam pačiam laikantis stipriai pirščiukais. Didžiausias tai 
jam džiaugsmas. Vilniuje, po 8 mėn., pradėjo tik vapėti bereikšmius 
garsus. O 25 ir 26 d. š. m. rugsėjo pradėjo su pasimėgimu nuolat 
kartoti papa. Bet jo reikšmės neturi ir nesupranta, jei papą jam su- 
augusieji primena. Tai garsinis žaidimas, be prasmės. 


1940.X.1. 


Šiandie Ramūnas jau viena rankyte drįsta kelis žingsnius paženg- 
ti. Mažą trupučiuką ant grindų ir nelaikomas pastovi. 

1940.X.4. 


Jau vakar pradėjo vapėti be prasmės tris žodžius: prie papos 
pridėjo dar du: fetė'/ia ir ate/ia. Paskutinį gal pasisavino iš suaugu- 
siųjų. Šį vakarą viena ranka laikydamasis, kita lėlę nešdamas, perėjo 
skersomis per visą kambarį. 


1940.X. 7. 


Šiandie prieš pietus turėjo ypatingą norą vaikščioti po kambarį, 
laikydamasis tik viena ranka. Pasitaikė momentų, kad tokiu būdu 
perėjo kambarį skersai. Tiesa, eina kažin kaip šonu. Ta ranka, kuria 
laikos, tarytum, sulaiko ir visą tą kūno pusę. Tokiu būdu eina lais- 
vu šonu pirma irdamasis. Jau kelinta diena serga slogomis ir labai 
maža bekalba. 


1940.X.11. 


Ramūnėlis vis dar tebeserga. Jis nedaro per šias dienas jokios 
pažangos. Tik šįryt kiek daugiau juda ir mėgsta žaisti. Priežastis, tur 
būt, slogos ar čia bus kartu ir dantų dygimas. Vedamas tik už vienos 
rankos toli, rodos, lyg nenori eiti, lyg tuoj pavargsta. Su kalba taip 
pat nėra pažangos. 


1940.X.14. 


Ramūnėlis jau kelinta diena serga. Jis ne tik neberodo pažangą, 
bet grįžta atgal ir kalba, ir savo įprastiniu judrumu. Pagaliau niekas 
jam judėti ir neleidžia: jis guli vežimėlyje arba nešioja[mas] ant 
rankų. 


1940.X.21. 


Ramūnėlis jau prieš kelias dienas pasveiko. X-18 ėmė stovėti 
nesilaikydamas. Žinoma, to stovėjimo negalima užsakyti — tik kai 
jis pats nori. Vakar (X.20) ir užvakar (X.19) ėmė vapėti vėl iš nau- 
jo: mama ir papa. Papa jau seniau vapėjo. Kartu rodo ir šiaip jau 
didesnę energiją. 

1940.X.25. 


Ramūnėlis šįryt labai judrus ir gerai nusiteikęs: moka žaisti net 
vienas. Labai dažnai, paėmęs kokį žaisliuką, pastovi vienas nesilai- 
kydamas. Gražiai pasako marna, tarytum taiko tikrai mamai tą savo 
mamą. Šiaip naujų žodžių, be įvairių čypimų ir krykštavimų, ne- 
vartoja. Jau lengvai eina viena ranka vedamas. Pats mėgina nugalėti 
didesnius tarpus tarp kėdžių ar daiktų. Bet visai pasileisti nedrįsta: 
turi nors pirštų galais vieną ir kitą daiktą pasiekti. 


1940.X.29. 


Ramūnėlis nėra iš stipriųjų. Bet pamažu jau išsijudina. Jau 
nuo vakar, be abejo, motinos mokomas, įprato rankele mosuoti 
atsisveikinant, ate-ate, kurio dar net nemėgina tarti. O rankele 
šiandie ėmė mosuoti pats, kai pamatė mane besirengiant drabu- 
žiais. Kai apsirengęs pasakiau ūtė-ūtė ir pats mosavau, linksmas jis 
rankyte atsakė. 


1940.X.30. 


Šiandie Ramūnėlis ėmė stumdyti vaikų mažą kėdutę. Pamatęs, 
kad ji gražiai grindimis slenka, su džiaugsmu šiandie visą vakarą 
stumdo. Ar tai jam padės vaikščioti, ar jį atpratins. 


1940.XI. 4. 


Ramunėlis, kaip ir Levas, šiomis dienomis sirguliavo. Jo balse 
yra daug nervingumo. Ir šiomis dienomis jis čypimu vietoje kalbos 
nepaprastai daug naudojasi. Vakar, kai norėjo man ant kelių lipti, 
tariau jam: „Sakyk op!“ Jis ir ėmė tuoj kartoti op, kol jis susiliejo su 
jo jau vartojamu papa. Šiaip dar nevaikšto, bet labai mėgsta kėdes 
stumdyti. Prireikus jis puikiai stovi nesilaikydamas. Ryškus jo dabar 
nepaprastas naudojimasis čypimu savo norams ir mintims reikšti. 


1940.XI.6. 


Ramūnėlis jau visai gyvas jaučiasi po savo ligų. Šiandie ir vakar 
miegojo lauke. Laukas jam įvarė nepaprastą rajumą ir judrumą. 

Daug juda, šliaužioja. Kalboje nieko naujo. Tik šiandie ir toliau 
sąmoningai naudojasi savo čypimu, reikšdamas savo norus ar pyktį. 


1940.XI.11. 


Ramūnėlis šiomis dienomis miega po 2—3 val. lauke. Toks miegas 
be galo jį stiprina ir daug valgo. Todėl jis dar su didesniu užsidegimu 
stumdo po kambarį vaikų kėdutes ar net sunkias taboretes. Šįryt jo 
didžiausia naujiena ta, kas pats ėmė stengtis užkliuvusią kėdę prie 
sienos ar durų išjudinti, apsukti. Seniau užkliuvęs jis stumdavo 
tiesiog ir pykdavo, kad nesiseka. 

Kalboje nieko nauja. Savo norus mėgina reikšti riksmu, ne tik 
verksmu. Ta nauja priemone kaskart, rodos, sąmoningiau naudojasi. 


1940.XI.16. 


Jau nuo XI-12 Ramūnėlis greitai apsuka užkliuvusią kėdę ir 
toliau važiuoja. Nuo tos pat dienos ėmė jau iš tolo sukti kėdę, 
kol ji dar neatsidūrusi. Tokiu būdu jau iš anksto matomas kliūtis 
stengias aplenkti, išvengti ir kėde paimti tokią kryptį, kokia jam 
dabar atrodo tinkama. Tokiu būdu ima sekioti mamą ir kitus 
namiškius. 

Pagal norą per tas dienas ėmė vapėti nene > niania, mama ir daž- 
niausiai papa. Bet nė vieno žodžio užsakyti, išprovokuoti negalima, 
kalba tada tik, kai nori. Šiaip linksmas ir judrus berniukas laikos per 
šias dienas, ypač kai dabar vis dar lauke miega. 


1940.XI.17. 


Ramūnėlis nepaprastai judrus. Laksto su kėdute bėgte bėgda- 
mas. Be galo staiga ir greit moka apsukti. Jau vakar pažengė tris 
žingsnius, bet su didžiais staptelėjimais vėl pusiausvyrai nustatyti. 
Kalboje kartojami tie patys žodžiai. 


1940.XI.22. 


Vakar Ramūnėliui sukako 10 mėn. ir 5 d., vadinas, toks amžius, 
kokio Levas pradėjo vaikščioti. Iš tikrųjų, jis su kėdutė ne vaikš- 

to, bet jau tiesiog bėgte bėga. Bet vakar kaip tik pradėjo mažus 
tarpelius, pasileisdamas rankas, pėsčias nugalėti, pažengdamas net 
3—5 žingsnius. Svarbiausia, kad ir jis pats ėmė mėgti stačias, o ne 
keturiomis vaikščioti. „Komisija“ beveik norėtų pripažinti, kad jis 
vaikšto, ir tokiu būdu „garbę“ jo ir Levo sulyginti, kad abu pradėjo 
vaikščioti 10 mėn. ir 5 d. Šįryt tas vaikščiojimas dar ryškesnis. [ 
toliau pastatytą kėdutę drįsta eiti net 8-9 žingsnius, pažengdamas 
visus iš eilės, nors negreit, bet netaip, kaip seniau, kad po kiekvieno 
žingsnio reikėdavo vėl grąžinti pusiausvyrą. Jei nesusirgs, atrodo, 
kad dabar turės pradėti vaikščioti. 


1940.XI.26. 


Ramuūnėlis jau nuo vakar visai drąsiai vaikščioja. Vakar pradėjo 
pamesti viduryje kambario savo kėdutę ir eiti stačias į numatytą 
vietą. Šiandie ta kryptimi dar labiau žengia į priekį. Pagaliau šiomis 
dienomis ėmė lūpomis žaisti, ištardamas lūpinį r. 


1940.XII.3 


Vakar Ramūnėlis pradėjo nenugriūdamas pasiimti nuo žemės 
žaisliukus ir toliau eiti. Šiandie ta linkme dar labiau stiprinasi, bet 
pats nuo žemės, jei nėra kur įsikibti, dar neatsistoja. Dabar dar la- 
biau mėgsta mesti kėdutę ir eiti vienas. Tik repežomis dar mėgsta 
pavaikščioti. Eidamas dabar apsisuka ir pakeičia kryptį, nenugriū- 
damas. Pataiko ir pro atviras duris. Tai pradėjo prieš 2—3 dienas. 

Lygiai šiomis dienomis žaidžia visokiais garsais. Mama taria kar- 
tais taip, lyg jis sąmoningai justų. Deja, to nėra. Vapsi ir kitus garsus 
bei sakinius: pa-pa, ne, ir net vakar Ie-le. Taip labai daug krykštauja 
ir naudojasi savo balsu. 


1940.XII.5. 


Ramūnas ir stiprėja. Mėgsta ir vapėti: te-te. Įdomu tai, kad jis 
balsą įvairuoja. Taip pat ma-ma. Vaikščioja kaskart lengviau. Jau 
becidamas, nesustojęs, apsisuka. Pereina po du kartus per kambarį. 
Prasidaro eidamas ir duris. Šiaip ir labai gyvai į viską reaguoja. Daug 
gyviau nei Levas ir vyresnio amžiaus. 

1940.XII. 7. 


Šiandie Ramūnas rodo labai didelę pažangą vaikščioti. Kiek 
seniau, net vakar, nugriuvęs mėgdavo repežomis eiti. Šiandie iš pat 
ryto, kur nugriuvęs, tuoj prišliaužia prie sienos ar kėdės, vėl stoja ir 
eina. Aiškiai matyti, kad keturiomis jau nebenori vaikščioti. Lygiai 
ima daug e, te, a visaip lankstydamas kalbėti. 

Šįryt pastebėjome, kad viršuje dygsta jam dančiukai, bet, nuosta- 
bu, kiek šalyse, o ne viduryje, kaip paprastai. Tiesa, jo keturi dantys 
pirma išdygo žemai, kol dabar pradėjo kaltis viršuje. 


1940.XII. 9. 


Ramūnėlis vakar pradėjo jau be kėdžių ir sienų atsistoti, jei 
pargriūna. Šiandie varo ta linkme toliau. Šiomis dienomis yra gyvas 
ir judrus. Daug „šneka“ ce, fe, pa-pa, ma-ma, kurių reikšmės nesu- 
pranta arba, geriau pasakius, neduoda. 102 val. 


1940.XII. 17. 


Ramunėlis vakar sukako 11 mėnesių. Vaikšto jau visai švariai, net 
pats nenugriūdamas duris atsidarinėja. Daug „šneka“: mama, papa, 
tetę, ir lyg dedę ir kitokius žaidžiamus garsus čiauška: /e-/e, pe-pe ir 
kitus. Ko prašydamas reaguoja ne tik judesiais, bet ir garsu: e-e-e. 
O papa, mama kartais taip taria, kad sunku ir beatskirti, ar čia jo 
sąmoningai ar tik žaidžiamai tariama. 


1940.XII.26. 


Ramūnėlis kaskart labiau naudojasi garsu, norėdamas kitų at- 
kreipti dėmesį. Šiąnakt, išgirdęs, kad Levas pabudo, ėmė šaukti ė 
tokiu aiškumu ir tarytum visišku nusimanymu, lyg jie būtų taip 
susitarę vienas su kitu susikalbėti. Tas £-A yra jo visiškai sągmonin- 
gai tariamas. Jau puikiai jis pažįsta savo vardą. „Mamos“, Litelės ir 
Levo vardus nevisada supranta, nes juos tariant nevisada jų ieško. 
Bet klausiamas: „Kur lempa“ visada atsigrįžta į viršuje kabančią 
lempą. Vėl kai tik kas sudainuoja „Kareivėliai dobilėliai marš“, 
tuojau užsideda ką turėdamas ant pečių, o jei nieko neturi, pasiima 

už ausies. Taria mama, tetė, papa ir ne, bet dėl jų sąmoningumo 
sunku pasakyti. 


1941.I.1. 


Ramūnėlis sirgo vakar. Šiandie jau sveikas. Atrodo, kad jis tikrai 
jau ima tiksliai ir sąmoningai vartoti du žodžius: mama, papa, nes juos 
pavartoja tiksliai kreipdamasis į mamą ir papą. Gali čia būti sutapimas, 
nesąmoningas veiksmas. Bet jam pasakius: „Kur mama?“ „Ramūnai, 
kur papa, ar Litelė, Levas“, tuoj jų ieško akimis ir radęs nusišypso. 
Be šių atvejų klausiamas: „Ramūnai, kur lempa“ ieško tuoj lempos 
palubėje. Bet čia buvo daug mokytas. Į kitus klausimus nereaguoja. 


1940.1. 7. 


Šiandie Ramūnėlis, man atrodo, jau tiksliai pavartojo papą. Aš 
aviaus batais, numečiau kiek toliau šliures, jis paėmė ir atnešęs duo- 
damas man sako: „Papa“ pakartoju tą patį dar syki, jis vėl nubėga 
ir atnešęs sako papa. Trečią kartą jis ne tik nieko netarė, bet ir nėjo 
atnešti. Šiaip šiomis dienomis yra labai linksmas ir sąmojingas. Kai 
aš neleidžiu knygų stumdyti, jis tyčia tuoj bėga prie knygų etažerės 
ir eilę tuoj sugadina. Tas pats ir su rakteliais: tuoj jis ištraukia. O 
šiandie iš vieno stalčiaus ištraukęs, mėgina į kitą pataikyti. Šiandie 
ėmė maustyti račiukus su didžiausiu dėmesiu. Lygiai šiandie mane 
jis įtikino, kad klausiamas „Ramūnai, kur mama, Litelė ar Levas“ 
tuoj jų ieško akimis. Žinoma, visa tai priklauso nuo jo nuotaikos. 


1941.1.17. (1 metai) 


Vakar (1.16) Ramūnėlis sukako metus. Kalbos srityje nuostabių 
dalykų nematyti. Jis krykštauja visaip, bet pastovios kalbinės formos 
nesudaro. Iš tų žodžių, kuriuos jis pastoviau vartojo, yra šie: mama, 
Papa, nene, tete, dede (?), teta (?) ir atiu (= ačiū). Deja, ir šių žodžių 
nebuvo galima išprašyti: jis juos kartojo tuomet, kai jis pats norėjo. 
Aiškiai, rodos, kreipdavosi į papą, mamą, nenę, tetę, ypač man batus 
paduodamas, sakydavo papa. Tą žodį pasisekdavo išgauti kartais po 
kelis kartus, kai numesdavau šliures ir liepdavau vėl paduoti. Tai ir 
visas 1 metų turtas. 

1941.1.20. 


Ramunėlio kalboje nieko nauja: kartoja senuosius žodžius. Bet 
šiandie, kėdutės man taisant, pamėgdžiodamas, sako aciu. Šiaip yra 
gyvas, judrus, visur lenda, ypač prie mano knygų lentynos, kur tik 
knygas išverčia. 


1941.II.12. 


Ramūnėlis, man grįžus iš Kauno 1941.I16 d., rodė jau nepapras- 
tą gyvumą. Jis, pasistumdamas savo kėdutę, mėgina net duris sau 
atsidaryti. Šiandie, pasistūmęs kėdutę, mėgino apžiūrėti mano stalą. 
Pagaliau, iš čia nuvarytas, ėmė statytis kėdutę prie knygų spintos 
ir daužyti stiklus. Nuo aukščiausios sofos pats puikiausiai nulipa, 
Žinoma, dabar jau ne vaikščioja, bet bėgioja. 

Iš kalbos maža dar naudos ir pažangos. Aiškiai tik matyti, kad jis 
daug supranta, ką didieji sako. Jau įsakytas mano knygų nebeardo. 
Paduotą daiktą nuneša mamai, dėdei. Su kalba jis net rodo atžangą. 
Matyti, jis žodžio skambesiu nebežaidžia, o prasmės dar nesuvaiko 
ir dėl to aptilo. Šiaip visi jo reagavimai rodo, kad jis turėtų greit ir 
kalbėti, kaip greit pradėjo vaikščioti. 


1941.II.22. 


Prieš dvejetą trejetą dienų, rodos, jau visai sąmoningai vartoja žo- 
džius: mama, papa ir atiu (= ačiū). Šįryt prašosi iš lovutės iškeliamas, 
klausiu, ar nori „opa“ Jis švariai atsakė opa su aiškiu sąmoningumu, kad 
mūsų „mintys“ sutampa. Aišku, kad Čia yra dar daug atsitiktinio žaidi- 
mo. Šiaip ko norėdamas reiškia tik balsu, iš kurio ryškus pasitenkinimas 
ar nepasitenkinimas. Siunčiamas pas mamą ar tetą visur nueina, jei kas 
jam „kelio nepastoja“, jei įspūdžiai nenugali pirmojo įsakymo įspūdžio. 

Šiaip judrus be galo. Su savo vaikiška kėdute laksto kaip aitvaras. 
Pristatęs ir užlipęs pasiekia viską, kas yra ant stalo ar lango. 

Be galo yra piktas ir kerštingas. Jis dėl kėdutės mušasi su visais 
vaikais, net skelia pats pirmas rankute į veidą. Gavęs ir daug gali 
pakęsti: mat, jis dar „tejaučia“ tik skausmą, o nėra ambicijos. Šiomis 
dienomis sveikas, judrus, ėdrus ir nerėksnys. 

1941.11.26. 


Šiąnakt Ramūnėlis buvo didelis rėksnys. Šįryt, dar truputį pas 
mamą užmigęs, prasiblaivė, — ir dabar gyvas ir judrus kaip buvęs. 
Šiandie pristūmęs prie lango savo kėdutę, mėgina pats ant lango 
užlipti. Dabar jo žodynas, kad ir su klaustukais kai kur, šiaip atrodo: 
mama, papa, teta (?), atiu (= ačiū), neno (= nenoriu?), ne, op. Tačiau 
dar viskas priklauso nuo nuotaikos. 


1941.I1II.21. 


Ramūnas kartu su kitais vaikais sunkiausiai sirgo — iki +409 +. 
Bet greit pasveiko — ir dabar vėl yra judrus padauža, kaip prieš ligą. 
Tačiau kalboje didelės pažangos nematyti. Tik dabar dar griežčiau 
visur naudojasi balsu, ko prašydamas ar reikalaudamas. Tik dabar, 
po ligos, atrodo mėgina pamėgdžioti, žinoma, vos-vos panašius 
garsus ištardamas. Mėgstamas jo yra kas čia = kasZse“. Tik dabar, 
po ligos, daug daugiau supranta kviečiamas ar liepiamas nueiti ar 
atnešti. Su atnešimu, aišku, dar vargas. Tik jis mėgsta, man grįžus, 
nunešti į mano kambarį pirštines, portfelį ar kepurę ir padėti į vietą, 
jei neapsižaidžia. Didelės pažangos kalboje nėra, nors jau sukako 
14 mėn. ir 5 d. Dar „nekalba“! 


1941.IV.2. 


Vakar Ramūnėlis ėmė ne tik švariai ne sakyti, bet dar su tam 
tikru tonu ir galvą į šalis pakratydamas. Atrodo, kad jis puikiai jau- 
čia, ką sako. Ką jis tiksliai ir sąmoningai moka, sunku pasakyti. Tik 
aiškų, kad jis rodo ne tik didelį savo judrumą visur laipioti, bet ir 
suprasti, jei ką jam sakai liepi. Jis užvakar paliejęs pradėjo grindis 
šluostyti. Jau šiandie daro įsakomas. Su kalba yra keista: netiksliai, 
ne ką suprantamai visur.žodžius stengias pamėgdžioti. 


1941.IV.13. 


Ramūnėlis šiomis dienomis sveikas, nors kosti. Jis jau rimtai, 
bent taip atrodo, ima pamėgdžioti atskirus žodžius be minties ryšio. 
Vakar jis atėjęs pietų kviesti ir mano paklaustas „Ar Mūnas prašo 

pietų?“ po pirmo klausimo atsakė: „Mūnas“, pakartojus tą klausimą 
„Pašo“. Toliau ir klausdamas nieko neišklausiau. Dažniausiai kartoja- 
mi žodžiai yra: dos (= duosi), neš (< neši), ses (<sėsi) ir kiti rečiau. 
Mama kartoja visai sąmoningai, ieškodamas mamos, kai jos nėra, 

Šiaip kalba dar nekas. Tik judrumas gyvas. Šiandie pirmą kartą 
pas mane be kėdutės, tiesiog nuo grindų užsirito ant lango. 


LAIŠKAI 


Onai Ašmantienei 


1. 
Kaunas, 1933-VII-25, 


Onuk! 


Atsitiko man didžiausia nelaimė: įmečiau iš skubumo laišką be 
markučių. Gausi mokėti 60 c. Šįryt tepastebėjau. Jeigu negautum, 
turiu čia pakartoti, kad jau vakar pradėjau pamokas su žydeliais. Bet, 
matyt, mokysiu ir tas mergaites žydelkaites. Vakar viena ir buvo atėju- 
si susitarti. Rodos, reikės Kaune pasilikti. Be galo man be Tavęs ilgu. 
Jei galėsi, tuoj atvažiuok į Kauną. Gyvenu ir, matyt, gyvensiu visai 
vienas. Verdu pats arbatą, o šįryt jau 94 val., bet esu be arbatos: ilgai 
miegojau ir skubu Tau laiškelį rašyti. Onele, nevark ten daug! Galėsi 
ir Kaune viską išsivirti. Todėl važiuok tuoj, kaip tik galėsi. Tavęs be 
galo lauksiu. Naujienų ypatingų negirdėjau. Nieko nežinau ir apie 
savo likimą. Kaune apie mūsų vestuves daugelis žino ir mane sveikina. 

Širdingiausių linkėjimų Tau ir visiems namiškiams. Tavo Andr. 


Tekstas iš autografo (AA). Rašyta standartiniame atviruke. Adresuota: 
J. M. p. O. Ašmantienei. Dambravos k. Išlaužo p. a. Marijampolės apskr. 


2, 
[Be datos| 


Onuk! 


Aš negaliu pas Tave skirtu laiku ateiti. Su tuo vertimu! baisiai 
įklimpau. Nėra lietuviškų žodžių. Reikia, tarytum, pačiam sugalvo- 
ti. Be to, jis ir pasiskubinęs rašyti: yra prieštaravimų ir nesąmonių. 
Vargas man! Jis nori šį vakarą gauti. 

Taigi eik su mano broliu kiek pavaikščioti, o aš prie Jūsų prisi- 
dėsiu pas savo namus. Jeigu šalta ir nenori, tai pasielk, kaip patinka. 
Brolis man praneš. Lauksiu geriau abiejų. Nesulaukęs vėliau gal ir 
aš užsuksiu. Neaišku. 


Andr. 


Tekstas iš autografo (AA). Rašyta į žodyninę kortelę abiejose pusėse. 
! Apie kokį vertimą čia kalbama, nepavyko nustatyti. 

[Be datos] 


O kad aš ir Tu būtume kartu VII-26 d.! Tegu bus iš skubumo 
šis lapelis Tau nuoširdaus pasveikinimo, kokį jaučia pasaulį tokios 
dvi sielos... O. + A. 


Tekstas iš autografo (AA). Rašyta į žodyninę kortelę, gali būti 1934 m. 


! Kalbama apie žmonos Onos vardadienį. 


Riga, 1934-VII-20. 
Miela Nytele!! 


Vakar apie 12 val. nakties atvykome į Rygą. Apsinakvojome 
turistų nakvynės namuose. Kiek kaštuos, dar nežinome. Išsimiego- 
ti maža teteko. Kelionė į Rygą sekės be jokių katastrofų. Tik porą 
valandų sulaikė mus latviai prie sienos: neleido vežtis tiek benzino 
kiek mes turėjome. Prašė muito 400 latų (800 lt.). Tada gavome 
grąžinti į mūsų muitinę, nors [s|kambinome į pačią Rygą. 

Kelionės nuotaika neprasta. Visi sveiki, linksmi. Tik man vietos 
neteko, ir teko sėdėti ant paprastos taboretės. Čia aš daug turiu progų 
prisišposytiŽ. Rygos dar nepažįstu. Per Dauguvą vakar pervažiavome. 
Ji platesnė už Nemuną kokius 3—4 kartus. 

Kai Rygą apžiūrėsime, parašysiu iš Rygos ar Liepojos dar laiš- 
kutį. Vakar pervažiavome Mintaują, bet buvo jau tamsu ir nieko 
nematėme. Tiesa, per Ventą gavo vėl mus kelti su autobusais. Tau 
linkėjimų iš p. St. Barzduko*. Tave ir dukrelę bučiuoju. 


Andr. 
Tekstas iš autografo (AA). Rašyta standartiniame atviruke. Adresuota: 
J. M. Poniai O. Ašmantienei. Kaunas, Žemaitės g. 3, b. 2. Lietava. 


"Maloninis Onos (Onelės, Onutės) vardo trumpinys. 
* Prisipokštauti. 
* Stasys Barzdukas (1906— 1981), pedagogas, kalbininkas, Ašmanto šeimos 
draugas. 

[1934 m.] 


[-..] Jau iš jūros ar net iš prof. Balčikonio paskaitos' — pabėgau. 
Jūroje šiandie buvo labai puiku: ramu, gražu, bet man nelinksma — 
vis apie Tave galvojau, kad Tu kartu būtum. Kaip tada linksmas bū- 
čiau buvęs! Tiesa, nedaug tebuvo man ir laiko, nes aš vis paskutinis 
išeinu, o šiandie dar Nytukei laišką rašiau. Dabar jau yra 17 44 v. 

Tiesa, labai daug dirbame: dažniausiai po 6 val. per dieną. Pra- 
dedame nuo 7-11 v. ir nuo 16-18 v. Salėje šilta, tvanku. . 

Tėtukas jau man parašė: jis sirgęs tik apie 7 d., rodos, plaučių 
uždegimu. Visai nesąs pasveikęs, bet neturįs pinigų pas daktarą 
važiuoti, bet kartu sakos, kad jo niekas nepagydys iš senatvės. Aš 
jam ir tuoj parašiau atviruką. Pinigų pasiųsti žinai, kad negalime. 

Nytuke, daug prisivirk visokių uogų ir vaisių, nes šiemet jų aš 
kuo mažiausiai ragausiu. Bet jau aš būsiu ir tuo patenkintas, kad Tu 
sustiprėsi ir nesirgsi — tad valgyk ir už mane! 

Tur būt, kad pas mane atvažiuoti ir apsigyventi galėsi. Miegosim 
tada vienoje lovoje. Tu nepyksi, nes zuikelio būsi išsiilgusi. Taip?! 
Tad tekaštuos tik 9 lt. Žinoma, būtų labai įdomu nuvažiuoti į Nidą, 
o paskiau į Palangą. Tur būt, visur ilgai gyventi negalėsime dėl kiše- 
nės. Tu gausi algos tik apie 455 lt. — stipendiją išskaitys, tuoj butui 
110 lt., žydui — 50 lt - lieka tik 290 lt. Juk to ir Kaune teks užtekti. 
Bet porą savaičių galėsime pagyventi. 

Pagaliau, Nytuke, nesisielok nei dėl savo ligų, kad pupuliuko 
neturėsi, nei dėl kitų bėdų. Būk rami ir lauk dienos, kada atvažiuosi 
pas zuikiuką. Nusiramink, aš toli neplaukau ir niekada neinu vienas. 
Galėsi eiti Tu kartu. Klausyk, Nytuk, užeik į gimn. 28 d. ir paprašyk, 
kad duotų avansų, o Tu palik kortelę. Ot būtų gera, kad sulaukčiau 
šešt. vakare Tavęs. Tik Tu iš anksto viską pranešk. 

Kaip norėčiau pas Tave būti 26 d. Siunčiu jau dabar širdingų ir 
malonių pabučiavimų. Tavo Andr. P. S. Labų dienų ir dėkui Marytei*! 


Andr. 


Tekstas iš autografo (AA). Laiškas be pradžios. Spausdinama iš išlikusių 
numeruotų 3 ir 4 puslapio. 


152 


! Pasakojama apie 1934 m. Juodkrantėje vykusių mokytojų lituanistų 
vasaros kursų paskaitas. 
Tikriausiai kalbama apie žmonos seserį Marytę Kizevičiūtę-Jakinevičienę. 


6. 
Klaipėda, 1935.X-23. 
Sembrickio g. 11. (Valaitis) 


Miela Nytele! 


Su Lituku' man ne visai tepatinka. Svarbiausia vardas. Tu nenori 
patikrinti, ar jis krikščioniškas. Paklaustumi kunigo ar ko kito. Jei 
būtų krikščioniškas, tai mano antras vardas būtų Daiva. Jei Tu jo 
taip laikais ir jis nėra krikščioniškas, tai aš siūlyčiau krikšč. Juliją ir 
atsisakyčiau nuo Daivos, nes nepatogu 3 v. Gal, pagaliau, jei sveika 
atsivežtum į Klaipėdą ir čia pakrikštytume per Kalėdas. Jei Tau vie- 
nai kraustytis, rodos, bus sunku, parašyk tada man, aš atvažiuosiu. 
Griozaviku* vežti — tuščia kalba, ypač rudenį per lietus. Tik traukiniu. 
Tau reikėtų nueiti susitarti su kokia kėlimosi bendrove, kad iš Kauno 
buto ir į Kl. butą iš stoties nugabentų. Jei tokios iš viso nėra Kaune, 
tai tarkis stotyje ir paskiau gausi paimti patį griozaviką ar vežiką su 
platforma. Traukinyje baldai, žinoma, nebūtų nubrūzginti. Ko pyksti 
ant manęs! Juk aš čia ir nieko nežinau, o turėčiau eiti ir susižinoti. 
Tau Čia daug patogiau pavaikščioti ir pasiderėti. Su knygomis didelės 
bėdos nebus. Juk „Vairus“ ir „Židinius“ paliksi Agai*, kad kalėjime 
įrištų, o kitų knygų daug ir neliks. Su numeriais tik juokus darai, kad 
nemoki suskaityti! Trūksta tik „Židinio“ 1932 m. 9 nur. — ir viskas. 
Tomą sudaro 6 numeriai, o ne 6 sąsiuviniai. Juk kiti sąsiuviniai turi 
po 2, o gal ir 3 numerius. Jei kurių nerandate, kaip ėmėte iš eilės, tai 
tie yra kokie jubiliejiniai ir truputį kitaip atrodo ir gal kur kitur yra 
padėti - ir viskas. Šiaip nė vieno numr. neturi trūkti ir į tomą sueina 
6 numr., o ne 6 sąs. Taigi per metus bus po 2 tom. Žinoma, gali 
būti ir nelygaus dydžio, o pagal turinius. Tos knygos, kurios dabar 
rišamos, man yra reikalingos. Jas paimki tuoj. Agai galėsi palikti tik 
„V.“ ir „Ž.“ kad įrištų kalenkoru (vadinas, tomą po 1,25 It.). 

Visomis bėdomis kreipkis į Ambrazevičių“ ar Nav.? Jie tau su ma- 
lonumu padės, patars, bet palakstyti teks ir Tau. Ką dabar padarysi! 

Su butais Klaipėdoje yra nepaprastas vargas. Juos čia keičia dų 
kartu: balandžio 1 d. ir spalių 1 d., vadinas, mes esam pavėlavę, 
Mūsų butas bus toks: 

virtuvė vonia 
laiptai: || || 
dur.: [| bendr. korid. |---> Soffų“ butas 


| | 
mieg. darbo k. 


Kur bendr. koridorius, ten mūsų turi būti rūbinė. Jis nuo laip- 
tų turi puikias duris. Namas statytas 1932-33 m. Jei būtų galima 
užmūryti Soffas, geresnio būtų sunku rasti. Soffos labai ramūs ir 
malonūs žmonės. Yra kombinacija: dar galima kitur gauti 3 kam. ir 
tarn. kamb., bet kaštuos mėn. 170 lt. ir bus jau priemiestyje, į turgų 
mažiausiai 20—30 min., o iš Kanto 42 5—10 min. Žodžiu, vienam 
butą ieškoti be galo sunku. Taip, už 170 lt. butas labai patogus, bet ir 
toli: jau už gelež. stoties, o per metus skirtumas 2140 lt. — 1560 lt. = 
480 lt. — Tau ar man būtų palitas'. Aš Čia pasirašysiu sutartį tik iki 
balandžio 1 d., o iki to laiko ir Tu jau galėsi apsiprasti ir gal vyks 
rasti 3 kamb. pigiau, o dabar pinigų ir taip nėra. Antra, skubinu ir dėl 
to, kad atskirai gyvenant kaštuoja pragyvenimas apie 400 lt. mėn., 
o kartu išgyvensime patogiau ir už 300 It. mėn. Pagaliau, bijau ir 
p. Gailenčiųs, jei jie iš Tavęs vėl pareikalaus 100 lt., jei kiek užtęsi. 

Remontas bus mūsų bute mažas: grindis išdažys ir ištapetuos. 
Apie drėgnumą nė kalbos negali būti: jie mūro namai. Neturėtų būti 
ir Šaltas: viršuje dar yra gyvenamos salkos?. Jei ne bendr. kor. ir vonia, 
aš nė pusės žodžio nesakyčiau. Nutęsti į Visus Šv. būtų nepatogu, 
ypač kraustytis. Juk tuoj, tą patį rytą, reikia ir gabenti baldus. Raš. 
stalą ir tas 2 kėdes galėtum parduoti ir mano griūvančią spintą. 
Tuoj bus pinigų! Jei truktų kelionei ir Kaune nebūčiau, pasiskolink 
iš Nav. ar Ambr. 500 lt. ar kitų. Tau iš banko vis tiek neduos. Li- 
tutę galite iš ryto krikštyti, o vėliau visi į darbą su kūmomis kibti. 
Gal be mano paso jos nekrikštys? (mano g. m. 1906 m. vasario m. 
24 d., tėvo v. Antanas, Leono s., m. Ona Buivydaitė). Darbo turiu 
labai daug, bet jei labai prašytum, atvažiuočiau. Mano darbui būtų 
patogiau, jei Jūs būtute sp. 31 d. Gaučiau laisvą dieną ir + Visi Šv. 

gal dar su Vėlinėmis ne darbo dienos. Čia su butais tikrai bjauru. 
Kiek Direktorija man mokės, nežinau — apie 600 lt. Dėl kelionės 
tokio škandalo!? kelti nereikia. Knygoms ir kitiems mano popieriams 
dėžutė būtų geriau. Rodos, viską parašiau, ko klausei. Sveik. Ag., 
Gail.". Nav., Kaz.*, Ambr. 

Bučiuoju Tave ir Lit. 

[Įrašai paraštėse:] 

(1) Ped. Institute pradėjau vakar, sp. 22 d. 10 val. ryto. Su ploji- 
mais buvau sutiktas. Nemalonu, kad daug mano net kolegų studentų, 
-čių. Šiaip išėjo gana sklandžiai. 

(2) Nepamišk laikraščių adresus pakeisti: A. Ašm. Kl. Kanto 
4*, IIIš, Rūbai bus: kost. „Drobės“ medž., o palitas - rudeninis ir iš 
angliškos medž. už 48 lt. metr. 


Tekstas iš autografo (AA). Adresuota: J. M. p. O. Ašmantienei. Kaunas, 
Žemaitės g. 3, b. 2. 

! Litukas, Litelė - dukters Joalitos maloninis vardas. 

Ž Sunkvežimiu. 

3 Aga (Agota) Kizevičiūtė-Rimienė (1909 10 09 — 1997 11 09) - jaunesnioji 
žmonos Onos Ašmantienės sesuo, dailininkė. 

*Juozas Ambrazevičius (vėliau Brazaitis) (1903-1974), pedagogas, litera- 
tūros mokslininkas, 1941 m. vienas iš Birželio sukilimo dalyvių, laikinosios 
vyriausybės vadovas. Buvo artimas Ašmantų šeimos žmogus. 

* Petras Navardaitis, apie jį žr. šio rinkinio 58 išnašą p. 52. 

* Kalbama apie buto kaimyno (vokiečio?) Soffos butą. 

" Paltas, apsiaustas. 

Š Tikriausiai buto Kaune Ašmantams nuomotojai. 

" Mansarda. 

9 Škandalas — skandalas, vaidas, triukšmas. 

!! Turbūt Gailenčiams, buto nuomotojams. 

? Kaziui Rimui - Andriaus Ašmanto svainiui. 


Klaipėda, 1935.X.25. 
Miela Nytele! 


Aš manau, kad Tavo sutartis su „Skuba“ yra visai priimtina. Pi- 
giau sunku norėti. Tik Tu galėtum su jais pasiderėti dėl įpakuojamos 

medžiagos, kad jie duotų savo ir už daiktų sveikatą garantuotų. Tai 
ir viskas. Labai būtų gera, kad Tu suderėtum išsyk ir dėl pristatymo 
Klaipėdoje. Tad jie gal dar pigiau leis. 

Vagono traukinyje neišsimoka imti. Reikės siųsti smulkiąja siun- 
ta. Greita (keleivine) skuba kaštuotų 100(0) klgr. — 18 lt., prekių 
skuba - 9 lt. Aš manau geriau siųsti prekių skuba, bus daug pigiau. 
Jei daiktus išsiuntusi neturėtum kaip nakvoti, galėtum tuoj ir Pati 
važiuoti. Būtų galima naktį, kol ateis daiktai, pas mane pernakvoti. 
Tik gautum atskirai pasiimti su savim lovos baltinius ir pačius reika- 
lingiausius daiktus. Be to, nebijok kiek daiktų ir keleiviniam bagažui. 
Didelis daiktas, jei sumokėsi 10—12 lt. už bagažą, pav., vežimėlį turi 
būtinai kartu imti, nes mažytė nemiegos ar neturės kur miegoti. 
Į traukinį su keleiviais, žinoma, neįtilpsi su juo. Tavo planai man 
atrodo geri. Gali imti ir tą jų darbininką, kuris numanyt[ų] dailiai 
suardyti ir supakuoti. Pagaliau „Skubai“ gali pasakyti, kad mūsų ir 
tų daiktų tik 2 kambarių tėra. Bravo būsi moteriškė, jei atvažiuosi 
į Klaipėdą be manęs! 

Su pinigais šiuo kartu yra kiek prasčiau, bet ir ne visai taip 
prasta. Ryt, greičiau, (X-26) gausiu ir aš algą bent už pusę mėne- 
sio. Iš tikrųjų, rytoj pagal Klaipėdos įstatymus turėčiau gauti net 
už 174 mėn., nes čia algas prieš moka. Bet bėda su pasiuntimu. 
Todėl daug būtų geriau, kad Tu pasiskolintum tą 100 lt. kelionei 
ir smulkiems reikalams. Traukiniui ir bendrovei, aišku, suk, kad 
galėtume Klaipėdoje sumokėti. Juk tuo jie gaus didesnę atsako- 
mybę. Aš manau, kad dar Tu turi ir savo kelis litus. Žodžiu, tas 
stambiąsias sąskaitas apmokėsiu aš Klaipėdoje. Jei ir Tu turėsi iš- 
laidų dėl kėlimosi, paimk sąskaitas: mat, jos gali būti reikalingos. 
Agutei bilietą Tu nupirk. Turėtum bilietams užtekti. Tu gali imti ir 
miegamą, o iš ryto Agutė pas Tave galės ateiti. Miegamas kaštuos 
27 lt. Manau, kad bus nesunku patogią vietą gauti iš Kauno ir 
traukinyje. Žodžiu, daryk, kaip patogiau. Be galo taip nesirūpink: 
kėlimasis nėra pasaulio pabaiga. 

Su „Vairais“ ir „Židiniais“ yra taip, kad turiniai ne iš eilės yra 
sudaryti, bet pagal dalykus ar alfabetą. Tik gali trūkti „Ž.“ 1932 m. 
Tai teks Agutei duoti 20 lt., kad ji iš „Ž.“ administracijos Laisvės 

al. 3 paimtų trūkstamus nr. mano vardu, nes jau man sakė juos atsi- 
imti, bet neturėjau pinigų. Tik dabartines kalėjime esančias knygas 
būtinai atsivežk! 

Dėl gimnazijos algos yra taip. Aš vakar jau išsiunčiau laišką, 
kad jie man atsiųstų pinigus į Klaipėdą. Rašiau pačiam direktoriui. 
Dabar nepatogu atšaukti. Tokiu įgaliojimu, kaip seniau rašiau, gali 
Tau neduoti: jis yra laikinis, o šiaip reikia notaro patvirtinimo. Be 
to, dar šį mėnesį išskaitys visiems lakštams, maždaug apie 120 lt. 
Gal vėl būti nepatogumų. 

Už butą čia mokėsime pirmyn — 130 lt. jau 20 It. sumokėjau. 
Kada Tu atvažiuosi, dar man parašyk. Lygiai ir dėl baldų. Galėtum 
važiuoti ir tuoj, tą pačią dieną, kai baldus išsiųsi. Gal tik Agutė ne- 
norėtų. O šiaip, kaip Tu gyvensi ant grindų! Ko susipykai su Petru? 

Širdingų sveikinimų ir linkėjimų Ag., Gail., Petrui, Kaz., Katr!.. 
ir kūmams su nauju krikščioniu! Stotyje Tavęs palauksiu! 

Lieku Jūsų belaukiąs Andr. 

P. S. visų laikraščių ir žurnalų adresus pakeisk: Liter. N., Nauj. 
R., Rytas, Aidas... 


Tekstas iš autografo (AA). Adresuota: J. M. p. O. Ašmantienei. Kaunas. 
Žemaitės g. 3, b. 2. 
!Katrytei Mačiulytei — dukters joalitos, paskui ir berniukų auklei. 


8. 
Nancy, 1937.VII.17. 


Miela Nyte! Netikėjau, kad aš galėsiu taip Tavęs dar pasiilgti 
po 4 m. mūsų bendro gyvenimo. Kodėl pagaliau Tu nerašai? Aš 
Tau, tur būt, siunčiu jau bene 5 laišką! Stebėk laiškų ėjimo dienas. 
Pirmą laišką iš Nancy Tau išsiunčiau VII.6 d. iš ryto (9 v.). Kaip 
Tau sekasi Klaipėdoje? Kai rašysi laišką, nesigailėk popieriaus, 
nes užsienin ir už laišką reikia brangiau mokėti! Dirbu aš labai 
daug, nes suvažiavo iš visų kraštų daugiausia prancūzų k. mokyto- 
jai. Aš jaučiuos lyg mažiausias. Šiandien (VII.14) pas mus didelė 
šventė!. Vakar ir šiandie stengiaus toje „Šventėje“ dalyvauti, bet 
šventės įspūdis menkas: krautuvės atdaros, žmonės beveik visi dir- 


157 


ba, mumis kursistais nesirūpina. Tur būt, įdomiausias šios dienos 
kariuomenės paradas. Bet mūsų kariuomenė, bent kareiviai, daug 
dailiau atrodo. Jei ryt (VII.15) gausiu laišką, rašysiu 16 d. Parašyk 
visų savo drabužių ir batų numerius! Sveikinu visus, o ypač Tave 
ir Litutę! Andr. 

Tekstas iš autografo (AA). Rašyta į meninį Nansi miesto atviruką. Adre- 
suota: Lithuanie. Mme. O. Ašmantienei. Klaipėda. Kanto g. 4* Lithuanie. 


'Liepos 14 d. - Bastilijos paėmimo diena, Prancūzijos nacionalinė šventė. 


Paryžius, 1937.VIII. 4. 
Miela Nyte! 


Iš šio bokštelio teko ir man pasidairyti po platųjį pasaulį. Bet, 
deja, dar nevisur teko matyti, kur baigias Paryžius. Šiandie 122 v. 
apleidžiam tą milžinišką miestą, kur tiek daug visokių įspūdžių, nuo 
kurių žmogus tiek nuvargsti, kad nori bėgte iš čia išbėgti. Miela Lie- 
tuva nemiegančiame ir triukšmingame Paryžiuje! Ilgesys savo šeimos 
ir savo krašto dar didesnis, kai matai, koks čia menkas žmogus! Į 
Genevą leidžiame visų greičiausiu traukiniu, kur nėra net 3 kl. Bet 
iš Paryžiaus į G. kaštuos 91 fr. = 20 Lt. Lietuvoje atsidursiu gal tik 
sekm., o Klaipėdoje net pirm.? Bučiuoju abi. Andr. 


Tekstas iš autografo (AA). Rašyta į meninį Eifelio bokšto atviruką. Adre- 
suota: Lithuanie. Mme. O. Ašmantienei. Klaipėda. Kanto g. 42. 


10. 
Praha, 1937.VII1.8. 


Miela Nyte! 


Rašau Tau laišką traukiny į Berlyną. Prahoj nakvojome tik 1 nak- 
tį. Atrodo, Prahoje viskas brangu, beveik nuobodu po gražesnių ir 
įdomesnių vietų. Dėkui už laišką Prahoj ir už Paryžiaus pinigus, 
kuriuos vežuos į Klaipėdą realizuoti. Malonu girdėti, kad ir Tu 
manęs visokiais atžvilgiais pasiilgai. Berlyne nakvojome tik vieną 

naktį. Išvažiuojame pirm. dieną ar vakare. Klaipėdoj būsime antr. 
vak. ar treč. rytą. Kaune nenoriu sustoti. 

Ateik su Litele į stotį. 

Bučiuoju abi. Andr. 


Tekstas iš autografo (AA). Rašyta meniniame Prahos Karolio tilto atviruke. 
Adresuota: Lithuanie. Mme. O Ašmantienei. Klaipėda. Kanto 4*, 


11. 
Klaipėda,1938.VI.17. 


Miela Nyte! 


Šiandie ir po laiško žadėjau Tau nerašyti. Deja, atsiminiau, kad 
jau netoli birželio 24 d., o su ja ir mūsų bendro ar pusiau bendro, 
kaip dabar, gyvenimo 5 (penketukas). Atsiminęs susijaudinau ir 
ėmiaus plunksnos. Juk iš tiesų džiugu! Juk Litelė ir kitas... grumdo- 
si!! Pagaliau ir nugyvenome tuos metelius, jei ir ne be pyktelėjimo, 
bet ir be didelių barnių. Galėtum džiaugtis, jei kiekvienas penke- 
tukas taip prasiristų. Todėl Tau jau tikrai laikas į Klaipėdą, į savo 
pastogę prie antrosios pusės. Tik man to darbo! Tegu birželio 24 d. 
bus atnaujinto džiaugsmo valandėlė! Jei šeimoje nesusidarys tokių 
gyvenimo šventadienių, tai pilkoje valandoje bus sunkiau išpainioti 
kokius kliuvinius, kurie pasitaiko visada ir šeimos gyvenime. 

Suprantu Rimų norus. Bet ir jie gali jau džiaugtis ir būti dėkingi, 
kad Tu tiek jau paliginai. Sunkiąsias dienas Tu kartu buvai. Pasveikus 
namie džiaugtis sugebės ir vieni. Dėl sugebėjimų bėdos nebus. Jau 
ligoninė daug ją išmokys. Bus pagaliau Antosėlė?, o visas sunkusis 
vargas jau užpakalyje. Man rodos, kad Rimai Tave mokės suprasti 
ir be pykčio išleisti ypač dar labiau, kad mudu vasarą vis persiskyrę 
gyvename. Pagyvenkime bent penktaisiais metais kartu! Šiemet čia 
lieku, o kitais metais galiu [...|? 

Reikėtų bent kiek pasitaisyti, o gal ir pasikviesti Bendoraičius“, 
Kazėnus?... Nepyksiu, kad parvažiuotum nors šio šeštadienio vakare! 

Šį trečiadienį vėl buvau Tickinuose. Broliai dirba daug sklan- 
džiau. Jau ir apie sodybą švara ir tvarka daug didesnė, nors jie te- 
ūkininkavo vos pusantros savaitės. Žinoma, jie neamžini gaspadoriai, 

ypač Povilas. Pranas bus greičiau amžinas ir be galo sąžiningas 
darbininkas. Kostas dar sutiktų porą metų pabūti. Jis, mat, nenori 
vesti bet kaip. Ieškos žmogus ne tik turtingos, bet ir padorios. Visaip 
galvoja. Mat, Kostui ir Povilui būtų galima gauti ūkius Klaipėdos 
krašte. Pagaliau anapus plento galėtume atiduoti kuriam nors vienam 
ir būtų vėl naujas ūkelis. Kostas nesispjaudo, ypač Juozo Dirgėlo 
žemę pripirkus. Visaip jis galvoja, bet nenori išeiti bet kaip. 

Šiandie (VI.-17) tik grįžau. Panos mane visai apleido. Nebe- 
ateina nei Eliutė“, nei mano giminė. Skęsčiau dulkėse, jei aš labai 
dulkinčiaus. Valgau Pieno Centre, pusryčius ir vakarienę — namie, 
Gėles, belaistydamas, net pergirdau. Bet jos ir visas butas laukia 
šeimininkės. Trūksta jau smulkių baltinių. 

Kas ten atsitiko prof. Brenderiui, kad jis nusišovė. Aš jo bute 
esu visą vasarą praleidęs. Jis mano ne tik profesorius, bet ir geras 
bičiulis. Tur būt, panos išvedė iš kelio? 

Parvažiuok, vyksime į Tickinus. Dabar ten linksma ir gražu, 
nors neseniai po laidotuvių. Jaunas žmogus atgaivina visą apylinkę. 
Tavęs laukia Melikė“. Jau siūlė vežtis kiaušinių dviračiu. Rodos, visi 
patenkinti mano „gaspadorstva“? 

L. 

! Ona Ašmantienė tuo metu laukėsi antrojo vaiko. 

* Antosė Kizevičiūtė — vyriausioji Onos Kizevičiūtės-Ašmantienės sesuo. 

3 Laiško apačia nuplėšta, nėra ir antro puslapio pabaigos. 

*Veikiausiai Klaipėdos pedagoginio instituto Lietuvos kraštotyros dėstytojo 
asistento Antano Bendoraičio šeima. 

* Kazėnai — nenustatyta pažįstamų šeima Klaipėdoje. 

“ Nenustatytas asmuo. 

" Nenustatytas asmuo 


Nenustatytam asmeniui 


12. 
Kaunas, 1935-III-11 


Didžiai Gerbiamas Kunige Kanauninke! 
Atleiskite, jei aš nepažįstamas drįstu į Tamstą kreiptis. Mat, aš 


kilęs iš tos apylinkės, o Rietavo buv. gimnazijoje mokęsis net 6 metus 


160 


(1919-1925). Jeigu reikėtų, tikiuos, Rietave galėsite rasti žmonių, 
kurie Tamstai suteiks daugiau žinių. Ir mudu esava matęsi Kaunę 
šv. Kazimiero knygyne, bet pažintys tuo ir baigės. 

Turiu į Tamstą dviem reikalais kreiptis su gražiomis viltimis ir 
pasitikėjimu. Esant to krašto žmogui, labai rūpi man, kad nebūtų 
nuskriaustos tos apylinkės švietimo reikalais. Panaikinus gimnazi- 
jas Rietave ir Plungėje, visas Žemaičių krašto centras palieka be 
aukštesnės mokyklos. Tai ilgainiui, savaime aišku, turės skaudžiai 
atsiliepti ir žmonių kultūrai. Tuo reikalu rašiau ir laikraščiuose: 
Ryte 1934 m. lapkr. 9 d. 256 Nr. ir šią savaitę žadėjo išspausdinti 
kitą straipsnį „Lietuvos Aidas“. Pirmas straipsnis buvo „Mokyklų 
tinklas“, parašytas pasirašytas slapyvardžiu L. Žvaginis, antras — 
„Racijonalizuotinas mokyklų tinklas“!, pasirašytas tikra pavarde — 
A. Ašmantas. . 

Tie visi straipsneliai bus niekis, jei vietos žmonės neprašys tų 
mokyklų. Mano manymu, Rietave turėtų būti organizuojama kokia 
aukštesnė mokykla, nes jis yra labiau centre, negu Plungė, kur arti 
nėra aukšt. mokyklų. Todėl aš ir nerandu čia nieko geresnio, kaip 
Tamstą, kuris jau dirbęs ir toliau galėtų dirbti toje srityje, jau ir 
kitų mūsų, žemaičių, padedamas. Aš darau, ką galiu. Dabar net 
nežinau, kokia yra ir nuotaika vietos žmonių dėl aukšt. m. Būtų 
man labai ir įdomu, jei Tamsta turėtute laiko ir noro man kelis 
žodžius parašyti. 

Kitas mano prašymas būtų kiek asmeniškesnis, bet kartu ir vie- 
šas: Vysk. M. Valančiaus literatūrinė monografija. Apie ją esu jau 
seniai galvojęs, bet dabar esu beveik verste priverstas realizuoti. 
Šito skatinamojo darbo ėmės dabar įsisteigusi Lietuvių kalbos ir 
literatūros mokytojų sąjunga, kurios Centro Valdyba man šį darbą 
net protokoluote užprotokolavo. 

Į Tamstą būtų čia toks prašymas. Rietavo parapijoj yra dar daug 
likę jo veikalų net pirmojo leidimo. Tai aš ir pats matęs. Vienas 
senelis, kuris gyveno jau parapijos prieglaudoje ir kartu turėjo dar 
pareigą giedoti bažnyčioje ražančių, rodė man savo spintelėje beveik 
visus vysk. Val. raštus. Tai buvo mažiausia prieš 10—12 m. Jo, gaila, 
net pavardės nežinau. Jis sirgo galvos reumatizmu ir bažnyčioje 

sėdėdavo galvą skarele susirišęs. Vargu jis bėra gyvas. Bet jei ir gyvas 
būtų, jam tos knygos yra visai nenaudingos, o man šiuo kartu būtų 
didelė brangenybė. Mat, iš univ. pasiimti ilgesniam laikui yra sunku: 
negali studentai atlikti dažnai be jų seminaro darbų. Privačiai dabar 
pats niekur neaptinku. Būtų man labai malonu, kad čia gal teiktutės 
man padėti. Su tomis knygomis pasielgčiau taip, kaip Tamstos būtų 
pageidauta arba leista: knygos būtų didžiai saugomos. 

Tikėdamas Tamstos malonia atida, tariu iš anksto ačiū už vi- 
sus darbus ir patirtus nemalonumus. Lieku Tamstą didžiai gerbiąs 
A. Ašmantas. (Duotas dar namų adresas.) 

Tekstas iš autografo (AA). Laiškas rašytas dviejuose didelio lapo pusla- 
piuose, nėra jokių taisymų. Manytina, kad tai pirminis laiško variantas. Laiške 
keliamų klausimų padariniai nėra žinomi. 


! Straipsnis išspausdintas „Lietuvos aido“ 1935 m. gegužės 10 d. numeryje. 


Zigmui Kuzmickiui 
13. 


Ponui Lietuvių kalbos ir literatūros kursų Vedėjui Juodkrantėje 


Pareiškimas. 


Šiuo raštu kreipiamės į p. kursų Vedėją, kad malonėtų mums, 
lietuvių kalbos ir literatūros mokytojams, leisti jau čia pat susiburti ir 
pasitarti steigiamos lietuvių kalbos ir literatūros mokytojų sąjungos 
reikalais ir tuo pačiu teiktųsi tarpininkauti, kad Švietimo Ministerija 
sutiktų leisti sąjungą steigti ir pritartų, kad mūsų sąjunga, plisdama 
mokyklose, rastų malonią ir autoritetingą jos paramą. 

Tuo pačiu norime pažymėti, kad mūsų sąjunga aukščiausiu tikslu 
laikys kelti mūsų tautos pilnutinę kultūrą, ypač tą kultūros specifinę 
dalį, kurią esame pratę vadinti lituanistika ir kuri beveik išimtinai 
priklauso mums, lietuviams, ir už kurios mokslinį lygį jaučiame 
patys daugiau atsakomybės, ypač už mokyklos darbą ir jos vaisius. 

Mūsų sąjunga, būdama kultūrinė, pedagoginė ir dar specialiai 
dalykinė ir profesinė, stengsis autoritetinės tvarkos laikytis savo 
organizacijoje ir ypatingo dėmesio kreipti mokytojo išsilavinimui, 

pasirengimui ir autoritetui, iš kurio plauktų jau savaime akademinis 
objektyvumas, rimtumas, solidarumas ir pasiaukojimas tiesai. 


Steigėjų vardu 
A. Ašmantas. 
Juodkrantė, Mokytojų kursai, 1934-VII-10. 


Tekstas iš autografo (AA). Andriaus Ašmanto archyve yra du pareiškimo 
variantai. Pirmasis, rašytas taip pat Ašmanto ranka, smarkiai taisytas ir reda- 
guotas. Antrajame, čia spausdinamame, kokių taisymų nėra. 


Lietuvių kalbos draugijai 
13. 


Didžiai Gerbiamas Susirinkime! 

Būdamas toli Lietuvos pajūryje ir negalėdamas pats dalyvauti, 
širdingai sveikinu visuotinio metinio susirinkimo dalyvius, per- 
žvelgiančius didelio ir naudingo darbo metus, ir linkiu, kad mūsų 
kalbos tobulinimas ir ugdymas šiais darbo metais pasuktų ir nauja 


horizontine kryptimi, kad lietuviškas žodis būtų branginamas ir 
gerbiamas visose mūsų tėvų žemėse! 


A. Ašmantas 
LKD narys 


Klaipėda, 1936 m. sausio mėn. 26 d. 
P. S. Adresas: Kanto g. 4? 


Tekstas iš autografo (MAB RS E 63-6). 


14. 
Gerbiamasis Sekretoriau, 


Dėkui už kvietimą į LKD susirinkimą, įvyksiantį 1936.11.23. 
Jame dalyvauti negalėsiu: tiesioginės pareigos neleidžia. 

Manau, kad įstatai keičiami tik prisitaikyti prie naujo Draugijų 
Įstatymo. Todėl priklausys ir ne nuo mūsų valios. Norėčiau, kad 

būtų išsaugotos sekcijos. Diplomų ir kitų pažymėjimų, jei jie sunkų 
pravesti, galima būtų išsižadėti. Galima bus išbraukti ir kai kuriuos 
mažmožius, kurie iš pamatų draugijos nepakeis. Sakysim, priimtųjų 
ir pašalintųjų narių skelbimas spaudoje sunkiai ištesimas. Tos eilės 
smulkmenas tektų išbraukyti. Saugotinas 27 $!. 

Linkiu geros sėkmės darbuose! 


A. Ašmantas 
Klaipėda, 1936-11-12. (Kanto g. 4?) 


Tekstas iš autografo (MAB RS E 63—10). Rašytas LKD sekretoriui K. Al- 
minauskiui standartiniame atviruke. 


! Turimas galvoje įstatų straipsnis apie darbą sekcijose. 


15. 
Klaipėda,1937.V.29, 


Gerbiamasis! 


Širdingai dėkoju už malonų laiškelį, kuriuo pranešate, kad mūsų 
LKD nariams išrūpinote papigintą geležinkelių tarifą. Tuo mielai 
pasinaudosiu. Šiuo laišku siunčiu Tamstai savo fotografiją ir prašau, 
kad atsiųstute man pažymėjimą, kaip galite, kuo greičiausiai, nes jau 
dabar važinėju, norėdamas pažinti Klaipėdos krašto tarmes. Mielai 
užsuksiu kada į mūsų draugijos posėdį. 

Pažymėjimą siųskite šiuo adresu: Klaipėda, Kanto g. 4*. Įstaigoje 
dažnai kur užsimeta. 

Jūsų Ašmantas 


Tekstas iš autografo (MAB RS E 63-6). 


16. 
Ponui Lietuvių Kalbos Draugijos Sekretoriui 


Siunčiu Tamstai perregistruoti savo šios draugijos nario pažy- 
mėjimą. Jaučiuos kiek pavėlavęs, bet labai prašyčiau, kad iki Naujų 

Metų aš jau perregistruotą pažymėjimą turėčiau Klaipėdoje: mat, 
noriu į Kauną važiuoti. 
Išlaidas, susidariusias dėl perregistravimo, jei reikės, atlyginsiu. 


Jus gerbiąs A. Ašmantas 


Klaipėda, 1937.XII.18. 
Kanto g. 4* 


Tekstas iš autografo (MAB RS F 63-6). 


17. 
Klaipėda, 1938.V.9. 


Mielas LKD Sekretoriau! 


Šiandie gavau didįjį mūsų draugijos darbą, atliktą Terminologijos 
Sekcijos!. Jis mane tiek pradžiugino, kad sakau, jog tai įrodymas, 
kaip vertinga mūsų draugija lietuviškai kultūrai, į kurią subėga visi 
mūsų tautos keliai. Tai yra graži įrodomoji pradžia, kaip didžiai yra 
reikalingas mums Lituanistikos Institutas, kuriame būtų sutelktos 
visos mūsų kultūrinės jėgos. Širdingiausi sveikinimai ir linkėjimai iš 
tolimojo mūsų pajūrio darbininkams to darbo, kuriuo naudosis visi 
mūsų kultūros darbininkai. Malonu būtų, kad šis darnus ir darbštus 
kolektyvas, kad ir papildytas, eitų toliau, parengtų ir išleistų mokyk- 
linę terminę, į kurią galėtų būti įglausti visi trūkstamieji human. 
mokslų terminai. 

Širdingiausią pagarbą ir linkėjimus, jei tai paranku, malonėk 
perduoti visam to darbo kolektyvui, ypač prof. St. Šalkauskiui, 
doc. Skardžiui ir kitiems. Širdingai ačiū už knygą! 

Jus gerbiąs A. Ašmantas 

Tekstas iš autografo (MAB RS E 63-6). Atvirukas LKD sekretoriui K. Al- 
minauskiui. 


"Kalbama apie Stasio Šalkauskio „Bendrąją filosofijos terminiją“, išspaus- 

dintą „Logos“ žurnale 1937 m. 2 nr., o 1938 m. išleistą atskiru spaudiniu. 


165 


Nenustatytam asmeniui 


18. 


Didžiai Gerbiamas Pone! 


Būdamas š. m. balandžio 15 d. Kaune, pasižadėjau Tamstai pra- 
nešti, ką aš būsiu sužinojęs iš p. Schmittlein'o! ir Dr. Studeraus. Man 
malonu pranešti Tamstai, kad p. Schmittlein'o rūpesčiu jau daug 
padaryta. Jis anksčiau jau kreipęsis į p. Dulong'ą, įgaliotą Prancūzi- 
jos ministerį Lietuvai, ir dabar sužinojęs, kad p. ministeris Dulong 
neseniai buvęs Prancūzijoj ir net jau mano reikalais taręsis su švie- 
timo vadovybe. Ten švietimas palyginti decentralizuotas, ir todėl 
man parinko Nancy miestą, kuriame esąs universitetas ir Vėcole 
normale —- mokytojų rengimo įstaiga. Tiesa, šio miesto parinkimą 
nulėmė ir tai, kad aš kartu prašiau patarti, kur man būtų patogiau 
prancūzų kalbos kursus lankyti. Nancy srities tarmė esanti artimiau- 
sia jų bendrinei kalbai. 

Pono Schmittlein'o tvirtinimu, būsią man parodyta daug nuo- 
širdumo ir rūpesčio: būsiąs specialiai man skirtas tos srities žinovas, 
kalbąs net vokiškai. Žodžiu, daug jau ten padaryta ir būsią viskas 
padaryta, tik kad aš nuvykčiau, ypač dar kiek anksčiau. Mat, mokykla 
dirba net visą liepos mėn. 

Po tų visų informacijų bereikia, rodos, mums patiems susirūpinti. 
Man labai gaila, kad šitokiai komandiruotei, gal, teks gaišinti net 
Ministerių kabinetą. 

Pono Dr. Studeraus neradau Kaune. Spręsdamas iš pasikalbėjimo 
su juo per Kalėdas, manau, kad jokių ypatingų sunkumų nebus. 
Lieka pats svarbiausias klausimas — lėšos ir mūsų pasiruošimas. 

Šios srities informacijas galėčiau tuo ir baigti. 

Būdamas Kaune, nespėjau su Tamsta daugiau pakalbėti ir apie 
kitus dalykus, susijusius jau tik su mūsų pedagoginiu institutu. 

Aktualus čia pasidaro lituanistikos klausimas. Tamstai šis dalykas 
yra artimas. Mano šių metų praktika, be abejo, kelia jau įvairiausių 
ir platesnių planų, negu regulaminas numato. Kiek jų paskelbiau 

š. m. „Vairo“ 4 Nr.. Ten nieko, tiesa, neliečiau seminarų ir praktikos. 
Iškėliau tik tautosakos, vaikų literatūros ir kalbos įvado reikalą. Bet 
tuo pačiu nusiskundžiau, kad 2 val. fonetikai, morfologijai, sintak- 


sei ir net kartu dialektologijai yra per maža. Bet tuo tarpu išgirdau 
iš kitų, kad tikimasi iš instituto žymiai daugiau — net lyginama su 
universitetu. Kiek čia yra racijos, Tamstai, be abejo, bus aišku iš 
regulamino, kuris per du kursus teskiria iš viso lituanistikai tik 4 val. 
teorijos ir 2 seminaro. Joks lyginimas su universitetu neįmanomas 
dar ir dėl daug kitų priežasčių! 

Šiuo kartu norėčiau priminti, kad visą darbą dar trukdo ir tai, 
kad pagal regulaminą nėra aiškaus pamato būti etatiniu ir gauti kiek 
didesnį atlyginimą, kad būtų galima pasitraukti iš gimnazijos ir atsi- 
dėti tik instituto darbui. Baido tai, kad etatas bazuojamas net 8 val. 
per savaitę, kurių nė vienas lektorius negali sudaryti. Šis valandų 
skaičius yra ir šiaip jau per didelis, o visai neracionalus konkrečiai 
teikiant mūsų institutui dėl minėtų priežasčių. 

Bazuoti etatą praktikos darbui yra nedrąsu ir lygiai neraciona- 
lu. Atlyginamos praktikos dydis priklauso nuo studentų skaičiaus. 
Gali atsitikti ir taip, kad net metų viduryje sumažėja studentų skai- 
čius — ir lieki tuščiomis rankomis prieš didelius pinigus. Ypatingai 
tai sunku, kad Klaipėdoje pragyvenimo lygis yra žymiai aukštesnis 
net už Kauno. Plius dar šiuo metu sunki būtų krizė. Tikiuos, kad 
nusiskundimų iš dabar dirbančių lektorių teko girdėti nemaža. Tai 
visai ir suprantama. Sakysime, jei aš pereinu į institutą ir etatiniu 
lektoriumi, gaunu algos nuo pirmos dienos visu 100 lt. mažiau 
negu gimnazijoj. Tas algų santykis nuolat didės, nes instituto alga 
lieka amžinai pastovi: nepriklauso nei nuo ištarnautų metų, nei nuo 
šeimos pakitimų. 

Šį klausimą keliu ne tik dėl to, kad skaudi yra ši auka man pačiam 
ir žalinga rimtam mokslo darbui, bet ir iš to rūpesčio, kad mūsų šioks 
ekonominis ir kultūrinis gyvenimas yra išnaudojamas propagandai ir 
tuo ardomi mūsų kultūriniai santykiai su kraštu, žeminamas mūsų 
instituto ir net valstybės autoritetas. 

Tikiuos, kad šie mano beveik kategoriški žodžiai padės Tamstai 

morališkai aktingiau veikti, kada bus sprendžiami pedagoginio ins- 
tituto klausimai. 


Jus didžiai gerbiąs A. Ašmantas, 
Kanto g. 4*, 1936.IV.17 d. 


Tekstas iš autografo (AA). Laiškas autoriaus smarkiai taisytas ir redaguotas. 


! Raimonas Šmitlenas (Raymond Schmittlein) (1904-1974), prancūzų 
kalbininkas, 1934-1938 m. dėstė Vytauto Didžiojo universitete. 

* Turimas galvoje straipsnis „Kelios pastabos dėl pedagoginių institutų“ 
(Vairas, nr. 4, p. 443—444). 


Petrui Navardaičiui 


19. 
Klaipėda, 1936 m. rugpjūčio 31 d. 


Mielas Petrai, 


Jau seniai išsiskyrėme, tačiau širdingu žodžiu nepasidalinome. 
Skaitau kiekvieną naujieną laikraščiuose apie mokytojų skyrimus ir 
kilnojimus, bet Tavo pavardė, rodos, niekur neužkliuvo. Manome, 
kad trečiojoje Kauno gimnazijoje ir liksi. Kol mano šį laiškelį gausite, 
būsite jau ir darbą pradėję. 

Po didžių svyravimų aš vis dėlto apsisprendžiau likti Ped. Institute. 
Tiesa, alga nebus didesnė, kaip gimnazijoje gaudavau. Vargu susidarys 
550 lt. Paklausiau senų žmonių: į gimnaziją kelias visada atdaras, o į 
institutą tėra tik proga. Gal būt, pamatysime? Šitas svyravimas, reikia 
prisipažinti, nedavė man visą vasarą ramybės. Keli projektai buvo. 
Būčiau beveik likęs gimnazijoje, kad bent kiek Švietimo Ministerija 
būtų rimčiau tuo reikalu susirūpinusi. Kada aš nuvykau į Kauną tartis, 
kokiu būdu aš turiu formalumus sutvarkyti, pasirodo, jie jokio plano 
neturį Klaipėdai „sulietuvinti“. Mat, aš norėjau gauti atostogų, žinoma, 
be algos. Jie tai palaikė per daug didele auka iš valstybės pusės. Mano 
asmeninė rizika pjautis su Baldschumi! buvo, rodos, nemažesnė. Kai 
jie prasitarė, kad tai mano asmeninis dalykas, nes niekas ir iš instituto 
nevarąs, teko pasiryžti į institutą. Iš jo, jei kada kels, nukels kad ir į 
gimnaziją mokytoju. Tokiu būdu iš gimnazijos nuo ryt gal jau ir visai 

išeisiu. Į mano vietą, rodos, paskirsią kažin kokią p. Žukauskaitę“, 
teturinčią tik vid. mokyklos cenzą. Gaila, kad taip gimnazija turės 
nusigyventi. Ar Patsai nebūtum grįžęs? Būtų gaila Kauno? 

Institute šiais metais būsiu etatinis. Turėsiu 4 val. teorijos, 8 val. 
seminaro. Vadinas, bus tik norma. Tiesa, yra projektas mums nor- 
mą sumažinti iki 6 val. savaitėje. Rodos, Šviet. Ministerijoje jis jau 
praėjęs. Tada jau nebus pavojaus likti ne etatiniu, nes 60 studentų 
vis sugraibysime. Biaurus daiktas, kad seminarams sudaryti reikia 
grupės 30 std. Gera, kad nėra antrojo instituto. Šiemet net V. D. uni- 
versitete, kaip girdėti, būsiąs studentų badas. Visi eina į kariuomenę. 

Kas Tavo pasaulyje gera? Gal kandidatuoji kur į direktorius? 
P. Orvidas* jau Joniškio direktorius. Jam, tur būt, kas padėjo, ar 
jau praeina politiniai vėjai. Jis sąžiningas ir rūpestingas Žmogus, 
bet „siauras“ visuomenininkas. Kitų žymesnių pakeitimų neteko 
laikraščiuose skaityti, šiaip iš kitur nieko nesužinau. 

Klaipėdoje mokslo metus pradėjome 12 d. rugpiūčio. Aš visą šį 
mėnesį dirbau. Dabar norėčiau net kiek ir pasiilsėti. Reikia pagaliau 
kiek ir pasiruošti pačiam. Džiaugiuosi, kad praktikos pamokų ne- 
reikės man vesti: jas tvarkys p. Budzinskas“, buvęs Plungės ir paskui 
Šiaulių mokytojų seminarijos mokytojas. 

Parašyk, Petrai, savo dūšios naujienas. Man vis lieki draugas, 
kuriam aš galiu būti atviras. Šiaip labai nutylai spaudoje. 

Mes sveiki laikomės. Podė? auga greičiau, negu laukiame. Gai- 
limės, kad mūsų neatlankei šią puikią vasarą. Teks užsukti kad ir 
žiemą. Širdingai ačiū už vaišes Sausiuose“. Kūma jau Kaune, jos 
adreso dar nežinome. 

Linkėjimų p. p. Gailevičiams?, Butkui“, Viskantai? ir kitiems. 


A. Ašmantas. 
P. S. Nusipirkau [rašomąją mašinėlę. Tau|'? pirmam ir rašau. 
Nenustebk dėl klai[dų.] 


Tekstas iš mašinraščio (AA; gauta iš Stefos Navardaitienės). 


! Tikriausiai Augustas Baldžius (1883—1952), Klaipėdos krašto politikos 
veikėjas, tuo metu — Klaipėdos direktorijos pirmininkas. 

"Julija Žukauskaitė (1909-2002), mokytoja, po karo Vilniaus universiteto 
dėstytoja, docentė. 

*Tikriausiai Adolfas Orvydas (Orvidas) (1899-7), VDU Gamtos fakulteto 
absolventas, Ašmanto pažįstamas iš „Aušros“ mergaičių gimnazijos laikų. 

* Juozas Budzinskas (vėliau Budzinskis) (1903-1986), pedagogas, po karo — 
Vilniaus pedagoginio instituto lietuvių kalbos metodikos profesorius. 

5 Podė (svet.) — žem. krikšto duktė. Petras Navardaitis buvo Ašmanto 
dukters krikšto tėvas. 

“ Sausiai (Endriejavo valsčius) - Petro Navardaičio tėviškė. 

" Gailevičiai — nenustatyta pažįstamų šeima Kaune. 

Š Butkus — nenustatytas pažįstamas Kaune. 

"Edvardas Viskanta (1902-2002), pedagogas, redaktorius, vertėjas, pažįs- 
tamas dar iš Telšių gimnazijos laikų. 

!* Defektuota laiško vieta. 


20. 
Klaipėda, 1936 m. gruodžio 14 d. 


Mielas Petrai, 


Dėkui už sveikinimus ir linkėjimus. Jaučiu, kad tokios kovos 
Pačiam išgyventi be galo nemalonus daiktas. Nusiminti ir visiškai 
nuliūsti nėra ko. Žmonės, daug daugiau suvarginti, vėl pakyla ir 
kuria, visai praeities neprisimindami. Iš to nuovargio pakilsi ir Tu, 
Petrai, ir vėl nusiblaivins Tavo gyvenimo dienos — grįši prie darbo 
stiprus ir giedras, kaip kad ir seniau būdavo. Su malonumu būsi 
laukiamas pas mus per Kalėdas keletą dienų pagyventi pasiilsėti. 
Atvažiuos ir kūma p. Agutė!, ir podė bus jau užaugusi. Lauksime visi. 

Petrai, turiu ir aš savo bėdų ir reikalų Kaune. Jei turėtum laiko ir 
tai nesudarytų Tau kokių nepatogumų, beveik visus galėtum atlikti. 
Svarbiausia — laikraščių užsakymas man ir namams. Štai jų sąrašas: 

Liet. Enc[...] VI t., sumokėta 7,5 lit., lieka 24 lit. Tada laimiu. 

Naujoji Romuva 1937 m. ---------- " 20 lit. " 

XX AMŽIUI 1936 m. " 12 lit." 12 lit.1937 m. veltui? 

Su šiais norėčiau sąskaitas baigti. Tik būtinai norėčiau sumokėti 
už į namus |...]? litanija: | 

Mūsų Rytojus 1937 m., Ūkininko Patarėjas 1937 m. 3. Mūsų 
laikraštis [...]. Šie siųstini šiuo adr.: A. Ašmantui, Andriejavas, Sta- 
siulio namai. (Ten jie kveteros eina ir seniai tokiu adr. ima.) 


170 


4. Šv. Pranciškaus Varpelis — Ievai Ašmantienei. Adr. tas pats. 
5. Misijos B. Ašmantaitei " 
6. Moteris S. ir E. Ašmantaitėms 
7. Moteris O. Ašmantienei, Endriejavas, Tickinų k. (Brolio žm.) 
8. Mūsų Laikraštis O. ir J. Kniūkštams " 
Visus tuos šventus laikraščius galėsi užprenumeruoti, rodos, 
XX A. Taip bent aš darydavau. Kitus Pats surasi. Gali padaryti šiokių 
tokių pakeitimų, kur prasilenktum mano biudžeto 10 lit. ribose jų 
naudai. Šiaip turiu pats prisipažinti, kad nepažįstu dabartinių laikraš- 

čių, kaimui skiriamų. Nemėgčiau kaimui siųsti ir kokių „Dienų“ ar 
„Naujų Žodžių“ Broliams lyg nieko dar neužrašau, nes nepasitariau. 
Gal bus nevėlu ir po Kalėdų? 

Iš mano laikraščių būtų dar daugiau, bet šįsyk trūksta kapitalo. 
Jei pats užsuksi į tas adm., gali priminti, kad siuntinėtų 1937 m. 

1. Žodinį, 2. Vairą, 3. Tautos Mokyklą, 4. Lietuvos Mokyklą, kur 
š. m. 12 Nr. šiandie mačiau ir Paties straipsnį. Bet tiems su skolomis 
man reikėtų apie 100 lit. su viršum. Tiesa, pasiteirauk p. Viskantos, 
ar mano straipsnį spausdins Vaire? Jis pavadintas „Mūsų bendrinės 
šnekamosios kalbos kūrimas““. Jis nėr kokia studija, bet jei nespaus- 
dintų, būtų galima duoti Liet. ar Taut. Mokyklai. Pasiteirauk - lauksiu. 

Tikrai nutilai Pats per daug. Tik dabar išgirdau balsą. Bet, rodos, šis 
straipsnelis jau seniau parašytas? Aš ir nebesuprantu Tautos M. Kodėl 
ji taip išdido? Aš pasiunčiau tuoj mažutį straipsnelį apie liet. kalbos 
programą, kai ji tik pasirodė, — neįdėjo. Vėliau skaičiau p. Kalniaus“ 
lyg man atsakymą. Kodėl kritikos bijoti? Juk ten tik projektas ir nėra 
kokia šventenybė? Pagaliau prašiau perduoti Liet. Mokyklai, jei jiems 
netiks. Nemačiau ir ten. Ar jis toks kiaulė būtų ir neperduotų? Jei 
patogu, prie progos pasiteirauk dėl jo likimo. Tave čia įgalioju. 

Parašyk ar atvažiuok! Noriu apie Kauno redakcijos ir kitas ma- 
chinacijas pasikalbėti. 

Nieko negirdžiu ir apie mano įsteigtą Liet. k. ir literatūros mo- 
kytojų sąjungą. Gal ir ji jau pusiau ilsisi po tėvynės žemele? 

Siunčiu Tau 100 lit. paštu. Jei kelių litų trūktų ir Tau nebūtų 
sunku, pridėk, Tiesa, įdedu ir dovanojamų knygų sąrašą. Jas paimk 
ar pasiųsdink [...]? [kaip] Tau patogiau. 

Už tuos „kalėdukus“ dėkoju iš anksto. Mes laikomės dar visi 
sveiki. Darbo turiu daug. Trukdo dabar mane ir tie laikraščiai ir 
giminės, kuriems šio ar to trūksta. Žodžiu, tas pats, kas ir Pačiam. 
Štai susirgo br. Antanas — ir siunčiu 50 lit. Taip išsimėtai žmogus, 
kad net sau knygų ir laikraščių nebegali nusipirkti. Dar visokie trū- 
kumai ir šeimoje. Vis dar neprasikuriame. 

Iš visų mūsų, didžių ir mažų, širdingų Kalėdų sveikinimų. Lauk- 
sime. 

Tavo A. Ašmantas, 

Tekstas iš mašinraščio (AA; gauta iš Stefos Navardaitienės). 

! Agutė, Aga (Agota) Kizevičiūtė-Rimienė buvo dukters Joalitos krikš- 
tamotė. 

* Neįskaitoma; defektuotas tekstas. 

3 Straipsnio tokia antrašte spaudoje neteko aptikti. 

* Alfonsas Kalnius (1907-1981), pedagogas, kalbininkas, redaktorius, tuo 
metu dirbo „Tautos mokyklos“ žurnale. 

* Defektuota teksto vieta. 


21. 
Klaipėda, 1938.IV.22. 


Mielas Petrai! 


Seniai laukiau Tavo laiško. Nežinau, katras iš mūsų kaltas dėl 
nutrūkusių ryšių. Per sunkiąsias kovo 17-19 dienas ir vėliau kelis 
kartus ėmiaus Tau rašyti, bet vėl kas man nutraukdavo. Aš tas dienas, 
o ypač naujo kabineto sudarymą skaudžiai išgyvenau. Neramus esu 
ir šiandie. Tau, geriausiam draugui, kelias mintis pareikšiu, į kurias 
lygiai ir iš Paties lauksiu atsakymo. 

Kad tie įvykiai atsitiko, rodo mūsų politikos siaurumą ir trum- 
paregiškumą. Įsitraukiame kurią giesmelę ir traukiame, nors jos 
niekas neklauso ir niekam ji nėra naudinga. Be abejo, stambi di- 
plomatinė klaida — suplakti dipl. santykius su Vilniaus klausimu. 
Atnaujinome santykius — atsisakėme ir nuo Vilniaus. Ši fnintis taip 
giliai žmonėms įkalta į galvą, kad yra dar ir šiandie netikėlių, kas 
viešai skelbiama. Be abejo, lenkai visada galės iš mūsų pasišaipyti 
per derybas. 

Dar liūdniau, kad iš to mes tiek maža tepasimokėme. Visi laukė 
kabineto ne srovinio, kaip „L. A.“ bijojo, bet išėjo sroviškiausias ir 
be rimtų asmenybių, kuriomis galėtų tauta pasitikėti. Tas kabinetas 
toks sukiužęs, kad sunkiomis dienomis vėl neteksime vadų. Šis nu- 
jautimas tautą akmeniu slėgia. Aš iki šiol neatgyju ir dirbti negaliu. 
Kur mes nueisime, pasikliaudami tik bukapročiais pataikūnais, kurie 
neturi savo minčių ir nusistatymo? Liūdna man, Petrai, pažvelgus 
į ateitį. Teko girdėti iš rimtų ir idealistų tautininkų, kurie dabar 
nepersveria per 11 kateg., kad Antanas ima jau rimtai suvaikėti. 
Jokių pasiūlymų, sako, negalįs svarstyti. Jei nepatinka, tuoj matąs 
tik blogą valią ir tautininkus apšaukiąs voldemarininkais. Vadinas, 
kada reikia ir blaivaus proto, mes jo kaskart neteksime. Dar prasčiau, 
kad jokių priemonių pakeisti tam blogiui mes neturime. Kur mes 
nueisimę su tuo autoritetu? Duok, Dieve, kad mes greičiau nuo jo 
išsivaduotume be žalos sau ir savo tėvynei, o ypač mūsų nepriklau- 
somybei. Gal per liūdni vaizdai, bet aš tokius išgyvenau. Parašyk 
plačiau savuosius įspūdžius. 

Sakai, kad aš kai kada rašąs. Aš daug rašau, bet daug ir į krep- 
šį nueina. Neslepiu, kad aš simpatizuoju „N. R.“ ir jauniesiems 
„XX A.“ Aš vis dar vaikiškai užsikrečiu idealizmu ir jį noriu realiai 
išgyventi ir net gyvenime įvykdyti. To skaidraus idealizmo, ro- 
dos, daugiausia turi šie minėti žurnalai. Juk „XX A.“ stambesnieji 
dalykai iš Klaipėdos yra mano kūrinys. Tik kitiems nesakyk, kad 
ten A. Ložys, L. Žvaginis yra tas pats A į A. Pagaliau daug rašau 
„Vakarams“ [slapyvardžiais] A. Ringys, A. R. ir net A. A. ar A. Aš, 
Tiesa, dabar paaštrėjo cenzūra ir visi rašiniai eina į krepšį. Mat, esu 
tiek sujaudintas paskutiniais tarptautiniais įvykiais, kad kūrybinio 
mokslinio darbo vis negaliu dirbti. Iš kur „L. A.“ sužinojęs A. Bui- 
vydaitį? Tai buvo pirmas mano straipsnis! per kokius 2—3 metus. 
Antras, apie šeimų lietuviškumą žuvo krepšyje. Vargu ką berašysiu: 
girti neturiu ko, o minčių nepraleidžia. Noriu išsivaduoti iš tos de- 
presijos ir dirbti rimčiau, bet nervai nebeišlaiko. Štai guli ant stalo 
studijos apie „Kūrybinį Putino pasaulį“ III korektūra. Tingiu ir ją 
skaityti. Būtų daugiau vertingų darbų, bet viską gadina politika, į 
kurią įsitraukiau. Juk esu „Visuomenės Sąjungos“ net C. V-dyboj. 

Lankau skyrius ir kandidatuosiu į Krašto ir miesto seimelius. Et 
nepakeliui man su politika. Dirbu iš didelio pasiaukojimo tėvynės 
labui, kurio ji vis nesulaukia. 

Įdedu įgaliojimą honorarui paimti iš „L. A.“ Reikalinga man 
gimimo metrika iš Kauno Kūrijos archyvo su Andrium Ašmantu, 
nes tokia vedybų metrika. Parašiau jiems laišką, bet malonėk užeiti 
ir Pats, nes gali reikėti 3 Lt. Honorarą sunaudok, jei bus, nupirkda- 
mas „Arch. Philologicum“ VI t. ir (VII?), „Darbai ir dienos“ VII ir 
VIII? ir „Atheneum“ iš 1937/38 m., ypač kur prof. Ereto studija 
yra apie Rėzą. Kur nepažymėti tomai, tuos jau turiu. 

Šeima laikos sveika ir linksma. Tik vargina „broliai“ ir vakarų 
kaimynas nerimastimi. Tiesa, iškyla sunkumų ir su tėviškę Ticki- 
nuose. Gali tekti man ją paimti?! Sakyk, kaip čia pasielgti? Turiu 
aš daug brolių ir seserų, bet jais nepasitiki senas tėvas. Jie ir patys 
bijos imti ūkį, kad būsią daug išmokėjimo. Pelno iš jo ir aš tuo 
labiau nematau. Tik būtų proga broliams ir seserims geresnes dalis 
gauti ir vieta pinigams sukišti. Mes iš kaimo, gal ir turim grįžti 
į kaimą su savo kapitalu? Miestiečiai tegu miestu rūpinas. Paga- 
liau Europos neramumai gali ir mus kada grąžinti į tėvų šiaudinę 
pastogę? Reikėtų ją stiprinti ir sutvarkyti. Jei mus kas okupuotų, 
tai būtinai turėtume bent žemę išsaugoti. Ji lengviausiai išlaikyti. 
Patark man! Mano žmona nelabai linkusi. Kaip Pačiam su Sau- 
siais? Jau galutinai? Man dabar kiek aktualesnė tėviškė, kad per jos 
žemę eis didysis Žemaičių plentas. Kaip Tu žiūri? Aš konkrečiai 
nieko neturiu. 

Turėdamas laiko, visada užsuk į Klaipėdą. Būsi mūsų visada 
laukiamas svečias. Laiško lauksiu tuoj! 

Gražiausių linkėjimų iš visų mūsų! 

P. S. Už metriką, jau gautą, tuoj (?) sumokėk 2 Lt.! Tavo Andrius. 


Tekstas iš autografo (AA; gauta iš Stefos Navardaitienės). 


"Tikriausiai turimas galvoje 1934 m. vasario 27 d. „Lietuvos aide“ išspaus- 
dintas straipsnis „Prie mokyklų reformos“. Tuo pačiu slapyvardžiu 1934 m. 
birželio 7 d. „Lietuvos aide“ paskelbtas dar vienas straipsnis - „Mūsų mo- 
kyklos vieta“. 

Raimonui Smitlenui 


22. 
Klaipėda. 1937 m. gegužės 19 d. 


Didžiai Gerbiamas Pone Profesoriau, 


Jaučiu, kad Tamstos sunkūs ir painūs darbai neduoda atsikvėpti, 
o smulkūs reikaliukai yra Jums didžiausias erzinimas ir lyg bergždžias 
trukdymas. Deja, aš tokiu reikaliuku esu priverstas kreiptis, nors 
gerai žinau, kad daug brangaus laiko Jums sutrukdysiu. 

Po pernai nepasisekusio mano pasiryžimo vykti į Prancūziją 
susipažinti su mokyklomis ir kiek pramokti kalbos tikrai nejauku 
šiemet tuo pačiu reikalu į Jus kreiptis. Sekiau laikraščius, kaip orga- 
nizuojamos ekskursijos į prancūzų kalbos kursus ir į pačią parodą! 
Ekskursijas į parodą, rodos, Prancūzų-Lietuvių Draugija perdavė 
organizuoti Turizmo sąjungai. Koks likimas prancūzų kalbos kursų 
Nancy ar kitame mieste, kur buvo numatyta, kad ir lietuviai daly- 
vaus, nežinau. Prancūzų kalba ir mokyklos man ir šiemet būtų svar- 
biausi tikslai, kurių dėlei aš vyksiu į Prancūziją. Parodos aplankymas 
bus tik priedas. Tokiu būdu dėtis į organizuojamas ekskursijas aš 
negaliu: nepasieksiu savo tikslo. 

Šiuo laišku aš ir prašyčiau Tamstą informuoti mane apie prancūzų 
kalbos kursus, ar šiemet jie įvyks ir kokios sąlygos į juos patekti? 
Jei būtų uždari tik prancūzų kalbos mokytojams, aš į juos teisės lyg 
neturėčiau. Tad su malonumu norėčiau lankyti šiaip prie universitetų 
organizuojamus prancūzų kalbos ir literatūros kursus. Man svarbu 
pažinti prancūzų filologinis, literatūrinis ir šiaip kultūrinis pasaulis, 
kuriame mes, lietuviai, galėtume semtis medžiagos savo kultūrai. 
Anais metais buvo didžiausias kliuvinys — finansai. Šiemet spėjau aš 
pats kiek susitaupyti. Todėl jaučiu, kad jokių kliūčių nebebus. Lieka 
tik sutvarkyti dokumentus. Tad Tamsta gali drąsiai mane į parinktus 
kursus įrašyti — šiemet neapvilsiu. 

Jei būtų kokių palengvinimų su vizomis ar kelione, maloniai 
prašau ir Čia mane painformuoti. 

Širdingai dėkoju už knygas. Mokaus pranc. kalbos šiemet toliau. 
Beveik jaučiu, kad didžių sunkumų nebus man klausyti paskaitų 
prancūziškai. 

Gražiausių linkėjimų Tamstai ir visai mielai šeimai. 

Jūsų A. Ašmantas. 


Tekstas iš mašinraščio (AA). Autografai: adresatas (Raymond Scmittlein'ui) 
ir parašas. 


11937 m. Paryžiuje buvo rengiama pasaulinė paroda. 
Juozapui Žilvičiui! 


23. 
Klaipėda, 1938 m. birž. 18 d. 


Didžiai Gerbiamas Pone Inspektoriau, 


Su didele širdgėla turiu Tamstai, Pone Inspektoriau, pranešti, 
kad Tamstos raštas, parašytas 1938 m. birželio mėn. 11 d. ir pažy- 
mėtas Nr. 751, man įteiktas tik šiandie (1938.VI.18) apie 10 val. 
Instituto Inspektoriaus kabinete, jam pačiam matant ir liudijant. 
Šis be galo nemalonus, matyt, mūsų Instituto raštinės apsileidimas 
(Kretingos pašto data: 1938.VI.11) skaudžiai įžeidė ne tik mane, 
kurio vardas kaip tik 20-tais metais nuskambėjo su pasišlykštėjimu 
mano pirmojoje mokykloje, bet ir Tamstą, kad buvo sukliudytas 
darbo sklandumas ir lauktas iškilmingumas. 

Būdamas privertas pranešti Tamstai šią skaudžią ir nemalonią 
žinią, kartu iš savo pusės nuoširdžiai dėkoju Tamstai, Pone Inspek- 
toriau, už kvietimą ir parodytą malonią garbę, kad buvote suti- 
kęs leisti pasirodyti man toje pirmojoje savo mokykloje, kurią esu 
pradėjęs lankyti lygiai prieš dvidešimt[į| metų ir kurią esu baigęs 
1919 m. pirmosios laidos absolventu išeidamas trijų skyrių kursą 
per tuos vienerius metus. Tokiu būdu man, nelankiusiam rusiškos 
mokyklos, tenka būti tos Endriejavo lietuviškos mokyklos pirmu 
auklėtiniu, pradėjusiu nuo pirmo skyriaus ir pirmu baigusiu jau 
lietuvišką universitetą. 

Pranešdamas Tamstai, Pone Inspektoriau, šias žinias, reiškiu 
nuoširdžią padėką ir kartu atsiprašau už tuos nemalonumus, kuriuos 
patyrėte dėl šių įvykių. 

Jus didžiai gerbiąs 
Andrius Ašmantas, 
Endriejavo lietuviškos mokyklos pirmos laidos auklėtinis 


Klaipėda, Kanto g. 4a, 1938 m. birželio mėn. 18 d. 


P. S. Apie tai pasistengsiu pranešti ir Endriejavo Mokyklos Ve- 
dėjui 
Tekstas iš mašinraščio (AA). 


"Juozapas Žilvitis, Panevėžio mokytojų seminarijos auklėtinis, pedagogas. 
Endriejavo pradžios mokyklos vedėjui 


24. 
Klaipėda, 1938 m. birželio mėn. 18 d. 


Gerbiamas Pone Vedėjau, 


Su didele širdgėla turiu Tamstai pranešti apie tą be galo nema- 
lonų įvykį, kurį Tamsta ir Endriejavo mokytojai išgyvenote š. m. 
birželio mėn. 15 dieną, o aš tepatyriau tik šiandie. Mat, tik šiandie 
(1938.V1.18) apie 10 val.,teįteikė man mūsų Instituto raštinė I-mo 
rajono pradžios mokyklų p. Inspektoriaus raštą, kuriuo aš kviečiamas 
į Endriejavą įteikti IV-to skyriaus mokiniams baigimo pažymėjimus 
ir Švietimo Ministerijos dovanas. Šis p. Inspektoriaus raštas, lyg 
tyčia, sargo man įteiktas mūsų Inspektoriaus kabinete, jam pačiam 
tat matant ir liudijant. 

Pranešdamas šio nemalonaus įvykio priežastis, kurios krypsta 
į mūsų Instituto raštinės apsileidimą (Inspektoriaus ir Kretingos 
pašto data — 1938.V1I.11), iš savo pusės reiškiu Tamstai ir vi- 
siems Endriejavo mokytojams nuoširdžią padėką už stengimąsi 
parodyti man pagarbą toje mokykloje, kurią aš pradėjau lankyti 


177 


kaip tik lygiai prieš 20 metų — 1918 metų rudenį, kai ta mokykla 
buvo įsteigta tuoj po karo tarp pelenų krūvų. Šioji mokykla yra 
pirmoji mokykla, kurią aš pradėjau lankyti. Joje teko man per 
metus išlyginti naminio mokymo kursą ir pasiruošti egzaminams 
į gimnaziją. Tokiu būdu aš lyg būčiau Endriejavo lietuviškos mo- 
kyklos pirmos laido auklėtinis, išėjęs jau lietuvišką mokslą nuo 
pirmo skyriaus iki lietuviško universiteto baigimo. Gaila, kad 
toji pagarbos diena virto ne dėl Tamstos ir mano kaltės lyg mano 
vardo pažeminimu mano jaunučiuose drauguose, kurie varo tą 
patį darbą po 20 metų jau puikioje ir erdvioje savoje mokykloje. 
Be abejo, sunku Tamstai ir man panaikinti tą iš jaunučių širdžių 
pasišlykštėjimą, kurį jie tą dieną išgyveno. Jis liks jiems amžinas 
atsiminimas, kad štai vyresnieji jų draugai nuėjo puikumo, apsi- 
leidimo ir ištižimo keliais. 

Apgailestaudamas šį įvykį, reiškiu malonią padėką ir nuoširdžią 
pagarbą, Tamstai, Pone Vedėjau, ir visiems Endriejavo mokytojams. 

Jus didžiai gerbiąs A. Ašmantas. 


P. S. Apie tą nemalonų įvykį pranešiau atskiru laišku ir Kretingos 
apskr. I-mo rajono pradžios mokyklų Inspektoriui. 
A. A. 


Tekstas iš mašinraščio (AA). 


Viktorui Gailiui! 


25. 


Didžiai Gerbiamas Pone Gubernatoriau 


Jūsų paskyrimu toms aukštoms pareigoms, ir tokiu sunkiu mo- 
mentu, džiaugiasi visa Lietuva, o ypatingai tie, kuriems esate tiesio- 
giai pažįstamas. Aš, turėjęs laimės pažinti abu mūsų tėvynės kraštu 
ir jų Žmones, nuoširdžiai jungiuos prie bendro džiaugsmo, ir į Jūsų 
asmenį plaukia skaidrios mano viltys, kad šis sunkus darbas tikrai 

Jums geriausiai iš visų mūsų tėvynės sūnų pasiseks, nes Jūs jungiate 
savyje Klaipėdos krašto likimo istoriją ir kartu gyviausiai jaučiate 
visos tautos dvasios pulsą ir jos likimą, kurios visos teka į mūsų 
Tautos Nepriklausomybę. 

Tiesa, sunkumų daug turėsite. Teks derinti dviejų tautų darnų 
sugyvenimą, o kartais gal ir kūrybinį bendradarbiavimą. Vietos 
žmonės yra didžiai nusistatę ir prieš savo brolius, kurie ne tame 
krašte gimę. Šiuo metu ši nuotaika, dažnai dar pakurstoma ir iš 
pašalio, bus dar labiau padidėjusi. Aš savo pajūrio brolius supratau 
ir dabar suprantu, kad čia yra daug skaudžių vietų ir atsiminimų. 
Jie yra opūs. Tik gaila, kad tas noras būti savarankiškai, kiek man 
teko pastebėti, aitriai jaučiamas savo brolių atžvilgiu, bet dideliu 
nuolaidumu sutinkamas visai svetimos tautos ir net svetimos ša- 
lies žmogus, kurio tėvai niekada nėra kojos įkėlę į tą kraštą, kurio 
pasitikėjimu naudojasi anų žmonių būrys. Čia pajūrio lietuvis, 
jei turėtų jėgų visiškai pabusti, turėtų, anot Vydūno, skaidriai 
išlaisvėti visais atžvilgiais. Bet čia, gaila, brolis broliui nelygus 
savo tautinės sąmonės skaidrumu. Šie mūsų tautos skauduliai 
Jums dar geriau pažįstami. Tai jūsų sunkaus ir nuoširdaus darbo 
sunkumai. 

Pareiškęs tuos Jūs darbo kliuvinius, iš visos širdies linkiu, kad 
Apvaizda Jūsų darbus laimintų visos mūsų tautos labui ir kad nie- 
kada nestokotut fizinių ir dvasinių jėgų savo didiems pasiryžimams. 
Visa tauta su Jumis 


Jus didžiai gerbiąs 
A. Ašmantas. 


Kaunas, Vokiečių g. 67, 1938 m. gruodžio mėn. 14 d. 


Tekstas iš mašinraščio (AA). Laiško gale autoriaus prierašas ranka, kad 
tai esantis sveikinimas paskirtajam Klaipėdos krašto gubernatoriui Vikto- 
tui Gailiui. 

!Viktoras Gailius (1393-1956), valstybės ir visuomenės veikėjas. 1938 m. 
gruodžio 12 d. buvo paskirtas Klaipėdos krašto gubernatoriumi (MLE I 417- 
418). 

Seserims vienuolėms 


26. 
Kaunas, Hipodromo 13—2, 1939.VII, 2. 


Mielosios sesutės, 


Jūsų malonų laiškutį, jau antrą, vakar gavau. Dėkoju už abu šir- 
dingiausiai. Malonu būtų pradėtus pažinties ryšius paversti visuotinai 
naudingais. Man be galo džiugu, kad Jūs išsivežėte iš Lietuvos tą 
tėvynės ilgesį, kuris stiprina žmogų kiekviename žingsnyje, o ypačiai 
neleidžia užmiršti toje tėvynėje likusiųjų. Mes, kad ir maža tauta, esa- 
me daug laimingesni, turėdami kad ir mažą žemės sklypelį, kur gali 
būti amžina mūsų tautos Jeruzalė. Joje turi būti kuriamas amžinasis 
žodis, iš jos turi plisti lietuviškoji dvasia, gaubianti po savo sparnais 
visus, nors jie toliausiai būtų išblaškyti. Ir aš džiaugiuosi kūdikiškai, 
kad Jumyse įsikūnijo amžinai lietuviškoji dvasia. Ji skaidrins visą mūsų 
tolimosios Amerikos lietuviškąją padangę. Mūsų siaurutės tėvynės 
ribos bus Jūsų dėka permestos per siaubingąjį vandenyną. O kas žino, 
ar ne ten nusikels ir visa, kas lietuviškąją dvasią globia ir ugdo... 

Tikiuos, kad Jūs sukėlėte tikrai tėvų tėvynės ilgesį savo sesu- 
tėms. Jos pajuto tą gaivumą, kurį Jūs atsivežėte iš savo tėvų senosios 
tėvynės. Aš suprantu begalinį ilgesį ir veržlumą ten, kur jų tėvų 
gimta. Suprantu tos jungties reikšmę mokslui, lietuviškumui ir 
mūsų tautos likimui. Gaila, kad visam šiam darbui nedidelės mano 
jėgos ir nevisada svarus žodis. Tačiau jau pirmosiomis dienomis po 
Jūsų išvažiavimo buvau nuėjęs į Švietimo Ministeriją ir tariaus su p. 
Ministru Dr. L. Bistru. Kalbėjau apie stipendijas ir mūsų laukiamus 
kursus. Visus projektus sutiko labai palankiai, net širdingai. Po to 
pasikalbėjimo atrodė, kad jokių kliūčių negali bebūti mūsų visiems 
planams. Kaip aš nušvitęs grįžau iš Ministerijos, bet įspūdžiais pa- 
sidalinti neturėjau su kuo be Jūsų, kurių adreso nežinojau. 

Kiekvienam darbui reikia pasirengimo. Tokio pasirengimo reika- 
lingi ir mūsų planai. Man rodos, kad labai gera būtų, jei Jūsų ir kitų 
kongregacijos kreiptųsi oficialiai į Švietimo Ministrą dėl stipendijos 

ir dėl kursų, nes mano žodžiai ir planai buvo jam didelė palyginti 
naujiena, kurios jis nežinojo. Štai ir tą laišką skubu rašyti tam, kad 
Jūsų sesutės dar spėtų net ir šiais mokslo metais atvykti ir pradėti 
darbą Jūsų vietoje. Aš tikiuos po oficialaus rašto, kuriame Jūs išdės- 
tytute visus svarbiausius motyvus, kad vienuolynai atlieka vienintelį 
lietuvybės darbą, nebus sunku Jūsų kolegėms gauti stipendiją tuoj 
atvykus be oficialaus pranešimo apie sutikimą. Aš esu giliai įsiti- 
kinęs, kad viena būtinai gaus skiriamąją amerikiečiams stipendiją. 
Jei būtų kokių kliūčių, aš esu mielai pasiruošęs visada ten nueiti ir 
padėti bent tiek, kiek mano menkutės jėgos leis. Bent šiuo kartu, 
jei nebus kokios katastrofos mūsų tėvynėje, Europoje ar pasaulyje, 
jokių kliūčių nematau abiem mūsų gražiems planams, kuriuos taip 
širdingai sutiko ir Jūsų miela Motinėlė. Jai, nepažįstamai ir iš manęs 
nepažįstamo, širdingiausi mano linkėjimai, kad Jos jėgos niekada 
neišsibaigtų Dievo garbei ir mūsų Tėvynės naudai. 

Džiaugiuos, kad aš ir mano šeima būsime įdėję mažą krislelį į 
Jūsų įspūdžių jūrą. To nesitikėjome. Gaila, kad šiuo kartu negalime 
ištesėti Jūsų ir Jūsų Motinėlės prašymo: dukrelės didesnės foto- 
grafijos neturime, o aš labai skubu su laišku. Tikiuos nepaskutinis 
mūsų laiškas. O kai atsiųsite savo įpėdines, norėčiau, kad Jūs joms 
kelius į mūsų namus nurodytute dar mieloje savo Amerikoje. Ge- 
riau ir lengviau bus joms Čia įsigyventi, o mums bus džiugu išvysti 
geriausias Jūsų koleges, ir joms, kiek galėsime, padėsime. Pats, kaip 
žinote, esu dar Jums davęs žodį, kad bent kiek pramokęs angliškai 
tevyksiu į Ameriką - į Jūsų rengiamus lituanistikos kursus. Va, viena 
jau galėtų mane mokyti angliškai, jei tai būtų galima. Jai susidarytų 
šiokia tokia parama. 

Dėl būsimų kursų mano jau sutikimą turite ir norėčiau jį ištesėti. 
Aš manau, kad Jūs galėtute ir Švietimo Ministrui nurodyti savo ne 
tik darbų programą, bet ir laukiamuosius lektorius. Tą Jūsų visai 
suprantamą norą, manau, jis visiškai patenkins. Tik jau vienas ir 
kitas darbas pradėtinas. 

Siunčiu Jums iš žaliuojančių Lietuvos lankų gražiausius svei- 
kinimus, o su jais tuos Tėvynės prisiminimus, kuriuos išsivežėte 
giliai savo širdyje paslėpusios. Tegu kursto jie Jums jėgas ir nušviečia 

Jūsų nuotaiką ir tada, kai kalbėsite ir apie nepastovias priegaidės 
ir šokinėjančius kirčius... Tuos linkėjimus priimkite mano ir visos 
mano šeimos vardu. 

Jus nuolat prisimindami, lauksime tolimesnių žinių. 


A. Ašmantas 


P. S. Deja, Jūsų klausimo lapelio laiške neradau. Ar jis nebus 
kartais Amerikoje visai neiškeliavęs? Jį gavęs, mielai į viską, jei 
galėsiu, atsakysiu ir paaiškinsiu. Laukiu. 


Ašm. 


Tekstas iš mašinraščio (AA). Laiško pradžioje autoriaus ranka parašyta, 
kad tai laiško nuorašas sesutėms vienuolėms Bonaventūrai ir Gabrielei Ma- 
rijai, J. C. Amerikoje. Apie šiuos vienuolių ir Ašmanto santykius išsamesnės 
informacijos nepavyko rasti. 


Nenustatytam asmeniui 


27. 


Vilnius, Didžioji g. 17, b. 2, 1940.XI. 
Mielas bičiuli, 

Siunčiu Tamstai du lapelius apie Lietuvių Kalbos Draugijos 
(LKD) susirinkimą. Seniau, būdavo, dienraščiai skelbdavo mūsų 
draugijos visuotinius susirinkimus kronikose. Jei tai būtų galima ir 
dabar „Tarybų Lietuvos“ kronikoje paskelbti, būtume mes dėkingi. 
Tuo atveju, kas neesminga, išbrauktute. 

Jei negalėtų būti jie kronikoj išspausdinti, tai bent vieną pra[šy|- 
tume skelbti visu tekstu, ir už tą skelbimą LKD atsilygintų. Paskelbti 
prašytume šią savaitę, o kronikinį įdėti š. m. lapkričio |...] d. Nr. 

Siunčiu kartu gražiausius savo linkėjimus. 


A. Ašmantas 
LKD sekretorius 


Tekstas iš autografo (MAB RS E 63-6). 

28. 


LTSR Valstybinei leidyklai 
Kaune, Vytauto pr. 23 


Atsiliepdamas į Jūsų „Tarybų Lietuvos“ 1940.XI.20 Nr. 43 skel- 
bimą apie sudarymą plano leidinių, kurie 1941 m. galėtų būt išleisti, 
noriu ir aš kreiptis šiuo klausimu ir pasiūlymu. 

Mano jau įpusėta knyga yra „Sakomojo žodžio kultūra“ ar tie- 
siog „Sakomasis žodis“. Į šią knygą turėtų būti sudėtos visos tos 
problemos, kurios kitur yra sprendžiamos ir atskiromis knygomis, 
būtent: garso fiziologija ir akustika, kalbinė dalis, kuri apspręstų 
tos kalbos tarimo normas, ir dailiojo bei ryškiojo skaitymo klausi- 
mus. Viskas būtų skirta praktikai, nors paremta paskutinių dienų tų 
klausimų sprendimais. Tokios knygos dar lietuvių kalba neturime. 
Tai būtų kaip S. Volkonskio „Vyrazitelnoe slovo“, Ceriožnikovo 
„Iskusstvennoe čtenie“, lenkų Br. Wieczorkie[w|cz... „Zarys nauki 
žywego slowo“, J. Tenner „Podrecznik sztuki czytania“..., vokiečių 
E. Drach „Sprecherziehung“, J. Forchhammer „Stimmbildung“... 

Tas knygas suminėjau tik tam, kad būtų lengviau orientuotis, 
kokia ta mano įpusėta rašyti knyga galėtų būti. Čia, be abejo, teks 
lietuviškoje dirvoje daug ką nugalėti, ypač kalbos srityje. Tuo klau- 
simu domiuos nuo 1934 m., o medžiagą renku jau nuo 1936 m. Tais 
klausimais teko skaityti atskirus kursus buv. Klaipėdos Pedagogi- 
niame Institute ir Vilniaus universitete. Veikalas galutinai spaudai 
gali būti paruoštas 1941 m. vasario mėn. Jo dydis mūsų vadovėlinio 
formato 150-200 pusl. 

Tikėdamasis, kad mano darbas bus įvertintas bent tiek, kad 
bus apsvarstytas ir išspręstas, su didžiu nuoširdumu lauksiu Jūsų 
sprendimo. 

Andr. Ašmantas 
Vilniaus universiteto lektorius 


Vilnius, Didžioji g. 17, b. 2, 
1940 m. lapkričio mėn. 25 d. 


Tekstas iš mašinraščio (AA). 

29. 


LTSR Valstybinei leidyklai 
Kaune, Vytauto pr. 23 


Atsiliepdami į Jūsų „Tarybų Lietuvoje“ 1940.XI.20 Nr. 43 
skelbimą apie sudarymą plano leidinių, kurie 1941 m. galėtų būti 
išleisti, norime ir mes pranešti, kad mūsų rengiamas lietuvių lenkų 
kalbų žodynas jau nuo 1938 m. Pirmoji dalis — lenkiškai lietu- 
viškoji — jau visai baigiama apdirbti gramatiškai, semantiškai ir 
frazeologiškai. Galutinai spaudai jau paruošta šios raidės, A, B, C, 
D ir E. Jos sudarytų nemažiau 5-6 lankus, nes viso žodyno bus 
apie 35-40 lankų. 

Tas mūsų rengiamasis žodynas yra apdirbamas moksliškai ir 
praktiškai pagal šių dienų žodynų naujausius tipus su visais gra- 
matiniais ir vartosenos nurodymais. Jo tikslas — pasitarnauti abiejų 
tautų mokslo ir meno žmonėms ir būti naudingam įvairiausiai 
praktikai. Jo nė iš dalies negali atstoti dabar pasirodę žodynėliai jau 
vien dėl savo medžiagos negausumo, nekalbant jau apie medžiagos 
sudorojimą. 

Pranešdami apie tai, tikimės, kad šis neabejotinai reikalingas 
žodynas bus rimtai apsvarstytas ir jojo spausdinimas išspręstas taip, 
kad būtų paranku spaustuvėms ir patogu sudarytojams: pradėtas 
palengva spausdinti jau 1941 m. 


[parašas] 
Elena Šveikauskaitė, Andr. Ašmantas, 
Vilniaus univ. lenkų k. lekt. Vilniaus univ. lietuvių k. lekt. 


Vilnius, Didžioji g. 17, b. 2, 1940 m. lapkričio mėn. 26 d. 


Tekstas iš mašinraščio (AA). 


GYVENIMO APRAŠYMAI 
i A 


Curriculum vitae 


Gimiau 1906 m. vasario 24 d. Žemaičių krašte, Kretingos apskr., 
Andriejavo (Endriejavo) v., Tickinų k., ūkininkų Ašmantų, Antano ir 
Onos Buivydaitės, šeimos trečiuoju sūnum. Augau namie, dirbdamas 
vaiko pakeliamus darbus, kaip ir kiekvienas to krašto ūkininko sūnus. 

Mokyklą ėmiau lankyti tik nuo 1918 m. rudens. Tą rudenį, tėvo 
kiek pamokytas, įstojau į Andriejavo miestelio pradinės mokyklos III-čią 
skyrių. 1919 m. pavasarį baigęs šį skyrių, rudenį jau įstojau į Rietavo 
gimnazijos pirmą klasę. 1925 m. pavasarį baigęs šios gimnazijos šešias 
klases, tų pačių metų rudenį nusikėliau į Telšių gimnazijos VII klasę. Per 
visą gimnazijos laiką, nors ir skurdžiai gyvenau, mokiaus gerai. 1927 m. 
pavasarį baigiau Telšių vysk. Valančiaus vardo valstybinę gimnaziją, 
išlaikydamas brandos egzaminus pirmuoju mokiniu. Tų pačių metų 
rudenį įstojau į Lietuvos Universitetą Kaune, kur ir dabar tebedirbu. 

Universitete esu pasirinkęs 4 grupes: lyginamąjį kalbamokslį, 
lietuvių kalbą (pagrindine grupe), lietuvių literatūrą ir pedagogiką. 
Pedagoginė grupė jau visai baigta. Klausyti privalomų dalykų bėra 
tik prūsų kalbos 2 val. Egzaminų išlaikiau 18. 

Turėdamas mokytojo pašaukimą, visada ruošiaus juo likti. Todėl 
1924 m. lankiau ir baigiau pedagoginius kursus Palangoje. Bet laimė 
telėmė tik šių metų pradžioj, sausio mėn. 15 d., patekti į mokyklą: nuo 
to laiko, Švietimo ministerio leistas, dėstau lietuvių kalbą ir literatūrą 
Simano Daukanto Mokytojų seminarijoj, iš kurios dabar išėjau dėl 
mažo ir nenormalaus atlyginimo. Be to, nuo šių mokslo metų pradžios 
dėstau lietuvių kalbą Aušros Mergaičių valstybinėje gimnazijoj, kur 
teturiu 8 pamokas. Taigi, man jau yra tekę dirbti beveik visi mokytojo 
darbai: mokyti, egzaminuoti ir auklėti, - buvau I ir IV kurso auklėtojas. 


Andr. Ašmantas 
Kaunas, 1930-V. D.-m. spalių mėn. (3 d.) 15 d. 


Tekstas iš autografo (AA). Toks pat autografas (su nedideliais skirtumais) 
yra ir Lietuvos centriniame valstybės archyve (CVA E 391, ap. 7, b. 204, Ip. 19), 
tik jame 1930 m. rugpjūčio 30 d. data. 

2. 
[Trumpas gyvenimo aprašymas) 


Gimiau 1906 m. vasario mėn. 24 d. žemaičių valstiečių Ašman- 
tų, Antano ir Onos Buivydaitės, šeimoje penktuoju vaiku, iš kurių 
du mirė maži. Augti teko kaip kiekvienam kaimo vaikui: anksti, 
6—7 metų, pradėjau su vyresniuoju broliu ganyti gyvulius, o vėliau, 
po 2-3 metų, tapau vienas atsakinguoju piemeniu. Tėvas buvo 
pats darbštus ir griežtas vaikams: menkas pražiopsojimas, menkutis 
gyvulių įsibrovimas į javus baigdavosi diržu. Didysis karas nualino 
ūkį, išplėšė darbininkus, ir aš, būdamas 10-11 metų, o brolis, — 
13-—14 metų, tapome vyriausieji to ūkio darbininkai, nes tėvelis, iš 
darbo trūkęs ir ilgai dar pasirgęs, dirbti visai negalėjo, o valgytojų 
skaičius didėjo kasmet, ir 1919 m. jau buvome su tėvais ir senute 
12 žmonių, kol 1924 m. pasiekėme „tuzino“ — 13. Tokiu būdu nuo 
11 metų teko sukti dalgį nuo ankstybo saulėtekio iki vėlybo vakaro 
per visą mielą savaitėlę. Tokiu būdu pasidariau darbininkas nepa- 
keičiamas. Kai 1918 m. rudenį miestelyje atsidarė pradinė mokykla, 
tą dieną smarkai lijo, ir tėvas mane išleido vieną į mokyklą. Norą 
mokytis turėjau begalinį, psichologiškai nesuprantamą man iki šių 
dienų. Buvau tėvo pamokytas skaityti, rašyti ir skaičiuoti ir, nors į 
mokyklą ėjau tik žiemos metu, baigiau labai gerai 3 skyrius. Rudenį 
su ašaromis išsiprašiau į gimnaziją Rietave. Visako stigo po karo, ir 
aš nuo pirmos klasės padedu draugams, o 1924 m. mirus motinai 
ir man nėjus į kunigus, visa parama sustojo. Pats mokiau kitus ir 
mokiaus visur pirmuoju mokiniu. Gimnazijos baigti, į VII ir VIII kl, 
nuvažiuoju į Telšius, kur 1927 m. baigiau taip pat pirmuoju mo- 
kiniu. Studijoms per vasarą užsidirbau 250 Lt. ir jų turėjau užtekti 
iki Kalėdų, kai mane vienas draugas pietumis sušelpė už pamokas. 
Badavau, kol pamokų susiradau. 1933 m. baigiau univ. |...]! 


[Be datos|? 
Tekstas iš autografo (CVA F 391, ap. 1, b. 174, Ip. 11) 


! Teksto tęsinio nėra. 
* Rašyta apie 1936 m., plg. CVA esančią jo asmens bylą, kurioje registruoti 
Klaipėdos pedagoginio instituto duomenys. 

SB 
Curriculum vitae. 
Nuorašas, 


Gimiau 1906 m. vasario mėn. 24 d. žemaičių ūkininkų Onos 
(Buivydaitės) ir Antano Ašmantų šeimoje, Tickinų k., Andriejavo 
v., Kretingos apskr. Augau, kaip ir visi ūkininko vaikai. Tik anksti iš 
tėvo išmokau „žemaitiškai“ skaityti, rašyti ir kiek skaičiuoti. Mokyklą 
pradėjau lankyti tik 1918 m. Andriejavo miestelyje, išsyk jau pakliū- 
damas į III-čią skyrių. Žiemą palankęs pradžios mokyklą, kitą jau 
rudenį įstojau į tada buvusią Rietavo gimnazijos I-mą klasę. Rietave 
baigęs 1925 m. šešias (VI) klases, rudenį nuvažiavau į Telšių gimna- 
ziją, kurią 1927 m. pavasarį baigiau pirmu mokiniu. Tą pat rudenį 
stojau į universitetą Kaune, pasirinkdamas studijuoti lietuvių kalbą, 
literatūrą ir pedagogiką. Universiteto baigimo diplomą gavau1933 m. 

Pedagoginį darbą, dėstydamas lietuvių kalbą ir literatūrą, pra- 
dėjau 1930 m. sausio 15 d. Simano Daukanto mokytojų semina- 
rijoje. Šią seminariją palaipsniui naikinant, tų pačių metų rudenį 
jau pradėjau dirbti ir „Aušros“ mergaičių gimnazijoj. Visai pasi- 
traukiau iš seminarijos tik spalių mėn. 10 d. „Aušros“ mergaičių 
gimnazijoje susidarius pamokų skaičiui, kelias pamokas paimant 
nuo 1930 m. lapkričio 1 d. Kauno Jėzuitų gimnazijoj, kurioje teiš- 
dirbau tik 1930/1931 mokslo metus, o nuo 1931 m. rudens dirbu 
tik „Aušros“ mergaičių gimnazijoje. Nuo 1934 mokslo metų pra- 
džios sukeičia vietomis mane su p. Skardžiuviene — ir aš pakliūnu 
į „Aušros“ berniukų gimnaziją, kurioje teišdirbau tik iki 1935 m. 
spalių m. 15 d. Tą dieną p. Švietimo Ministeris savo įsakymu paskiria 
mane Respublikos Klaipėdos Pedagoginio Instituto lektoriu, o ten 
ir šiandie tebedirbu. 

Tiesa, nuo 1935 m. spalių mėn. 16 d. savo prašymu dirbau kartu 
ir Vytauto Didžiojo gimnazijoje, eidamas studijų patarėjo pareigas. 
Iš jos pasitraukiau taip pat savo prašymu š. m. rugpiūčio mėn. 31 d. 

Esu vedęs (1933) ir auginamies dukrelę. 

pas. A. Ašmantas 


Klaipėda, 1936 m. rugsėjo mėn. 9 d. 

P. S. Spaudoje dirbu nuo 1928 m., rašydamas daugiausia peda- 
goginiais, metodiniais ar kultūriniais klausimais. 


A. Aš. 
Klaipėda, 1936 m. rugsėjo mėn. 11 d. 


Tekstas iš nuorašo, patvirtinto Klaipėdos prekybos instituto rektoriaus 
(CVA E 391, ap. 1, b. 174, Ip. 25). 


4, 
Curriculum vitae 


Esu Žemaičių krašto sūnus. Gimiau 1906 m. vasario mėn. 
4 d. (sen. st.) Kretingos apskr., Endriejavo (Andriejavo) valsč., 
Tickinų kaime iš tėvo Antano Ašmanto ir motinos Onos Buivy- 
daitės-Ašmantienės. Augau, kaip ir visi to krašto kaimo vaikai: 
nesykį gaudamas žymiai sunkesnį darbą, negu leidžia metai. Mat, 
buvau iš vyresniųjų trečias. Į mokslą palinkimą pajutau anksti. 
6-7 metų, beveik nė kieno nemokomas, išmokau skaityti iš vy- 
resniojo brolio ir sesers. Per karą, jau tėvo pamokomas, išmokau 
žemaitiškai skaityti, rašyti ir kiek aritmetikos. Nors abu tėvai buvo 
ūkininkai, bet jau buvo šimtmetinė tradicija berniukus išmokyti 
skaityti ir rašyti. Tėvo giminės vyrų eilėje nežinomas beraštis. Taip 
tėvo parengtas, 1918 metų rudenį įstojau į Endriejavo miestelio 
pradžios mokyklą, kuri buvo tik atidaryta. Mane priėmė net į tre- 
čią skyrių. Tik metus čia pasimokęs, 1919 metų rudenį išlaikiau į 
pirmą tuomet vadinamos Rietavo gimnazijos klasę. Rietave teko 
mokytis šešerius metus. Mokytis sekės gerai, nes trokšte troškau 
mokytis. Trejetukų nemačiau metiniuose pažymiuose per visą 
mokslo laiką. 

1924 metais miršta motina. Nors kieta tėvo priežiūra buvo vi- 
sada, bet čia prasivėrė tikras vargas: 10 vaikų, o aš — iš vyresniųjų. 
Leisti mane į mokyklą dvejopas sunkumas: netekti darbininko ir 
ūkį apkrauti „nereikalingomis“ išlaidomis. Laimei, aš buvau įpratęs 
į privačias pamokas nuo trečios klasės. Nuo šio momento, ypač 
nėjus į kunigus, teko pasitikėti tik savo jėgomis, nes motinos mirtis 

sukrėtė ir ūkį. Taip baigęs Rietave 1925 m. šešias klases, rudenop 
nuvažiavau į Telšius, kur įstojau į septintą klasę. Čia dveji metai 
tokio pat darbo ir vargo, kol 1927 m. pavasarį baigiau gimnaziją 
pirmuoju mokiniu. 

Vasarą privačios pamokos — rudenį Kaunas ir universitetas su 
250 litų. Nepažįstamas miestas ir darbo sąlygos. Nors išsyk pradėtas 
kietas gyvenimas, bet po poros mėnesių ir per savaitę vieni pietūs re- 
tas daiktas. Pamokų nėra. Pakišo, rodos, p. Talmantas parašyti pran- 
cūzų kalbos vadovėlį. Buvęs tada Vairas rados leidėjas. „Vadovėlis“ 
iš duotų pavyzdžių sukompiliuotas. Nedrąsu pasirašyti pavardę, nes 
visi žino, koks aš menkas „prancūzas“. Ir ten tuoj antraštėje atsirado 
A. Buivydaitis. (Mat motinos tėvas Buivydas.) 

Pagaliau įsitraukiu į darbą ir randu privačių pamokų. Kitų metų 
vasarą gaunu net tarnybą Vyresniojo Notaro įstaigoje. Tarnyba ir 
privačios pamokos duoda man per vasarą kelis šimtukus santaupų. 
Rudenį prasidėjus paskaitoms, metu tarnybą. Tuoj per vienerius me- 
tus 10 egzaminų, pasirašytų gerai ir labai gerai. Gaunu universiteto 
stipendiją. Darbas eina gana sklandžiai. Tik, mano nelaimei, kyla 
kartu „garsas“. Ir aš kviečiamas nuo 1930 metų pradžios į Simano 
Daukanto Mokytojų seminariją mokytoju. Niekada nesvajojau taip 
greit tapti mokytoju. Bėgu patarimo pas dekaną prof. V. Krėvę. 
Griežtas jo patarimas mane padaro 1930 m. sausio mėn. 15 dieną 
mokytoju. Nuo čia jau mokytojas ir studentas. Darbo per akis. 
Susilpsta nervai. Bet dirbu. Matyt, dirbu daugiau mokyklai, nei 
universitetui. Po to pusmečio darbo pavasarį ir vasarą gaunu pa- 
kvietimą į įvairias Kauno gimnazijas ir mokytojų seminarijas — net 
į penkias vietas. Mat, ši seminarija buvo jau palaipsniui naikinama. 
Rudenį, tų pačių metų, nueinu mokytoju į Kauno Aušros Mergaičių 
gimnaziją. Joje atsitiktinai pasilikus dar vienam mokytojui, gaunu 
nedaug pamokų. Nuo lapkričio mėn. 1 dienos pradedu dirbti ir Kau- 
no Jėzuitų gimnazijoje. 1931 metų rudenį sustoju dirbti tik vienoje 
Aušros Mergaičių gimnazijoje. Joje išdirbu iki 1934 m. rugpjūčio 
mėn. 1 d. Nuo tos dienos Švietimo Ministerija, sukeisdama mane su 
p. Skardžiuviene, nukelia į Aušros Berniukų gimnaziją. Joje išdirbu 
vos metus su keliais mėnesiais. 

1935 m. spalio mėn. 16 dieną Švietimo Ministerijos paskiriamas 
Klaipėdos Pedagoginio Instituto lektoriumi. Besikuriančiame Insti- 
tute darbo dar maža. Gretimais dirbu ir Klaipėdos Vytauto Didžiojo 
gimnazijoje, eidamas studijų patarėjo pareigas. Po metų iš gimna- 
zijos 1936 m. rugsėjo mėn. 1 d. pasitraukiu. Kiek vėliau, tą patį 
rudenį, mane pakviečia Prekybos Institutas lietuvių kalbos dėstyti, 
Tokiu būdu dirbau abiejuose Institutuose iki šių metų rugsėjo mėn 
1 dienos. Dabar, Švietimo Ministro įsakymu atkeltas, dirbu Kauno 
VI-tojoje gimnazijoje. 

Ankstybas pedagoginis darbas kiek sukliudė studijas. Universi- 
tetą tebaigiau tik 1933 metais. 

Institutų darbas leido man kiek labiau atsidėti laisvoms sa- 
varankiškoms studijoms. Čia gimė „Kūrybinis Putino pasaulis“, 
sakomojo žodžio kultūros keli straipsniai ir „Jaunius - gramatikas“. 
1937 m. vasarą buvau specialiai nuvažiavęs savo lėšomis į Prancūziją 
sakomojo žodžio studijų reikalais. Tačiau darbas naujose įstaigose, 
kur dar nėra tradicijų, ir šiaip per trumpas laikas neleido atsidėti 
rimtesniam darbui ir studijoms. Be to, Klaipėdoje labai daug teko, 
beveik prievarta, dirbti spaudoje: Vakaruose, Lietuvos Keleivyje, 
Jūroje ir Pajūryje. Jiems parašiau per tuos trejus metus netoli šimto 
straipsnių. 

Institutuose teko keisti mokslo programą. Mano rūpesčiu įvesta 
dabar visiems studentams kalbos technika, bendrinės kalbos istorija 
ir fonetika su morfologija, vaikų literatūra ir penkto semestro stu- 
dentams, kurie lieka dirbti Klaipėdos krašte, Klaipėdos krašto tarmės, 
kurioms medžiagą teko pačiam pasirinkti žmonėse ir ją apdirbti. 

Tiesa, anksti pradėjau bendradarbiauti spaudoje. Pradėjau raši- 
nėti nuo pirmųjų studentavimo dienų kultūriniais, pedagoginiais, 
kalbiniais ir literatūriniais klausimais. Tik Klaipėdoje teko nukrypti 
į visuomeninius ir politinius klausimus, po kurių straipsniais pasi- 
rašydavau ir ne pavarde: A. Ringys, A. Vidmantas, A. Buivydas ir 
inicialais. Rašinėjau ir Kauno laikraščiams bei žurnalams: Vairui, 
Tautos Mokyklai, Lietuvos Mokyklai, XX amžiui ir Lietuvos Aidui. 
Neužmiršau ir Gimtosios Kalbos. Tokių straipsnių straipsnelių, kurie 
mane gerokai ir išblaškydavo, bus apie pusantro šimto. 

Dirbau ir organizacijose. Jų skaičius nedidelis. Po universiteto 
baigimo tebedirbau ir tebedirbu tik Lietuvių Kalbos Draugijoje, ku- 
rios buvau ir steigėjų būryje, Šaulių Sąjungoje ir Lietuvių Kalbos ir 
Literatūros Mokytojų Sąjungoje, kurios esu sumanytojas ir steigėjas. 


[parašas| 


P. S. 1933 m. vedžiau Oną Kizevičiūtę, kilusią nuo Prienų. 
1935 m. susilaukėme šeimos — Julijos-Joalitos, gimusios tų metų 
gegužės mėn. 1 d. 

Tekstas iš mašinraščio (AA). Tas pats tekstas su parengėjo Aldono Pup- 


kio komentarais dar paskelbtas leidiniuose: Santara, 1996, nr. 24, p. 83-87; 
A. Ašmantas. Tautinis ugdymas ir tautos kultūra, 2005, p. 184-187. 

Gerbkime savo kalbą // Vakarai. —- 1936, spalio 29. — Parašas: 
A. Ringys. - Tas pats: A. Ašmantas. Rinktiniai raštai. — Vilnius, 
1996, p. 32-35. 


Intelektinis pavargimas // Vakarai. - 1936, gruod. 31. — Parašas: 
A. Ringys. — Tas pats: A. Ašmantas. Rinktiniai raštai. — Vilnius, 
1996, p. 379-383. 


Iš Klaipėdos teatro gyvenimo // XX amžius. — 1936, lapkr. 10. — 
Parašas: L. Žvaginis. - Tas pats: A. Ašmantas. Rinktiniai raštai. — 
Vilnius, 1996, p. 368—369. 


Įžanga į bendrinės šnekamosios kalbos fonetiką. — Rankraštis, 
1936 (?), 33 Ip. // A. Ašmantas. Rinktiniai raštai. — Vilnius, 
1996, p. 163-192. 


Jau netoli Klaipėdos „Viltis“ // XX amžius. — 1936, gruod. 
15. — Parašas: L. Žvaginis. 


[Jaunoji karta Klaipėdoje] // XX amžius. - 1936, rugpj. 21. — 
Parašas: J. Žvaginis. 

20 


„Jūra —- auklėjimo veiksnys mokykloje // Jūra. — 1936, nr. 5, 
p. 15. - Tas pats: A. Ašmantas. Rinktiniai raštai. — Vilnius, 1996, 
p. 330—332. 


„Jūra ir žemynas // Jūra. —- 1936, nr. 8, p. 3—4. — Tas pats: A. Aš- 
mantas. Rinktiniai raštai. — Vilnius, 1996, p. 351—355. 


Kaip sutvarkyti didžiausias šventes, kad visi galėtų dalyvauti // 
Vakarai. - 1936, bal. 18. — Parašas: Dalyvis. 


Kalbos mokslas ir indoeuropiečių kalbų šeima. — Rankraštis, 
1936 (?), 31 Ip. 


Kalbos [lietuvių kalbos programa] // Prekybos institutas Klaipė- 
doje. Studijų santvarka ir programa. — Klaipėda, 1936, p. 51-52. 


Kalbų lygybė // Vakarai. — 1936, bal. 26. — Parašas: A. Rin- 
gys. — Tas pats: A. Ašmantas. Rinktiniai raštai. - Vilnius, 1996, 
p. 326—-328. 


Kalėdų mintys // Vakarai. - 1936, gruod. 25. - Parašas: A. R. — 
Tas pats: A. Ašmantas. Rinktiniai raštai. - Vilnius, 1996, p. 375-— 
376. 


Kas ta lietuvių kalba? // Vakarai. —- 1936, rugpj. 18. — Tas pats: 
A. Ašmantas. Rinktiniai raštai. — Vilnius, 1996, p. 25— 29. 


Keistas miesto policijos rūpestis // Vakarai. — 1936, lapkr. 1. — 
Parašas: A. R. - Tas pats: A. Ašmantas. Rinktiniai raštai. — Vilnius, 
1996, p. 367—368. 


Keistenybės mokykloje // Vakarai. - 1936, liepos 25. — Parašas: 
A. Ringys. — Tas pats: A. Ašmantas. Rinktiniai raštai. — Vilnius, 
1996, p. 346—348. 


Kelionės ir darbo planas. — Mašinraštis, 1936, 2 p. // A. Aš- 
mantas. Tautinis ugdymas ir tautos kultūra. — Vilnius, 2005, 
p. 104-105. 


Kelios pastabos dėl pedagoginių institutų // Vairas. - 1936, nr. 4, 
p. 443-444. 


0 


72. 
73. 


74. 


75. 


76. 


77. 


78. 


79. 


80. 
81. 


82. 


83, 


Knygininkams ir leidėjams // Vakarai. - 1936, rugs. 11. 


Knygos platinimas // Vakarai. — 1936, birž. 30. — Parašas: 
A. Ašm. — Tas pats: A. Ašmantas. Rinktiniai raštai. — Vilnius, 
1996, 335—337. 


Krašto spauda // Vakarai. — 1936, gruod. 12. — Tas pats: A. Aš- 
mantas. Rinktiniai raštai. — Vilnius, 1996, p. 372-—374, 


Kur kultūra? // Vakarai. - 1936, gruod. 30. - Tas pats: A. Aš- 
mantas. Rinktiniai raštai. — Vilnius, 1996, p. 376—379. 


Laikas galvoti apie Lituanistikos institutą. - Rec. kn.: Skardžius 
P. Bendrinės lietuvių kalbos kirčiavimas. Teorija su praktiniais 
pavyzdžiais. Kaunas, 1936 // Vakarai. - 1936, rugs. 5. - Tas pats: 
Iš lietuvių kalbos kultūros istorijos. — Vilnius, 1988, p. 31-33; 
A. Ašmantas. Rinktiniai raštai. — Vilnius, 1996, p. 29-31. 


Mokyklų atostogos // Vakarai. —- 1936, liepos 18. — Parašas: 
A. Ringys. — Tas pats: A. Ašmantas. Rinktiniai raštai. — Vilnius, 
1996, p. 337-340. 


Mokyklų tinklas // Vakarai. - 1936, rugs. 17. — Parašas: A. Rin- 
gys. 

Mokslo metus pradedant // Vakarai. - 1936, rugpj. 13. — Parašas: 
A. Ringys. 

Moterų auklėjimas Lietuvoje // Vakarai. - 1936, liepos 30. 


Mums tėvai tik lietuviškas knygas paliko. Kuršių Neringa laukia 
antrojo Rėzos // Vakarai. - 1936, liepos 21. — Parašas: Aš. — Tas 
pats: A. Ašmantas. Rinktiniai raštai. — Vilnius, 1996, p. 340—342. 


Nauja dvasia mokykloje // Vakarai. - 1936, rugpj. 12. - Parašas: 
A. Ašm. — Tas pats: A. Ašmantas. Tautinis ugdymas ir tautos 
kultūra. — Vilnius, 2005, p. 56— 58. 


Pradžios ir vidurinių mokyklų įstatymas // Vakarai. — 1936, 
rugpj. 6. — Parašas: A. Aš. — Tas pats: A. Ašmantas. Rinktiniai 
raštai. — Vilnius, 1996, p. 348—351. 

92. 

Pro antrąjį šieną į Rusnę // Pajūris. —- 1936, nr. 8/9, p. 160—161. 


Profesinis susipratimas // Vakarai. — 1936, geg. 12. — Tas pats: 
A. Ašmantas. Rinktiniai raštai. — Vilnius, 1996, p. 328—330. 


Sąjungos keliai // Vakarai. - 1936, lapkr. 21. - Parašas: A. R-ys. — 
Tas pats: A. Ašmantas. Rinktiniai raštai. — Vilnius, 1996, 
p. 370 -372. 


Susirūpinkime miesto ateitimi // Vakarai. - 1936, rugs. 22. — 
Parašas: A. Ringys. — Tas pats: A. Ašmantas. Rinktiniai raštai. — 
Vilnius, 1996, p. 359—361. 


Tarp jūrų marių // XX amžius. — 1936, liepos 22. — Tas pats: 
A. Ašmantas. Rinktiniai raštai. — Vilnius, 1996, p. 343—345. 


Tautinė savigarba // Vakarai. - 1936, rugs. 12. - Parašas: A. Rin- 
gys. - Tas pats: A. Ašmantas. Rinktiniai raštai. - Vilnius, 1996, 
p. 355-358. 


Tėvai ir vaikai // Vakarai. - 1936, liepos 10. — Parašas: A. Aš. — 
Tas pats: A. Ašmantas. Rinktiniai raštai. —- Vilnius, 1996, p. 313— 
316. 


Tikruoju keliu // Vakarai. — 1936, birž. 12. — Parašas: A. Rin- 
gys. - Tas pats: A. Ašmantas. Rinktiniai raštai. — Vilnius, 1996, 
p. 332—-335. 


Vaikų darželiai Neringoje // Vakarai. - 1936, liepos 22. — Parašas: 
A. A. 


Vaikų teatras ir kalba // Vakarai. - 1936, kovo 25. — Be parašo. — 
Tas pats: Iš lietuvių kalbos kultūros istorijos. — Vilnius, 1988, 
p. 28-30; A. Ašmantas. Rinktiniai raštai. - Vilnius, 1966, p. 23-25. 


Valstybinis Klaipėdos teatras pradėjo šeštuosius metus „Prisi- 
kėlimu“ // XX amžius. — 1936, spalio 20. — Parašas: L. Žvagi- 
nis. — Tas pats: A. Ašmantas. Rinktiniai raštai. — Vilnius, 1966, 
p. 364—-366. 


Vardai ir pavardės // Vakarai. — 1936, gruod. 24. — Tas pats: 
A. Ašmantas. Rinktiniai raštai. — Vilnius, 1996, p. 35-37. 

106. 


Visų rūpestis // Vakarai. - 1936, rugs. 13. - Parašas: A. R. - Tas 
pats: A. Ašmantas. Rinktiniai raštai. — Vilnius, 1996, p. 358— 
359. 


Žodžių daryba. — Rankraštis, 1936, 19 Ip. 


1937 
Argi nėra žmonių? Įspūdžiai miesto magistrate pasikalbėjus // 
Vakarai. - 1937, vas. 11. — Parašas: A. Aš. — Tas pats: A. Aš- 
mantas. Rinktiniai raštai. — Vilnius, 1996, p. 397—399, 


Ar ne tiesa? Dar dėl nemokšumo ar blogos valios miesto 
įstaigose // Vakarai. —- 1937, birž. 14. — Parašas: A. Ašm. — 
Tas pats: A. Ašmantas. Rinktiniai raštai. — Vilnius, 1996, 
p. 424—-426. 


Balsas iš provincijos // Naujoji romuva. — 1937, nr. 50, p. 963. 


Brandos atestatas Klaipėdos krašte (1937.XI.20.) // XX am- 
žius.— 1937, lapkr. 23. — Parašas: L. Žv. — Tas pats: A. Ašmantas. 
Rinktiniai raštai. — Vilnius, 1996, p. 438-440. 


Darbininkai eina kultūros keliu // Vakarai. — 1937, gruod. 
3. — Parašas: A. Ringys. — Tas pats: A. Ašmantas. Rinktiniai 
raštai. — Vilnius, 1996, p. 44(0—-442. 


Dėdė Skrudžas Klaipėdoje // XX amžius. - 1937, gruod. 22. — 
Parašas: L. Ž. 

Didžioji gėda Klaipėdoje // Vakarai. - 1937, geg. 26. - Parašas: 
A. Ašm. — Tas pats: A. Ašmantas. Rinktiniai raštai. — Vilnius, 
1996, p. 419-420. 


Institutams darbą pradedant // Vakarai. - 1937, rugs. 24. - Pa- 
rašas: A. R. — Tas pats: A. Ašmantas. Rinktiniai raštai. — Vilnius, 
1996, p. 433—435. 


Įvadas į literatūros paskaitas. — Rankraštis, 1937 (?), 25 p. // 
A. Ašmantas. Tautinis ugdymas ir tautos kultūra. — Vilnius, 


2005, p. 124143, | 

114. 

117. 

.Į 1937 metus // Vakarai. - 1937, sausio 1. - Parašas: A. Aš. - Tas 
pats: A. Ašmantas. Rinktiniai raštai. — Vilnius, 1996, p. 383—385, 


Kada numesime vergo žymę nuo vardų ir pavardžių // Vaka- 
rai. — 1937, lapkr. 10. 


Kaip minėtinos didžiosios sukaktuvės // Vakarai. — 1937, 
gruod. 30. — Parašas: A. Aš. 


Kam pūsti prieš vėją // Lietuvos keleivis. - 1937, spalio 10. — 
Parašas: A. Vidmantas. 


Keliai ir kultūra // Vakarai. — 1937, birž. 25. — Parašas: A. Rin- 
gys. — Tas pats: A. Ašmantas. Rinktiniai raštai. - Vilnius, 1996, 
p. 429—-431. 


Kelią sakomajam žodžiui // Naujoji romuva. — 1937, nr. 8, 
p. 178-179, 


Literatūra: |Apžvalga|. Kelią sakomajam žodžiui! // Lietuvos mokykla. — 
1937, nr. 3, p. 241-242. 


Kinta Žemaičių žemė... // XX amžius. - 1937, birž. 24. — Pa- 
rašas: L. Žvaginis. — Tas pats: A. Ašmantas. Rinktiniai raštai. — 
Vilnius, 1996, p. 426-429. 


Klaipėdoj per ankšta (Vargai dėl butų Klaipėdoje) // XX am- 
žius. — 1937, sausio 28. — Parašas: L. Žvaginis. — Tas pats: A. Aš- 
mantas. Rinktiniai raštai. — Vilnius, 1996, p. 393—395. 


Klaipėdos pedagoginio instituto lietuvių kalbos programa I-am 
kursui (2 savaitinės valandos). — Mašinraštis, 1937, 2 Ip. // 
A. Ašmantas. Tautinis ugdymas ir tautos kultūra. — Vilnius, 
2005, p. 108—109. 


Klaipėdos pedagoginio instituto literatūros programa Il-am 
kursui (2 savaitinės valandos). — Mašinraštis, 1937, 1 Ip. // 
A. Ašmantas. Tautinis ugdymas ir tautos kultūra. — Vilnius, 
2005, p. 110. 


Kuo prisidėjo Mažoji Lietuva prie mūsų bendrinės kalbos kūri- 
mo. — Mašinraštis, 1937 (?), 4 Ip. // Iš lietuvių kalbos kultūros 


118. 


119. 


120. 


121. 


122. 
123. 


124. 


125. 


126. 


127. 


istorijos. — Vilnius, 1988, p. 36—40; A. Ašmantas. Rinktiniai 
raštai. — Vilnius, 1996, p. 39—43, 


Kuo stiprėjame? // Vakarai. - 1937, vas. 6. —- Parašas: A. Rin- 
gys.— Tas pats: A. Ašmantas. Rinktiniai raštai. — Vilnius, 1996, 
p. 395-397. 


Kūrybinis Putino pasaulis // Pedagoginis metraštis. T. 1. — 
Klaipėda, 1937, p. 181-213. — Tas pats: A. Ašmantas. Tautinis 
ugdymas ir tautos kultūra. — Vilnius, 2005, p. 143—177. 


Lietuvių kalba įstaigose // Vakarai. - 1937, vas. 4, — Parašas: 
A. Aš. — Tas pats: A. Ašmantas, Rinktiniai raštai. — Vilnius, 
1996, p. 37—39. 


Lietuvių kalba Klaipėdos krašte // Gimtoji kalba. — 1937, sąs. 
3, p. 41-43. 

Literatūra: Fraenkel E. // Indogermanische Jahrbuch. Bd. 23. 1939, 
p. 416. 


Lietuvybė Klaipėdos krašto kapinėse // Vakarai. - 1937, birž. 2. 


Mažosios Lietuvos tautosakos likimas // Vakarai. —- 1937, kovo 
5.— Be parašo. — Tas pats: A. Ašmantas. Rinktiniai raštai. — Vil- 
nius, 1996, p. 404—406. 


Mėlynosios vasaros Neringoj. Gintaro pajūris nori susipažinti 
su vasarotojais iš visos Lietuvos // XX amžius. — 1937, birž. 
12. - Parašas: L. Žvaginis. — Tas pats: A. Ašmantas. Rinktiniai 
raštai. — Vilnius, 1996, p. 420—423. 


Mokykimės savose mokyklose // Vakarai. - 1937, rugpj. 24. — 
Parašas: A. Ringys. — Tas pats: A. Ašmantas. Tautinis ugdymas 
ir tautos kultūra. — Vilnius, 2005, p. 61-62. 


Mokytojai ir įstatymas. — Rankraštis, 1937 (?), 2 Ip. — Parašas: 
L. Žvaginis. 

Nuo ekonominių prie kyltūrinių reikalų Klaipėdoje // XX am- 
žius. — 1937, bal. 1. — Parašas: L. Žvaginis. — Tas pats: A. Aš- 
mantas. Rinktiniai raštai. — Vilnius, 1996, p. 406—-408. 

Pajūrio kova // Vakarai. — 1937, kovo 1. — Parašas: A. Rin- 
gys. — Tas pats: A. Ašmantas. Rinktiniai raštai. - Vilnius, 1996, 
p. 399—402. 


Po gastrolių // XX amžius. — 1937, geg. 20. — Parašas: L. Žvagi- 
nis. — Tas pats: A. Ašmantas. Rinktiniai raštai. —- Vilnius, 1996, 
p. 414-415. 


Prie Liudo Nezabitauskio kapo // Vakarai. - 1937, rugs. 1. 
[Priesagos -inis būdvardžių reikšmės|. — Rankraštis, 1937 (?), 
5 p. 

[Recenzija]. - Rec. kn.: Putinas. Keliai ir kryžkeliai. Kaunas, 


1936 // Vakarai. - 1937, sausio 6. — Parašas: A. Aš. — Tas pats: 
A. Ašmantas. Rinktiniai raštai. - Vilnius, 1996, p. 385—-387. 


Sakomojo žodžio kultūra // Vakarai. — 1937, geg. 18. — Parašas: 
A. Ašm. — Tas pats: Gimtoji kalba. — 1937, sąs. 4, p. 57-59; Iš 
lietuvių kalbos kultūros istorijos. — Vilnius, 1988, p. 33—36; 
A. Ašmantas. Rinktiniai raštai. — Vilnius, 1996, p. 44-47. 
Literatūra: Fraenkel E. // Indogermanische Jahrbuch. Bd. 23, 1939. 
p. 414. 


Spauda ir kultūra // Vakarai. - 1937, sausio 13. — Parašas: 
A. Ringys. — Tas pats: A. Ašmantas. Rinktiniai raštai. - Vilnius, 
1996 p. 388—390. 


Spauda krašte // Vakarai. - 1937, lapkr. 5. - Parašas: A. Ašm. — 
Tas pats: A. Ašmantas. Rinktiniai raštai. — Vilnius, 1996, p. 437-— 
438. : 


Svetimos kalbos ir kultūra. Negalima mokyti vaiką svetimos 
kalbos, kol jis neišmoko tinkamai savosios // Vakarai. - 1937, 
bal. 5. — Tas pats: A. Ašmantas. Rinktiniai raštai. — Vilnius, 
1996, p. 408—-412; A. Ašmantas. Tautinis ugdymas ir tautos 
kultūra. — Vilnius, 2005, p. 58-61. 


Tariamos kliūtys // Vakarai. - 1937, sausio 17. — Parašas: 
A. Aš. — Tas pats: A. Ašmantas. Rinktiniai raštai. — Vilnius, 
1996, p. 391—393. 


bam 


138. 


139, 


140. 


141. 


142. 


143. 


144, 

148, 

Tauta ir mokytojai // Vakarai. - 1937, vas. 13. — Parašas: A. Rin- 
gys. 


Tautinio auklėjimo reikalu // Vakarai. - 1937, rugpj. 30. — 
Parašas: A. Ringys. 


Tautos šventė — tautos praeities ir ateities kryžkelė. Vieša pa- 
skaita 1937.X1.8. [Vytauto Didžiojo gimnazijoje].- Mašinraštis, 
3 Ip. 

Turizmas ir pažintys // Vakarai. — 1937, rugs. 20. — Parašas: 
A. Š.- Tas pats: A. Ašmantas. Rinktiniai raštai. — Vilnius, 1996, 
p. 431-433. 


Valstybė ir valdininkai // Vakarai. - 1937, kovo 5. — Parašas: 
A. R. - Tas pats: A. Ašmantas. Rinktiniai raštai. — Vilnius, 1996, 
p. 402-404. 

Valst. opera ir baletas Klaipėdoje // XX amžius. - 1937, geg. 
14. — Parašas: L. Žvaginis. — Tas pats: A. Ašmantas. Rinktiniai 
raštai. — Vilnius, 1996, p. 412—414. 


Viena tauta — viena valstybė // Vakarai. — 1937, spalio 14. — 
Parašas: A. Ringys. — Tas pats: A. Ašmantas. Rinktiniai raštai. — 
Vilnius, 1996, p. 435—-436. 


Žavingoji Neringa // Vakarai. — 1937, geg. 24. — Parašas: 
A. Ringys. —- Tas pats: A. Ašmantas. Rinktiniai raštai. — Vilnius, 
1996, p. 416—-418. 


Žodžių daryba. — Rankraštis, 1937, 19 Ip. 


1938 


Akademinės kultūros // Vakarai. — 1938, kovo 8. — Parašas: 
A. Ringys. 


Aktualūs Klaipėdos krašto rūpesčiai. Mūsų specialaus bendr. 
Klaipėdoje // XX amžius. - 1938, geg. 11. - Parašas: A. Ložys. 


Auklėjimas // Lietuvos keleivis. — 1938, birž. 26. — Parašas: 
A. Vidmantas. 

Autobusų susisiekimas // Vakarai. - 1938, liep. 9. — Parašas: 
A. Ringys. 


Bendra praeitis. Lietuvių tautos dalys niekuomet nebuvo dva- 
siniai perskirtos // Vakarai. — 1938, liep. 7. — Be parašo. 


Darbas // Vakarai. - 1938, birž. 9. - Parašas: A. Ringys. 
Dar dėl pasų // Vakarai. —- 1938, rugs. 20. — Parašas: A. R. 


Dar prie „Slogučių“ // XX amžius. — 1938, bal. 5. — Parašas: 
L. Žvaginis. 


Daugiau darbo // Vakarai. - 1938, bal. 29. - Parašas: A. Ringys. 


Eikime prie to, kad ūkininkai išeitų aukštąjį mokslą // Lietuvos 
aidas. —- 1938, geg. 6. — Parašas: A. Buivydaitis. 


Ir dvasine linkme! // Vakarai. - 1938, vas. 10. — Parašas: A. Rin- 
gys.— Tas pats: A. Ašmantas. Rinktiniai raštai. — Vilnius, 1996, 
p. 442-444, 


Jaunius — gramatikas (1848-1908-1938) // Židinys. - 1938, 
nr. 10, p. 369—378. — Tas pats: A. Ašmantas. Rinktiniai raštai. — 
Vilnius, 1996, p. 48—59. 


Kam tarnauja Klaipėdos magistratas // XX amžius. — 1938, 
kovo 17. - Tas pats: A. Ašmantas. Rinktiniai raštai. — Vilnius, 
1996, p. 456—458. 


Karo stovį panaikinus pajūryje // XX amžius. - 1938, lapkr. 
4.— Parašas: A. Ložys. — Tas pats: A. Ašmantas. Rinktiniai raštai. 
Vilnius, 1996, p. 486—489. 


Kelias į kaimą // Vakarai. - 1938, rugpj. 4. - Parašas: A. Ašm. 


Klaipėdos įvykių kalba // XX amžius. — 1938, liep. 12. — Pa- 
rašas: A. Ložys. — Tas pats: A. Ašmantas. Rinktiniai raštai. — 
Vilnius, 1996, p. 468—471. 


1 


Klaipėdos visuomenė. Lietuvių ir vokiečių susiartinimo ir 

1988, liepos 2; [Apžvalga] // Mūsų kalba. —- 1988, nr. 6, p. 24. 

REDAKCINĖS PASTABOS 


Dienoraščių parengimo principai 


Dienoraščiai spausdinami iš Andriaus Ašmanto autografų, esan- 
čių Andriaus Ašmanto archyve (AA; apie jį plačiau žr. monografijoje 
„Andrius Ašmantas: gyvenimas ir kūryba“, p. 11-14). Visi tekstai 
pateikiami autentiški: netaisoma autoriaus kalba, rašyba, skyryba, 
nes jie laikytini lietuvių kalbos paveldu. Pataisyti tik akivaizdūs 
apsirikimai, kurie galėtų sunkinti suprasti tekstą. Paliekami visi au- 
toriaus kalbos individualumai, kurie nėra tik šiaip apsirikimai, pvz., 
niurus (-niūrus), sukurys (- sūkurys), sukuringas, net įvairuojančios 
vaiko vardo formos Ramūnėlis ir Ramunėlis ir kiti atvejai, taip pat 
anuometinė ar individuali rašyba ir skyryba. Viskas, kas nepriklauso 
teksto autentikai, rašoma laužtiniuose skliaustuose. Su tais skliaustais 
pateikiami ir sunkiai įskaityti ar išvis neįskaityti žodžiai ar jų dalys. 
Kai kurie ypatingesni teksto atvejai (žodžiai, žodžių junginiai ir kt.) 
aiškinami išnašose. Jose taip pat duodama kitų paaiškinimų (apie 
tekste minimus asmenis ir kt.). 


Laiškų ir gyvenimo aprašymų pateikimo principai 


Rinkinyje spausdinami išlikę Andriaus Ašmanto laiškai arti- 
miems žmonėms ir kitiems asmenims ir organizacijoms, daugiausia 
susiję su asmeniniais autoriaus interesais ar reikalais. Nededami 
tarnybiniai raštai — prašymai, pareiškimai, atsakymai į tarnybinių 
anketų klausimus, kitokie dokumentai. Iš žinomų 8-ių gyvenimo 
aprašymų knygoje spausdinami atrinkti 4-i įdomesnieji, kuriuose 
yra naujų minčių ar kitokių vertų dėmesio dalykų. Visų šio skyriaus 
tekstų (autografų ir mašinraščių) rengimo spaudai principai tokie 
patys kaip ir dienoraščių tekstų. 


Bibliografijos sudarymo principai 
Į Andriaus Ašmanto bibliografiją sudėti visi iki šiol žinomi jo 
spausdinti straipsniai ir kiti darbai. Zinoma, kad Andriaus Ašmanto 
skaitytų paskaitų tekstai buvo rankraštiniai ir tik vėliau, jau mūsų 
laikais, paskelbti jo raštų rinkiniuose. Visi jie lygiomis teisėmis 

dedami į bibliografiją, nurodoma, kelintais (tiksliais ar spėjamais) 
metais jie buvo parašyti. Tokiais atvejais nurodoma ir jų publika- 
vimo metrika. 

Į bibliografiją įtraukta keletas rankraštinių iki šiol niekur ne- 
skelbtų rašinių: straipsnių, kursinių darbų, paskaitų, kurie vienaip 
ar kitaip papildo jo spausdintus darbus ir praverčia kūrybinio paliki- 
mo tyrimams. Už bibliografijos ribų liko rankraštinės mokomosios 
programos, diktantų ir egzaminų bilietų tekstai, pamokų ir paskaitų 
planai, jo paties ar kitų surinktos tautosakos ir kalbos tekstai, kai 
kurie studento studijų darbai, taip pat gausūs išrašai paskaitoms, 
universitetinių studijų darbams, disertacijai ir pan. 

Į literatūros apie Andrių Ašmantą skyrių sudėti įprastiniai encik- 
lopediniai straipsniai, platesni rašiniai apie Ašmantą spaudoje ir jo 
raštų leidimuose. Laikytasi principo dėti tas publikacijas, kuriose ne 
tik informuojama apie autorių, bet ir duodama kitos (dalykinės ar 
vertinamosios) informacijos. Į bibliografiją neįtrauktos tos publika- 
cijos, kuriose tik informuojama kur buvus, dalyvavus, taip pat dalis 
tos informacijos, kuri susijusi su jo sukakčių minėjimu (renginių 
programos, kvietimai ir pan.). 

Bibliografijos 214-oje pozicijoje nurodytas Ašmanto slapyvar- 
dis A. Lobys reikalingas platesnio komentaro. Andriaus Ašmanto 
archyve esančioje laikraštinėje šio straipsnio iškarpoje (Pamirštas 
tautos vėžys // XX amžius. —- 1939, liep. 10) autoriaus ranka ištai- 
syta redakcijos padaryta pavardės rašymo korektūros klaida: rašalu 
nubraukta raidė b ir apačioje įrašyta raidė ž. (Tokių taisymų AA 
esančiose iškarpose yra ir daugiau, žr.: Andrius Ašmantas: gyvenimas 
ir kūryba, Vilnius 2010, p. 12—13.) Taigi išeina, kad slapyvardžio 
Lobys Ašmantas nevartojo, o tik Ložys. Vis dėlto žinant, kad tam 
tikra lietuviškųjų slapyvardžių dalis yra atsiradusi ir dėl leidinių 
redaktorių neapsižiūrėjimo (korektūros klaidų), tas slapyvardis lai- 
kytinas slapyvardžių inventoriaus dalimi. 

Dėl Andriaus Ašmanto vartotų slapyvardžių pasakytina dar viena 
pastaba. Knygoje „Lietuviškieji slapyvardžiai“ (t. I, p. 12), remian- 
tis mano straipsniu „To žmogaus užmiršti negalima“ (Mokslas ir 
gyvenimas. — 1981, nr. 5, p. 26-27), Ašmanto „Rinktinių raštų“ ir 

prieškarinės periodinės spaudos duomenimis, kai kurie slapyvardžiai 
nėra visai tikslūs. Tai S. Žvaginis, —su tokiu inicialu rasti publikacijų 
neteko; visur yra tik L. Žvaginis, plg. dar jo trumpinius L. Ž., L. Žv. 
J. Žvaginis taip pat galėjo atsirasti dėl laikraščio („XX amžiaus“, žr. 
šioje knygoje spausdinamos bibliografijos 59 poziciją) klaidos, nes 
visur Ašmantas pasirašydavo tik L. Žvaginis. 

Minėtuose šaltiniuose nėra slapyvardžio A. Vidmantas, dėl jo žr. 
bibliografijoje 110, 149, 194 pozicijas. Šiuo slapyvardžiu Ašmantas 
pasirašinėjo Klaipėdos laikraštyje „Lietuvos keleivis“. 

Taigi patikslintas Andriaus Ašmanto slapyvardžių sąrašas būtų 
toks: A.; A. A; A. Aš.; A. Ašm.; A. R.; A. Š.; Aš; Bd.; Buivydai- 
tis A.; Buivydas A.; Dalyvis; L. Ž. L. Žv; Lobys A.; Ložys A.; 
Ringys A.; R-ys A.; Vidmantas A.; Žvaginis J.; Žvaginis L. 


Dėl pavardžių rodyklės 


Į rodyklę įtrauktos tik tekstuose ir bibliografijoje minimos pavar- 
dės, bet nenurodomi artimųjų vardais ar bendriniais žodžiais (tėvas, 
mama, brolis...) įvardijami asmenys. 


Rinkinyje vartojami sutrumpinimai 


AA - Andriaus Ašmanto archyvas. 

CVA - Lietuvos centrinis valstybės archyvas. 

MAB - Mokslų akademijos biblioteka. 

MLE — Mažosios Lietuvos enciklopedija. T. I-IV. Vilnius, 2000— 
2009. 

RS — Rankraščių skyrius. 

TUTK — A. Ašmantas. Tautinis ugdymas ir tautos kultūra. Vil- 
nius, 2005. 

VUB - Vilniaus universiteto biblioteka. 

žem. — žemaitybė, žemaitiškai. 

